
THE  ROMAUNT  OF  THE  ROSE. 

ANY  men  sayen  that  m  swevem/nges, 
Ther  nys  but  fables  and  lesynges ; 
But  men  may  some  swevene  sene, 
Whiche  hardely  that  false  ne  bene, 
But  afterwards  ben  apparaunt. 

This  maye  I  drawe  to  warraunt, 

An  authour  that  highte  Macrobes, 

That  halte  nat  dremes  false  ne  lees, 

But  undoth  us  the  avysyoun, 

That  whylom  mette  kyng  Cipioun.  10 

And  who-so  sayth,  or  weneth  it  be 

A  jape,  or  elles  nycetie 

To  wene  that  dremes  after  falle, 

Lette  who-so  lyst  a  foole  me  calk. 

For  this  trowe  I,  and  saye  for  me, 

That  dremes  signifiaunce  be 

Of  good  and  harme  to  many  wightes, 

That  dremen  in  her  sleep  a-nyghtes 

Ful  many  thynges  covertly, 

That  fallen  after  al  openly.  20 

Within  my  twenty  yere  of  age, 

Whan  that  love  taketh  his  corage 

Of  yonge  folk,  I  wente  soon 

To  bed,  as  I  was  wont  to  doon, 

VOL.  VI.  B 


THE  ROMAUNT   OF  THE   ROSE. 

And  fast  I  slept ;  and  in  slepyng, 

Me  mette  suche  a  swevenyng, 

That  lykcde  me  wonderoMS  wele  ; 

But  in  that  swcven  is  never  a  dele 

That  it  nys  afterwarde  befalZe, 

Ryght  as  this  dreme  wol  tel  us  alle.  so 

Now  this  dreme  wol  I  ryme  aryghte, 
To  make  your  hertes  gaye  and  lyghte  ; 
For  Love  it  prayeth,  and  also 
Commaundeth  me  that  it  be  so. 

And  yf  there  any  aske  me, 
Whether  that  it  be  he  or  she, 
How  this  boke  which  is  here 
Shal  hatte,  that  I  rede  you  here ; 
It  is  the  Romaunce  of  the  Rose, 
In  which  alle  the  art  of  love  I  close.  10 

The  mater  fayre  is  of  to  make  ; 
God  graunt  me  in  gre  that  she  it  take 
For  whom  that  it  begonnen  is  ! 
And  that  is  she  that  hath,  ywys, 
So  mochel  pris ;  and  therto  she 
So  worthy  is  biloved  to  be, 
That  she  wel  ought  of  pris  and  ryght 
Be  cleped  Rose  of  every  wight. 

That  it  was  May  me  thoughte  tho, 
It  is  .v.  yere  or  more  ago ;  50 

That  it  was  May,  thus  dremede  me, 
In  tyme  of  love  and  jolite, 
That  al  thing  gynneth  waxen  gay, 
For  ther  is  neither  busk  nor  hay 
In  May,  that  it  nyl  shrouded  bene, 
And  it  with  newe  leves  wrene. 
These  wodes  eek  recoveren  grene, 

That  drie  in  wynter  ben  to  sene ; 

And  the  erth  wexith  proude  withalle, 

For  swote  dewes  that  on  it  falle ; 

And  the  pore  estat  forgette, 

In  which  that  wynter  had  it  sette. 

And  than  byeometh  the  ground  so  proude, 

That  it  wole  have  a  newe  shroude, 

And  makith  so  queynt  his  robe  and  faire, 

That  it  had  hewes  an  hundred  payre, 

Of  gras  and  flouris,  ynde  and  pers, 

And  many  hewes  ful  dyvers  : 

That  is  the  robe  /mene,  iwis, 

Through  ivhich  the  ground  to  preisen  is. 

The  briddes,  that  haven  lefte  her  song, 
While  thei  han  suffride  cold  so  strong 
In  wedres  gryl  and  derk  to  sighte, 
Ben  in  May  for  the  sonne  brighte, 
So  glade,  that  they  shewe  in  syngyng, 
That  in  her  hertis  is  sich  lykyng, 
That  they  mote  syngen  and  be  light. 
Than  doth  the  nyghtyngale  hir  myght, 
To  make  noyse,  and  syngen  blythe. 
Than  is  blisful  many  sithe, 
The  chelaundre,  and  the  papyngay. 
Than  younge  folk  entenden  ay, 
For  to  ben  gay  and  amorous, 
The  tyme  is  than  so  faverous. 

Hard  is  the  hert  that  loveth  nought 
In  May,  whan  al  this  mirth  is  wrought ; 
Whan  he  may  on  these  braunches  here 
The  smale  briddes  syngen  clere 
Her  blesful  swete  song  pitous, 
And  in  this  sesoun  delytous :  < 

Whan  love  affraieth  alZe  thing. 

Me  thought  a  nyght,  in  my  sleping, 
Right  in  my  bed  ful  redily, 
That  it  was  by  the  morowe  erly, 
And  up  I  roos,  and  gan  me  clothe ; 
Anoon  I  wisshe  myn  hondis  bothe ; 
A  sylvre  nedle  forth  Y  droughe, 
Out  of  an  aguler  queynt  ynoughe, 
And  gan  this  nedle  threde  anon, 
For  out  of  toun  me  list  to  gon, 
The  song  of  briddes  for  to  here 
That  in  thise  buskes  syngen  clere, 
And  in  the  swete  seson  that  leve  is ; 
With  a  threde  bastyng  my  slevis, 
Alone  I  wente  in  my  plaiyng, 
The  smale  foules  song  harknyng, 
They  peyned  hem  ful  many  peyre, 
To  synge  on  bowes  blosmed  feyre, 
Joly  and  gay,  ful  of  gladnesse, 
Toward  a  ryver  gan  I  me  dresse, 
That  I  herd  renne  faste  by ; 
For  fairer  plaiyng  non  saugh  I 
Than  playen  me  by  that  ryvere, 
For  from  an  hille  that  stood  ther  nere, 
Cam  doun  the  streme  ful  stif  and  bold, 
Cleer  was  the  water,  and  as  cold 
As  any  welle  is,  sooth  to  seyn, 
And  somdele  lasse  it  was  than  Seyn, 
But  it  was  strayghter,  wel-away  ! 
And  never  saugh  I  er  that  day, 
The  watir  that  so  wel  lykede  me ; 
And  wondir  glad  was  I  to  se 
That  lusty  place,  and  that  ryvere ; 

And  with  that  watir  that  ran  so  clere 

My  face  I  wysshe.     Tho  saugh  I  welle, 

The  botme  paved  everydelle 

With  gravel,  ful  of  stones  shene. 

The  medewe  softe,  swote,  and  grene, 

Beet  right  up  on  the  watir  syde. 

Ful  clere  was  than  the  morow  tyde,  130 

And  ful  attempre,  out  of  drede. 

Tho  gan  I  walke  thorough  the  mede, 

Dounward  ay  in  my  pleiyng, 

The  ryver  syde  costeiyng. 

And  whan  I  had  a  while  goon, 
I  saugh  a  gardyn  right  anoon, 
Ful  long  and  brood,  and  everydelle 
Enclosed  was,  and  walled  welle, 
With  highe  walles  enbatailled, 
Portraied  without,  and  wel  entailled  no 

With  many  riche  portraitures , 
And  bothe  the  ymages  and  the  peyntures 
Gan  I  biholde  bysyly. 
And  I  wole  telle  you  redyly, 
Of  thilk  ymages  the  semblaunce, 
As  fer  as  I  have  in  remembraunce. 

Amyd  saugh  I  a  Hate  stonde, 
That  for  hir  wrathe,  yre,  and  onde, 
Semede  to  ben  an  xnoveresse, 
An  angry  wight,  a  chideresse.  150 

And  ful  of  gyle,  and  felle  corage, 
By  semblaunt  was  that  ilke  ymage. 
And  she  was  no  thyng  wel  arraied, 
But  lyk  a  wode  womman  afraied, 
Frounced  foule  was  hir  visage, 
And  grennyng  for  dispitous  rage, 

Hir  nose  snorted  up  for  tene. 

Ful  hidous  was  she  for  to  sene, 

Ful  foule  and  rusty  was  she  this. 

Hir  heed  ?/writhen  was,  y-wis,  igo 

Ful  grymly  with  a  greet  towayle. 

An  ymage  of  another  entayle, 
A  lyft  half,  was  hir  by ; 
Hir  name  above  hir  heed  saugh  I, 
And  she  Was  called  Felony. 

Another  ymage,  that  Vilany 
Clepid  was,  saugh  I  and  fonde 
Upon  the  wal  on  hir  right  honde. 
Vilany  was  lyk  somdelle 
That  other  ymage ;  and,  trustith  wel,         170 
She  semede  a  wikked  creature. 
By  countenaunce  in  portrayture, 
She  semede  be  ful  dispitous, 
And  eek  ful  proude  and  outragious. 
Wel  coude  he  peynte  I  undirtake, 
That  sich  ymage  coude  make. 
Ful  foule  and  cherlysshe  semede  she, 
And  eek  vylayneus  for  to  be, 
And  litel  coude  of  norture, 
To  worshipe  any  creature.  iso 

And  next  was  peynted  Coveitise, 
That  eggith  folk  in  many  gise, 
To  take  and  yeve  right  nought  ageyne, 
And  gret  tresouris  up  to  leyne. 
And  that  is  that  for  usure 
Leneth  to  many  a  creature, 
The  lasse  for  the  more  wynnyng, 
So  coveitise  is  her  brennyng. 
And  that  is  that  penyes  fele, 

That  techith  for  to  robbe  and  stele  190 

These  theves,  and  these  smale  harlotes ; 

And  that  is  routh,  for  by  her  throtes, 

Ful  many  oon  hangith  at  the  laste. 

She  makith  folk  compasse  and  caste 

To  taken  other  folkis  thyng, 

Thorough  robberie,  or  myscoveiting. 

And  that  is  she  that  makith  trechoures. 

And  she  makith  false  pleadoures, 

That  with  hir  termes  and  hir  domes, 

Doon  maydens,  children,  and  eek  gromes,      200 

Her  heritage  to  forgo. 

Ful  croked  were  hir  hondis  two, 

For  coveitise  is  evere  wode, 

To  gripen  other  folkis  gode. 

Coveityse  for  hir  wynnyng, 

Ful  leef  hath  other  mennes  thing. 

Another  ymage  set  saugh  I 
Next  coveitise  faste  by, 
And  she  was  clepid  Avarice. 
Ful  foule  in  peyntyng  was  that  vice ;  210 

Ful  sade  and  caytif  was  she  eek, 
And  also  grene  as  ony  leek. 
So  yvel  hewed  was  hir  colour, 
Hir  semede  to  have  lyved  in  langour. 
She  was  lyk  thyng  for  hungre  deed, 
That  ladde  hir  lyf  oonly  by  breed 
Kneden  with  eisel  strong  and  egre. 
And  therto  she  was  lene  and  megre, 
And  she  was  clad  ful  porely, 
Al  in  an  old  torn  courtepy,  220 

As  she  were  al  with  doggis  torne ; 
And  bothe  bihynde  and  eke  biforne 

Clouted  was  she  beggarly. 

A  mantyl  henge  hir  faste  by, 

Upon  a  perche,  weike  and  smalle, 

A  burnet  cote  henge  therwith  alle, 

Furred  with  no  menyvere, 

But  with  a  furre  rough  of  here, 

Of  lambe  skynncs  bevy  and  blake  ; 

It  was  ful  old  I  undirtake, 

For  Avarice  to  clothe  hir  welle, 

Ne  hastith  hir  never  a  delle ; 

For  certeynly  it  were  hir  loth 

To  weren  ofte  that  ilk  cloth  ; 

And  if  it  were  forwered,  she 

Wolde  have  ful  gret  necessite 

Of  clothyng,  er  she  bought  hir  newe, 

Al  were  it  bad  of  wolle  and  hewe. 

This  Avarice  hilde  in  hir  hande 

A  purs,  that  henge  by  a  bande ; 

And  that  she  hidde  and  bonde  so  strong, 

Men  must  abyde  wondir  long, 

Out  of  that  purs  er  ther  come  ought, 

For  that  ne  cometh  not  in  hir  thought ; 

It  was  not  certein  hir  entente, 

That  fro  that  purs  a  peny  wente. 

And  by  that  ymage  nygh  ynougn, 
Was  peynted  Envye,  that  never  lough, 
Nor  never  wel  in  hir  herte  farede 
But  if  she  outher  saugh  or  herede 
Som  gret  myschaunce,  or  gret  disese. 
No  thyng  may  so  moch  hir  plese 
As  myschef  and  mysaventure  ; 
Or  whan  she  seeth  discomfiture 
Upon  ony  worthy  man  falle, 

Than  likith  hir  wel  with-alle. 

She  is  ful  glade  in  hir  corage, 

If  she  se  any  grete  lynage 

Be  brought  to  nought  in  shynful  wise. 

And  if  a  man  in  honour  rise  260 

Or  by  his  witte,  or  by  his  prowesse, 

Of  that  hath  she  gret  hevynesse, 

For,  trustith  wel,  she  goth  nygh  wode, 

Whan  any  chaunge  happith  gode. 

Ernie  is  of  such  crueltee, 

That  feith  ne  trouthe  holdith  she 

To  freend  ne  felawe,  bad  or  good. 

Ne  she  hath  kynne  noon  of  hir  blood, 

That  she  nys  ful  her  enemye. 

She  nolde,  I  dar  seyn  hardelye,  270 

Hir  owne  fadir  farede  welle. 

And  sore  abieth  she  everydelle 

Hir  malice,  and  hir  male-talent : 

For  she  is  in  so  gret  turment 

And  hath  such,  whan  folk  doth  good, 

That  nygh  she  meltith  for  pure  wood. 

Hir  herte  kervyth  and  so  brekith 

That  God  the  puple  wel  a-wrekith. 

Envie,  i-wis,  shal  nevere  lette 

Som  blame  upon  the  folk  to  sette.  280 

I  trowe  that  if  Envie,  i-wis. 

Knewe  the  beste  man  that  is, 

On  this  side  or  biyonde  the  see, 

Yit  somwhat  lakken  hym  wolde  she. 

And  if  he  were  so  hende  and  wis, 

That  she  ne  myght  al  abate  his  pris, 

Yit  wolde  she  blame  his  worthynesse, 

Or  by  hir  wordis  make  it  lesse. 

I  saugh  Envie  in  that  peyntyng, 

Radde  a  wondirful  lokyng ;  290 

For  she  ne  lokide  but  a-wrie, 

Or  overthart,  alle  baggyngly. 

And  she  hadde  a  foul  usage  ; 

She  myghte  loke  in  no  visage 

Of  man  or  womman  forth  right  pleyn, 

But  shette  hir  eien  for  disdeyn  ; 

So  for  envie  brennede  she 

Whan  she  myght  any  man  yse 

That  fairer,  or  worthier  were,  or  wise, 

Or  elles  stode  in  folkis  pryse.  300 

Sorowe  was  peynted  next  Envie 
Upon  that  walle  of  masonrye. 
But  wel  was  seyn  in  hir  colour 
That  she  hadde  ly  ved  in  langour ; 
Hir  semede  to  have  the  jaunyce. 
Nought  half  so  pale  was  Avarice, 
Nor  no  thyng  lyk  of  lenesse  ; 
For  sorowe,  thought,  and  gret  distresse, 
That  she  hadde  suffred  day  and  nyght, 
Made  hir  ful  yolare,  and  no  thyng  bright,      310 
Ful  fade,  pale,  and  megre  also. 
Was  never  wight  yit  half  so  wo 
As  that  hir  semede  for  to  be, 
Nor  so  fulfilled  of  ire  as  she. 
I  trovve  that  no  wight  myght  hir  please 
Nor  do  that  thyng  that  myght  hir  ease, 
Nor  she  ne  wolde  hir  sorowe  slake, 
Nor  comfort  noon  unto  hir  take. 
So  depe  was  hir  wo  bigonnen, 
And  eek  hir  hert  in  angre  ronnen,  320 

A  sorowful  thyng  wel  semede  she. 

Nor  she  hadde  no  thyng  slowe  be 

For  to  forcracchen  al  hir  face, 

And  for  to  rent  in  many  place 

Hir  clothis,  and  for-to  tere  hir  swire, 

As  she  that  was  fulfilled  of  ire  ; 

And  al  to-torn  lay  eek  hir  here 

Aboute  hir  shuldris,  here  and  there, 

As  she  that  hadde  it  al  to-rent 

For  angre  and  for  maltalent.  330 

And  eek  I  telle  you  certeynly 

Hough  that  she  wepe  ful  tendirly. 

[In  worlde  nys  wyght  so  harde  of  herte 

That  hadde  sene  hir  sorowes  smerte, 

That  nolde  have  had  of  her  pytye, 

So  wo-begonne  a  thyng  was  she. 

She  al  to-dasht  her-selfe  for  woo, 

And  smote  togyder  her  hondes  two. 

To  sorowe  was  she  ful  ententyfe, 

That  woful  rechelesse  caytyfe ;  340 

Her  roughte  lytel  of  playing, 

Or  of  clyppynge  or  kyssynge ; 

For  who-so  sorowful  is  in  herte 

Hym  luste  not  to  playe  ne  sterte, 

Ne  for  to  dauncen,  ne  to  synge, 

Ne  may  his  herte  in  tempre  brynge 

To  make  joye  on  even  or  morowe, 

For  joye  is  contrarie  unto  sorowe. 

Elde  was  paynted  after  this, 
That  shorter  was  a  fote,  iwys,  350 

Than  she  was  wont  in  her  yonghede. 
Unneth  her-selfe  she  myghte  fede ; 
So  feble  and  eke  so  olde  was  she 
That  faded  was  al  her  beaute. 

Ful  salowe  Mas  waxen  her  coloure, 

Her  heed  for  hore  was  whyte  as  floure. 

Iwys,  great  qualme  ne  were  it  none, 

Ne  synne,  although  her  lyfe  were  gone. 

Al  woxen  was  her  body  unwelde 

And  drye  and  dwyned  al  for  elde.  360 

A  foule  forwelked  thynge  was  she 

That  whylom  rounde  and  soft  hadc/e  be. 

Her  eeres  shoken  fast  withalle, 

As  from  her  heed  they  wolde  falle. 

Her  face  frounced  and  forpyned, 

And  both  her  hondes  lorne  for-dwined. 

So  olde  she  was  that  she  ne  wente 

A  fote,  but  it  were  by  potente. 

The  tyme,  that  passeth  nyght  and  daye, 

And  restelesse  travayleth  aye,  370 

And  steleth  from  us  so  prively, 

That  to  us  semeth  sykerly 

That  it  in  one  poynt  dwelleth  ever, 

And  certes  it  ne  resteth  never, 

But  goth  so  fast,  and  passeth  aye, 

That  there  nys  man  that  thynke  may 

What  tyme  that  nowe  present  is  : 

(Asketh  at  these  clerkes  this, 

For  men  thynke  it  redily 

Thre  tymes  ben  ?/passed  by)]  380 

The  tyme,  that  may  not  sojourn e, 

But  goth,  and  may  never  retourne, 

As  watir  that  doun  renneth  ay, 

But  never  drope  retourne  may ; 

Ther  may  no  thing  as  tyme  endure, 

Metalle,  nor  erthely  creature, 

For  alle  thing  it  frette  and  shalle : 

The  tyme  eke,  that  chaungith  alle, 
And  alle  doth  waxe,  and  fostred  be, 
And  alle  thing  distroieth  he :  390 

The  tyme,  that  eldith  our  auncessours 
And  eldith  kynges  and  emperours, 
And  that  us  alle  shal  overcomen 
Er  that  deth  us  shal  have  nomen : 
The  tyme,  that  hath  al  in  welde 
To  elden  folk,  had  maad  hir  Elde 
So  ynly,  that  to  my  witing 
She  myghte  helpe  hir-silf  no  thing, 
But  turned  ageyn  unto  ehildhede ; 
She  hadde  no  thing  hir-silf  to  lede  4C0 

Ne  witte  ne  pithe  in  hir  holde 
More  than  a  child  of  two  yeer  olde. 
But  natheles  I  trowe  that  she 
Was  faire  sumtyme,  and  fresh  to  se, 
Whan  she  was  in  hir  rightful  age : 
But  she  was  past  al  that  passage 
And  was  a  doted  thing  bicomen. 
A  furred  cope  on  hadde  she  nomen  ; 
Wei  hadde  she  clad  hir-silf  and  warme, 
For  colde  myght  elles  don  hir  harme.  410 

These  olde  folk  have  alwey  colde, 
Her  kynde  is  sich,  whan  they  ben  olde. 
Another  thing  was  don  there  write, 
That  semede  lyk  an  ipocrite, 
And  it  was  clepid  Poope-holy. 
That  ilk  is  she  that  pryvely 
Ne  spareth  never  a  wikked  dede, 
Whan  men  of  hir  taken  noon  hede, 
And  maketh  hir  outward  precious, 
With  pale  visage  and  pitous,  420 

And  semeth  a  semely  creature ; 
But  ther  njs  no  mysaventure, 
That  she  ne  thenkith  in  hir  corage. 
Ful  lyk  to  hir  was  that  ymage, 
That  makid  was  lyk  hir  semblaunce. 
She  was  ful  symple  of  countenaunce, 
And  she  was  clothed  and  eke  shod, 
As  she  were  for  the  love  of  God 
Yolden  to  relygioun, 
Sich  semede  hir  devocioun. 
A  sauter  helde  she  fast  in  honde, 
And  bisily  she  gan  to  fonde 
To  make  many  a  feynt  praiere, 
To  God,  and  to  his  seyntis  dere. 
Ne  she  was  gay,  ne  fresh,  ne  jolyf, 
But  semede  to  be  ful  ententyf 
To  gode  werkis,  and  to  faire ; 
And  therto  she  had  on  an  haire. 
Ne  certis  she  was  fatt  no  thing 
But  semede  wery  for  fasting, 
Of  colour  pale  and  deed  was  she. 
From  hir  the  gate  ay  werned  be 
Of  Paradys,  that  blisful  place ; 
For  sich  folk  maketh  lene  her  grace, 
As  Crist  seith  in  his  Evangile, 
To  gete  prys  in  toun  a  while ; 
And  for  a  litel  glorie  veigne, 
They  lesen  God  and  al  his  reigne. 

And  alderlast  of  everychon, 
Was  peynted  Povert  al  aloon, 
That  not  a  peny  hadde  in  wolde, 
Alle-though  she  hir  clothis  solde, 
And  though  she  shulde  an-honged  be, 

For  nakid  as  a  worme  was  she. 

And  if  the  wedir  stormy  were, 

For  colde  she  shulde  have  deyd  there. 

She  nadde  on  but  a  streit  olde  sak, 

And  many  a  cloute  on  it  ther  stak ; 

This  was  hir  cote,  and  hir  mantelle, 

No  more  was  there  never  a  delle  460 

To  clothe  hir  with ;  I  undirtake, 

Grete  leyser  hadde  she  to  quake. 

And  she  was  putt,  that  I  of  talke, 

Fer  fro  these  other,  up  in  an  halke ; 

There  lurked  and  there  courede  she, 

For  pover  thing  where  so  it  be, 

Is  shamefast,  and  dispised  ay. 

Acursed  may  wel  be  that  day, 

That  povere  man  conceyved  is ; 

For,  God  wote,  al  to  selde,  iwys,  470 

Is  ony  povere  man  wel  fedde, 

Or  wel  araied  or  y-cledde, 

Or  wel-biloved,  in  sich  wise, 

In  honour  that  he  may  arise. 

Alle  these  thingis  welle  avised, 
As  I  have  you  er  this  devysed, 
With  gold  and  asure  over  alle, 
Depeynted  newe  upon  the  walle. 
Square  was  the  walle,  and  high  sumdelle ; 
Enclosed,  and  y-barred  welle,  49a 

In  stede  of  hegge,  was  that  gardyne ; 
Come  nevere  shepherde  therynne. 
Into  that  gardyn,  wel  y- wrought, 
Who-so  that  me  coude  have  brought, 
By  laddris  or  elles  by  degre, 
It  wolde  wel  have  liked  me. 

For  sich  solace,  sich  ioie,  and  play, 

I  trowe  that  nevere  man  ne  say, 

As  was  in  that  place  delytous. 

The  gardeyn  was  not  daungerous 

To  herberwe  briddes  many  oon. 

So  riche  a  j-eer  was  never  noon 

Of  briddes  songe,  and  braunches  grene. 

Therynne  were  briddes  mo  I  wene, 

Than  ben  in  alle  the  rewme  of  Fraunce. 

Ful  blisful  was  the  accordaunce, 

Of  swete  and  pitous  songe  thei  made, 

For  alle  this  world  it  owghte  glade. 

And  I  my-silf  so  mery  ferde, 
Whan  I  her  blisful  songes  herde, 
That  for  an  hundreth  pounde  wolde  I, 
If  that  the  passage  opunly 
Hadde  be  unto  me  fre, 
That  I  nolde  entren  for-to  se 
Thassemble  (God  kepe  it  fro  care  !) 
Of  briddis,  whiche  therynne  ware, 
That  songen  thorugh  her  mery  throtes, 
Daunws  of  love,  and  mery  notes. 

Whan  I  thus  herde  foules  synge, 
I  felle  fast  in  a  weymentyng, 
By  which  art,  or  by  what  engyne, 
I  myghte  come  into  that  gardyne  ; 
But  way  I  couthe  fynde  noon. 
Into  that  gardyne  for  to  goon. 
Ne  nought  wist  I  if  that  ther  were 
Eyther  hole  or  place  where, 
By  which  I  myghte  have  entre, 
Ne  ther  was  noon  to  teche  me, 
For  I  was  al  aloone  i-wys, 

For  wo  and  angwishis  of  this.  520 

Til  atte  last  bithought  I  me, 

That  by  no  weye  ne  myght  it  be, 

That  ther  nas  laddre  or  wey  to  passe, 

Or  hole,  into  so  faire  a  place. 

Tho  gan  I  go  a  fulle  grete  pas, 

Envyronyng  evene  in  compas, 

The  closing  of  the  square  walle, 

Tj'l  that  I  fonde  a  wiket  smalle 

So  shett,  that  I  ne  myght  in  gon, 

And  other  entre  was  ther  noon.  530 

Uppon  this  dore  I  gan  to  smyte 
That  was  so  fetys,  and  so  lite, 
For  other  weye  coude  I  not  seke. 
Ful  long  I  shof,  and  knokkide  eke, 
And  stood  ful  long  and  of  herknyng 
If  that  I  herde  ony  wight  comyng; 
Til  thilke  dore  of  that  entre 
A  may  den  curteys  openyde  me. 
Hir  heer  was  as  yelowe  of  hewe 
As  ony  basyn  scoured  newe.  540 

Hir  flesh  tendre  as  is  a  chike, 
With  bent  browis,  smothe  and  slyke ; 
And  by  mesure  large  were 
The  openyng  of  hir  yen  clere. 
Hir  nose  of  good  proporcioun, 
Hir  yen  grey,  as  is  a  faucoun, 
With  swete  breth  and  wel  savoured. 
Hir  face  white  and  wel  coloured, 
With  litel  mouth,  and  rounde  to  see ; 
A  clove  chynne  eke  hadde  she.  550 

Hir  nekke  was  of  good  fasoun 
In  lengthe  and  gretnesse  by  resoun, 
VOL.  vi.  c 

Withoute  bleyne,  scabbe,  or  royne. 
Fro  Jerusalem  unto  Burgoyne 
Ther  nys  a  fairer  nekke,  iwys, 
To  fele  how  smothe  and  softe  it  is. 
Hir  throte  also  white  of  hewe, 
As  snawe  on  braunche  snawed  newe. 
Of  body  ful  wel  wrought  was  she  ; 
Men  nedede  not  in  no  cuntre  seo 

A  fairer  body  for  to  seke. 
And  of  fyn  orfrays  hadde  she  eke 
A  chapelet ;  so  semly  oon 
Ne  werede  never  mayde  upon. 
And  faire  above  that  chapelet 
A  rose  gerland  hadde  she  sett. 
She  hadde  a  gay  mirrour, 
And  with  a  riche  gold  tresour 
Hir  heed  was  tressed  queyntely ; 
Hir  sieves  sewid  fetously.  sru 

And  for  to  kepe  hir  hondis  faire 
Of  gloves  white  she  had  a  paire. 
And  she  hadde  on  a  cote  of  grene 
Of  cloth  of  Gaunt ;  withouten  wene, 
Wel  semyde  by  hir  apparayle 
She  was  not  wont  to  gret  travayle. 
For  whan  she  kempte  was  fetisly 
And  wel  arayed  and  richely, 
Thanne  hadde  she  don  al  hir  journe ; 
For  merye  and  wel  bigoon  was  she.  680 

She  hadde  a  lusty  lyf  in  May, 
She  hadde  no  thought,  by  nyght  ne  day 
Of  no  thyng,  but  if  it  were  oonly 
To  graythe  hir  wel  and  uncouthly. 
Whan  that  this  dore  hadde  opened  me 

This  may,  semely  for  to  see, 
I  thanked  hir  as  I  best  myghte, 
And  axide  hir  how  that  she  highte, 
And  what  she  was,  I  axide  eke. 
And  she  to  me  was  nought  unmeke,  590 

Ne  of  hir  answer  daungerous, 
But  faire  answeride,  and  seide  thus  : — 
'  Lo,  sir,  my  name  is  Ydelnesse ; 
So  clepe  men  me,  more  and  lesse. 
Ful  myghty  and  ful  riche  am  I, 
And  that  of  oon  thyng,  namely, 
For  I  entende  to  no  thyng 
But  to  my  joye,  and  my  pleyng, 
And  for  to  kembe  and  tresse  me. 
Aqueynted  am  I  and  pryve  eoo 

With  Myrthe,  lord  of  this  gardyne, 
That  fro  the  lande  of  Alexandryne 
Made  the  trees  hidre  be  fette, 
That  in  this  gardyne  ben  7/-sette. 
And  whan  the  trees  were  woxen  on  hight, 
This  walle,  that  stant  heere  in  thi  sight, 
Dide  Myrthe  enclosen  al  aboute  ; 
And  these  ymages  al  withoute 
He  dide  hem  bothe  entaile  and  peynte, 
That  neithir  ben  jolyf  ne  queynte,  610 

But  they  ben  ful  of  sorowe  and  woo, 
As  thou  hast  seen  a  while  agoo. 
'  And  ofte  tyme  hym  to  solace 
Sir  Myrthe  cometh  into  this  place, 
And  eke  with  hym  cometh  his  meynee, 
That  lyven  in  lust  and  jolite. 
And  now  is  Myrthe  therynne  to  here 
The  briddis  how  they  syngen  clere, 

The  mavys  and  the  nyghtyngale, 
And  other  joly  briddis  smale. 
And  thus  he  walketh  to  solace 
Hym  and  his  folk ;  for  swetter  place 
To  pleyen  ynne  he  may  not  fynde, 
Al-though  he  sought  oon  in  tyl  Ynde. 
The  alther  faireste  folk  to  see 
That  in  this  world  may  founde  be 
Hathe  Mirthe  with  hym  in  his  route, 
That  folowen  hym  always  aboute.' 

Whan  Ydelnesse  tolde  had  al  this, 
And  I  hadde  herkned  wel,  ywys, 
Thanne  seide  I  to  dame  Ydelnesse, 
'  Now  also  wisly  God  me  blesse, 
Sith  Myrthe,  that  is  so  faire  and  fre, 
Is  in  this  yerde  with  his  meyne, 
Fro  thilk  assemble,  if  I  may, 
Shal  no  man  werne  me  to-day, 
That  I  this  nyght  ne  mote  it  see. 
For  wel  wene  I  there  with  hym  be 
A  faire  and  joly  eompanye 
Fulfilled  of  alle  curtesie.' 
And  forth  withoute  wordis  mo 
In  at  the  wiket  went  I  tho, 
That  Ydelnesse  hadde  opened  me, 
Into  that  gardyne  faire  to  see. 

And  whan  I  was  ther-mne,  iwys, 
Myn  herte  was  ful  glad  of  this. 
For  wel  wende  I  ful  sikerly 
Have  ben  in  Paradys  erthly ; 
So  faire  it  was,  that  trusteth  wel, 
It  semede  a  place  espirituel. 
For  certys,  as  at  my  devys, 

Ther  is  no  place  in  Paradys 

So  good  inne  for  to  dwelle  or  be, 

As  in  that  gardyne,  thoughts  me. 

For  there  was  many  a  bridde  syngyng, 

Thorough-oute  the  yerde  al  thringyng. 

In  many  places  were  nyghtyngales, 

Alpes,  fynches,  and  wodewales, 

That  in  her  swete  song  deliten 

In  thilke  places  as  they  habiten.  eeo 

There  myghte  men  see  many  flokkes 

Of  turtles  and  laverokkes. 

Chalaundres  fele  sawe  I  there, 

That  wery  nygh  forsongen  were. 

And  thrustles,  terins,  and  mavys, 

That  songen  for  to  wynne  hem  prys, 

And  eke  to  sormounte  in  her  songe 

That  other  briddes  hem  amonge, 

By  note  made  faire  servyse. 

These  briddes,  that  I  you  devise,  670 

They  songe  her  songe  as  faire  and  wele, 

As  angels  don  espirituel. 

And,  trusteth  wel,  that  I  hem  herd 

Ful  lustily,  and  wel  I  ferde ; 

For  never  yitt  sich  melodye 

Was  herd  of  man  that  myghte  dye. 

Sich  swete  song  was  hem  amonge, 

That  me  thought  it  no  briddis  songe, 

But  it  was  wondir  lyk  to  be 

Song  of  meremaydens  of  the  see ;  680 

That,  for  her  syngyng  is  so  clere, 

Though  we  mermaydens  clepe  hem  here 

In  English,  as  is  oure  usaunce, 

Men  clepe  hem  sereyns  in  Fraunce. 

Ententif  weren  for  to  synge 
These  briddis,  that  nought  unkunnyng 
Were  of  her  craft,  and  apprentys, 
For  of  song  sotil  and  wys. 
And  certis,  whan  I  herde  her  songe, 
And  sawe  the  grene  place  amonge,  690 

In  herte  I  wexe  so  wondir  gay, 
That  I  was  never  erst,  er  that  day, 
So  jolyf,  nor  so  wel  bigoo, 
Ne  merye  in  herte,  as  I  was  thoo. 
And  than  wist  I,  and  sawe  ful  welle, 
That  Ydelnesse  me  servede  welle, 
That  me  putte  in  sich  jolite. 
Hir  freend  wel  ought  I  for  to  be, 
Sith  she  the  dore  of  that  gardyne, 
Hadde  opened,  and  me  leten  inne.  700 

From  hennes-forth,  hou  that  I  wroughte 
I  shal  you  tellen,  as  me  thoughts. 
First  wherof  Myrthe  servede  there, 
And  eke  what  folk  there  with  hym  were, 
Withoute  fable  I  wol  discryve. 
And  of  that  gardyne  eke  as  blyve 
I  wole  you  tellen  aftir  this. 
The  faire  fasoun  alle,  ywys, 
That  wel  ^-wrought  was  for  the  nones, 
I  may  not  telle  you  alle  at  ones;  710 

But  as  I  may  and  can,  I  shalle 
By  ordre  tellen  you  it  alle. 

Ful  faire  servise  and  eke  ful  swete 
These  briddis  maden  as  they  sete. 
Layes  of  love,  ful  wel  sownyng 
They  songen  in  their  yarkonyng ; 
Summe  high,  and  summe  eke  lowe  songe 

Upon  the  braunches  grene  spronge. 

The  swetnesse  of  her  melodye 

Made  al  myn  herte  in  reverye.  no 

And  whan  that  I  hadde  herde  I  trowe 

These  briddis  syngyng  on  a  rowe, 

Than  myght  I  not  withholde  me 

That  I  ne  wente  inne  for  to  see 

Sir  Myrthe  ;   for  my  desiryng 

Was  hym  to  seen,  over  alle  thyng, 

His  countenaunce  and  his  manere  : 

That  sight  was  tho  to  me  ful  dere. 

Tho  wente  I  forth  on  my  right  honde 
Doun  by  a  lytel  path  I  fonde  730 

Of  mentes  fulle,  and  fenelle  grene ; 
And  faste  by,  withoute  wene, 
Sir  Myrthe  I  fonde  ;  and  right  anoon 
Unto  sir  Myrthe  gan  I  goon, 
There  as  he  was  hym  to  solace. 
And  with  hym  in  that  lusty  place, 
So  faire  folk  and  so  fresh  had  he, 
That  whan  I  sawe,  I  wondrede  me 
Fro  whenne  siche  folk  myghte  come, 
So  faire  they  weren  alle  and  some  ;  740 

For  they  were  lyk,  as  to  my  sights, 
To  angels,  that  ben  fethered  brighte. 
This  folk,  of  which  I  telle  you  soo, 
Upon  a  karole  wenten  thoo. 
A  lady  karolede  hem,  that  hyghte 
Gladnesse,  blisfulle,  and  the  lighte, 
Wei  coude  she  synge  and  lustyly, 
Noon  half  so  wel  and  semely  ; 
And  couthe  make  in  song  sich  refreynynge, 
It  sat  hir  wondir  wel  to  synge.  750 

Hir  voice  ful  clere  was  and  ful  swete. 
She  was  nought  rude  ne  unmete, 
But  couthe  ynow  of  sich  doyng 
As  longeth  unto  karolyng  : 
For  she  was  wont  in  every  place 
To  syngen  first,  folk  to  solace, 
For  syngyng  moost  she  gaf  hir  to ; 
No  craft  hadde  she  so  leef  to  do. 

Tho  myghtist  thou  karoles  sene, 
And  folke  daunce  and  mery  bene,  760 

And  made  many  a  faire  tournyng 
Upon  the  grene  gras  springyng. 
There  myghtist  thou  see  these  flowtours, 
Mynstrales,  and  eke  jogelours, 
That  wel  to  synge  dide  her  peyne. 
Somme  songe  songes  of  Loreyne ; 
For  in  Loreyn  her  notes  bee 
Fulle  swetter  than  in  this  contre. 
There  was  many  a  tymbester, 
And  saillouris,  that  I  dar  wel  swere  770 

Couthe  her  craft  ful  parfitly. 
The  tymbres  up  ful  sotilly 
They  casten,,  and  hente  fulle  ofte 
Upon  a  fynger  faire  and  softe, 
That  they  failide  never  mo. 
Ful  fetys  damyseles  two, 
Ryght  yonge,  and  fulle  of  semelyhede, 
In  kirtles,  and  noon  other  wede, 
And  faire  tressed  every  tresse, 
Hadde  Myrthe  doon,  for  his  noblesse,         780 
Amydde  the  karole  for  to  daunce ; 
But  herof  lieth  no  remembraunce, 
Hou  that  they  dauncede  queyntely. 

That  oon  wolde  come  alle  pryvyly 

Agayn  that  other ;  and  whan  they  were 

To-gidre  almost,  they  threwe  yfere 

Her  mouthis  so,  that  thorough  her  play 

It  semed  as  they  kiste  alway  ; 

To  dauncen  welle  koude  they  the  gise ; 

What  shulde  I  more  to  you  devyse  ?  790 

Ne  bode  I  never  thennes  go, 

Whiles  that  I  sawe  hem  daunee  so. 

Upon  the  karolle  wonder  faste, 

I  gan  biholde ;  til  atte  laste 

A  lady  gan  me  for  to  espie, 

And  she  was  cleped  Curtesie, 

The  worshipfulle,  the  debonaire  ; 

I  pray  to  God  evere  falle  hir  faire  ! 

Ful  curteisly  she  callede  me, 

'  What  do  ye  there,  beau  sir  ?'  quod  she,    soo 

'  Come,  and  if  it  lyke  yow 

To  dauncen,  dauncith  with  us  no\K. 

And  I  withoute  tariyng 

Wente  into  the  karolyng. 

I  was  abasshed  never  a  delle, 

But  it  to  me  likede  right  welle, 

That  Curtesie  me  clepede  so, 

And  bad  me  on  the  daunee  go. 

For  if  I  hadde  durst,  certeyn 

I  wolde  have  karoled  right  fayn,  sio 

As  man  that  was  to  daunee  right  blithe. 

Thanne  gan  I  loken  ofte  sithe 

The  shape,  the  bodies,  and  the  cheres, 

The  countenaunce  and  the  maneres 

Of  alle  the  folk  that  dauncede  there, 

And  I  shal  telle  what  they  were. 

Ful  faire  was  Myrthe,  ful  longe  and  high, 
A  fairer  man  I  nevere  sigh. 
As  rounde  as  appille  was  hifl  face, 
Ful  rody  and  white  in  every  place.  820 

Fetys  he  was  and  wel  beseye, 
With  metely  mouth  and  yen  greye  ; 
His  nose  by  mesure  wrought  ful  right ; 
Crispe  was  his  heer,  and  eek  ful  bright. 
Hise  shuldris  of  a  large  brede, 
And  smalish  in  the  girdilstede. 
He  semede  lyke  a  portreiture, 
So  noble  he  was  of  his  stature, 
So  faire,  so  joly,  and  so  fetys, 
With  lymes  wrought  at  poynt  devys,  830 

Delyver,  smert,  and  of  grete  myght ; 
Ne  sawe  thou  nevere  man  so  lyght. 
Of  berde  unnethe  hadde  he  no  thyng, 
For  it  was  in  the  firste  spryng. 
Ful  j«>nge  he  was,  and  mery  of  thought, 
And  in  samette,  with  briddis  wrought, 
And  with  gold  beten  ful  fetysly, 
His  body  was  clad  ful  richely. 
Wrought  was  his  robe  in  straunge  gise, 
And  al  to-slytered  for  queyntise  8-to 

In  many  a  place,  lowe  and  hie. 
And  shode  he  was  with  grete  maistrie, 
With  shoon  decoped,  and  with  laas, 
By  druery,  and  by  solas. 
His  leef  a  rosyn  chapelet 
Hadde  made,  and  on  his  heed  it  set. 

And  wite  ye  who  was  his  leef  ? 
Dame  Gladnesse  there  was  hym  so  leef, 
That  syngith  so  wel  with  glad  courage, 


THE   B.OMAUNT   OF   THE   ROSE.  27 

That  from  she  was  xij.  yeer  of  age,  850 

She  of  hir  love  graunt  hym  made. 

Sir  Mirthe  hir  by  the  fynger  hadde 

Daunsyng,  and  she  hym  also  ; 

Grete  love  was  atwixe  hem  two. 

Bothe  were  they  faire  and  bright  of  hewe  ; 

She  semede  lyke  a  rose  newe 

Of  colour,  and  hir  flesh  so  tendre, 

That  with  a  brere  smale  and  slendre 

Men  myght  it  cleve,  I  dar  wel  seyne. 

Hir  forheed  frounceles  al  pleyne,  860 

Bent  were  hir  browis  two, 

Hir  yen  greye,  and  glad  also, 

That  laugheden  ay  in  hir  semblaunt, 

First  or  the  mouth,  by  covenaunt. 

I  wot  not  what  of  hir  nose  I  shal  descryve ; 

So  faire  hath  no  womman  alyve. 

Hir  heer  was  yelowe,  and  clere  shynyng, 

I  wot  no  lady  so  likyng. 

Of  Orfrays  fresh  was  hir  gerland, 

I,  which  seyen  have  a  thousand,  870 

Saugh  never,  ywys,  no  gerlond  yitt, 

So  wel  y- wrought  of  silk  as  it. 

And  in  an  overgilt  samet 

Cladde  she  was,  by  grete  delit, 

Of  which  hir  leef  a  robe  werede, 

The  myrier  she  in  hir  herte  ferede. 

And  next  hir  wente,  in  hir  other  side, 
The  God  of  Love,  that  can  devyde 
Love,  and  as  hym  likith  it  be. 
But  he  can  cherles  daunten,  he,  880 

And  maken  folkis  pride  fallen. 
And  he  can  wel  these  lordis  thrallen, 


28  THE  B.OMAUNT  OF  THE  KOSE. 

And  ladyes  putt  at  lowe  degre, 
Whan  he  may  hem  to  proude  see. 
This  God  of  Love  of  his  fasoun 
Was  lyke  no  knave,  ne  quystroun ; 
His  beaute  gretly  was  to  preyse. 
But  of  his  robe  to  devise 
I  drede  encombred  for  to  be. 
For  nought  ?/-clad  in  silk  was  he,  s9o 

But  alle  in  floures  and  in  flourettes, 
Ipainted  alle  with  amorettes  ; 
And  with  losynges  and  scoehouns, 
With  briddes,  lybardes,  and  lyouns, 
And  other  beestis  wrought  ful  welle. 
His  garnement  was  everydelle 
Portreied  and  wrought  with  floures, 
By  dyvers  medlyng  of  coloures. 
Floures  there  were  of  many  gise 
J-sett  by  compas  in  assise ;  900 

Ther  lakkide  no  flour  to  my  dome, 
Ne  nought  so  mych  as  flour  of  brome, 
Ne  violete,  ne  eke  pervynke, 
Ne  flour  noon,  that  man  can  on  thynke, 
And  many  a  rose  leef  ful  longe, 
Was  entermelled  ther  amonge : 
And  also  on  his  heed  was  sette 
Of  roses  reed  a  chapelett. 
But  nyghtyngales  a  fulle  grete  route, 
That  flyen  over  his  heed  aboute,  910 

The  leeves  felden  as  they  flyen, 
And  he  was  alle  with  briddes  wryen ; 
With  popynjay,  with  nyghtyngale, 
With  chalaundre,  and  with  wodewale, 
With  fynche,with  lark,  and  with  archaungelle. 

He  semede  as  he  were  an  aungelle, 
That  doun  were  comen  fro  hevene  clere. 

Love  hadde  with  hym  a  hachelere, 
That  he  made  alleweyes  with  hym  be, 
Swete-lokyng  cleped  was  he.  920 

This  bacheler  stode  biholdyng 
The  daunce,  and  in  his  honde  holdyng 
Turke  bowes  two,  fulle  wel  devysed  had  he. 
That  oon  of  hem  was  of  a  tree 
That  bereth  a  fruyt  of  savour  wykke  ; 
Ful  crokid  was  that  foule  stikke, 
And  knotty  here  and  there  also, 
And  blak  as  bery,  or  ony  slo. 
That  other  bowe  was  of  a  plant 
Withoute  wem,  I  dar  warant,  930 

Ful  evene,  and  by  proporcioun 
Treitys  and  long,  of  ful  good  fasoun. 
And  it  was  peynted  wel  and  twythen, 
And  over  al  diapred  and  writen 
With  ladyes  and  with  bacheleris, 
Fulle  lyghtsom  and  glad  of  eheris. 
These  bowes  two  helde  Swete-lokyng, 
That  semede  lyk  no  gadelyng. 
And  ten  brode  arowis  hilde  he  there, 
Of  which  v.  in  his  right  hond  were.  940 

But  they  were  shaven  wel  and  dight, 
Nokked  and  fethered  right ; 
And  alle  they  were  with  gold  bygoon, 
And  stronge  poynted  everychoon, 
And  sharpe  for  to  kerven  welle. 
But  iron  was  ther  noon  ne  stelle, 
For  al  was  golde,  men  myght  it  see, 
Outake  the  fethcres  and  the  tree. 

The  swiftest  of  these  arowis  fyve 
Out  of  a  bowe  for  to  dryve,  950 

And  best  fethered  for  to  flee, 
And  fairest  eke,  was  clepid  Beaute. 
That  other  arowe  that  hurteth  lasse 
Was  clepid  (as  I  trowe)  Symplesse. 
The  thridde  cleped  was  Fraunchise, 
That  fethred  was  in  noble  wise 
With  valour  and  with  curtesye. 
The  fourthe  was  cleped  Compaignye, 
That  hevy  for  to  shoten  ys ; 
But  who-so  shetith  right,  y  wys,  960 

May  therwith  doon  grete  harme  and  wo. 
The  fifte  of  these,  and  laste  also, 
Faire-semblaunt  men  that  arowe  calle, 
The  leeste  grevous  of  hem  alle. 
Yit  can  it  make  a  ful  grete  wounde, 
But  he  may  hope  his  soris  sounde, 
That  hurt  is  with  that  arowe,  y wys ; 
His  wo  the  bette  bistowed  is. 
For  he  may  sonner  have  gladnesse, 
Hir  langour  oughte  be  the  lesse.  970 

Five  arowis  were  of  other  gise, 
That  ben  ful  foule  to  devyse ; 
For  shaft  and  ende,  soth  for  to  telle, 
Were  also  blak  as  fende  in  helle. 

The  first  of  hem  is  called  Pride ; 
That  other  arowe  next  hym  biside, 
It  was  ycleped  Vylanye ; 
That  arowe  was  as  with  felonye 
Envenymed,  and  with  spitous  blame. 
The  thridde  of  hem  was  cleped  Shame.       980 
The  fourthe,  Wanhope  cleped  is, 

The  fifte,  the  Newe-thought,  ywys. 

These  arowis  that  I  speke  of  heere, 
Were  alle  fyve  on  oon  maneere, 
And  alle  were  they  resemblable. 
To  hem  was  wel  sittyng  and  able, 
The  foule  croked  bowe  hidous, 
That  knotty  was,  and  al  roynous. 
That  bowe  semede  wel  to  shete 
These  arowis  fyve,  that  ben  unmete  990 

And  contrarye  to  that  other  fyve. 
But  though  I  telle  not  as  blyve 
Of  her  power,  ne  of  her  myght, 
Herafter  shal  I  tellen  right 
The  soothe,  and  eke  signyfiaunce, 
As  fer  as  I  have  remembraunce  : 
Alle  shal  be  seid,  I  undirtake, 
Er  of  this  book  an  ende  I  make. 

Now  come  I  to  my  tale  ageyn. 
But  aldirfirst,  I  wole  you  seyn  igoo 

The  fasoun  and  the  countenaunces 
Of  alle  the  folk  that  on  the  daunce  is. 
The  God  of  Love,  jolyf  and  lyght, 
Ladde  on  his  honde  a  lady  bright, 
Of  high  prys,  and  of  grete  degre. 
This  lady  called  was  Beaute, 
And  an  arowe,  of  which  I  tolde. 
Ful  wel  thewed  was  she  holde, 
Ne  she  was  derk  ne  broun,  but  bright, 
And  clere  as  :he  mone-lyght,  1010 

Ageyn  whom  alle  the  sterres  semen 
But  smale  candels,  as  we  demen. 
Hir  flesh  was  tendre  as  dewe  of  flour, 
Hir  chere  was  symple  as  byrde  in  bour ; 

As  whyte  as  lylye  or  rose  in  rys, 

Hir  face  gentyl  and  tretys. 

Fetys  she  was,  and  smale  to  se, 

No  wyntred  browis  hadde  she, 

Ne  popped  hir,  for  it  nedede  nought 

To  wyndre  hir,  or  to  peynte  hir  ought.     1020 

Hir  tresses  yelowe,  and  longe  straughten, 

Unto  hir  helys  doun  they  raughten : 

Hir  nose,  hir  mouth,  and  eyhe  and  eheke 

Wei  wrought,  and  alle  the  remenaunt  eke. 

A  ful  grete  savour  and  a  swote, 

Me  thoughts  in  myn  herte  rote, 

As  helpe  me  God,  whan  I  remembre, 

Of  the  fasoun  of  every  membre ! 

In  world  is  noon  so  faire  a  wight ; 

For  yonge  she  was,  and  hewed  bright       1030 

Sore  plesaunt,  and  fetys  with  alle, 

Gente,  and  in  hir  myddille  smalle. 

Biside  Beaute  yede  Richesse, 

And  highte  '  Lady '  of  gret  noblesse, 

And  gret  of  prys  in  every  place. 

But  who  so  durste  to  hir  trespace, 

Or  til  hir  folk,  in  werk  or  dede, 

He  were  fulle  hardy,  out  of  drede, 

For  bothe  she  helpe  and  hyndre  may. 

And  that  is  nought  of  yisterday  1040 

That  riche  folk  have  fulle  gret  myght 

To  helpe,  and  eke  to  greve  a  wyght. 

The  beste  and  the  grettest  of  valour 

Diden  Rychesse  ful  gret  honour, 

And  besy  were  hir  to  serve, 

For  that  they  wolde  hir  love  deserve. 

They  cleped  hir  <  Lady,'  grete  and  smalle ; 

This  wide  world  hir  dredith  alle. 

This  world  is  alle  in  hir  daungere. 

Hir  court  hath  many  a  losengere,  1050 

And  many  a  traytour  envyous, 

That  ben  ful  besy  and  curyous 

For  to  dispreisen,  and  to  blame 

That  best  deserven  love  and  name. 

Bifore  the  folk  hem  to  bigilen, 

These  losengeris  hem  preyse  and  smylen, 

And  thus  the  world  with  word  anoynten ; 

But  aftirward  they  prile  and  poynten, 

The  folk  right  to  the  bare  boon, 

Bihynde  her  bak  whan  they  ben  goon,       ioeo 

And  foule  abate  the  folkis  prys, 

Ful  many  a  worthy  man,  ywys, 

An  hundrid,  have  they  do  to  dye. 

These  losengers  thorough  flaterye, 

Have  maad  folk  ful  straunge  be, 

There  hem  oughte  be  pryve. 

Wei  yvel  mote  they  thryve  and  thee, 

And  yvel  a-chyved  mote  they  be 

These  losengers  ful  of  envye ! 

No  good  man  loveth  her  companye.  1070 

Richesse  a  robe  of  purpur  on  hadde, 
Ne  trowe  not  that  I  lye  or  madde ; 
For  in  this  world  is  noon  hir  lyche, 
Ne  by  a  thousand  deelle  so  riche, 
Ne  noon  so  faire ;  for  it  ful  welle 
With  orfrays  leyd  was  everydeelle, 
And  portraied  in  the  ribanynges 
Of  dukes  storyes,  and  of  kynges. 
And  with  a  bend  of  gold  tasseled, 
And  knoppis  fyne  of  gold  enameled,  ioso 

VOL.  VI.  D 

Aboute  hir  nekke  of  gentyl  entayle 

Was  shete  the  riche  chevesaile, 

In  which  ther  was  fulle  gret  plente 

Of  stones  clere  and  bright  to  see. 

Rychesse  a  girdelle  hadde  upon, 

The  bokele  of  it  was  of  a  stoon, 

Of  vertu  gret,  and  mochel  of  myght 

For  who  so  bare  the  stoon  so  bright, 

Of  venym  durst  hym  no  thing  doute, 

While  he  the  stoon  hadde  hym  aboute.      1090 

That  stoon  was  gretly  for  to  love, 

And  tyl  a  riche  man  byhove 

Worth  alle  the  gold  in  Rome  and  Frise. 

The  mourdaunt,  wrought  in  noble  wise, 

Was  of  a  stoon  fulle  precious, 

That  was  so  fyne  and  vertuous, 

That  hole  a  man  it  koude  make 

Of  palasie,  and  tothe  ake. 

And  yit  the  stoon  hadde  such  a  grace, 

That  he  was  siker  in  every  place  noo 

Alle  thilke  day  not  blynde  to  bene, 

That  fastyng  myghte  that  stoon  seene. 

The  barres  were  of  gold  ful  fyne, 

Upon  a  tyssu  of  satyne, 

Fulle  hevy,  gret,  and  no  thyng  lyght, 

In  everiche  was  a  besaunt  wight. 

Upon  the  tresses  of  Richesse 

Was  sette  a  cercle  for  noblesse 

Of  brend  gold,  that  fulle  lyghte  shoon  ; 

So  faire  trowe  I  was  never  noon.  mo 

But  she  were  kunnyng  for  the  nonys, 

That  koude  devyse  alle  the  stonys 

That  in  that  cercle  shewen  clere ; 

It  is  a  wondir  thing  to  here. 

For  no  man  koude  preyse  or  gesse 

Of  hem  that  valewe  or  richesse. 

Rubyes  there  were,  saphires,  7'agounces, 

And  emeraudes,  more  than  two  ounces. 

But  alle  byfore  ful  sotilly 

A  fyn  charboncle  sette  saugh  I.  1120 

The  stoon  so  clere  was  and  so  bright, 

That,  also  soone  as  it  was  nyght, 

Men  myghte  seen  to  go  for  nede 

A  myle  or  two,  in  lengthe  and  brede. 

Sich  lyght  tho  sprang  oute  of  the  stone, 

That  Richesse  wondir  brighte  shone 

Bothe  hir  heed,  and  alle  hir  face, 

And  eke  aboute  hir  al  the  place. 

Dame  Richesse  on  hir  honde  gan  lede 
A  yong  man  fidle  of  semelyhede,  1130 

That  she  best  loved  of  ony  thing ; 
His  lust  was  mych  in  housholding. 
In  clothyng  was  he  ful  fetys, 
And  lovede  to  have  welle  hors  of  prys. 
He  wende  to  have  reproved  be 
Of  theft  or  moordre,  if  that  he 
Hadde  in  his  stable  ony  hakeney. 
And  therfore  he  desired  ay 
To  be  aqueynted  with  Richesse ; 
For  alle  his  purpos,  as  I  gesse,  11 40 

Was  for  to  make  gret  dispense, 
Withoute  wernyng  or  diffense. 
And  Richesse  myght  it  wel  sustene, 
And  hir  dispence  welle  mayntene, 
And  hym  alwey  sich  plente  sende, 
Of  gold  and  silver  forto  dispende 

Withoute  lakke  or  daunger, 

As  it  were  poured  in  a  garner. 
And  after  on  the  daunce  wente 

Largesse,  that  settith  al  hir  entente  11 

For  to  be  honourable  and  free ; 

Of  Alexandres  kyn  was  she. 
Hir  moste  joye  was,  ywys, 

Whan  that  she  yaf,  and  seide,  '  Have  this.' 

Not  Avarice,  the  foule  caytyf, 

Was  half  to  gripe  so  ententyf, 

As  Largesse  is  to  yeve  and  spende. 

And  God  ynough  alwey  hir  sende, 

So  that  the  more  she  yaf  awey, 

The  more,  ywys,  she  hadde  alwey.  n< 

Gret  loos  hath  Largesse,  and  gret  pris ; 

For  bothe  wyse  folk  and  unwys 

Were  hooly  to  hir  baundon  brought, 

So  wel  with  yiftes  hath  she  wrought. 

And  if  she  hadde  an  enemy, 

I  trowe  that  she  coude  tristely 

Make  hym  fulle  soone  hir  freend  to  be, 

So  large  of  yift,  and  free  was  she ; 

Therfore  she  stode  in  love  and  grace 

Of  riche  and  pover  in  every  place.  117 

A  fulle  gret  fool  is  he,  ywys, 
That  bothe  riche  and  nygart  is. 
A  lord  may  have  no  maner  vice, 
That  greveth  more  than  avarice. 
For  nygart  never  with  strengthe  of  honde 
May  wynne  gret  lordship  or  londe. 
For  freendis  alle  to  fewe  hath  he 
To  doon  his  wille  perfourmed  be. 
And  who-so  wole  have  freendis  heere, 

He  may  not  holde  his  tresour  deere.  liso 

For  by  ensample  I  telle  this, 

Right  as  an  adamaund,  iwys, 

Can  drawen  to  hym  sotylly 

The  yren,  that  is  leid  therby, 

So  drawith  folkes  hertis,  ywis, 

Silver  and  gold  that  yeven  is. 

Largesse  hadde  on  a  robe  fresh 
Of  riche  purpur  sarlynysh. 
Wei  fourmed  was  hir  face  and  cleere, 
And  opened  hadde  she  hir  colere  ;  1190 

For  she  right  there  hadde  in  present 
Unto  a  lady  maad  present 
Of  a  gold  broche,  ful  wel  y- wrought. 
And  certys  it  myssatte  hir  nought ; 
For  thorough  hir  smokke  wrought  with  silk. 
The  flesh  was  seen  as  white  as  mylk. 

Largesse,  that  worthy  was  and  wys, 
Hilde  by  the  honde  a  knyght  of  prys, 
Was  sibbe  to  Artour  of  Britaigne. 
And  that  was  he  that  bare  the  ensaigne        1200 
Of  worship,  and  the  gourcfaucoun. 
And  yit  he  is  of  sich  renoun, 
That  men  of  hym  seye  faire  thynges 
Byfore  barouns,  erles,  and  kynges. 
This  knyght  was  comen  alle  newcly 
Fro  tourneiyng  faste  by  ; 
There  hadde  he  don  gret  chyvalrie 
Thorough  his  vertu  and  his  maistrie, 
And  for  the  love  of  his  lemman 
He  caste  doun  many  a  doughty  man.  1210 

And  next  hym  dauncede  dame  Fraunchise, 
Arayed  in  fulle  noble  gyse. 

She  was  not  broune  ne  dunne  of  hewe, 

But  white  as  snowe  falle  newe. 

Hir  nose  was  wrought  at  poynt  devys, 

For  it  was  gentyl  and  tretys ; 

With  eyen  gladde,  and  browes  bente ; 

Hir  here  doun  to  hir  helis  wente. 

And  she  was  symple  as  dowve  of  tree, 

Ful  debonaire  of  herte  was  she.  1220 

She  durste  never  seyn  ne  do, 

But  that  that  hir  longede  to. 

And  if  a  man  were  in  distresse, 

And  for  hir  love  in  hevynesse, 

Hir  herte  wolde  have  fulle  gret  pite, 

She  was  so  amiable  and  free. 

For  were  a  man  for  hir  bistadde, 

She  wolde  ben  right  sore  adradde, 

That  she  dide  over  gret  outrage, 

But  she  hym  holpe  his  harme  to  aswage ;      1230 

Hir  thought  it  elles  a  vylanye. 

And  she  hadde  on  a  sukkenye, 

That  not  of  hempe  ne  heerdis  was ; 

So  fair  was  noon  in  alle  Arras. 

Lord,  it  was  ridled  fetysly  ! 

Ther  nas  a  poynt,  trewely, 

Thai  it  nas  in  his  right  assise. 

Fulle  wel  ?/-clothed  was  Fraunchise, 

For  ther  is  no  cloth  sittith  bet 

On  damyselle,  than  doth  roket.  1240 

A  womman  wel  more  fetys  is 

In  roket  than  in  cote,  ywis. 

The  whyte  roket  rydled  faire, 

Bitokeneth,  that  fulle  debonaire 

And  swete  was  she  that  it  bere. 

Bi  hir  daunced  a  bachelere  ; 
I  can  not  telle  you  what  he  highte, 
But  faire  he  was,  and  of  good  highte 
Alle  hadde  he  be,  I  sey  no  more, 
The  lordis  sone  of  Wyndesore.  1250 

And  next  that  dauncede  Curtesye, 
That  preised  was  of  lowe  and  hye, 
For  neither  proude  ne  foole  was  she. 
She  for  to  daunce  callede  me, 
(I  pray  God  yeve  hir  right  good  grace !) 
Whanne  I  come  first  into  the  place. 
She  was  not  nyce,  ne  outrageous, 
But  wys  and  ware,  and  vertuous, 
Of  faire  speche,  and  of  faire  answere ; 
Was  never  wight  mysseid  of  hire ;  1260 

She  ne  bar  rancour  to  no  wight. 
Clere  broune  she  was,  and  therto  bright 
Of  face,  of  body  arenaunt, 
I  wot  no  lady  so  plesaunt, 
She  were  worthy  for  to  bene 
An  emperesse  or  crowned  quene. 

And  by  hir  wente  a  knyght  dauncyng 
That  worthy  was  and  wel  spekyng, 
And  ful  wel  koude  he  don  honour. 
The  knyght  was  faire  and  styf  in  stour,     wo 
And  in  armure  a  semely  man, 
And  wel-biloved  of  his  lemman. 

Faire  Idilnesse  thanne  saugh  I, 
That  alwey  was  me  faste  by. 
Of  hir  have  I,  withoute  fayle, 
Told  yow  the  shap  and  apparayle ; 
For  (as  I  seide)  loo,  that  was  she 
That  dide  to  me  so  gret  bounte, 

That  she  the  gate  of  the  gardyn 

Undide,  and  lete  me  passen  in,  1280 

And  after  daunced  as  I  gesse. 

And  she  fulfilled  of  lustynesse, 

That  nas  not  yit  xij  yeer  of  age, 

With  herte  wylde,  and  thought  volage. 

Nyce  she  was,  but  she  ne  mente 

Noon  harme  ne  slight  in  hir  entente, 

But  oonly  lust  and  jolyte. 

For  yonge  folk  wole,  witen  ye, 

Have  lytel  thought  but  on  her  play. 

Hir  lemman  was  biside  alway,  1290 

In  sieh  a  gise  that  he  hir  kyste 

At  alle  tymes  that  hym  lyste, 

That  alle  the  daunce  myght  it  see  ; 

They  make  no  force  of  pryvete. 

For  who  spake  of  hem  yvel  or  welle, 

They  were  ashamed  never  adelle, 

But  men  myghte  seen  hem  kisse  there, 

As  it  two  yonge  dowves  were. 

For  yong  was  thilke  bachelere, 

Of  beaute  wot  I  noon  his  pere ;  1300 

And  he  was  right  of  sich  an  age, 

As  youthe  is  leef,  and  sich  corage. 

The  lusty  folk  that  dauncede  there, 
And  also  other  that  with  hem  were 
That  weren  alle  of  her  meyne 
Ful  hende  folk,  and  wys,  and  free, 
And  folk  of  faire  port  truely, 
There  were  alle  comunly. 

Whanne  I  hadde  seen  the  countenaunces 
Of  hem  that  ladden  thus  these  daunces,    1310 
Thanne  hadde  I  wille  to  gon  and  see 


THE  ROMAUNT  OF  THE  ROSE.     41 

The  gardyne  that  so  lykede  me, 
And  loken  on  these  faire  loreyes, 
On  pyn  trees,  cedres,  and  oliveris. 
The  daunces  thanne  eended  were  ; 
For  many  of  hem  that  dauncede  there, 
Were  with  her  loves  went  awey 
Undir  the  trees  to  have  her  pley. 

A,  Lord  !  they  lyvede  lustyly  ! 
A  gret  fool  were  he  sikirly,  1320 

That  nolde,  his  thankes,  such  lyf  lede  ! 
For  this  dar  I  seyn  oute  of  drede, 
That  who-so  myghte  so  wel  fare, 
For  better  lyf  durst  hym  not  care, 
For  ther  nys  so  good  paradys, 
As  to  have  a  love  at  his  devys. 

Oute  of  that  place  wente  I  thoo, 
And  in  that  gardyn  gan  I  goo, 
Pleyyng  a-longe  fulle  meryly. 
The  God  of  Love  fulle  hastely  1330 

Unto  hym  Swete-lokyng  clepte, 
No  lenger  wolde  he  that  she  kepte 
His  bowe  of  gold,  that  shoon  so  bright. 
He  hadde  hym  bent  anoon  ryght ; 
And  he  fulle  soone  sette  an  ende, 
And  at  a  braid  he  gan  it  bende, 
And  toke  hym  of  his  arowes  fyve, 
Fulle  sharp  and  redy  for  to  dryve. 
Now  God  that  sittith  in  mageste 
Fro  deedly  woundes  he  kepe  me  !  1340 

If  so  be  that  he  hadde  me  shette, 
For  if  I  with  his  arowe  mette, 
It  hadde  me  greved  sore,  iwys. 
But  I,  that  no  thyng  wist  of  this, 

Wente  up  and  doun  fulle  many  a  wey, 
And  he  me  folwede  fast  alwey ; 
But  no-where  wold  I  reste  me, 
Tille  I  hadde  in  alle  the  gardyn  be. 

The  gardyn  was  by  mesuryng 
Right  evene  and  square  in  compassing ;    1350 
It  as  long  was  as  it  was  large. 
Of  fruyt  hadde  every  tree  his  charge, 
But  it  were  any  hidous  tree 
Of  which  ther  were  two  or  three. 
There  were,  and  that  wote  I  fulle  welle, 
Of  pome-garnettys  a  fulle  gret  delle ; 
That  is  a  fruyt  fulle  welle  to  lyke, 
Namely  to  folk  whanne  they  ben  sike. 
And  trees  there  were  of  gret  foisoun, 
That  baren  notes  in  her  sesoun,  i3#> 

Such  as  men  notemygges  calle, 
That  swote  of  savour  ben  with-alle. 
And  almandres  gret  plente, 
Fyges,  and  many  a  date  tree 
There  wexen,  if  men  hadde  nede, 
Thorough  the  gardyn  in  length  and  brede. 
Ther  was  eke  wexyng  many  a  spice, 
As  clowe-gelofre,  and  lycorice, 
Gyngevre,  and  greyn  de  Parys, 
Canelle,  and  setewale  of  prys,  1370 

And  many  a  spice  delitable. 
To  eten  whan  men  rise  fro  table. 
And  many  homly  trees  ther  were, 
That  peches,  coynes,  and  apples  beere, 
Medlers,  plowmes,  perys,  chesteyns, 
Cherys,  of  which  many  oon  fayne  is, 
Notes,  aleys,  and  bolas, 

That  forto  seen  it  was  solas ; 

With  many  high  lorey  and  pyn, 

Was  renged  clene  alle  that  gardyn  ;  1380 

With  cipres,  and  with  olyvers, 

Of  which  that  nygh  no  plente  heere  is. 

There  were  elmes  grete  and  stronge, 

Maples,  asshe,  oke,  aspe,  planes  longe, 

Fyne  ew,  popler,  and  lyndes  faire, 

And  othere  trees  fulle  many  a  payre. 

What  shulde  I  telle  you  more  of  it  ? 

There  were  so  many  trees  yet, 

That  I  shulde  all  encombred  be, 

Er  I  hadde  rekened  every  tree.  1390 

These  trees  were  sette,  that  I  devyse, 
One  from  another  in  assyse 
Five  fadome  or  syxe,  I  trowe  so, 
But  they  were  hye  and  great  also : 
And  for  to  kepe  oute  well  the  sonne, 
The  croppes  were  so  thycke  yronne, 
And  every  braunehe  in  other  knytte, 
And  full  of  grene  leves  sytte, 
That  sonne  myghte  there  noon  dyscende, 
Lest  the  tender  grasses  shende.  moo 

There  myghte  men  does  and  roes  yse, 
And  of  squyrels  ful  gret  plente, 
From  bowe  to  bowe  alwaye  lepynge. 
Connies  there  were  also  playenge, 
That  comyn  out  of  her  clapers 
Of  sondry  colours  and  maners, 
And  maden  many  a  tourneynge 
Upon  the  freshe  grasse  spryngynge. 

In  places  sawe  I  welles  there, 
In  whych  there  no  frogges  were,  uio 

And  fayre  in  shadowe  was  every  welle ; 

But  I  ne  can  the  nombre  telle 

Of  stremys  amale,  that  by  devyse 

Myrthe  hadde  done  come  through  condyse, 

Of  whych  the  water  in  rennynge 

Gan  make  a  noyse  full  lykynge. 

Aboute  the  brynkes  of  these  welles, 
And  by  the  stremes  over  al  elles 
Sprange  up  the  grasse,  as  thycke  yset 
And  softe  as  any  velvet,  U20 

On  whych  men  myght  hys  lemman  leye, 
As  on  a  fetherbed  to  pleye, 
For  the  erthe  was  ful  softe  and  swete. 
Through  moysture  of  the  welle  wete 
Spronge  up  the  sote  grene  gras, 

As  fayre,  as  thycke,  as  myster  was. 
But  moche  amended  it  the  place, 

That  therth  was  of  suche  a  grace 

That  it  of  floures  hath  plente, 

That  both  in  somer  and  wynter  be.  1430 

There  sprange  the  vyolet  al  newe, 

And  fresshe  pervynke  ryche  of  hewe, 

And  floures  yelowe,  white,  and  rede ; 

Suche  plente  grewe  there  never  in  mede. 

Ful  gaye  was  al  the  grounde,  and  queynt, 

And  poudred,  as  men  had  it  peynt, 

With  many  a  freshe  and  sondrye  floure, 

That  casten  up  ful  good  savoure. 
I  wol  not  longe  holde  you  in  fable 

Of  al  this  garden  delectable.  1440 

I  mote  my  tonge  stynten  nede, 

For  I  ne  maye  withouten  drede 

Naught  tellen  you  the  beaute  aRe, 

Ne  halfe  the  bounte  therewythalle. 

I  went  on  ryght  hande  and  on  lefte 
Aboute  the  place ;  it  was  not  left, 
Tyl  I  had  al  the  garden  bene 
In  the  esters  that  men  myghtesene. 

And  thus  whyle  I  wente  in  my  playe, 
The  God  of  Love  me  folowed  aye.  uso 

Ryght  as  an  hunter  can  abyde 
The  beest,  tyl  he  seeth  hys  tyde 
To  shoten,  at  goodnesse,  to  the  dere, 
When  that  hym  nedeth  go  no  nere. 

And  so  befyl  I  restede  me 
Besydes  a  wel  under  a  tree, 
Whych  tree  in  Fraunce  men  cal  a  pyne. 
But,  syth  the  tyme  of  kynge  Pepyne, 
Ne  grewe  there  tree  in  mannes  syght 
So  fayre,  ne  so  wel  woxe  in  hyght ;  U60 

In  al  that  yarde  so  hygh  was  none. 
And  spryngynge  in  a  marble  stone 
Hadde  nature  set,  the  soth  to  telle, 
Under  that  pyne  tree  a  welle. 
And  on  the  border  al  withoute 
Was  wryten  on  the  stone  aboute, 
Letteres  smale,  that  sayden  thus, 
'  Here  starfe  the  fayre  Narcisus.' 

Narcisus  was  a  bachelere, 
That  Love  h&dde  caught  in  hys  daungere,  1470 
And  in  hys  nette  gan  hym  so  strayne, 
And  dyd  hym  so  to  wepe  and  playne, 
That  nede  hym  muste  hys  lyfe  forgo, 
For  a  fayre  lady  that  hyght  Echo, 
Hym  loved  over  any  creature, 
And  gan  for  hym  suche  payne  endure, 

That  on  a  tyme  she  hym  tolde, 
That  yf  he  her  y-loven  nolde, 
That  her  behovede  nedes  dye, 
There  laye  none  other  remedye. 
But  nathelesse,  for  hys  beaute 
So  fyers  and  daungerous  was  he,] 
That  he  nolde  graunte  hir  askyng, 
For  wepyng,  ne  for  faire  praiyng. 
And  whanne  she  herd  hym  werne  soo, 
She  hadde  in  herte  so  gret  woo, 
And  took  it  in  so  gret  dispite, 
That  she,  withoute  more  respite, 
Was  deed  anoon.     But  er  she  dide, 
Fulle  pitously  to  God  she  preide, 
That  proude  hertid  Narcisus, 
That  was  in  love  so  daungerous, 
Myght  on  a  day  ben  hampred  so 
For  love,  and  ben  so  hoot  for  woo, 
That  never  he  myght  to  joye  atteygne  ; 
And  that  he  shulde  feele  in  every  veyne 
What  sorowe  trewe  lovers  maken, 
That  ben  so  velaynesly  forsaken. 
This  prayer  was  but  resonable, 
Therfore  God  helde  it  forme  and  stable : 
For  Narcisus  shortly  to  telle, 
By  aventure  come  to  that  welle 
To  resten  hym  in  that  shadowing 
A  day,  whanne  he  come  fro  huntyng. 
This  Narcisus  hadde  suffred  paynes 
For  rennyng  alday  in  the  playnes, 
And  was  for  thurst  in  grete  distresse 
Of  heet,  and  of  his  werynesse, 
That  hadde  his  breth  almost  bynomen. 


THE  ROMAUNT  OF  THE  ROSE.     47 

Whanne  he  was  to  that  wel/e  comen,         1510 

That  shadowid  was  with  braunches  grene, 

He  thoughte  of  thilke  water  shene 

To  drynke  and  fresshe  hym  wel  withalle ; 

And  doun  on  knees  he  gan  to  falle, 

And  forth  his  heed  and  necke  he  straught 

To  drynken  of  that  welle  a  draught. 

And  in  the  water  anoon  was  seen 

His  nose,  his  mouth,  his  yen  sheen, 

And  he  therof  was  alle  abasshed  ; 

His  owne  shadowe  was  hym  bytrasshed.   1520 

For  welle  wende  he  the  forme  see 

Of  a  child  of  gret  beaute. 

Welle  kouthe  Love  hym  wreke  thoo 

Of  daunger  and  of  pride  also, 

That  Narcisus  somtyme  hym  beere. 

He  quytte  hym  welle  his  guerdoun  there ; 

For  he  musede  so  in  the  welle, 

That,  shortly  alle  the  sothe  to  telle, 

He  lovede  his  owne  shadowe  soo, 

That  atte  laste  he  starf  for  woo.  1530 

For  whanne  he  saugh  that  he  his  wille 

Myght  in  no  manor  wey  fulfille  ; 

And  that  he  was  so  faste  caught 

That  he  hym  kouthe  comforte  nought, 

Pic  loste  his  witte  right  in  that  place, 

And  diede  withynne  a  lytel  space. 

And  thus  his  warisoun  he  took 

For  the  lady  that  he  forsook. 

Ladyes,  I  preye  ensample  takith, 
Ye  that  ageyns  youre  love  mistakith :        1540 
For  if  her  deth  be  yow  to  wite, 
God  kan  ful  welle  youre  while  quyte. 

Whanne  that  this  lettre  of  which  I  telle, 
Hadde  taught  me  that  it  was  the  welle 
Of  Narcisus  in  his  beaute, 
I  gan  anoon  withdrawe  me, 
Whanne  it  felle  in  my  remembraunce, 
That  hym  bitidde  such  myschaunce. 
But  at  the  laste  thanne  thought  I, 
That  scathles,  fulle  sykerly,  1550 

I  myght  unto  the  welle  goo. 
Wherof  shulde  I  abaisshen  soo  ? 
Unto  the  welle  than  wente  I  me, 
And  doun  I  loutede  for  to  see 
The  clere  water  in  the  stoon, 
And  eke  the  gravelle,  which  that  shoon 
Down  in  the  botme,  as  silver  fyn, 
For  of  the  welle,  this  is  the  fyn, 
In  world  is  noon  so  clere  of  hewe. 
The  water  is  evere  fresh  and  newe  1560 

That  welmeth  up  with  wawis  brighte 
The  mountance  of  two  fynger  highte. 
Aboute  it  is  gras  spryngyng, 
For  moiste  so  thikke  and  wel  Hkyng, 
That  it  ne  may  in  wynter  dye, 
No  more  than  may  the  see  be  drye. 
Downe  atte  the  botme  sette  sawe  I 
Two  cristalle  stonys  craftely 
In  thilke  fresh  and  faire  welle. 
But  o  thing  sothly  dar  I  telle,  1570 

That  ye  wole  holde  a  gret  mervayle 
Whanne  it  is  tolde,  withouten  fayle. 
For  whanne  the  Sonne,  clere  in  sighte, 
Cast  in  that  welle  his  bemys  brighte, 
And  that  the  heete  descendid  is, 

Thanne  taketh  the  cristalle  stoon  ywis, 

Agayn  the  sonne  an  hundrid  hewis, 

Blewe,  yelowe,  and  rede,  that  fresh  and  newe  is. 

Yitt  hath  the  merveilous  cristalle 

Such  strengthe,  that  the  place  overalle,         1580 

Bothe  foule  and  tree,  and  leves  grene, 

And  alle  the  yerde  in  it  is  seene. 

And  for  to  don  you  to  undirstonde, 

To  make  ensample  wole  I  fonde ; 

Ryght  as  a  myrrour  openly 

Shewith  alle  thing  that  stondith  therby, 

As  welle  the  colour  as  the  figure, 

Withouten  ony  coverture ; 

Right  so  the  cristalle  stoon  shynyng, 

Withouten  ony  disseyvyng,  1590 

The  entrees  of  the  yerde  accusith 

To  hym  that  in  the  water  musith. 

For  evere  in  which  half  that  ye  be, 

Ye  may  welle  half  the  gardyne  se. 

And  if  he  turne,  he  may  right  welle 

Sene  the  remenaunt  everydelle. 

For  ther  is  noon  so  litil  thyng 

So  hidde  ne  elosid  with  shittyng, 

That  it  ne  is  sene,  as  though  it  were 

Peyntid  in  the  cristalle  there.  ieoo 

This  is  the  mirrour  perilous, 

In  which  the  proude  Narcisus 

Sawe  alle  his  face  faire  and  bright, 

That  made  hym  swithe  to  ligge  upright. 

For  who-so  loketh  in  that  mirrour, 

Ther  may  no  thyng  ben  his  socour 

That  he  ne  shalle  there  sene  some  thyng 

That  shal  hym  lede  into  laughyng. 

VOL.  VI.  e 

Fulle  many  worthy  man  hat/t  it 

F-blent ;  for  folk  of  grettist  wit  ieio 

Ben  soone  caught  heere  and  awayted ; 

Withouten  respite  ben  they  baited. 

Heere  comth  to  folk  of  newe  rage, 

Heere  ehaungith  many  wight  corage ; 

Heere  lith  no  rede  ne  witte  therto  ; 

For  Venus  sone,  daun  Cupido, 

Hath  sowne  there  of  love  the  seed, 

That  help  ne  lith  there  noon,  ne  rede, 

So  cerclith  it  the  welle  aboute. 

His  gynnes  hath  he  sett  withoute  1620 

Ryght  for  to  cacche  in  his  panters 

These  damoysels  and  bachelers. 

Love  wille  noon  other  bridde  cacche, 

Though  he  sette  oither  nette  or  lacche. 

And  for  the  seed  that  heere  was  sowen, 

This  welle  is  clepid,  as  welle  is  knowen, 

The  Welle  of  Love,  of  verray  right, 

Of  which  ther  hath  ful  many  a  wight 

Spoke  in  bookis  dyversely. 

But  they  shulle  never  so  verily  1630 

Descripcioun  of  the  welle  heere, 

Ne  eke  the  sothe  of  this  matere, 

As  ye  shulle,  whanne  I  have  undo 

The  craft  that  hir  bilongith  too. 

Alle  way  me  likede  for  to  dwelle. 
To  sene  the  cristalle  in  the  welle, 
That  shewide  me  fulle  openly 
A  thousand  thinges  faste  by. 
But  I  may  say,  in  sory  houre 
Stode  I  to  loken  on  to  poure.  i640 

For  sithen  I  sore  sighede, 

That  mirrour  hath  me  now  entriked. 
But  hadde  I  first  knowen  in  my  wit 
The  vertues  and  strengthes  of  it, 
I  nolde  not  have  mused  there ; 
Me  hadde  bette  bene  ellis  where, 
For  in  the  snare  I  felle  anoon, 
That  hath  bitrisshed  many  oon. 
In  thilke  mirrour  sawe  I  tho, 
Among  a  thousand  thinges  mo,  i650 

A  roser  chargid  fulle  of  rosis, 
That  with  an  hegge  aboute  enclosid  is. 
Tho  had  I  sich  lust  and  envie, 
That  for  Parys  ne  for  Pa  vie, 
Nolde  I  have  left  to  goon  att  see 
There  grettist  hepe  of  roses  be. 
Whanne  I  was  with  this  rage  hent, 
That  caught  hath  many  a  man  and  shent, 
Toward  the  roser  gan  I  go. 
And  whanne  I  was  not  fer  therfro,  1660 

The  savour  of  the  roses  swote 
Me  smote  right  to  the  herte  rote, 
As  I  hadde  alle  enbawmed  be. 
And  if  I  ne  hadde  endouted  me 
To  have  ben  hatid  or  assailed, 
Me  thankis,  wole  I  not  have  failed 
To  pulle  a  rose  of  alle  that  route 
To  beren  in  myn  honde  aboute, 
And  smellen  to  it  where  I  wente ; 
But  ever  I  dredde  me  to  repente,  1670 

And  leste  it  grevede  or  forthoughte 
The  lord  that  thilke  gardyn  wrought*. 
Of  roses  ther  were  grete  wone, 
So  faire  woxe  never  in  Rone. 

Of  knoppes  clos,  some  sawe  I  there, 

And  some  wel  beter  woxen  were.  , 

And  some  ther  ben  of  other  moysoun, 

That  drowe  nygh  to  her  sesoun, 

And  spedde  hem  faste  for  to  sprede ; 

I  love  welle  sieh  roses  rede ;  igso 

For  brode  roses,  and  open  also, 

Ben  passed  in  a  day  or  two ; 

But  knoppes  wille  freshe  be 

Two  dayes  atte  leest,  or  thre. 

The  knoppes  gretly  likede  me, 

For  fairer  may  ther  no  man  se. 

Who-so  myghte  have  oon  of  alle, 

It  ought  hym  ben  fulle  lief  withalle. 

Might  I  oon  gerlond  of  hem  geten, 

For  no  richesse  I  wolde  it  leten.  169C 

Among  the  knoppes  I  chese  oon 
So  faire,  that  of  the  remenaunt  noon 
Ne  preise  I  half  so  welle  as  it, 
Whanne  I  avise  it  in  my  wit. 
For  it  so  welle  was  enlomyned 
With  colour  reed,  as  welle  ifyned 
As  nature  couthe  it  make  faire. 
And  it  hath  leves  wel  foure  paire, 
That  Kynde  hath  sett  thorough  his  knowyng 
Aboute  the  rede  roses  spryngyng.  1700 

The  stalke  was  as  rish  right, 
And  theron  stode  the  knoppe  upright, 
That  it  ne  bowide  upon  no  side. 
The  swote  smelle  spronge  so  wide, 
That  it  dide  alle  the  place  aboute. 
Whanne  I  hadde  smelled  the  savour  swote, 
No  wille  hadde  I  fro  thens  yit  goo, 

But  somdelle  neer  it  wente  I  thoo 

To  take  it ;  but  myn  hond  for  drede 

Ne  dorste  I  to  the  rose  bede,  mo 

For  thesteles  sharpe  of  many  maners, 

Netles,  thornes,  and  hokede  breres ; 

For  mychel  they  distourblede  me, 

For  sore  I  dradde  to  harmed  be. 

The  god  of  love,  with  bowe  bent, 
That  alle  day  sette  hadde  his  talent 
To  pursuen  and  to  spien  me, 
Was  stondyng  by  a  fige  tree. 
And  whanne  he  sawe  hou  that  I 
Hadde  chosen  so  ententifly  1720 

The  botheum  more  unto  my  paie, 
Than  ony  other  that  I  say, 
He  toke  an  arowe  fulle  sharply  whette, 
And  in  his  bowe  whanne  it  was  sette, 
He  streight  up  to  his  ere  drough 
The  stronge  bowe,  that  was  so  tough, 
And  shette  att  me  so  wondir  smerte, 
That  thorough  myn  ye  unto  myn  herte 
The  takel  smote,  and  depe  it  wente. 
And  therwith  alle  such  colde  me  hente,    1730 
That  under  clothes  warme  and  softe, 
Sithen  that  day  I  have  chevered  ofte. 

Whanne  I  was  hurt  thus  in  a  stounde, 
I  felle  doun  platte  unto  the  grounde. 
Myn  herte  failed  and  feynted  ay, 
And  longe  tyme  a-swoone  I  lay. 
But  whanne  I  come  out  of  swonyng, 
And  hadde  witt,  and  my  felyng, 
I  was  alle  maate,  and  wende  fulle  welle 
Of  bloode  have  loren  a  fulle  gret  delle.      1740 

But  certes  the  arowe  that  in  me  stode, 

Of  me  ne  drewe  no  drope  of  blode, 

For-why  I  founde  my  wounde  alle  drie. 

Thanne  toke  I  with  myn  hondis  tweie 

The  arowe,  and  ful  fast  out  it  plighte, 

And  in  the  pullyng  sore  I  sighte. 

So  at  the  last  the  shaft  of  tree 

I  drough  out,  with  the  fethers  thre. 

But  yit  the  hokede  heed,  y-wis, 

The  whiche  Beaute  callid  is,  1750 

Gan  so  depe  in  myn  herte  passe, 

That  I  it  myghte  nought  araee ; 

But  in  myn  herte  stille  it  stode, 

Al  bledde  I  not  a  drope  of  blode. 

I  was  bothe  anguyssous  and  trouble. 

For  the  perille  that  I  sawe  double, 

I  nyste  what  to  seye  or  to  do, 

Ne  gete  a  leche  my  woundis  to ; 

For  neithir  thurgh  grasse  ne  rote, 

Ne  hadde  I  hope  of  helpe  ne  bote.  1-60 

But  to  the  bothum  evermo 

Myn  herte  drewe  ;  for  alle  my  wo, 

My  thought  was  in  noon  other  thing. 

For  hadde  it  ben  in  my  kepyng, 

It  wolde  have  brought  my  lyf  agayn. 

For  certis  evenly,  I  dar  wel  seyn, 

The  sight  oonly,  and  the  savour, 

Aleggede  mych  of  my  langour. 

Thanne  gan  I  for  to  drawe  me 
Toward  the  bothom  faire  to  se,  1770 

And  Love  hadde  gete  hym  in  his  throwe 
Another  arowe  into  his  bowe, 
And  for  to  shete  gan  hym  dresse  ; 

The  arowis  name  was  Symplesse. 

And  whanne  that  love  gan  nyghe  me  nere, 

He  drowe  it  up,  withouten  were, 

And  shette  at  me  with  alle  his  myght, 

So  that  this  arowe  anoon  right 

Thourgh-outew  eigh,  as  it  was  founde, 

Into  myn  herte  hath  maad  a  wounde.       1780 

Thanne  I  anoon  dide  al  my  crafte 

For  to  drawen  oute  the  shafte, 

And  therwith  alle  I  sighede  efte. 

But  in  myn  herte  the  heed  was  lefte, 

Which  ay  encreside  my  desire 

Unto  the  bothom  drawe  nere ; 

And  evermo  that  me  was  woo 

The  more  desir  hadde  I  to  goo 

Unto  the  roser,  where  that  grewe 

The  freysshe  bothum  so  bright  of  hewe.   1790 

Betir  me  were  to  have  leten  be, 

But  it  bihovede  nedes  me 

To  done  right  as  myn  herte  badde. 

For  evere  the  body  must  be  ladde 

Aftir  the  herte  j  in  wele  and  woo, 

Of  force  togidre  they  must  goo. 

But  never  this  archer  wolde  feyne 

To  shete  at  me  with  alle  his  peyne, 

And  for  to  make  me  to  hym  mete. 

The  thridde  arowe  he  gan  to  shete,      isoo 
Whanne  best  his  tyme  he  myght  espie, 
The  which  was  named  Curtesie, 
Into  myn  herte  he  dide  avale. 
A-swoone  I  felle,  bothe  deed  and  pale ; 
Long  tyme  I  lay,  and  stirede  nought, 
Tille  I  abraide  out  on  my  thought. 

And  faste  thanne  I  avysede  me 

To  drawe  oute  the  shafte  of  tree ; 

But  evere  the  heed  was  left  bihynde 

For  ought  I  couthe  pulle  or  wynde.  i8io 

So  sore  it  stikith  whanne  I  was  hit, 

That  by  no  craft  I  myght  flit  it ; 

But  anguyssous  and  fulle  of  thought 

I  lefte ;  sich  woo  my  wounde  ay  wrought, 

That  somonede  me  al-way  to  goo 

Toward  the  rose,  that  plesede  me  soo ; 

But  I  ne  durste  in  no  manere 

Bi-cause  the  archer  was  so  nere. 

For  evermore  gladly,  as  I  rede, 

Brent  child  of  fier  hath  mych  drede.  1820 

And,  certis,  yit  for  al  my  peyne, 

Though  that  I  sigh,  yit  arwis  reyne, 

And  grounde  quarels  sharpe  of  steelle, 

Ne  for  no  payne  that  I  myghte  feelle, 

Yit  myght  I  not  my-silf  witholde 

The  faire  roser  to  biholde  ; 

For  Love  me  yaf  sich  hardement 

For  to  fulfille  his  comaundement. 

Upon  my  fete  I  rose  up  thanne 

Feble,  as  a  forwoundid  man  ;  1830 

And  forth  to  gon  my  myght  I  sette, 

And  for  the  archer  nolde  I  lette. 

Toward  the  roser  fast  I  drowe  ; 

But  thornes  sharpe  mo  than  ynowe 

Ther  were,  and  also  thisteles  thikke, 

And  breres  brymme  for  to  prikke, 

That  I  ne  myghte  gete  grace 

The  rowe  thornes  for  to  passe 

To  sene  the  roses  fresshe  of  hewe. 

I  must  abide,  though  it  me  rewe,  i840 

The  hegge  aboute  so  thikke  was, 
That  closide  the  roses  in  compas. 

But  o  thing  lykede  me  right  welle  ; 
I  was  so  nygh,  I  myghte  fele 
Of  the  bothom  the  swote  odour, 
And  also  se  the  fresshe  colour ; 
And  that  right  gretly  likede  me, 
That  I  so  neer  it  myghte  se. 
Sich  joie  anoon  therof  hadde  I, 
That  I  forgate  my  maladie.  i8so 

To  sene  I  hadde  siche  delit, 
Of  sorwe  and  angre  I  was  al  quyte, 
And  of  my  woundes  that  I  hadde  thore ; 
For  no  thing  liken  me  myghte  more, 
Than  dwellen  by  the  roser  ay, 
And  thennes  never  to  passe  away. 

But  whanne  a  while  I  hadde  be  thare, 
The  god  of  love,  which  al  to-share 
Myn  herte  with  his  arwis  kene, 
Castith  hym  to  yeve  me  woundis  grene.    i860 
He  shette  at  me  fulle  hastily 
An  arwe  named  Company, 
The  whiche  takelle  is  fulle  able 
To  make  these  ladies  merciable. 
Thanne  I  anoon  gan  chaungen  hewe 
For  grevaunce  of  my  wounde  newe, 
That  I  agayn  felle  in  swonyng, 
And  sighede  sore  in  compleynyng. 
Soore  I  compleynede  that  my  sore 
On  me  gan  greven  more  and  more.  1870 

I  hadde  noon  hope  of  allegeaunce  ; 
So  nygh  I  drowe  to  desperaunce, 

I  rought  of  dethe,  ne  of  lyfe, 

Wheder  that  love  wolde  me  dryfe. 

Yf  me  a  martir  wolde  he  make, 

I  myght  his  power  nought  forsake. 

And  while  for  anger  thus  I  woke, 

The  God  of  Love  an  arowe  toke  ; 

Ful  sharpe  it  was  and  pugnaunt, 

And  it  was  callid  Faire-semblaunt,  i880 

The  which  in  no  wise  wole  consente, 

That  ony  lover  hym  repente, 

To  serve  his  love  with  herte  and  alle, 

For  ony  perille  that  may  bifalle. 

But  though  this  arwe  was  kene  grounde, 

As  ony  rasour  that  is  founde, 

To  kutte  and  kervera  at  the  poynt, 

The  God  of  Love  it  hadde  anoynt 

With  a  precious  oynement, 

Somdelle  to  yeve  a-leggement  1890 

Upon  the  woundes  that  he  hadde 

Thurgh  the  body  in  my  herte  made, 

To  helpe  her  sores,  and  to  cure, 

And  that  they  may  the  bette  endure. 

But  yit  this  arwe,  withoute  more, 

Made  in  myn  herte  a  large  sore, 

That  in  fulle  grete  peyne  I  abode. 

But  ay  the  oynement  wente  abrode  ; 

Thourgh-oute  my  woundes  large  and  wide, 

It  spredde  aboute  in  every  side  ;  1900 

Thorough  whos  vertu  and  whos  myght, 

Myn  herte  joyfulle  was  and  light. 

I  hadde  ben  deed  and  al  to-shent 

But  for  the  precious  oynement. 

The  shaft  I  drowe  out  of  the  arwe, 

Rokyng  for  wo  right  wondir  narwe ; 

But  the  heed,  which  made  me  smerte, 

Lefte  hihynde  in  myn  herte 

With  other  foure,  I  dar  wel  saye,  i9io 

That  never  wole  be  take  awaye, 

But  the  oynement  halpe  me  wele. 

And  yit  sich  sorwe  dide  I  fele, 

That  alle  day  I  chaunged  hewe, 

Of  my  woundes  fresshe  and  newe, 

As  men  myghte  se  in  my  visage. 

The  arwis  were  so  fulle  of  rage, 

So  variaunt  of  diversitee, 

That  men  in  everiche  myghte  se 

Bo  the  gret  anoy  and  eke  swetnesse, 

And  joie  ?/-meynt  with  bittirnesse.  1920 

Now  were  they  esy,  now  were  they  wode, 

In  hem  I  felte  bothe  harme  and  goode. 

Now  sore  without  aleggement, 

Now  softenyng  with  oynement ; 

It  softnede  heere,  &  prikkith  there, 

Thus  ese  and  anger  to-gidre  were. 

The  God  of  Love  delyverly 

Come  lepande  to  me  hastily, 

And  seide  to  me  in  gret  rape, 

'  Yelde  thee,  for  thou  may  not  escape !      1930 

May  no  defence  availe  thee  heere ; 

Therfore  I  rede  make  no  daungere. 

If  thou  wolt  yelde  thee  hastely, 

Thou  shalt  rather  have  mercy. 

He  is  a  foole  in  sikernesse, 

That  with  daunger  or  stoutenesse 

Rebellith  there  that  he  shulde  plese ; 

In  sich  folye  is  litel  ese. 

Be  meke,  where  thou  must  nedis  bowe ; 

To  stryve  ageyn  is  nought  thi  pro  we.        1940 

Come  at  ooues,  and  have  y-doo, 

For  I  wole  that  it  be  soo. 

Thanne  yelde  thee  heere  debonairly.' 

And  I  answeride  ful  hombly, 

'  Gladly,  sir  ;  at  youre  biddyng 

I  wole  me  yelde  in  alZe  thyng. 

To  youre  servyse  I  wole  me  take ; 

For  God  defende  that  I  shulde  make 

Ageyn  youre  biddyng  resistence ; 

I  wole  not  don  so  grete  offence,  1950 

For  if  I  dide,  it  were  no  skile. 

Ye  may  do  with  me  what  ye  wile, 

Save  or  spille,  and  also  sloo  ; 

Fro  you  in  no  wise  may  I  goo. 

My  lyf,  my  deth,  is  in  youre  honde, 

I  may  not  laste  out  of  youre  bonde. 

Pleyn  at  youre  lyst  I  yelde  me, 

Hopyng  in  herte,  that  sumtyme  ye 

Comfort  and  ese  shulle  me  sende ; 

Or  ellis  shortly,  this  is  the  eende,  i960 

Withouten  helthe  I  mote  ay  dure, 

But  if  ye  take  me  to  youre  cure. 

Comfort  or  helthe  how  shuld  I  have, 

Sith  ye  me  hurt,  but  ye  me  save  ? 

The  helthe  of  love  mut  be  founde, 

Where  as  they  token  firste  her  wounde. 

And  if  ye  lyst  of  me  to  make 

Youre  prisoner,  I  wole  it  take 

Of  herte  and  wille  fully  at  gree. 

Hoolly  and  pleyn  Y  yelde  me,  1970 

Withoute  feynyng  or  feyntise, 

To  be  governed  by  youre  emprise. 

Of  you  I  here  so  myche  pris, 

I  wole  ben  hool  at  youre  devis 

For  to  fulfille  youre  lykyng, 

And  to  repente  for  no  thyng, 

Hopyng  to  have  yit  in  some  tide 

Mercy,  of  that  that  I  abide.' 

And  with  that  covenaunt  yelde  I  me, 

Anoon  down  knelyng  upon  my  kne,  1980 

Proferyng  for  to  kisse  his  feete ; 

But  for  no  thyng  he  wolde  lete, 

And  seide,  '  I  love  thee  bothe  and  preise. 

Sen  that  thyn  aunswar  doth  me  ease, 

For  thou  answeride  so  curteisly. 

For  now  I  wote  wel  uttirly, 

That  thou  art  gentylle  by  thi  speehe. 

For  though  a  man  fer  wolde  seche, 

He  shulde  not  fynden,  in  certeyn, 

No  sich  answer  of  no  vileyn ;  1990 

For  sich  a  word  ne  myghte  nought 

Issue  out  of  a  vilayns  thought. 

Thou  shalt  not  lesen  of  thi  speehe, 

For  thy  helpyng  wole  I  eche, 

And  eke  encresen  that  I  may. 

But  first  I  wole  that  thou  obaye, 

Fully  for  thyn  avauntage, 

Anoon  to  do  me  heere  homage. 

And  sith  kisse  thou  shalt  my  mouthe, 

Which  to  no  vilayn  was  never  couthe        2000 

For  to  aproche  it,  ne  for  to  touehe ; 

For  sauff  of  cherlis  I  ne  vouche 

That  they  shulle  never  neigh  it  nere. 

For  curteis,  and  of  faire  manere, 

Welle  taught,  and  fulle  of  gentilnesse 
He  muste  ben,  that  shal  me  kysse, 
And  also  of  fulle  of  high  fraunehise, 
That  shal  atteyne  to  that  emprise. 

And  first  of  o  thing  warne  I  thee, 
That  peyne  and  gret  adversite  2010 

He  mote  endure,  and  eke  travaile, 
That  shal  me  serve,  withoute  faile. 
But  ther  ageyns  thee  to  comforte, 
And  with  thi  servise  to  desporte, 
Thou  mayst  fulle  glad  and  joy  fulle  be 
So  good  a  maister  to  have  as  me, 
And  lord  of  so  highe  renoun. 
I  bere  of  Love  the  gonfenoun, 
Of  curtesie  the  banere ; 
For  I  am  of  the  silf  manere,  2020 

Gentil,  curteys,  meke  and  fre; 
That  who  ever  ententyf  be 
Me  to  honoure,  doute,  and  serve, 
And  also  that  he  hym  observe 
Fro  trespasse  and  fro  vilanye, 
And  hym  governe  in  curtesie, 
With  wille  and  with  enteneioun  ; 
For  whanne  he  first  in  my  prisoun 
Is  caught,  thanne  must  he  uttirly, 
Fro  thense-forth  fulle  bisily,  2030 

Caste  hym  gentylle  for  to  bee, 
If  he  desire  helpe  of  me.' 

Anoon  withoute  more  delay, 
Withouten  daunger  or  affray, 
I  bicome  tho  his  man  anoon, 
And  gave  hym  thankes  many  a  oon, 
And  knelide  doun  with  hondis  joynt, 

And  made  it  in  my  port  fulle  queynt ; 

The  joye  wente  to  myn  herte  rote. 

Whanne  I  hadde  kissed  his  mouth  so  swote, 

I  hadde  sich  myrthe  and  sich  likyng,  2041 

It  curede  me  of  langwisshing. 

He  askide  of  me  thanne  hostages  :— 

<  I  have,'  he  seide,  '  taken  fele  homages 

Of  oon  and  other,  where  I  have  bene 

Disteyned  ofte,  withouten  wene. 

These  felouns  fulle  of  falsite, 

Have  many  sithes  biguyled  me, 

And  thorough  her  falshede  her  lust  achieved, 

Wherof  I  repente  and  am  agreved.  205c 

And  I  hem  gete  in  my  daungere, 

Her  falshede  shulle  they  bie  fulle  dere. 

But  for  I  love  thee,  I  seie  thee  pleyn, 

I  wole  of  thee  be  more  certeyn  ; 

For  thee  so  sore  I  wole  now  bynde, 

That  thou  away  ne  shalt  not  wynde, 

For  to  deny  en  the  eovenaunt, 

Or  don  that  is  not  avenaunt. 

That  thou  were  fals  it  were  gret  reuthe, 

Sith  thou  semest  so  fulle  of  treuthe.'  2060 

1  Sire,  if  thee  lyst  to  undirstande, 

I  merveile  the  askyng  this  demande. 

For  why  or  wherfore  shulde  ye 

Ostages  or  borwis  aske  of  me, 

Or  ony  other  sikirnesse,  • 

Sithe/i  ye  wote  in  sothfastnesse, 

That  ye  have  me  susprised  so, 

And  hole  myn  herte,  taken  me  fro, 

That  it  wole  do  for  me  no  thing, 

But  if  it  be  at  youre  biddyng  ?  2070 

Myn  herte  is  youres,  and  myn  right  nought 

As  it  bihoveth,  in  dede  and  thought, 

Redy  in  alle  to  worche  youre  wille, 

Whether  so  turne  to  good  or  ille. 

So  sore  it  lustith  you  to  plese, 

No  man  therof  may  you  desese. 

Ye  have  theron  sette  sich  justice, 

That  it  is  werreid  in  many  wise. 

And  if  ye  doute  it  nolde  obeye, 

Ye  may  therof  do  make  a  keye,  2080 

And  holde  it  with  you  for  ostage.' 

'  Now  certis  this  is  noon  outrage/ 

Quod  Love,  *  and  fully  I  acorde  ; 

For  of  the  body  he  is  fulle  lord, 

That  hath  the  herte  in  his  tresour ; 

Outrage  it  were  to  asken  more.' 

Thanne  of  his  awmener  he  drough, 
A  litelle  keye  fetys  ynowgh, 
Which  was  of  gold  polisshed  clere 
And  seide  to  me,  '  with  this  keye  heere    2090 
Thyn  herte  to  me  now  wole  I  shette ; 
For  alle  my  jowelle  loke  and  knette, 
I  bynde  undir  this  litel  keye, 
That  no  wight  may  carie  aweye  ; 
This  keye  is  fulle  of  gret  poeste.' 
With  which  anoon  he  touchide  me, 
Undir  the  side  fulle  softely, 
That  he  myn  herte  sodeynly, 
Without  anoye  hadde  spered, 
That  yit  right  nought  it  hath  me  dered.  2100 
Whanne  he  hadde  don  his  wille  al  oute, 
And  I  hadde  putte  hym  out  of  doute, 
'  Sire,'  I  seide,  '  I  have  right  gret  wille, 


THE  ROMAUNT  OF  THE  ROSE.      65 

Youre  lust  and  plesaunce  to  fulfille. 

Loke  ye  my  servise  take  atte  gree, 

By  thilke  feith  ye  owe  to  me. 

I  seye  nought  for  recreaundise, 

For  I  nought  doute  of  youre  servise. 

But  the  servaunt  traveileth  in  vayne, 

That  for  to  serven  doth  his  payne  2110 

Unto  that  lord,  which  in  no  wise, 

Kan  hym  no  thank  for  his  servyse. 

Love  seide,  '  Dismaie  thee  nought, 

Syn  thou  for  sokour  hast  me  sought, 

In  thank  thi  servise  wole  I  take, 

And  high  of  degre  I  wole  thee  make, 

If  wikkidnesse  ne  hyndre  thee ; 

But  (as  I  hope)  it  shal  nought  be. 

To  worshipe  no  wight  by  aventure 

May  come,  but  if  he  peyne  endure.  2120 

Abide  and  suftre  thy  distresse, 

That  hurtith  now ;  it  shal  be  lesse, 

I  wote  my  silf  what  may  thee  save, 

What  medicyne  thou  woldist  have. 

And  if  thi  trouthe  to  me  thou  kepe, 

I  shal  unto  thyn  helpyng  eke, 

To  cure  thy  woundes  and  make  hem  clene, 

Where-so  they  be  olde  or  grene  ; 

Thou  shalt  be  holpen  at  wordis  fewe. 

For  certeynly  thou  shalt  welle  shewe,       2130 

Where  that  thou  servest  with  good  wille, 

For  to  compleysshen  and  fulfille 

My  comaundementis  day  and  nyght, 

Whiche  I  to  lovers  yeve  of  right.' 

'  A,  sire,  for  Goddis  love,'  seide  I, 
'  Er  ye  passe  hens,  ententyfly 

VOL.  VI.  F 

Youre  comaundementis  to  me  ye  say, 

And  I  shalle  kepe  hem  if  I  may, 

For  hem  to  kepen  is  alle  my  thought. 

And  if  so  be  I  wote  hem  nought,  2140 

Thanne  may  I  unwityngly. 

Wherfore  I  pray  you  enterely, 

With  alle  myn  herte,  me  to  lere, 

That  I  trespasse  in  no  manere.' 

The  god  of  love  thanne  chargide  me 
Anoon,  as  ye  shalle  here  and  see, 
Worde  by  worde,  by  right  emprise, 
So  as  the  Romance  shalle  devise. 

The  maister  lesith  his  tyme  to  lere. 
Whanne  that  the  disciple  wole  not  here.       2150 
It  is  but  veyn  on  hym  to  swynke, 
That  on  his  lernyng  wole  not  thenke. 
Who-so  luste  love,  late  hym  entende, 
For  now  the  Romance  bigynneth  to  amende. 
Now  is  good  to  here  in  fay, 
If  ony  be  that  can  it  say, 
And  poynte  it  as  the  resoun  is 
F-set ;  for  other  gate,  ywys, 
It  shalle  nought  welle  in  alle  thyng 
Be  brought  to  good  undirstondyng.  2160 

For  a  reder  that  poyntith  ille, 
A  good  sentence  may  ofte  spille. 
The  book  is  good  at  the  eendyng, 
F-maad  of  newe  and  lusty  thyng ; 
For  who-so  wole  the  eendyng  here, 
The  crafte  of  love  he  shalle  mowe  lere, 
If  that  ye  wole  so  long  abide, 
Tyl  I  this  Romance  may  unhide 
And  undo  the  signifiance 

Of  this  dreme  into  Romance.  3iw 

The  sothfastnesse  that  now  is»hidde, 
Withoute  coverture  shalle  be  kidde. 
Whanne  I  undon  have  this  dremyng, 
Whervnne  no  word  is  of  lesyng. 

'  Velanye,  atte  the  bigynnyng, 
I  wole,'  aayde  Love  '  over  alle  thyng 
Thou  leve,  if  thou  ne  wolt  be 
Fals,  and  trespasse  ageynes  me. 
I  curse  and  blame  general}- 
Alle  hem  that  loven  vilanye  ;  2180 

For  vilanye  makith  vilayn 
And  by  his  dedis  a  cherle  is  seyn. 
Thise  vilayns  arn  withouten  pitee, 
Frendship,  love,  and  alle  bounte. 
I  nyl  resseyve  unto  my  servise 
Hem  that  ben  vilayns  of  emprise. 

'  But  undirstonde  in  thyn  entent. 
That  this  not  myn  entendement. 
To  clepe  no  wight  in  noo  ages 
Oonly  gentille  for  his  lynages.  2190 

But  who -so  is  vertuous, 
And  in  his  port  nought  outrageous. 
Whanne  sich  oon  thou  seest  thee  biforn, 
Though  he  be  not  gentille  born, 
Thou  maist  welle  seyn,  this  is  in  soth, 
That  he  is  gentil,  by-cause  he  doth 
As  longeth  to  a  gentilman  ; 
Of  hem  noon  other  deme  I  can. 
For  certeynly,  withouten  drede, 
A  cherle  is  demed  by  his  dede,  2200 

Of  hie  or  lowe,  as  ye  may  see, 
Or  of  what  kynrede  that  he  bee. 

Ne  say  nought  for  noon  yvel  wille 

Thyng  that  ie  for  to  holden  stille  ; 

It  is  no  worshipe  to  mysseye. 

Thou  maist  ensample  take  of  Keye, 

That  was  somtyme  for  mysseiyng, 

Hated  bothe  of  olde  and  yong. 

As  fer  as  Gaweyn  the  worthy, 

Was  preised  for  his  curtesie,  2 

Kay  was  hated,  for  he  was  felle, 

Of  word  dispitous  and  cruelle. 

Wherfore  be  wise  and  aqueyntable, 

Goodly  of  word,  and  resonable 

Bothe  to  lesse  and  eke  to  more. 

And  whanne  thou  com  est  there  men  are, 

Loke  that  thou  have  in  custome  ay, 

First  to  sahie  hym  if  thou  may : 

And  if  it  falle,  that  of  hem  somme 

Salue  thee  first,  be  not  thou  domme,  2: 

But  quyte  hym  curteisly  anoon 

Without  abidyng,  er  they  goon. 

'  For  no  thyng  eke  thy  tunge  applye 
To  speke  wordis  of  rebaudrye. 
To  vilayne  speche  in  no  degre 
Late  never  thi  lippe  unbounden  be. 
For  I  nought  holde  hym,  in  good  feith, 
Curteys,  that  foule  wordis  seith. 
And  alle  wymmen  serve  and  preise, 
And  to  thy  power  her  honour  reise.  2; 

And  if  that  ony  myssaiere 
Dispise  wymmen,  that  thou  maist  here, 
Blame  hym,  and  bidde  hym  holde  hym  stille. 
And  set  thy  myght  and  alle  thy  wille 
Wymmen  and  ladies  for  to  please, 

And  to  do  thyng  that  may  hem  ese, 
That  they  ever  speke  good  of  thee, 
For  so  thou  maist  best  preised  be. 

'  Loke  fro  pride  thou  kepe  thee  wele ; 
For  thou  maist  bothe  perceyve  and  fele,    2240 
That  pride  is  bothe  foly  and  synne ; 
And  he  that  pride  hath  hym  withynne, 
Ne  may  his  herte  in  no  wise 
Meken  ne  souplen  to  servyse. 
For  pride  is  founde,  in  every  part, 
Contrarie  unto  Loves  art. 
And  he  that  loveth  trewely, 
Shulde  hym  contene  jolily, 
Withoute  pride  in  sondry  wise, 
And  hym  disgysen  in  queyntise.  2250 

For  queynte  array,  withoute  drede, 
Is  no  thyng  proude,  who  takith  hede ; 
For  fresh  array,  as  men  may  see, 
Withoute  pride  may  ofte  be. 
Mayntene  thy-silf  aftir  thi  rent, 
Of  robe  and  eke  of  garnement ; 
For  many  sithe  faire  clothyng 
A  man  amendith  in  mych  thyng. 
And  loke  alwey  that  they  be  shape, 
(What  garnement  that  thou  shalt  make)  2260 
Of  hym  that  kan  best  do, 
With  alle  that  perteyneth  therto. 
Poyntis  and  sieves  be  welle  sittande, 
Right  and  streght  on  the  hande. 
Of  shone  and  bootes,  newe  and  faire, 
Loke  at  the  leest  thou  have  a  paire ; 
And  that  they  sitte  so  fetisly, 
That  these  ruyde  may  uttirly 

Merveyle,  sith  that  they  sitte  so  pleyn, 

How  they  come  on  or  off  ageyn.  2270 

Were  streite  gloves,  with  awmere 

Of  silk.     And  alwey  with  good  ehere 

Thou  yeve,  if  thou  have  richesse ; 

And  if  thou  have  nought,  spende  the  lesse. 

Alwey  be  mery,  if  thou  may, 

But  waste  not  thi  good  alway. 

Have  hatte  of  floures  as  fresh  as  May, 

Chapelett  of  roses  of  Wissonday ; 

For  sich  array  ne  costneth  but  lite. 

Thyn  hondis  wasshe,  thy  teeth  make  white, 

And  lete  no  filthe  upon  thee  bee.  2281 

Thy  nailes  blak,  if  thou  maist  see, 

Voide  it  awey  delyverly, 

And  kembe  thyn  heed  right  jolily. 

Farce  not  thi  visage  in  no  wise, 

For  that  of  love  is  not  themprise ; 

For  love  doth  haten,  as  I  fynde, 

A  beaute  that  cometh  not  of  Kynde. 

Alwey  in  herte  I  rede  thee, 

Glad  and  mery  for  to  be,  2290 

And  be  as  joyfulle  as  thou  can  ; 

Love  hath  no  joye  of  sorowful  man. 

That  yvelle  is  fulle  of  curtesie, 

That  knowith  in  his  maladie  ; 

For  ever  of  love  the  sijknesse 

Is  meynde  with  swete  and  bitternesse. 

The  sore  of  love  is  merveilous ; 

For  now  the  lover  is  joyous, 

Now  can  he  pleyne,  now  can  he  grone, 

Now  can  he  syngen,  now  maken  mone.     2300 

To  day  he  pleyneth  for  hevynesse, 

To  morowe  he  pleyneth  for  jolynesse. 

The  lyf  of  love  is  fulle  contrarie, 

Which  stounde-mele  can  ofte  varie. 

But  if  thou  canst  mirthis  make, 

That  men  in  gre  wole  gladly  take, 

Do  it  goodly,  I  comaunde  thee ; 

For  men  shulde,  where-so-evere  they  be, 

Do  thing  that  hem  most  sittyng  is, 

For  therof  cometh  good  loos  and  pris.        2310 

Whereof  that  thou  be  vertuous, 

Ne  be  not  straunge  ne  daungerous. 

For  if  that  thou  good  ridere  be, 

Prike  gladly  that  men  may  se. 

In  armes  also  if  thou  konne, 

Pursue  to  thou  a  name  hast  wonne. 

And  if  thi  voice  be  faire  and  clere, 

Thou  shalt  maken  grete  daungere. 

Whanne  to  synge  they  goodly  preye, 

It  is  thi  worship  for  tobeye.  2320 

Also  to  you  it  longith  ay, 

To  harpe  and  gitterne,  daunce  and  play, 

For  if  he  can  wel  foote  and  daunce, 

It  may  hym  greetly  do  avaunce. 

Among  eke,  for  thy  lady  sake, 

Songes  and  complayntes  that  thou  make ; 

For  that  wole  meven  in  hir  herte, 

Whanne  they  reden  of  thy  smerte. 

Loke  that  no  man  for  scarce  thee  holde, 

For  that  may  greve  thee  many-folde.         2330 

Resoun  wole  that  a  lover  be 

In  his  yiftes  more  large  and  fre, 

Than  cherles  that  ben  not  of  lovyng. 

For  who  therof  can  ony  thyng, 

He  shal  be  leef  ay  for  to  yeve, 

In  londes  lore  who-so  wolde  leve ; 

For  he  that  thorough  a  sodeyn  sight, 

Or  for  a  kyssyng,  anoon  right 

Yaff  hoole  his  herte  in  wille  and  thought, 

And  to  hym-silf  kepith  right  nought,         3840 

Aftir  this  swiffte,  it  is  good  resoun, 

He  yeve  his  good  in  a-boundoun. 

'  Now  wole  I  shortly  heere  reherce, 
Of  that  I  have  seid  in  verce, 
Al  thilke  sentence  by  and  by, 
In  wordis  fewe  compendiously, 
That  thou  the  better  mayst  on  hem  thenke, 
Whether  so  it  be  thou  wake  or  wynke ; 
For  that  the  wordis  litel  greve, 
A  man  to  kepe,  whanne  it  is  breve.  2350 

'  Who-so  with  Love  wole  goon  or  ride 
He  mote  be  curteis,  and  voide  of  pride, 
Mery  and  fulle  of  jolite, 
And  of  largesse  a-losed  be. 

'  Firste  I  joyne  thee  that  heere  in  penaunce, 
That  evere  withoute  repentaunce, 
Thou  sette  thy  thought  in  thy  lovyng 
To  laste  withoute  repentyng  ; 
And  thenke  upon  thi  myrthis  swete, 
That  shalle  folowe  aftir  whan  ye  mete.     2360 

'  And  for  thou  trewe  to  love  shalt  be, 
I  wole  and  comaunde  thee, 
That  in  00  place  thou  sette,  alle  hoole, 
Thyn  herte,  withoute  halfen  doole, 
Fro  trecherie  and  sikernesse  ; 
For  I  lovede  nevere  doublenesse. 
To  many  his  herte  that  wole  departe, 

Everiche  shal  have  but  litel  parte. 

But  of  hym  drede  I  me  right  nought, 

That  in  oo  place  settith  his  thought.  2370 

Therfore  in  00  place  it  sitte. 

And  lat  it  nevere  thannys  flitte. 

For  if  thou  yevest  it  in  lenyng, 

I  holde  it  but  a  wrecchid  thyng. 

Therfore  yeve  it  hoole  and  quyte, 

And  thou  shalt  have  the  more  merite. 

If  it  be  lent  than  aftir  soone, 

The  bounte  and  the  thank  is  doone ; 

But,  in  love,  fre  yeven  thing 

Requyrith  a  gret  guerdonyng.  2380 

Yeve  it  in  yift  al  quyte  fully, 

And  make  thi  yift  debonairly  ; 

For  men  that  yift  holde  more  dere 

That  yeven  is  with  gladsome  chere. 

That  yift  nought  to  preisen  is 

That  man  yeveth  maugre  his. 

Whanne  thou  hast  yeven  thyn  herte,  as  I 

Have  seid  thee  heere  openly, 

Thanne  aventures  shulle  thee  falle, 

Which  harde  and  hevy  ben  with-alle.        2390 

For  ofte  whan  thou  bithenkist  thee 

Of  thy  lovyng,  where-so  thou  be, 

Fro  folk  thou  must  departe  in  hie, 

That  noon  perceyve  thi  maladie, 

[But  hyde  thyne  harme  thou  must  alone, 

And  go  forth  sole,  and  make  thy  mone. 

Thou  shalt  no  whyle  be  in  0  state, 

But  whylom  colde  and  whylom  hate  ; 

Nowe  reed  as  rose,  now  yelowe  and  fade. 

Such  sorowe  I  trowe  thou  never  hade.      2400 

Cotidien,  ne  quarteyne, 

It  is  nat  so  ful  of  peyne. 

For  often  tymes  it  shal  falle 

In  love,  amonge  thy  paynes  alle, 

That  thou  thy  selfe  al  holy, 

Foryeten  shalt  so  utterly, 

That  many  tymes  thou  shalt  be 

Styl  as  an  ymage  of  tree, 

Dome  as  a  stoon,  without  steryng 

Of  fote  or  hande,  wythoute  spekyng.  2410 

Than  sone  after  alle  thy  payne, 

To  memorye  shalt  thou  come  agayne, 

As  man  abashed  wonder  sore, 

And  after  syghen  more  and  more. 

For  wytte  thou  wele,  withouten  wene, 

In  such  estate  ful  ofte  have  bene 

That  have  the  yvel  of  love  assayde, 

Wherthrough  thou  art  so  dismayde. 

'  After,  a  thought  shal  take  the  so, 
That  thy  love  is  to  ferre  the  fro :  2420 

Thou  shalt  saye,  '  God  !  what  maye  thys  be, 
That  I  ne  may  my  lady  se  ? 
Myne  hert  alone  is  to  her  go, 
And  I  abyde  al  sole  in  wo, 
Departed  from  myn  owne  thought, 
And  with  myne  eyen  se  ryght  nought. 
Alas,  myne  eyen  sene  I  ne  may, 
My  careful  herte  to  convay  ! 
Myne  hertes  gyde,  but  they  be, 
I  prayse  nothyng  what  ever  they  se.         2430 
Shule  they  abyde  than  ?  nay ; 
But  gonne  and  visiten  withoute  delay 
That  myne  herte  desyreth  so. 

For  eertaynly,  but  yf  they  go. 

A  foole  my  selfe  I  may  wel  holde, 

Whan  I  ne  se  what  myne  herte  wolde. 

Wherfore  I  wol  gone  her  to  sene, 

Or  eased  shal  I  never  bene, 

But  I  have  som  tokenyng.' 

Then  gost  thou  forth  without*  dwelling,    2440 

But  oft  thou  faylest  of  thy  desyre, 

Er  thou  mayst  come  her  any  nere,] 

And  wastest  in  vayn  thi  passage. 

Thanne  fallest  thou  in  a  newe  rage  ; 

For  want  of  sight  thou  gynnest  morne, 

And  homewarde  pensyf  thou  dost  retorne. 

In  gret  myscheef  thanne  shalt  thou  bee, 

For  thanne  agayne  shalle  come  to  thee 

Sighes  and  pleyntes  with  newe  woo, 

That  no  ycchyng  prikketh  soo.  2450 

Who  wote  it  nought,  he  may  go  lere, 

Of  hem  that  bien  love  so  dere. 

No  thyng  thyn  herte  appesen  may, 

That  ofte  thou  wolt  goon  and  assay, 

If  thou  maist  seen  by  aventure 

Thi  lyves  joy,  thine  hertis  cure, 

So  that  bi  grace,  if  thou  myght 

Atteyne  of  hire  to  have  a  sight. 

Thanne  shalt  thou  done  noon  other  dede, 

But  with  that  sight  thyne  eyen  fede.         2460 

That  faire  freshe  whanne  thou  maist  see, 

Thyne  herte  shalle  so  ravysshed  be, 

That  nevere  thou  woldest,  thi  thankis,  lete 

Ne  remove,  for  to  see  that  swete. 

The  more  thou  seest  in  sothfastnesse, 

The  more  thou  coveytest  of  that  swetnesse, 

The  more  thine  herte  brenneth  in  fier, 

The  more  thine  herte  is  in  desire. 

For  who  considreth  every  deelle, 

It  may  be  likned  wondir  welle,  2470 

The  peyne  of  love  unto  a  fere  ; 

For  evermore  thou  neighest  nere 

Thought,  or  whoo  so  that  it  bee, 

For  verray  sothe  I  telle  it  thee, 

The  hatter  evere  shalle  thou  brenne, 

As  experience  shalle  thee  kenne. 

Where  so  comest  in  ony  coost, 

Who  is  next  fuyre  he  brenneth  moost. 

And  yitt  forsothe  for  alle  thine  hete, 

Though  thou  for  love  swelte  and  swete,         2480 

Ne  for  no  thyng  thou  felen  may, 

Thou  shalt  not  willen  to  passen  away. 

And  though  thou  go,  yitt  must  thee,  nede, 

Thenke  alle  day,  on  hir  fairhede, 

Whom  thou  biheelde  with  so  good  wille  ; 

And  holde  thi-silf  biguyled  ille, 

That  thou  ne  haddest  noon  hardement, 

To  shewe  hir  ought  of  thyne  entent. 

Thyn  herte  fulle  sore  thou  wolt  dispise, 

And  eke  repreve  of  eowardise,  2490 

That  thou  so  dulle  in  every  thing, 

Were  domme  for  drede,  withoute  spekyng. 

Thou  shalt  eke  thenke  thou  didest  folye, 

That  thou  were  hir  so  faste  bye, 

And  durst  not  auntre  thee  to  saye 

Som  thyng  er  thou  cam  awaye ; 

For  thou  haddist  nomore  wonne, 

To  speke  of  hir  whanne  thou  bigonne : 

But  yitt  she  wolde  for  thy  sake, 

In  armes  goodly  thee  have  take,  2500 

It  shulde  have  be  more  worth  to  thee, 
Than  of  tresour  gret  plente. 

'  Thus  shalt  thou  morne  and  eke  compleyne, 
And  gete  enchesoun  to  goone  ageyne, 
Unto  thy  walke,  or  to  thi  place, 
Where  thou  biheelde  her  fleshly  face. 
And  never  for  fals  suspeccioun, 
Thou  woldest  fynde  occasioun, 
For  to  gone  unto  hire  hous. 
So  art  thou  thanne  desirous,  2510 

A  sight  of  hir  for  to  have, 
If  thou  thine  honour  myghtist  save, 
Or  ony  erande  myghtist  make 
Thider,  for  thi  loves  sake, 
Fulle  fayn  thou  woldist,  but  for  drede 
Thou  gost  not,  lest  that  men  take  hede ; 
Wherfore  I  rede  in  thi  goyng, 
And  also  in  thyne  ageyn-comyng, 
Thou  be  welle  ware  that  men  ne  wite ; 
Feyne  thee  other  cause  than  itte,  2520 

To  go  that  weye,  or  faste  bye ; 
To  hele  wel  is  no  folye. 
And  if  so  be  it  happe  thee, 
That  thou  thi  love  there  maist  see, 
In  siker  wise  thou  hir  salewe, 
Wherewith  thy  colour  wole  transmewe, 
And  eke  thy  blode  shal  al  to  quake, 
Thyne  hewe  eke  chaungen  for  hir  sake. 
But  word  and  witte,  with  chere  fulle  pale, 
Shulle  wante  for  to  telle  thy  tale.  2530 

And  if  thou  maist  so  fer  forth  wynne, 
That  thou  resoun  derst  bigynne, 

And  woldist  seyn  thre  thingis  or  mo, 
Thou  shalt  fulle  scarsly  seyn  the  two. 
Though  thou  bithenke  thee  never  so  welle, 
Thou  shalt  foryete  yit  somdelle. 

But  if  thou  dele  with  treeherie. 
For  false  lovers  mowe  alle  folye 
Seyn  what  hem  lust  withouten  drede, 
They  be  so  double  in  her  falshede,  2540 

For  they  in  herte  cunne  thenke  a  thyng 
And  seyn  another,  in  her  spekyng. 
And  whanne  thi  speche  is  eendid  alle, 
Ryght  thus  to  thee  it  shalle  byfalle; 
If  ony  word  thanne  come  to  mynde, 
That  thou  to  seye  hast  left  bihynde, 
Thanne  thou  shalt  brenne  in  gret  martire ; 
For  thou  shalt  brenne  as  ony  here, 
This  is  the  stryf  and  eke  the  affray, 
And  the  batelle  that  lastith  ay.  2550 

This  bargeyn  eende  may  never  take, 
But  if  that  she  thi  pees  wille  make. 

'  And  whanne  the  nyght  is  comen,  anoon 
A  thosande  angres  shalle  come  uppon. 
To  bedde  as  fast  thou  wolt  thee  dighte, 
Where  thou  shalt  have  but  smal  delite; 
For  whanne  thou  wenest  for  to  slepe, 
So  fulle  of  peyne  shalt  thou  crepe, 
Sterte  in  thi  bedde  aboute  fulle  wide, 
And  turne  fulle  ofte  on  every  side ;  2560 

Now  dounward  groff,  and  now  upright, 
And  walowe  in  woo  the  longe  nyght, 
Thine  armys  shalt  thou  sprede  abrode, 
As  man  in  werre  were  forweriede. 
Thanne  shalle  thee  come  a  remembraunce 

Of  hir  shappe  and  hir  semblaunce, 

Whereto  none  other  may  be  pere. 

And  wite  thou  wel  withoute  were, 

That  thee  shal  seme  somtyme  that  nyght, 

That  thou  hast  hir  that  is  so  bright,  2570 

Naked  bitwene  thyne  armes  there, 

Alle  sothfastnesse  as  though  it  were. 

Thou  shalt  make  castels  thanne  in  Spayne, 

And  dreme  of'joye,  alle  but  in  vayne, 

And  thee  deliten  of  right  nought, 

While  thou  so  slomrest  in  that  thought, 

That  is  so  swete  and  delitable, 

The  which  in  soth  nys  but  fable, 

For  it  ne  shalle  no  while  laste. 

Thanne  shalt  thou  sighe  and  wepe  faste,  2530 

And  say,  '  Dere  God,  what  thing  is  this  ? 

My  dreme  is  turned  alle  amys, 

Which  was  fulle  swete  and  apparent, 

But  now  I  wake  it  is  al  shent ! 

Now  yede  this  mery  thought  away. 

Twenty  tymes  upon  a  day 

I  wolde  this  thought  wolde  come  ageyne, 

For  it  aleggith  welle  my  peyne. 

It  makith  me  fulle  of  joyfulle  thought, 

It  sleth  me  that  it  lastith  noght.  2590 

A,  Lord  !  why  nyl  ye  me  socoure  ? 

The  joye  I  trowe  that  I  langoure, 

The  deth  I  wolde  me  shulde  sloo, 

While  I  lye  in  hir  armes  twoo. 

Myne  harme  is  harde  withouten  wene, 

My  gret  unease  fulle  ofte  I  meene. 

But  wolde  Love  do  so  I  myghte 

Have  fully  joye  of  hir  so  brighte, 

My  peyne  were  quytte  me  rychely. 
Alias,  to  grete  a  thing  aske  I !  2600 

Hit  is  but  foly,  and  wrong  wenyng, 
To  aske  so  outrageous  a  thyng. 
And  who  so  askith  folily, 
He  mote  be  warned  hastily ; 
And  I  ne  wote  what  I  may  saye, 
I  am  so  fer  out  of  the  wave ; 
For  I  wolde  have  fulle  gret  likyng, 
And  fulle  gret  joye  of  lasse  thing. 
For  wolde  she  of  hir  gentylnesse, 
Withoute  more,  me  oonys  kysse,  2610 

It  were  to  me  a  grete  guerdoun, 
Relees  of  alle  my  passioun. 
But  it  is  harde  to  come  therto ; 
Alle  is  but  folye,  that  I  do, 
So  high  I  have  myne  herte  sette, 
Where  I  may  no  comfort  gette. 
I  wote  not  where  I  seye  welle  or  nought ; 
But  this  I  wote  wel  in  my  thought, 
That  it  were  better  of  hir  alloone, 
For  to  stynte  my  woo  and  moone,  2620 

A  loke  on  hir  i-caste  goodly, 
That  for  to  have  al  utterly, 
Of  an  other  alle  hoole  the  pley. 
A  Lord,  where  I  shalle  byde  the  day 
That  evere  she  shalle  my  lady  be  ? 
He  is  fulle  cured,  that  may  hir  see. 
A  !  God  !  whanne  shal  the  dawnyng  springe  ? 
To  liggen  thus  is  an  angry  thyng ; 
I  have  no  joye  thus  heere  to  lye, 
Whanne  that  my  love  is  not  me  bye.  26?o 

A  man  to  lyen  hath  gret  disese, 

Which  may  not  slepe  ne  reste  in  ese. 
I  wolde  it  dawed,  and  were  now  day, 
And  that  the  nyght  were  went  away, 
For  were  it  day,  I  wolde  uprise. 
A  !  slowe  sonne,  shewe  thine  enprise  ! 
Spede  thee  to  sprede  thy  beemys  brighte, 
And  chace  the  derknesse  of  the  nyghte, 
To  putte  away  the  stoundes  stronge, 
Whiche  in  me  lasten  alle  to  longe.'  2640 

'  The  nyght  shalt  thou  contene  soo, 
Withoute  rest,  in  peyne  and  woo ; 
If  evere  thou  knewe  of  love  distresse, 
Thou  shaft  mowe  lerne  in  that  sijknesse. 
And  thus  enduryng  shalt  thou  lye 
And  ryse  on  morwe  up  erly, 
Out  of  thy  bedde,  and  harneyse  thee 
Er  evere  dawnyng  thou  maist  see. 
Alle  pryvyly  thanne  shah  thou  goon, 
What  whider  it  be,  thy  silf  alloon,  2650 

For  reyne,  or  hayle,  for  snowe,  for  slete, 
Thider  she  dwellith  that  is  so  swete, 
The  which  may  falle  a-slepe  be, 
And  thenkith  but  lytel  upon  thee. 
Thanne  shalt  thou  goon,  ful  foule  a-feerd, 
Loke  if  the  gate  be  unspered, 
And  waite  without  in  woo  and  peyne, 
Fulle  yvel  a-coolde  in  wynde  and  reyne. 
Thanne  shah  thou  go  the  dore  bifore, 
If  thou  maist  fynden  ony  score,  2660 

Or  hoole,  or  reeft,  what  evere  it  were ; 
Thanne  shalt  thou  stoupe,  and  lay  to  ere, 
If  they  withynne  a  slepe  be  ; 
I  mene  alle  save  the  lady  free. 

VOL.  VI.  G 

Whom  wakyng  if  thou  maist  aspie, 

Go  putte  thi  silf  in  jupartie, 

To  aske  grace,  and  thee  bimene, 

That  she  may  wite,  withoute  wene, 

That  thou  al  nyght  no  rest  hast  hadde, 

So  sore  for  hir  thou  were  bystadde.  2670 

Wommen  wel  oughte  pite  to  take 

Of  hem  that  sorwen  for  her  sake. 

And  loke,  for  love  of  that  relyke, 

That  thou  thenke  noon  other  lyke. 

For  whanne  thou  hast  so  gret  annoy, 

Shalle  kysse  thee  er  thou  go  away, 

And  holde  that  in  fulle  gret  deynte. 

And  for  that  no  man  shal  thee  see 

Bifore  the  hous,  ne  in  the  way, 

Loke  thou  be  goone  ageyn  er  day.  2680 

Such  comyng,  and  such  goyng, 

Such  hevynesse,  and  such  walkyng, 

Makith  lovers,  withouten  ony  wene, 

Under  her  clothes  pale  and  lene, 

For  Love  leveth  colour  ne  cleernesse  ; 

Who  loveth  trewe  hath  no  fatnesse. 

Thou  shalt  wel  by  thy  silfe  see 

That  thou  must  nedis  assaid  be. 

For  men  that  shape  hem  other  weye 

Falsly  her  ladyes  for  to  bitraye,  2590 

It  is  no  wonder  though  they  be  fatte ; 

With  false  othes  her  loves  they  gatte ; 

For  oite  I  see  suche  losengours 

Fatter  than  abbatis  or  priours. 

'  Yit  with  0  thing  I  charge  thee, 
That  is  to  seye,  that  thou  large  be 
Unto  the  mayde,  that  hir  doith  serve, 

So  best  hir  thanke  thou  shalt  deserve. 

Yeve  hir  yiftes,  and  gete  hir  grace, 

For  so  thou  may  thanke  purchace,  2700 

That  she  thee  worthy  holde  and  free. 

Thi  lady,  and  alle  that  may  thee  see, 

Also  hir  servauntes  worshipe  ay, 

And  please  as  mycheJ  as  thou  may  ; 

Grete  good  thorough  hem  may  come  to  thee, 

Bi-cause  with  hir  they  ben  pryve. 

They  shal  hir  telle  hou  they  thee  fande 

Curteis  and  wys,  and  welle  doande, 

And  she  shalle  preise  welle  thee  more. 

Loke  oute  of  londe  thou  be  not  fore ;  2710 

And  if  such  cause  thou  have,  that  thee 

Bihoveth  to  gone  out  of  contree, 

Leve  hoole  thin  herte  in  hostage, 

Tille  thou  ageyn  make  thi  passage. 

Thenke  longe  to  see  the  swete  thyng 

That  hath  thine  herte  in  hir  kepyng. 

'  Now  have  I  tolde  thee,  in  what  wise 
A  lovere  shalle  do  me  servise. 
Do  it  thanne,  if  thou  wolt  have 
The  meede  that  thou  aftir  crave.'  2720 

Whanne  Love  alle  this  hadde  boden  me, 
I  seide  hym : — '  Sire,  how  may  it  be 
That  lovers  may  in  such  manere, 
Endure  the  peyne  ye  have  seid  heere  ? 
I  merveyle  me  wonder  faste, 
How  ony  man  may  lyve  or  laste 
In  suche  peyne,  and  suche  brennyng, 
In  sorwe  and  thought,  and  such  sighing, 
Aye  unrelesed  woo  to  make, 
Whether  so  it  be  they  slepe  or  wake.  2730 

In  such  annoy  contynuely, 

As  helpe  me  God  this  merveile  I 

How  man,  but  he  were  maad  of  stele, 

Myghte  lyve  a  monthe,  such  peynes  to  fele.' 

The  God  of  Love  thanne  seide  me, 
'  Freend,  by  the  feith  I  owe  to  thee, 
May  no  man  have  good,  but  he  it  bye. 
A  man  loveth  more  tendirly 
The  thyng  that  he  hath  bought  most  dere, 
For  wite  thou  welle,  withouten  were,  2740 

In  thanke  that  thyng  is  taken  more, 
For  which  a  man  hath  sufFred  sore. 
Certis  no  wo  ne  may  atteyne, 
Unto  the  sore  of  loves  peyne. 
Noon  yvel  ther-to  ne  may  amounte, 
No  more  than  a  man  may  counte 
The  dropes  that  of  the  water  be. 
For  drye  as  welle  the  greete  see 
Thou  myghtist,  as  the  harmes  telle 
Of  hem  that  with  Love  dwelle  2750 

In  servyse ;  for  peyne  hem  sleeth, 
And  that  ech  man  wolde  fle  the  deeth, 
And  trowe  thei  shulde  nevere  escape, 
Nere  that  Hope  couthe  hem  make, 
Glad  as  man  in  prisoun  sette, 
And  may  not  geten  for  to  ete 
But  barly  breed,  and  watir  pure, 
And  lyeth  in  vermyn  and  in  ordure ; 
With  alle  this  yitt  can  he  lyve, 
Good-hope  such  comfort  hath  hym  yeve,       2760 
Which  maketh  wene  that  he  shalle  be 
Delyvered  and  come  to  liberte; 
In  fortune  is  his  fulle  trist. 

Though  he  lye  in  strawe  or  dust, 

In  Hoope  is  alle  his  susteynyng. 

And  so  for  lovers  in  her  wenyng, 

Whiche  love  hath  shitte  in  his  prisoun  ; 

Good-hope  is  her  salvacioun. 

Good-hope,  how  sore  that  they  smerte, 

Yeveth  hem  hothe  wille  and  herte  2770 

To  profre  her  body  to  martire  ; 

For  Hope  so  sore  doith  hem  desire 

To  suffre  ech  harme  that  men  devise.. 

For  joye  that  aftirward  shalle  aryse. 

Hope  in  desire  cacche  victorie, 
In  hope  of  love  is  alle  the  glorie, 
For  Hope  is  alle  that  love  may  yeve ; 
Nere  Hope,  ther  shulde  no  lover  lyve, 
Blessid  be  Hope,  which  with  desire, 
Avaunceth  lovers  in  such  manere.  2780 

Good-hope  is  curteis  for  to  please, 
To  kepe  lovers  from  alle  disese. 
Hope  kepith  his  londe,  and  wole  abide, 
For  ony  perille  that  may  be-tyde  j 
For  Hope  to  lovers,  as  most  cheef, 
Doth  hem  endure  alle  myscheef ; 
Hope  is  her  helpe  whanne  myster  is. 
And  I  shalle  yeve  thee  eke  iwys, 
Three  other  thingis,  that  gret  solas 
Doith  to  hem  that  be  in  my  las.  2790 

'  The  firste  good  that  may  be  founde, 
To  hem  that  in  my  lace  be  bounde, 
Is  Swete-thought,  for  to  recorde 
Thing  wherwith  thou  canst  accorde 
Best  in  thyne  herte ;  where  she  be, 
Thenkyng  in  absence  is  good  to  thee. 

Whanne  ony  lover  doth  compleyne, 

And  lyveth  in  distresse  and  in  peyne, 

Thanne  Swete-thought  shal  come  as  blyve, 

Awey  his  angre  for  to  dryve.  2800 

It  makith  lovers  to  have  remembraunce 

Of  comfort,  and  of  high  plesaunce, 

That  Hope  hath  hight  hym  for  to  wynne. 

For  Thought  anoon  thanne  shalle  bygynne, 

As  ferre,  God  wote,  as  he  can  fynde, 

To  make  a  mirrour  of  his  mynde, 

For  to  biholde  he  wole  not  lette. 

Hir  persone  he  shalle  a-fore  hym  sette, 

Hir  laughing  eyen,  persaunt  and  clere, 

Hir  shappe,  hir  fourme,  hir  goodly  chere,     28io 

Hir  mouth  that  is  so  gracious, 

So  swete,  and  eke  so  saverous, 

Of  alle  hir  fetures  he  shalle  take  heede, 

His  eyen  with  alle  hir  lymes  fede. 

'  Thus  Swete-thenkyng  shalle  aswage 
The  peyne  of  lovers,  and  her  rage. 
Thi  joye  shalle  double,  withoute  gesse, 
Whanne  thou  thenkist  on  hir  semlynesse, 
Or  of  hir  laughing,  or  of  hir  chere, 
That  to  thee  made  thi  lady  dere.  2320 

This  comfort  wole  I  that  thou  take, 
And  if  the  nexte  thou  wolt  forsake 
Which  is  not  lesse  saverous, 
Thou  shuldist  not  ben  to  daungerous. 

'  The  secounde  shal  be  Swete-speche, 
That  hath  to  many  oon  be  leche, 
To  bringe  hem  out  of  woo  and  were, 
And  helpe  many  a  bachilere, 
And  many  a  lady  sent  socoure, 

That  have  loved  paramour,  2830 

Thorough  spekyng,  whanne  they  myghte/i  heere, 

Of  her  lovers  to  hem  so  dere. 

To  me  it  voidith  alle  her  smerte, 

The  which  is  closed  in  her  herte. 

In  herte  it  makith  hem  glad  and  light, 

Speche,  whanne  they  mowe  have  sight. 

And  therfore  now  it  cometh  to  mynde, 

In  olde  dawes  as  I  fynde, 

That  clerkis  writen  that  hir  knewe, 

Ther  was  a  lady  fresh  of  hewe,  2840 

Which  of  hir  love  made  a  songe 

On  hym,  for  to  remembre  amonge, 

In  which  she  seide,  '  Whanne  that  I  here 

Speken  of  hym  that  is  so  dere, 

To  me  it  voidith  alle  smerte, 

Iwys  he  sittith  so  nere  myne  herte. 

To  speke  of  hym  at  eve  or  morwe, 

It  cureth  me  of  alle  my  sonve. 

To  me  is  noon  so  high  plesaunce 

As  of  his  persone  dalyaunce.'  2850 

She  wiste  fulle  welle  that  Swete-spekyng 

Comfortith  in  fulle  myche  thyng. 

Hir  love  she  hadde  fulle  welle  assaid, 

Of  hem  she  was  fulle  welle  apaied ; 

To  speke  of  hym  hir  joye  was  sette. 

Therfore  I  rede  thee  that  thou  gette 

A  felowe  that  can  welle  concele, 

And  kepe  thi  counselle,  and  welle  hele, 

To  whom  go  shewe  hoolly  thine  herte, 

Bothe  welle  and  woo,  joye  and  smerte  :         2860 

To  gete  comfort  to  hym  thou  goo, 

And  pryvyly  bitwene  yow  twoo, 

Yee  shalle  speke  of  that  goodly  thyng, 

That  hath  thyne  herte  in  hir  kepyng ; 

Of  hir  beaute  and  hir  semblaunce, 

And  of  hir  goodly  countenaunce ; 

Of  alle  thi  state,  thou  shalt  hym  seye, 

And  aske  hym  counseille  how  thou  may 

Do  ony  thyng  that  may  hir  plese, 

For  it  to  thee  shalle  do  gret  ese,  2870 

That  he  may  wite  thou  trust  hym  soo, 

Bo  the  of  thi  wele  and  of  thi  woo. 

And  if  his  herte  to  love  be  sett, 

His  companye  is  myche  the  bett, 

For  resoun  wole  he  shewe  to  thee 

Alle  uttirly  his  pryvyte, 

And  what  she  is  he  loveth  so 

To  thee  pleynly  he  shal  undo, 

Withoute  drede  of  ony  shame, 

Bothe  telle  hir  renoun  and  hir  name.        2880 

Thanne  shalle  he  forther  ferre  and  nere, 

And  namely  to  thi  lady  dere, 

In  syker  wise,  yee,  every  other 

Shalle  helpen  as  his  owne  brother, 

In  trouthe  withoute  doublenesse, 

And  kepen  cloos  in  sikernesse. 

For  it  is  noble  thing  in  faye, 

To  have  a  man  thou  darst  saye 

Thy  pryve  counselle  every  deelle, 

For  that  wole  comforte  thee  right  welle,   2890 

And  thou  shalt  holde  thee  welle  apayed, 

Whanne  such  a  freend  thou  hast  assayed. 

'  The  thridde  good  of  gret  comforte 
That  yeveth  to  lovers  most  disporte, 
Comyth  of  sight  and  of  biholdyng, 

That  clepid  is  Swete-lokyng, 

The  whiche  may  noon  ese  do, 

Whanne  thou  art  fer  thy  lady  fro ; 

Wherfore  thou  prese  alwey  to  be 

In  place,  where  thou  maist  hir  see.  2900 

For  it  is  thyng  most  amerous, 

Most  delytable  and  faverous, 

For  to  a-swage  a  mannes  sorowe, 

To  sene  his  lady  by  the  morwe. 

For  it  is  a  fulle  noble  thing 

Whanne  thyne  eyen  have  metyng 

With  that  relike  precious, 

Wherof  they  be  so  desirous. 

But  al  day  after,  soth  it  is, 

They  have  no  drede  to  faren  amysse,         2910 

They  dreden  neither  wynde  ne  reyne, 

Ne  noon  other  maner  peyne. 

For  whanne  thyne  eyen  were  thus  in  blisse, 

Yit  of  hir  curtesie,  ywysse, 

Alloone  they  can  not  have  her  ioye, 

But  to  the  herte  they  conveye. 

Parte  of  her  blisse  ;  to  hym  thou  sende, 

Of  alle  this  harme  to  make  an  ende. 

The  eye  is  a  good  messangere, 

Which  can  to  the  herte  in  such  manere    2920 

Tidyngis  sende,  that  he  hath  sene 

To  voide  hym  of  his  peynes  clene. 

Wherof  the  herte  rejoiseth  soo 

That  a  gret  partye  of  his  woo 

Is  voided,  and  putte  awey  to  flight. 

Right  as  the  derknesse  of  the  nyght 

Is  chased  with  clerenesse  of  the  mone, 

Right  so  is  al  his  woo  fulle  soone 

Devoided  clene,  whanne  that  the  sight 
Biholden  may  that  freshe  wight  2930 

That  the  herte  desireth  soo, 
That  al  his  derknesse  is  a-goo  ; 
For  thanne  the  herte  is  alle  at  ese, 
Whanne  they  sene  that  may  hem  plese. 

'  Now  have  I  declared  thee  alle  oute, 
Of  that  thou  were  in  drede  and  doute  ; 
For  I  have  tolde  thee  feithfully, 
What  thee  may  curen  utterly, 
And  alle  lovers  that  wole  be 
Feithfulle,  and  fulle  of  stabilite.  2940 

Good-hope  alwey  kepe  bi  thi  side, 
And  Swete-thought  make  eke  abide, 
Swete-lokyng  and  Swete-speche, 
Of  alle  thyne  harmes  thei  shalle  be  leche. 
Of  every  thou  shalt  have  gret  plesaunce, 
If  thou  canst  bide  in  suffraunce, 
And  serve  wel  withoute  feyntise, 
Thou  shalt  be  quyte  of  thyne  emprise, 
With  more  guerdoun,  if  that  thou  lyve ; 
But  alle  this  tyme  this  I  thee  yeve.'         2950 

The  God  of  Love,  whanne  al  the  day, 
Hadde  taught  me,  as  ye  have  herd  say, 
And  enfourmed  compendiously, 
He  vanyshide  awey  alle  sodeynly, 
And  I  alloone  lefte  alle  soole, 
So  fulle  of  compleynt  and  of  doole, 
For  I  sawe  no  man  there  me  by. 
My  woundes  me  grevede  wondirly ; 
Me  for  to  curen  no  thyng  I  knewe, 
Save  the  bothom  bright  of  hewe,  2960 

Wheron  was  sett  hoolly  my  thought ; 

Of  other  comfort  knewe  I  nought. 
But  it  were  thorugh  the  God  of  Love, 
I  knew  not  elles  to  my  bihove 
That  myghte  me  ease  or  comfort  gete, 
But  if  he  wolde  hym  entermete. 

The  roser  was,  withoute  doute, 
I-closed  with  an  hegge  withoute, 
As  ye  toforn  have  herd  me  seyne ; 
As  fast  I  bisiede,  and  wolde  fayne  2970 

Have  passed  the  hay,  if  I  myghte 
Have  geten  ynne  by  ony  slighte 
Unto  the  bothom  so  faire  to  see. 
But  evere  I  dradde  blamed  to  be, 
If  men  wolde  have  suspeccioun 
That  I  wolde  of  entencioun 
Have  stole  the  roses  that  there  were  ; 
Therfore  to  entre  I  was  in  fere. 
But  at  the  last,  as  I  bithoughte 
Whether  I  shulde  passe  or  noughte,  2980 

I  sawe  come  with  a  glade  chere 
To  me,  a  lusty  bachelere, 
Of  good  stature,  and  of  good  highte, 
And  Bialacoil  forsothe  he  highte. 
Sone  he  was  unto  Curtesie, 
And  he  me  grauntide  fulle  gladly, 
The  passage  of  the  outter  haye, 
And  seide : — '  Sir,  how  that  yee  maye 
Passe,  if  youre  wille  be, 
The  freshe  roser  for  to  see,  2990 

And  yee  the  swete  savour  fele. 
Youre  warrans  may  /  be  right  wele, 
So  thou  thee  kepe  fro  folye, 
Shalle  no  man  do  thee  vylanye. 

If  I  may  helpe  you  in  ought, 

I  shalle  not  feyne,  dredeth  nought ; 

For  I  am  bounde  to  youre  servise, 

Fully  devoide  of  feyntise.' 

Thanne  unto  Bialacoil  saide  I, 

'  I  thanke  you,  sir,  full  hertely,  30oo 

And  youre  biheeste  take  at  gre, 

That  ye  so  goodly  profer  me  ; 

To  you  it  cometh  of  gret  fraunchise, 

That  ye  me  profer  youre  servise.' 

Thanne  aftir  fully  delyverly, 

Thorough  the  breres  anoon  wente  I, 

Wherof  eneombred  was  the  haye. 

I  was  wel  plesed,  the  soth  to  saye, 

To  se  the  bothom  faire  and  swote, 

So  freshe  sprange  out  of  the  rote.  3010 

And  Bialacoil  me  servede  welle, 
Whanne  I  so  nygh  me  myghte  fele 
Of  thi^e  bothom  the  swete  odour, 
And  so  lusty  hewed  of  colour. 
But  thanne  a  cherle  (foule  hym  bityde !) 
Biside  the  roses  gan  hym  hyde, 
To  kepe  the  roses  of  that  roser, 
Of  whom  the  name  was  Daunger. 
This  cherle  was  hid  there  in  the  greves, 
Kovered  with  gras  and  with  leves,  3020 

To  spie  and  take  whom  that  he  fonde 
Unto  that  roser  putte  an  honde. 
He  was  not  soole,  for  ther  was  moo ; 
For  with  hym  were  other  twoo 
Of  wikkid  maners,  and  yvel  fame. 
That  oon  was  clepid  by  his  name, 
Wykked-tonge,  God  yeve  hym  sorwe ! 

For  neither  at  eve  ne  at  morwe, 

He  can  of  no  man  goode  speke  ; 

On  many  a  just  man  doth  he  wreke.         3030 

Ther  was  a  womman  eke,  that  highte 

Shame,  that,  who  can  reken  righte, 

Trespace  was  hir  fadir  name, 

Hir  moder  Resoun  ;  and  thus  was  Shame 

Brought  of  these  ilke  twoo. 

And  yitt  hadde  Trespasse  never  adoo 

With  Resoun,  ne  never  ley  hir  bye, 

He  was  so  hidous  and  so  oughlye, 

I  mene  this  that  Trespas  highte ; 

But  Resoun  conceyveth,  of  a  sighte,  3040 

Shame,  of  that  I  spake  aforne. 

And  whanne  that  Shame  was  thus  borne, 

It  was  ordeyned,  that  Chastite 

Shulde  of  the  roser  lady  be, 

Which,  of  the  bothoms  more  and  lasse, 

With  sondre  folk  assailed  was, 

That  she  ne  wiste  what  to  doo. 

For  Venus  hir  assailith  soo, 

That  nyght  and  day  from  hir  she  stale 

Bothoms  and  roses  over  alle.  3050 

To  Resoun  thanne  praieth  Chastite, 

Whom  Venus  hath  flemed  over  the  see, 

That  she  hir  doughter  wolde  hir  lene, 

To  kepe  the  roser  fresh  and  grene. 

Anoon  Resoun  to  Chastite 

Is  fully  assented  that  it  be, 

And  grauntide  hir,  at  hir  request, 

That  Shame,  by-cause  she  is  honest, 

Shalle  keper  of  the  roser  be. 

And  thus  to  kepe  it  ther  were  three,        3060 

That  noon  shulde  hardy  be  ne  bolde, 

Were  he  yong  or  were  he  olde 

Ageyn  hir  wille  awey  to  here 

Bothoms  ne  roses,  that  there  were. 

I  hadde  wel  spedde,  hadde  I  not  bene 

Awayted  with  these  three,  and  sene. 

For  Bialaeoil,  that  was  so  faire, 

So  gracious  and  so  debonaire, 

(Juytt  hym  to  me  fulle  eurteislye, 

And  me  to  please  bade  that  I  3070 

Shulde  drawe  me  to  the  bothom  nere ; 

Prese  in  to  touche  the  rosere 

Which  bare  the  roses,  he  yaf  me  leve ; 

This  graunte  ne  myghte  but  lytel  greve. 

And  for  he  sawe  it  likede  me, 

Kyght  nygh  the  bothom  pullede  he 

A  leef  alle  grene,  and  yaff  me  that, 

The  whiche  fulle  nygh  the  bothom  sat; 

I  made  of  that  leefe  fulle  queynte. 

And  whanne  I  felte  I  was  aqueynte  3080 

With  Bialaeoil,  and  so  pryve, 

I  wende  alle  at  my  wille  hadde  be, 

Thanne  waxe  I  hardy  for  to  telle 

To  Bialaeoil  hou  me  bifelle, 

Of  Love,  that  toke  and  wounded  me  ; 

And  seide  :  '  Sir,  so  mote  I  thee, 

I  may  no  joye  have  in  no  wise, 

Uppon  no  side,  but  it  rise ; 

For  sithe  (if  1  shalle  not  feyne) 

In  herte  I  have  hadde  so  gret  peyne         301K) 

So  gret  annoy,  and  such  affray, 

That  I  ne  wote  what  I  shalle  say  ; 

I  drede  youre  wrath  to  disserve. 

Lever  me  were,  that  knyves  kerve 

My  body  shulde  in  pecys  smalle, 

Than  in  any  wise  it  shulde  falle, 

That  ye  wratthed  shulde  ben  with  me.' 

'  Sey  boldely  thi  wille,'  quod  he, 

1  I  nyl  be  wroth,  if  that  I  may, 

For  nought  that  thou  shalt  to  me  say.'      3100 

Thanne  seide  I,  '  Sir,  not  you  displease, 
To  knowen  of  myn  gret  unnese, 
In  which  oonly  love  hath  me  brought ; 
For  peynes  gret,  disese  and  thought, 
Fro  day  to  day  he  doth  me  drye  ; 
Supposeth  not,  sir,  that  I  lye. 
In  me  fyve  woundes  dide  he  make, 
The  soore  of  whiche  shalle  nevere  slake, 
But  ye  the  bothom  graunte  me, 
Which  is  moost  passaunt  of  beaute,  3110 

My  lyf,  my  deth,  and  my  martire, 
And  tresour  that  I  moost  desire.' 
Thanne  Bialacoil,  affrayed  alle, 
Seyde,  '  Sir,  it  may  not  falle ; 
That  ye  desire  it  may  not  arise. 
What !  wolde  ye  shende  me  in  this  wise  ? 
A  mochel  foole  thanne  I  were, 
If  I  suffride  you  awey  to  bere 
The  freshe  bothom,  so  faire  of  sight. 
For  it  were  neither  skile  ne  right,  3120 

Of  the  roser  ye  broke  the  rynde, 
Or  take  the  rose  aforn  his  kynde ; 
Ye  are  not  curteys  to  asken  it. 
Late  it  stille  on  the  roser  sitte, 
And  late  it  growe  til  it  amended  be, 
And  perfytly  come  to  beaute. 

I  nolde  not  that  it  pulled  were, 
Fro  ihilke  roser  that  it  bere, 
To  me  it  is  so  leef  and  deere.' 

With  that  sterte  oute  anoon  Daungere,  3130 
Out  of  the  place  where  he  was  hidde. 
His  malice  in  his  chere  was  kidde  ; 
Fulle  grete  he  was  and  blak  of  hewe, 
Sturdy,  and  hidous,  who-so  hym  knewe, 
Like  sharp  urchouns  his  here  was  growe, 
His  eyes  rede  sparkling  as  the  fire  glowe, 
His  nose  frounced  fulle  kirked  stoode, 
He  come  criande  as  he  were  woode, 
And  seide,  '  Bialacoil,  telle  me  why 
Thou  bryngest  hider  so  booldely  3uo 

Hym  that  so  nygh  cam  the  roser? 
Thou  worchist  in  a  wrong  maner  ; 
He  thenkith  to  dishonoure  thee, 
Thou  art  wel  worthy  to  have  maugree, 
To  late  hym  of  the  roser  wite ; 
Who  serveth  a  feloun  is  yvel  quitte. 
Thou  woldist  have  doon  gret  bounte, 
And  he  with  shame  wolde  quyte  thee. 
Fie  hennes  felowe  !  I  rede  thee  goo  ! 
It  wanteth  litel  /  wole  thee  sloo ;  siso 

For  Bialacoil  ne  knewe  thee  nought, 
Whanne  thee  to  serve  he  sette  his  thought ; 
For  thou  wolt  shame  hym  if  thou  myght, 
Bothe  ageynes  resoun  and  right. 
I  wole  no  more  in  thee  affye, 
That  comest  so  slyghly  for  tespye ; 
For  it  preveth  wonder  welle, 
Thy  slight  and  tresoun  every  deelle.' 
I  durste  no  more  there  make  abode, 

For  ihilke  cherl  he  was  so  wode ;  3160 

So  gan  he  threte  and  manace, 

And  thurgh  the  haye  he  dide  me  ehace. 

For  feer  of  hym  I  tremblyde  and  quoke, 

So  cherlishly  his  heed  it  shoke ; 

And  seide,  if  eft  he  myghte  me  take, 

I  shulde  not  from  his  hondis  scape. 

Thanne  Bialacoil  is  fledde  and  mate, 
And  I  alle  soole  disconsolate, 
Was  left  aloone  in  peyne  and  thought, 
For  shame  to  deth  I  was  nygh  brought.     3170 
Thanne  thought  I  on  myn  highe  foly, 
How  that  my  body,  utterly, 
Was  yeve  to  peyne  and  to  martire ; 
And  therto  hadde  I  so  gret  ire, 
That  I  ne  durste  the  hayes  passe ; 
There  was  noon  hope,  there  was  no  grace. 
I  trowe  nevere  man  wiste  of  peyne, 
But  he  were  laced  in  Loves  cheyne ; 
Ne  no  man  wiste,  and  sooth  it  is, 
But  if  he  love,  what  anger  is.  3180 

Love  holdith  his  heest  to  me  right  wele, 
Whanne  peyne  he  seide  I  shulde  fcle. 
Noon  herte  may  thenke,  ne  tunge  seyne, 
A  quarter  of  my  woo  and  peyne. 
I  myghte  not  with  the  anger  laste  ; 
Myn  herte  in  poynt  was  for  to  barste, 
Whanne  I  thought  on  the  rose,  that  soo 
That  was  thurgh  Daunger  cast  me  froo. 

A  longe  while  stode  I  in  that  state, 
Til  that  me  saugh  so  madde  and  mate       3190 
The  lady  of  the  highe  warde, 
Which  from  hir  tour  lokide  thiderward. 

Resoun  men  clepe  that  lady, 
Which  from  hir  tour  delyverly, 
Come  doun  to  me  withoute  more. 
But  she  was  neither  yong,  ne  hoore, 
Ne  high  ne  lowe,  ne  fat  ne  lene, 
But  best,  as  it  were  in  a  mene. 
Hir  eyen  twoo  were  eleer  and  lighte 
As  ony  candelle  that  brenneth  brighte  ;    3200 
And  on  hir  heed  she  hadde  a  crowne. 
Hir  semede  wel  an  high  persoune; 
For  rounde  enviroun  hir  crownet 
Was  fulle  of  riche  ston}rs  frett. 
Hir  goodly  semblaunt,  by  devys, 
I  trowe  were  maad  in  paradys  ; 
For  nature  hadde  nevere  such  a  grace, 
To  forge  a  werk  of  such  compace. 
For  certeyn,  but-if  the  letter  lye, 
God  hym-silf,  that  is  so  high,  S210 

Made  hir  aftir  his  ymage, 
And  yaff  hir  sith  sich  avauntage, 
That  she  hath  myght  and  seignurie 
To  kepe  men  from  alle  folye ; 
Who-so  wole  trowe  hir  lore, 
Ne  may  offenden  nevermore. 

And  while  I  stode  thus  derk  and  pale, 
Resoun  bigan  to  me  hir  tale, 
She  seide  :  '  Alhayle,  my  swete  freende  ! 
Foly  and  childhoode  wole  thee  sheende,    3220 
Which  ye  have  putt  in  gret  affray ; 
Thou  hast  bought  deere  the  tyme  of  May, 
That  made  thyn  herte  mery  to  be. 
In  yvelle  tyme  thou  wentist  to  see 
The  gardyne,  wherof  Ydilnesse 

Bare  the  keye,  and  was  maistresse 

VVhanne  thou  yedest  in  the  daunee 

"With  hir,  and  hadde  a-queyntaunce  : 

Hir  aqueyntaunce  is  perilous, 

First  softe,  and  aftir  noious  ;  3230 

She  hath  the  trasshed,  withoute  wene  ; 

The  God  of  Love  hadde  the  not  sene, 

Ne  hadde  Ydilnesse  thee  conveyed 

In  the  verger  where  Myrthe  hym  pleyed. 

If  Foly  have  supprised  thee, 

Do  so  that  it  recovered  be  ; 

And  be  wel  ware  to  take  nomore 

Counsel,  that  greveth  aftir  sore  ; 

He  is  wise  that  wole  hym  silf  chastise. 

And  though  a  yong  man  in  ony  wise         3240 

Trespace  amonge,  and  do  foly, 

Late  hym  not  tarye,  but  hastily 

Late  hym  amende  what  so  be  mys. 

And  eke  I  counseile  thee,  iwys, 

The  god  of  love  hoolly  foryete, 

That  hath  thee  in  sich  peyne  sette, 

And  thee  in  herte  tourmented  soo. 

I  camwt  sene  how  thou  maist  goo 

Other  weyes  to  garisoun  ; 

For  Daunger,  that  is  so  feloun,  3250 

Felly  purposith  thee  to  werye, 

Which  is  ful  cruel  the  soth  to  seye. 

'  And  yitt  of  Daunger  cometh  no  blame, 
In  rewarde  of  my  doughter  Shame, 
Which  hath  the  roses  in  hir  warde, 
As  she  that  may  be  no  musarde. 
And  Wikked-tunge  is  with  these  two, 
That  suflfrith  no  man  thider  goo ; 


100     THE  ROM  AUNT  OF  THE  ROSE. 

For  er  a  thing  be  do  he  shalle, 

Where  that  he  eometh,  over  alle,  3260 

In  fourty  places,  if  it  be  sought, 

Seye  thyng  that  nevere  was  don  ne  wrought; 

So  moehe  tresoun  is  in  his  male, 

Of  falsnesse  for  to  seyne  a  tale. 

Thou  delest  with  angry  folk,  ywis ; 

Wherfore  to  thee  bettir  it  is, 

From  thilke  folk  awey  to  fare, 

For  they  wole  make  thee  lyve  in  care. 

This  is  the  yvelle  that  love  they  calle, 

Wherynne  ther  is  but  foly  alle,  3270 

For  love  is  foly  everydelle ; 

Who  loveth,  in  no  wise  may  do  welle, 

Ne  sette  his  thought  on  no  good  werk. 

His  scole  he  lesith,  if  he  be  a  clerk ; 

Or  other  craft  eke,  if  he  be, 

He  shal  not  thryve  therynne  ;  for  he 

In  love  shal  have  more  passioun, 

Than  monke,  hermyte,  or  chanoun. 

The  peyne  is  hard  out  of  mesure, 

The  joye  may  eke  no  while  endure  ;  3280 

And  in  the  possessioun, 

Is  myche  tribulacioun ; 

The  joye  it  is  so  short  lastyng, 

And  but  in  happe  is  the  getyng  ; 

For  I  see  there  many  in  travaille, 

That  atte  laste  foule  fayle. 

I  was  no  thyng  thi  counselor, 

Whanne  thou  were  maad  the  omager 

Of  God  of  Love  to  hastily ; 

Ther  was  no  wisdom  but  foly.  3290 

Thyne  herte  was  joly,  but  not  sage, 

Whanne  thou  were  brought  in  sich  arrage, 

To  yelde  thee  so  redily, 

And  to  Love  of  his  grete  maistrie. 

'  I  rede  thee  Love  awey  to  dryve, 
That  makith  thee  recche  not  of  thi  lyve. 
The  foly  more  fro  day  to  day 
Shal  growe,  but  thou  it  putte  away. 
Take  with  thy  teeth  the  bridel  faste, 
To  daunte  thyne  herte ;  and  eke  thee  caste,  3800 
If  that  thou  maist,  to  gete  thee  defence 
For  to  redresse  thi  first  offence. 
Who-so  his  herte  alwey  wole  leve, 
Shal  fynde  amonge  that  shal  hym  greve.' 

Whanne  I  hir  herde  thus  me  chastise, 
I  answerd  in  ful  angry  wise. 
I  prayed  hir  ceessen  of  hir  speche, 
Outher  to  chastise  me  or  teche, 
To  bidde  me  my  thought  refreyne,  3309 

Which  Love  hath  caught  in  his  demeyne  :  — 
'  What !  wene  ye  love  wole  consente, 
That  me  assailith  with  bowe  bente, 
To  drawe  myne  herte  out  of  his  honde, 
Which  is  so  qwikly  in  his  bonde  ? 
That  ye  counseyle,  may  nevere  be ; 
For  whanne  he  firste  arestide  me, 
He  took  myne  herte  so  hoole  hym  tille, 
That  it  is  no  thyng  at  my  wille  ; 
He  thought  it  so  hym  for  to  obey, 
That  he  it  sparrede  with  a  key.  3320 

I  pray  yow  late  me  be  alle  stille, 
For  ye  may  welle,  if  that  ye  wille, 
Youre  wordis  waste  in  idilnesse ; 
For  utterly  withouten  gesse, 

Alle  that  ye  seyn  is  but  in  veyne. 

Me  were  lever  dye  in  the  peyne, 

Than  Love  to  meward  shulde  arette 

Falsheed,  or  tresoun  on  me  sette. 

I  wole  me  gete  prys  or  blame, 

And  love  trewe  to  save  my  name ;  3330 

Who  that  mo  chastisith,  I  hym  hate.' 

With  that  word  Resoun  wente  hir  gate, 
Whanne  she  saugh  for  no  sermonynge 
She  myghte  me  fro  my  My  brynge. 
Thanne  dismaied,  I,  lefte  alle  sool, 
Forwery,  for-wandred  as  a  fool, 
For  I  ne  knewe  no  cherisaunee, 
Thanne  felle  into  my  remembraunce, 
How  Love  bade  me  to  purveye 
A  felowe,  to  whom  I  myghte  seye  3340 

My  counselle  and  my  pryvete, 
For  that  shulde  moehe  availe  me. 
With  that  bithought  I  me,  that  I 
Hadde  a  felowe  faste  by, 
Trewe  and  siker,  curteys,  and  hende, 
And  he  was  called  by  name  a  freende ; 
A  trewer  felowe  was  no-wher  noon. 
In  haste  to  hym  I  wente  anoon, 
And  to  hym  alle  my  woo  I  tolde, 
Fro  hym  right  nought  I  wolde  witholde.    3350 
I  tolde  hym  alle  withoute  were, 
And  made  my  compleynt  on  Daungere. 
How  for  to  see  he  was  hidous, 
And  to  me-ward  contrarious  ; 
The  whiche  thurgh  his  cruelte, 
Was  in  poynt  to  have  meygned  me  ; 
With  Bialacoil  whanne  he  me  sey 

Withynne  the  gardeyn  walke  and  pley, 
Fro  me  he  made  hym  for  to  go, 
And  I  bilefte  aloone  in  woo ;  3360 

I  durste  no  lenger  with  hym  speke, 
For  Daunger  seide  he  wolde  be  wreke, 
Whanne  than  he  sawe  how  I  wente, 
The  freshe  bothom  for  to  hente, 
If  I  were  hardy  to  come  neer, 
Bitwene  the  hay  and  the  roser. 

This  freend  whanne  he  wiste  of  my  thought, 
He  discomforted^  me  right  nought, 
But  seide,  '  Felowe,  be  not  so  madde, 
Ne  so  abaysshed  nor  bystadde.  3370 

My  silf  I  knowe  fulle  welle  Daungere, 
And  how  he  is  feers  of  his  cheere, 
At  prime  temps,  Love  to  manace  ; 
Ful  ofte  I  have  ben  in  his  caas. 
A  feloun  firste  though  that  he  be, 
Aftir  thou  shalt  hym  souple  se. 
Of  longe  passed  I  knewe  hym  welle  ; 
Ungoodly  first  though  men  hym  feele, 
He  wole  meke  aftir  in  his  beryng 
Been,  for  sen-ice  and  obeyssyhng.  3380 

I  shal  thee  telle  what  thou  shalt  doo<  — 
Mekely  I  rede  thou  go  hym  to, 
Of  herte  pray  hym  specialy 
Of  thy  trespace  to  have  mercy, 
And  hote  hym  welle,  here  to  plese, 
That  thou  shalt  nevermore  hym  displese. 
Who  can  best  serve  of  flaterie, 
Shalle  please  Daunger  most  uttirly.' 

Mi  freend  hath  seid  to  me  so  wel, 
That  he  me  esid  hath  somdelle,  3390 

And  eke  allegged  of  my  torment ; 
For  thurgh  hym  had  I  hardement 
Agayn  to  Daunger  for  to  go, 
To  preve  if  I  myghte  meke  hym  soo. 
To  Daunger  came  I  alle  ashamed, 
The  which  aforn  me  hadde  blamed, 
Desiryng  for  to  pese  my  woo  ; 
But  over  hegge  durst  I  not  goo, 
For  he  forbede  me  the  passage. 
I  fonde  hym  cruel  in  his  rage,  3400 

And  in  his  honde  a  gret  burdoun. 
To  hym  I  knelide  lowe  a-doun, 
Ful  meke  of  port,  and  symple  of  chere, 
And  seide,  '  sir,  I  am  comen  heere 
Oonly  to  aske  of  you  mercy. 
That  greveth  me  fulle  gretely 
That  evere  my  lyf  I  wratthede  you, 
But  for  to  amenden  I  am  come  now ; 
With  alle  my  myght,  bothe  loude  and  stille, 
To  doon  right  at  youre  owne  wille  ;  3410 

For  Love  made  me  for  to  doo 
That  I  have  trespassed  hidirto  ; 
Fro  whom  I  ne  may  withdrawe  myne  herte ; 
Yit  shalle  I  never,  for  joy  ne  smerte, 
What  so  bifalle  good  or  ille, 
Offende  more  ageyn  youre  wille. 
Lever  I  have  endure  disese, 
Than  do  that  you  shulde  displese. 
I  you  require,  and  pray  that  ye 
Of  me  have  mercy  and  pitee,  3420 

To  stynte  your  ire  that  greveth  soo, 
That  I  wole  swere  for  ever  mo 
To  be  redressid  at  youre  likyng, 

If  I  trespasse  in  ony  thyng ; 

Save  that,  I  pray  thee,  graunte  me 

A  thyng  that  may  not  warned  be ; 

That  I  may  love  alle  oonly, 

Noon  other  thyng  of  you  aske  I. 

I  shallc  doon  elles  welle  iwys, 

If  of  youre  grace  ye  graunte  me  this.        3430 

And  ye  ne  may  not  letten  me, 

For  wel  wot  ye  that  love  is  free, 

And  I  shalle  loven  siehen  that  I  wille, 

Who  evere  like  it  welle  or  ille ; 

And  yit  ne  wold  I  for  alle  Fraunce 

Do  thyng  to  do  you  displesaunce.' 

Thanne  Daunger  fille  in  his  entent 
For  to  foryeve  his  male-talent ; 
But  alle  his  wratthe  yit  atte  laste 
He  hath  relesed,  I  preyde  so  faste :  3440 

'  Shortly,'  he  seide,  '  thy  request 
Is  not  to  mochel  dishonest ; 
Ne  I  wole  not  wernera  it  thee, 
For  yit  no  thyng  engreveth  me. 
For  though  thou  love  thus  evermore, 
To  me  is  neither  softe  ne  soore. 
Love  where  that  the  list ;  what  recchith  me, 
So  t/iou  fer  fro  my  roses  be  ? 
Trust  not  on  me  for  noon  assay, 
In  ony  tyme  to  passe  the  hay.'  3450 

Thus  hath  he  graunted  my  praiere. 

Thanne  wente  I  forth  withouten  were 
Unto  my  freend,  and  tolde  hym  alle, 
Which  was  right  joyfulle  of  my  talle. 
He  seide,  '  Now  goth  wel  thyn  affere, 
He  shalle  to  thee  be  debonaire. 

Though  he  aforn  was  dispitous, 

He  shalle  heere-aft-ir  be  gracious. 

If  he  were  touchid  on  somme  good  veyne, 

He  shulde  yit  rewen  on  thi  peyne.  3460 

Suffre,  I  rede,  and  no  boost  make, 

Tille  thou  at  goodnes  maist  hym  take. 

By  sufferaunce,  and  wordis  softe, 

A  man  may  overcomes  ofte 

Hym  that  aforn  he  hadde  in  drede, 

In  bookis  sothly  as  I  rede.' 

Thus  hath  my  freend  with  gret  comfort 
Avaunced  me  with  high  disport, 
Which  wolde  me  good  as  mych  as  I. 
And  thanne  anoon  fulle  sodeynly  3470 

I  toke  my  leve,  and  streight  I  wente 
Unto  the  hay  ;  for  gret  talente 
I  hadde  to  sene  the  freshe  bothom, 
Wherynne  lay  my  salvacioun ; 
And  Daunger  toke  kepe,  if  that  I 
Kepe  hym  covenaunt  trewely. 
So  sore  I  dradde  his  manasyng, 
I  durste  not  breke  his  biddyng ; 
For  lest  that  I  were  of  hym  shent, 
I  brake  not  his  comaundement,  3430 

For  to  purchase  his  good  wille. 
It  was  hard  for  to  come  ther-tille, 
His  mercy  was  to  ferre  bihynde  ; 
I  wepte,  for  I  ne  myght  it  fynde. 
I  compleyned  and  sighede  sore, 
And  langwisshed  evermore, 
For  I  durste  not  over  goo, 
Unto  the  rose  I  lovede  soo, 
Thurgh-out  my  demyng  outerly, 

That  he  hadde  knowlege  certeinly,  3490 

Thanne  Love  me  ladde  in  sich  a  wise, 

That  in  me  ther  was  no  feyntise, 

FaLsheed,  ne  no  trecherie. 

And  yit  he,  fulle  of  vylanye, 

Of  disdeyne  and  of  cruelte, 

On  me  ne  wolde  have  pite, 

His  cruel  wille  for  to  refreyne, 

Though  I  wepe  alwey,  and  me  compleyne. 
And  while  I  was  in  this  torment, 

Were  come  of  grace,  by  God  sent,  3500 

Fraunchise,  and  with  hir  Pite, 

Fulfild  the  bothom  of  bounte. 

They  go  to  Daunger  anoon  right 

To  forther  me  with  alle  her  myght, 

And  helpe  in  worde  and  ek  in  dede, 

For  welle  they  saugh  that  it  was  nede. 

First  of  hir  grace  dame  Fraunchise 

Hath  taken  of  this  emprise  : 

She  seide,  '  Daunger,  gret  wrong  ye  do 

To  worche  this  man  so  myche  woo,  3510 

Or  pynen  hym  so  angerly, 

It  is  to  you  gret  villanye. 

I  can  not  see  why  ne  how 

That  he  hath  trespassed  ageyn  you, 

Save  that  he  loveth ;  wherfore  ye  shulde 

The  more  in  cherete  of  hym  holde. 

The  force  of  love  makith  hym  do  this ; 

Who  wolde  hym  blame  he  dide  amys  ? 

He  leseth  more  than  ye  may  do  ; 

His  peyne  is  harde,  ye  may  see,  lo !  3520 

And  Love  in  no  wise  wolde  consente 

That  he  have  power  to  repente ; 

For  though  that  quyk  ye  wolde  hym  sloo, 

Fro  Love  his  herte  may  not  goo. 

Now,  swete  sir,  is  it  youre  ese 

Hym  forto  angre  or  disese  ? 

Alias,  what  may  it  you  avaunce 

To  done  to  hym  so  gret  grevaunce  ? 

What  worship  is  it  agayn  hym  take, 

Or  on  youre  man  a  werre  make,  3530 

Sith  he  so  lowly  every  wise 

Is  redy,  as  ye  luste  devise  ? 

If  Love  hath  caught  hym  in  his  lace, 

You  for  to  beye  in  every  caas, 

And  ben  youre  suget  at  youre  wille, 

Shulde  ye  therfore  willen  hym  ille  ? 

Ye  shulde  hym  spare  more  alle  oute, 

Than  hym  that  is  bothe  proude  and  stoute. 

Curtesie  wole  that  ye  socour 

Hem  that  ben  meke  undir  youre  cure.      3540 

His  herte  is  hard  that  wole  not  meke, 

Whanne  men  of  mekenesse  hym  biseke.' 

'  That  is  certeyn,'  seide  Pite ; 
'  We  se  ofte  that  humilite, 
Bothe  ire,  and  also  felonye 
Venquyssheth,  and  also  malencolye ; 
To  stonde  forth  in  such  duresse 
Is  cruelte  and  wikkidnesse. 
Wherfore  I  pray  you,  sir  Daungere, 
For  to  mayntene  no  lenger  heere  3550 

Such  cruel  werre  agayn  youre  man, 
As  hoolly  youres  as  ever  he  can  ; 
Nor  that  ye  worchen  no  more  woo 
Upon  this  caytif  that  langwisshith  soo, 
Which  wole  no  more  to  you  trespasse, 

But  putte  hym  hoolly  in  youre  grace. 

His  offense  ne  was  but  lite ; 

The  God  of  Love  it  was  to  wite, 

That  he  youre  thralle  so  gretly  is, 

And  if  ye  harme  hym,  ye  done  amys  ;       3560 

For  he  hath  hadde  fulle  hard  penaunce, 

Sith  that  ye  refte  hym  thaqueyntaunce 

Of  Bialacoil,  his  moste  joye, 

Which  alle  hise  peynes  myght  acoye. 

He  was  biforn  anoyed  sore, 

But  thanne  ye  doubled  hym  welle  more  ; 

For  he  of  blis  hath  ben  fulle  bare, 

Sith  Bialacoil  was  fro  hym  fare. 

Love  hath  to  hym  do  gret  distresse, 

He  hath  no  nede  of  more  duresse.  3570 

Voideth  from  hym  your  ire,  I  rede  ; 

Ye  may  not  wynnen  in  this  dede. 

Makith  Bialacoil  repeire  ageyn, 

And  haveth  pite  upon  his  peyne ; 

For  Fraunchise  wole,  and  I  Pite, 

That  mercyful  to  hym  ye  be ; 

And  sith  that  she  and  I  accorde, 

Have  upon  hym  misericorde  ; 

For  I  you  pray,  and  eke  moneste, 

Nought  to  refusen  oure  requeste  ;  3580 

For  he  is  hard  and  felle  of  thought, 

That  for  us  twoo  wole  do  right  nought.' 

Daunger  ne  myghte  no  more  endure, 
He  mekede  hym  unto  mesure. 

'  I  wole  in  no  wise,'  seith  Daungere, 
'  Denye  that  ye  have  asked  heere ; 
It  were  to  gret  uncurtesie. 
I  wole  ye  have  the  companye 

To  Bialaeoil  tha 
Fraunchise,  and  seide  t\ille  eurteislye . — 

o  this  lover,  and  daungerons, 

oho  hath  do  to  hymgreat  offence, 

Shape  ye  to  pave  hvm.  and  to  please, 

M  I 
Fulfv'. 

Daunger  is  daunted  and  brought  lowe 
gh  helpeofmeanc 
iare  no  more  aferde  he.* 
^al  do  right  as  ye  wyQt/ 
B     :  he  Bialaeoil.  *  for  it  is skylk 
Sythe  Daunger  wol  that  ii  so  bo.' 
Than  Fraunehyse  hath  h\  IUe. 

..icoil  at  the  begynnyng 
Salued*  me  in  his  eommyng.  mm 

No  straungenesse  was  in  him  sene. 
No  more  than  he  ne  had.fr  wrathed  bene. 

mbkunt  than  shewed  he  me. 
And  goodly,  as  afbrne  dyd  he  ; 
And  by  the  honde,  without*  donte, 

in  the  haye  ryght  al  about*-. 
He  ladde  me,  with  right  good  o 
Al  envyron  thifte  Tergere, 
That  Daunger  hadde  me  chased  fro. 
X  ■    •   '      '  -  '  -  MM 

Now  am  I  raysed,  at  my  devyae, 

Fro  belle  unto  paralyse. 
Thus  Bialaeoil  of  gentymesse 
With  al  his  payne  and  t>e*yne*se, 

\\y-\.i.  'A.'y.'A   DM  MM :>••   '-   gMM 

The  <:*tres  of  the  swote  plaee, 
I  aawe  the  rose  whan  1  was  nygh, 
Was  greatter  woxen,  and  more  high, 
Fresshe,  roddy,  and  feyre  of  hewe, 
Of  eoloure  ever  yliche  newe. 
And  whan  I  hadde  it  kmge  »ene, 
I  aawe  that  through  the  leves  grene 
'if.';  rasa  ipredds  to  tgrnmydnagBi 
To  sene  it  waa  a  goodly  thynge. 
But  it  ne  waa  so  sprede  on  brede, 
That  men  withyn  myghte  knowe  the  sede ; 
For  it  covert  waa  and  dose 
Bothe  with  the  leves  and  with  the  rose. 
The  stalke  was  even  and  grene  upright, 
It  was  theron  a  goodly  sjght ;  m 

And  wel  the  better  without?  wene, 
For  the  seede  was  nat  i-sene. 
Fol  foyre  it  spradde,  the  god  of  bksse! 
Y<,T  mdae  another,  at  I  pease, 
Aforne  ne  was,  ne  more  vermayle. 
I  was  abawed  for  marvejle, 
For  ever  the  fayrer  that  it  was, 
The  more  I  am  bonnden  in  Loves  laas. 
Longe  I  abode  there,  sothe  to  saye, 

Whan  that  I  sawe  him  in  no  wyse 
To  me  warnen  his  servyse, 
That  he  me  wolde  graunt  a  thynge, 
Whiche  to  remembre  is  wel  syttynge ; 

This  is  to  sayne,  that  of  his  grace 

He  wolde  me  yeve  leysar  and  space 

To  me  that  was  so  desyrous 

To  have  a  kyssynge  precious 

Of  thilke  goodly  freshe  rose, 

That  so  swetely  smelleth  in  my  nose ;       S660 

'  For  if  it  you  displeasede  nought, 

I  wolde  gladly,  as  I  have  sought, 

Have  a  cosse  therof  freely. 

Of  your  yefte ;  for  certainly 

I  wol  none  have  but  by  your  leve, 

So  lothe  me  were  you  for  to  grove.' 

He  sayde,  '  Frend,  so  God  me  spede, 

Of  Chastite'  I  have  such  drede, 

Thou  shuldest  nat  warned  be  for  me, 

But  I  dare  nat  for  Chastyte.  3670 

Agayne  her  dare  I  nat  mysdo, 

For  alwaye  byddeth  she  me  so 

To  yeve  no  lover  leave  to  kysse  ; 

For  who  therto  maye  wynnen,  ywisse, 

He  of  the  surplus  of  the  praye 

May  lyve  in  hoope  to  gette  some  daye. 

For  who-so  kyssynge  may  attayne, 

Of  loves  payne  hath,  so  the  to  sayne, 

The  best  and  most  avcnaunt.' 

And  ernest  of  the  remenaunt.'  36so 

Of  hys  answere  I  sighede  sore ; 
I  durst  assay e  him  tho  no  more, 
I  hadde  suche  drede  to  greve  hym  aye. 
A  man  shulde  nat  to  moche  assaye 
To  chafe  hys  frende  out  of  measure, 
Nor  putte  his  lyfe  in  aventure ; 
For  no  man  at  the  fyrste  stroke 


THE    ROMAUNT   OF   THE   HOSE.  129 

Ful  many,  hir  wille  for  to  doo. 

Thanne  Drede  hadde  in  hir  baillie 
The  kepyng  of  the  conestablerye, 
Toward  the  north,  I  undirstonde, 
That  openyde  upon  the  lyfte  honde,  4220 

The  which  for  no  thyng  may  be  sure 
But-if  she  do  hir  bisy  cure 
Erly  on  morowe  and  also  late, 
Strongly  to  shette  and  barre  the  gate. 
Of  every  thing  that  she  may  see, 
Drede  is  aferd,  wher-so  she  be ; 
For  with  a  puff  of  litelle  wynde, 
Drede  is  a-stonyed  in  hir  mynde. 
Therfore,  for  stelyng  of  the  rose, 
I  rede  hir  nought  the  yate  unclose.  4230 

A  foulis  flight  wole  make  hir  flee, 
And  eke  a  shadowe  if  she  it  see. 

Thanne  Wikked-tunge  fulle  of  envye, 
With  soudiours  of  Normandye, 
As  he  that  causeth  alle  the  bate, 
Was  keper  of  the  fourthe  gate, 
And  also  to  the  tother  three, 
He  wente  fulle  ofte  for  to  see. 
Whanne  his  lotte  was  to  wake  a-nyght«, 
His  instrumentis  wolde  he  dighte,  4240 

For  to  blowe  and  make  sowne, 
Ofter  thanne  he  hath  enchesoun ; 
And  walken  oft  upon  the  walle, 
Corners  and  wikettis  over  alle 
Fulle  narwe  serchen  and  espie  ; 
Though  he  nought  fonde,  yit  wokfe  he  lye. 
Discordaunt  ever  fro  armonye, 
And  distoned  from  melodie, 

VOL.  VI.  K 


130  THE  ROMAUNT   OF  THE  ROSE. 

Controve  he  wolde,  and  foule  fayle, 
With  hornepipes  of  Cornewaile.  4250 

In  floytes  made  he  discordaunce, 
And  in  his  mnsyk,  with  myschaunee, 
He  wolde  seyn  with  notes  newe, 
That  he  ne  fonde  no  womman  trewe, 
Ne  that  he  saugh  never  in  his  lyf, 
Unto  hir  husbonde  a  trewe  wyf ; 
Ne  noon  so  ful  of  honeste, 
That  she  njd  laughe  and  mery  be, 
Whanne  that  she  hereth,  or  may  espie, 
A  man  speken  of  leccherie.  4260 

Everiche  of  hem  hath  somme  vice ; 
Oon  is  dishonest,  another  is  nyce  ; 
If  oon  be  fulle  of  vylanye, 
Another  hath  a  likerous  ighe ; 
If  oon  be  fulle  of  wontonesse, 
Another  is  a  chideresse. 
Thus  Wikked-tunge,  (God  yeve  him  shame !) 
Can  putt  hem  everychone  in  blame ;  • 

Withoute  dissert  and  causeles, 
He  lieth,  though  they  ben  gilteles.  4270 

I  have  pite  to  sene  the  sorwe, 
That  walketh  bothe  eve  and  morwe, 
To  innocentis  doith  such  grevaunce ; 
I  pray  God  yeve  hzm  evel  chaunce, 
That  he  ever  so  bisie  is, 
Of  ony  womman  to  seyn  amys  ! 
Eke  Jelousie  God  confounde  ! 
That  hath  i-maad  a  tour  so  rounde, 
And  made  aboute  a  garisoun, 
So  sette  Bealacoil  in  prisoun ;  4280 

The  which  is  shette  there  in  the  tour, 

Ful  longe  to  holde  there  sojour, 

There  for  to  lyven  in  penaunce, 

And  for  to  do  hym  more  grevaunce. 

Which  hath  ordeyned  Jelousie, 

An  olde  vekke  for  to  espye 

The  maner  of  his  governaunee ; 

The  whiche  devel,  in  hir  enfaunee 

Hadde  lerned  of  Loves  arte, 

And  of  his  pleyes  toke  hir  parte  ;  4290 

She  was  except  in  his  servise. 

She  knewe  eche  wrenche  and  every  gise 

Of  love,  and  every  wile, 

It  was  harder  hir  to  gile. 

Of  Bealacoil  she  toke  ay  hede, 

That  evere  he  lyveth  in  woo  and  drede. 

He  kepte  hym  koy  and  eke  pryve, 

Lest  in  hym  she  hadde  see 

Ony  foly  countenaunce, 

For  she  knewe  alle  the  olde  daunce.  4300 

And  aftir  this,  whanne  Jelonsie 

Hadde  Bealacoil  in  his  baillie, 

An  shette  hym  up  that  was  so  fre, 

For  seure  of  hym  he  wolde  be, 

He  trusteth  sore  in  his  castelle ; 

The  stronge  werk  hym  liketh  welle. 

He  dradde  not  that  no  glotouns 

Shulde  stele  his  roses  or  bothoms. 

The  roses  weren  assured  alle 

Defenced  with  the  stronge  walle.  4310 

Now  Jelousie  fulle  wel  may  be 

Of  drede  devoide  in  liberte, 

Whether  that  he  slepe  or  wake, 

For  his  roses  may  noon  be  take. 

But  I,  alias,  now  morne  shalle ; 
Bi-cause  I  was  withoute  the  walle, 
Fulle  moehe  doole  and  moone  I  made. 
Who  hadde  wist  what  woo  I  hadde, 
I  trowe  he  wolde  have  had  pite'. 
Love  to  deere  hadde  soolde  to  me 
The  good  that  of  his  love  hadde  I. 
I  wente  aboute  it  alle  queyntely ; 
But  now  thurgh  doublyng  of  my  peyne 
I  see  he  wolde  it  selle  ageyne, 
And  me  a  newe  bargeyn  leere, 
The  which  alle  oute  the  more  is  deere, 
For  the  solace  that  I  have  lorn, 
Thanne  I  hadde  it  never  a-forn. 
Certayn  I  am  ful  like  in  deede 
To  hym  that  caste  in  erthe  his  seede; 
And  hath  joie  of  the  newe  spryng, 
Whanne  it  greneth  in  the  gynnyreg, 
And  is  also  faire  and  fresh  of  flour, 
Lusty  to  seen,  swoote  of  odour. 
But  er  he  it  in  his  sheves  shere, 
May  falle  a  weder  that  shal  it  dere, 
And  maken  it  to  fade  and  falle, 
The  stalke,  the  greyne,  and  floures  alle ; 
That,  to  the  tylyers  is  fordone 
The  hope  that  he  hadde  to  soone. . 
I  drede  certeyn  that  so  fare  I ; 
For  hope  and  travaile  sikerlye 
Ben  me  byraft  alle  with  a  storme ; 
The  floure  nel  seeden  of  my  corne. 
For  Love  hath  so  avaunced  me, 
Whanne  I  bigan  my  prp-ite 
To  Bialacoil  alle  for  to  telle, 

Whom  I  ne  fonde  ne  froward  ne  felle, 

But  toke  a-gree  alle  hool  my  play; 

But  Love  is  of  so  hard  assay,  4350 

That  alle  at  oohys  he  revede  me, 

Whanne  I  wente  best  aboven  to  have  be. 

It  is  of  Love,  as  of  Fortune, 

That  chaungeth  ofte,  and  nyl  con  tune ; 

Which  whilom  wole  on  folke  smyle, 

And  glowmbe  on  hem  another  while ; 

Now  freend,  now  foo,  thou  shalt  hir  feele, 

For  a  twynklyng  turne  hir  wheele. 

She  can  writhe  hir  heed  a-wey, 

This  is  the  concours  of  hir  pley;  4360 

She  canne  arise  that  doth  morne, 

And  whirle  adown,  and  over-turne 

Who  sittith  hieghst,  but  as  hir  luste ; 

A  foole  is  he  that  wole  hir  truste. 

For  it  is  I  that  am  come  down 

Thurgh  charge  and  revolucioun  ! 

Sith  Bealacoil  mote  fro  me  twynne, 

Shette  in  the  prisoun  yonde  withynne, 

His  absence  at  myn  herte  I  fele  ; 

For  alle  my  joye  and  alle  myne  hele         4370 

Was  in  hym  and  in  the  rose, 

That  but  thoue  wole,  which  hym  doth  close, 

Opene,  that  I  may  hym  see, 

Love  nyl  not  that  I  cured  be 

Of  the  peynes  that  I  endure, 

Nor  of  my  cruel  aventure. 

A,  Bialacoil,  myn  owne  deere ! 
Though  thou  be  now  a  prisonere, 
Kepe  atte  leste  thyne  herte  to  me, 
And  suffre  not  that  it  daunted  be,  4380 

Ne  late  not  Jelousie  in  his  rage, 

Putten  thine  herte  in  no  servage. 

Al-though  he  chastiee  thee  withoute, 

And  make  thy  body  unto  hym  loute, 

Have  herte  as  hard  as  dyamaunt, 

Stedefast,  and  nought  pliaunt. 

In  prisoun  though  thi  body  be 

At  large  kepe  thyne  herte  free. 

A  trewe  herte  wole  not  plie 

For  no  manace  that  it  may  drye.  4390 

If  Jelousie  doth  thee  payne, 

Quyte  hym  his  while  thus  agayne, 

To  venge  thee  atte  leest  in  thought, 

If  other  way  thou  maist  nought ; 

And  in  this  wise  sotilly 

Worche,  and  wynne  the  maistrie. 

But  yit  I  am  in  gret  affray, 

Lest  thou  do  not  as  I  say ; 

I  drede  thou  canst  me  gret  maugre, 

That  thou  enprisoned  art  for  me ;  4400 

But  that  not  for  my  trespas, 

For  thurgh  me  never  discovred  was 

Yit  thyng  that  oughte  be  secree. 

Wei  more  anoy  is  in  me, 

Than  is  in  thee  of  this  myschaunce  ; 

For  I  endure  more  harde  penaunce 

Than  ony  can  seyn  or  thynke, 

That  for  the  sorwe  almost  I  synke. 

Whanne  I  remembre  me  of  my  woo, 

Fulle  nygh  out  of  my  witt  I  goo.  4410 

Inward  myn  herte  I  feele  blede, 

For  comfortles  the  deth  I  drede. 

Owe  I  not  wel  to  have  distresse, 

Whanne  false,  thurgh  hir  wikkednesse, 
And  traitours,  that  arn  envyous, 
To  noyen  me  be  so  cora^ious  ? 

A,  Bialacoil !  fulle  wel  I  see, 
That  they  hem  shape  to  disceyve  thee, 
To  make  thee  buxom  to  her  lawe, 
And  with  her  corde  thee  to  drawe  4420 

Where  so  hem  lust,  right  at  her"  wille ; 
I  drede  they  have  thee  brought  thertille. 
Withoute  comfort,  thought  me  sleeth ; 
This  game  wole  brynge  me  to  my  deeth. 
For  if  youre  good  wille  I  leese, 
I  mote  be  deed ;  I  may  not  chese. 
And  if  that  thou  foryete  me, 
Myne  herte  shal  nevere  in  likyng  be ; 
Nor  elles-where  fynde  solace, 
If  I  be  putt  out  of  youre  grace,  4430 

As  it  shal  never  been,  I  hope ; 
Thanne  shulde  I  falle  in  wanhope. 

Alias,  in  wanhope — nay,  pardee  ! 
For  I  wole  never  dispeired  be. 
If  Hope  me  faile,  thanne  am  I 
Ungracious  and  unworthy ; 
In  Hope  I  wole  comforted  be, 
For  Love,  whanne  he  bitaught  hir  me, 
Seide,  that  Hope,  where-so  I  goo, 
Shulde  ay  be  reles  to  my  woo.  4440 

But  what  and  she  my  baalis  beete, 
And  be  to  me  curteis  and  sweete  ? 
She  is  in  no  thyng  fulle  certeyne. 
Lovers  she  putt  in  fulle  gret  peyne, 
And  makith  hem  that  woo  to  deele. 
Hir  faire  biheeste  disceyveth  feele, 

For  she  wole  byhote  sikirly, 

And  failen  aftir  outrely. 

A,  that  is  a  fulle  noyous  thyng  ! 

For  many  a  lover  in  lovyng  4450 

Hangeth  upon  hir,  and  trusteth  faste, 

Whiche  leese  her  travel  at  the  laste. 

Of  thyng  to  comen  she  woot  right  nought ; 

Therfore,  if  it  be  wysely  sought, 

Hir  counseille  foly  is  to  take. 

For  many  tymes,  whanne  she  wole  make 

A  fulle  good  silogisme,  I  dreede 

That  aftirward  ther  shal  in  deede 

Folwe  an  evelle  conclusioun  ; 

This  putte  me  in  eonfusioun.  4460 

For  many  tymes  I  have  it  seen, 

That  many  have  bigyled  been, 

For  trust  that  they  have  sette  in  hope, 

Which  felle  hem  aftirward  a-slope. 

But,  nevertheles,  yit  gladly  she  wolde, 
That  he  that  wole  hym  with  hir  holde, 
Hadde  alle  tymes  his  purpos  clere, 
Withoute  deeeyte  or  ony  were. 
That  she  desireth  sikirly ; 
Whanne  I  hir  blamed,  I  dide  foly.  4470 

But  what  avayleth  hir  good  wille, 
Whanne  she  no  may  staunche  my  stounde  ille  ? 
That  helpith  litel  that  she  may  doo, 
Outake  biheest  unto  my  woo. 
And  heeste  certeyn  in  no  wise, 
Withoute  yift,  is  not  to  preise. 
Whanne  heest  and  deede  a-sundry  varie, 
They  doon  a  gret  contrarie. 

Thus  am  I  possed  up  and  doun 

With  doole,  thought,  and  confusioun ;  4480 

Of  my  disese  ther  is  no  noumbre. 
Daunger  and  Shame  me  encumbre, 
Drede  also,  and  Jelousie, 
And  Wikked-tunge  fulle  of  envie, 
Of  which  e  the  sharpe  and  cruel  ire 
Fulle  ofte  me  putte  in  gret  martire. 
They  han  my  joye  fully  lette, 
Sith  Bialacoil  they  have  bishette 
Fro  me  in  prisoun  wikkidly, 
Whom  I  love  so  entierly,  4490 

That  it  wole  my  bane  bee, 
But  I  the  sonner  may  hym  see. 
And  yit  more-over  wurst  of  alle, 
Ther  is  sette  to  kepe,  foule  hir  bi-falle, 
A  rympled  vekke,  ferre  ronne  in  age, 
Frownyng  and  yelowe  in  hir  visage, 
Which  in  a-wayte  lyth  day  and  nyght, 
That  noon  of  hem  may  have  a  sight. 
Now  mote  my  sorwe  enforced  be ; 
Fulle  soth  it  is,  that  Love  yaf  me  4500 

Three  wonder  yiftes  of  his  grace, 
Whiche  I  have  lorn,  now  in  this  place, 
Sith  they  ne  may  withoute  drede 
Helpen  but  lytel,  who  taketh  heede. 
For  here  availeth  no  Swete  -thought, 
And  Sweete-speche  helpith  right  nought. 
The  thridde  was  called  Swete-lokyng, 
That  now  is  lorn  withoute  lesyng. 
Yiftes  were  faire,  but  not  forthy 
They  helpe  me  but  symply,  4510 

But  Bialacoil  loosed  be, 
To  gon  at  large  and  to  be  free. 

For  hym  my  lyf  lyth  alle  in  doute, 

But-if  he  come  the  rather  oute. 

Alias  !  I  trowe  it  wole  not  bene  ! 

For  how  shuM  I  evermore  hym  sene  ? 

He  may  not  oute,  and  that  is  wronge, 

By-cause  the  tour  is  so  stronge. 

How  shulde  he  oute  ?  by  whos  prowesse, 

Oute  of  so  stronge  a  forteresse  ?  4520 

By  me  certeyn  it  nyl  be  doo ; 

God  woot  I  have  no  witte  therto ! 

But  wel  I  woot  I  was  in  rage, 

Whonne  I  to  Love  dide  homage. 

Who  was  in  cause,  in  sothfastnesse, 

But  hir-silf,  dame  Idelnesse, 

Which  me  conveiede  thurgh  faire  praiere 

To  entre  into  that  faire  verger  ? 

She  was  to  blame  me  to  leve, 

The  which  now  doth  me  soore  greve,  4530 

A  foolis  word  is  nought  to  trowe, 

Ne  worth  an  appel  for  to  lowe ; 

Men  shulde  hym  snybbe  bittirly, 

At  pryme  temps  of  his  foly. 

I  was  a  fool,  and  she  me  leevede, 

Thurgh  whom  I  am  right  nought  releeved. 

Sheo  accomplisshid  alle  my  wille, 

That  now  me  greveth  wondir  ille ; 

Resoun  me  seide  what  shulde  falle. 

A  fool  my-silf  I  may  wel  calle,  4540 

That  love  a-syde  I  hadde  not  leyde, 
And  trowede  that  dame  Resoun  seide. 
Resoun  hadde  bothe  skile  and  ryght, 
Whanne  she  me  blamede,  with  alle  hir  myght, 
To  medle  of  love,  that  hath  me  shent ; 

But  certeyn  now  I  wole  repente. 

'  And  shulde  I  repente  ?     Nay,  parde  ! 
A  fals  traitour  thanne  shulde  I  be. 
The  develle  engynnes  wolde  me  take, 
If  I  my  Love  wolde  forsake,  4550 

Or  Bialacoil  falsly  bitraye. 
Shulde  I  at  myscheef  hate  hym  ?  nay, 
Sith  he  now  for  his  curtesie 
Is  in  prisoun  of  Telousie. 
Curtesie  certeyn  dide  he  me, 
So  mych  that  may  not  yolden  be, 
Whanne  he  the  hay  passen  me  lete, 
To  kisse  the  rose,  faire  and  swete ; 
Shulde  I  therfore  cunne  hym  mawgre  ? 
Nay,  certeynly,  it  shal  not  be,  4560 

For  Love  shalle  nevere,  yeve  Good  wille, 
Here  of  me,  thurgh  word  or  wille, 
Offence  or  complaynt  more  or  lesse, 
Neither  of  Hope  nor  Idilnesse ; 
For  certis,  it  were  wrong  that  I 
Hated  hem  for  her  curtesie. 
Ther  is  not  ellys,  but  suffre  and  thenke, 
And  waken  whanne  I  shulde  wynke  ; 
Abide  in  hope,  til  Love,  thurgh  chaunce, 
Sende  me  socour  or  allegeaunee,  4570 

Expectant  ay  tille  I  may  mete, 
To  geten  mercy  of  that  swete. 

Whilom  I  thenke  how  Love  to  me 
Seide  he  wolde  take  atte  gree 
My  servise,  if  unpacience 
Causede  me  to  done  offence. 
He  seide,  '  In  thank  I  shal  it  take, 
And  high  maister  eke  thee  make, 

If  wikkednesse  ne  reve  it  thee  ; 

But  sone  I  trowe  that  shalle  not  be.'         4f>so 

These  were  his  wordis  by  and  by ; 

It  semede  he  lovede  me  trewely. 

Now  is  ther  not  but  serve  hym  wele, 

If  that  I  thenke  his  thanke  to  fele. 

My  good,  myne  harme,  lyth  hool  in  me  ; 

In  Love  may  no  defaute  be ; 

For  trewe  Love  ne  failide  never  man. 

Sothly  the  faute  mote  nedys  than 

(As  God  forbede  !)  be  founde  in  me, 

And  how  it  cometh,  I  can  not  see.  4590 

Now  late  it  goon  as  it  may  goo ; 

Whether  Love  wole  socoure  me  or  sloo, 

He  may  do  hool  on  me  his  wille. 

I  am  so  sore  bounde  hym  tille, 

From  his  servise  I  may  not  fleen, 

For  lyf  and  deth,  withouten  wene, 

Is  in  his  hande ;  I  may  not  chese  ; 

He  may  me  doo  bothe  wynne  and  leese. 

And  sith  so  sore  he  doth  me  greve, 

Yit,  if  my  lust  he  wolde  acheve,  4600 

To  Bialacoil  goodly  to  be, 

I  yeve  no  force  what  felle  on  me. 

For  though  I  dye,  as  I  mote  nede, 

I  praye  Love,  of  his  goodlyhede, 

To  Bialacoil  do  gentylnesse, 

For  whom  I  lyve  in  such  distresse, 

That  I  mote  deyen  for  penaunce. 

But  first,  withoute  repentaunce, 

I  wole  me  confesse  in  good  entent, 

And  make  in  haste  my  testament,  46io 

As  lovers  doon  that  feelen  smerte : — 

To  Bialacoil  leve  I  myne  herte 
Alle  hool,  withoute  departyng, 
Or  doublenesse  of  repentyng. 

COMENT    EAISOTTN    VIEKT    A    LAMABTT. 

Thus  as  I  made  my  passage 
In  compleynt,  and  in  cruel  rage, 
And  I  not  where  to  fynde  a  leehe, 
That  couthe  unto  myne  helpyng  eche, 
Sodeynly  agayn  comen  doun 
Out  of  hir  tour  I  saugh  Resoun,  4620 

Discrete  and  wijs,  and  fulle  plesaunt, 
And  of  hir  porte  fulle  avenaunt. 
The  righte  weye  she  tooke  to  me, 
Which  stode  in  gret  perplexite, 
That  was  posshed  in  every  side, 
That  I  nyste  where  I  myght  abide, 
Tille  she  demurely  sad  of  chere 
Seide  to  me  as  she  come  nere : — 

'  Myne  owne  freend,  art  thou  yit  greved? 
How  is  this  quarelle  yit  acheved  4630 

Of  Loves  side  ?    Anoon  me  telle, 
Hast  thou  not  yit  of  love  thi  fille  ? 
Art  thou  not  wery  of  thy  servise 
That  the  hath  in  siche  wise  ? 
What  joye  hast  thou  in  thy  lovyng? 
Is  it  swete  or  bitter  thyng  ? 
Canst  thou  yit  chese,  late  me  see, 
What  best  thi  socour  myghte  be  ? 

Thou  servest  a  fulle  noble  lorde, 
That  maketh  thee  thralle  for  thi  rewarde, 
Which  ay  renewith  thi  turment,  4641 

With  foly  so  he  hath  thee  blent ; 

Thou  felle  in  myscheef  thilke  day. 

Whanne  thou  didist,  the  sothe  to  say, 

Obeysaunce  and  eke  homage, 

Thou  wroughtest  no  thyng  as  the  sage. 

Whanne  thou  bicam  his  liege  man, 

Thou  didist  a  gret  foly  than ; 

Thou  wistest  not  what  felle  therto, 

With  what  lord  thou  haddist  to  do.  4650 

If  thou  haddist  hym  wel  knowe 

Thou  haddist  nought  be  brought  so  lowe ; 

For  if  thou  wistest  what  it  were, 

Thou  noldist  serve  hym  half  a  yeer, 

Not  a  weke,  nor  half  a  day, 

Ne  yit  an  hour  withoute  delay, 

Ne  never  ilovede  paramours, 

His  lordshippe  is  so  fulle  of  shoures. 

Knowest  hym  ought  ?' 

Lamaunt.  Yhe,  dame,  parde  !  4660 

Eaisoun.  Nay,  nay. 

Lamaunt.  Yhis,  I. 

Baisoun.  Wherof,  late  se  ? 

Lamaunt.  Of  that  he  seide  I  shulde  be 
Glad  to  have  sich  lord  as  he, 
And  maister  of  sich  seignorie. 

Eaisoun.  Knowist  hym  no  more  ? 

Lamauut.  Nay,  certis,  I, 

Save  that  he  yaf  me  rewles  there, 
And  wente  his  wey,  I  nyste  where, 
And  I  aboode  bounde  in  balaunee.  4670 

Baisoun.  Lo,  there  a  noble  conisaunce  ! 

But  I  wille  that  thou  knowe  hym  now 
Gynnyng  and  eende,  sith  that  thou 
Art  so  anguisshous  and  mate, 
Diffigured  oute  of  a-state ; 

Ther  may  no  wrecche  have  more  of  woo, 

Ne  caityfe  noon  enduren  soo. 

It  were  to  every  man  sittyng, 

Of  his  lord  have  knowleching. 

For  if  thou  knewe  hym  oute  of  doute,  4680 

Lightly  thou  shulde  escapen  oute 

Of  the  prisoun  that  marreth  thee. 

Lamaunt.  Yhe,  dame  !  sith  my  lord  is  he, 
And  I  his  man  maad  with  myn  honde, 
I  wolde  right  fayne  undirstonde 
To  knowe  of  what  kynde  he  by 
If  ony  wolde  inform  e  me. 

Kaisoun.  I  wolde,  seide  Resoun,  thee  lere, 
Sith  thou  to  lerne  hast  sich  desire, 
And  shewe  thee  withouten  fable  4690 

A  thyng  that  is  not  demonstrable. 
Thou  shalt,  withouten  science, 
And  knowe,  withouten  experience, 
The  thyng  that  may  not  knowen  be, 
Ne  wist  ne  shewid  in  no  degre. 
Thou  maist  the  sothe  of  it  not  witen 
Though  in  thee  it  were  writen. 
Thou  shalt  not  knowe  therof  more, 
While  thou  art  reuled  by  his  lore. 
But  unto  hym  that  love  wole  flee,  4700 

The  knotte  may  unclosed  bee, 
Which  hath  to  thee,  as  it  is  founde, 
So  long  be  knette  and  not  unbounde 
Now  sette  wel  thyne  entencioun, 
To  here  of  love  discripcioun. 

Love  it  is  an  hatefulle  pees, 
A  free  acquitaunee  withoute  relees, 
A  trouthe  frette  fulle  of  falsheede, 

A  sikernesse  alle  sottc  in  drede, 

In  herte  is  a  dispeiryng  hope,  4710 

And  fulle  of  hope  it  is  wanhope, 

Wise  woodnesse,  and  wode  resoun, 

A  swete  perelle  in  to  droune, 

An  hevy  birthen  lyght  to  here, 

A  wikked  wawe  awey  to  were. 

It  is  Karibdous  perilous, 

Disagreable  and  gracious. 

It  is  discordaunce  that  can  accorde, 

And  accordaunce  to  discorde. 

It  is  kunnyng  withoute  science,  4720 

Wisdome  withoute  sapience, 

Witte  withoute  discrecioun, 

Havoire  withoute  possessioun. 

It  is  sike  hele  and  hool  sekenesse, 

A  t/jrust  drowned  in  dronknesse, 

And  helth  fulle  of  maladie, 

And  charite  fulle  of  envie, 

And  anger  fulle  of  habundaunce, 

And  a  gredy  suffisaunce  ; 

Delite  right  fulle  of  hevynesse,  4730 

And  dreri/jed  fulle  of  gladnesse  ; 

Bitter  swetnesse  and  swete  errour, 

Right  evelle  savoured  good  savour  ; 

Sin  that  pardoun  hath  withynne, 

And  pardoun  spotted  withoute  with  synne ; 

A  peyne  also  it  is  joious, 

And  felonye  right  pitous ; 

Also  pley  that  selde  is  stable, 

And  stedefast  right  mevable  ; 

A  strengthe  weyked  to  stonde  upright,  4740 

And  feblenesse  fulle  of  myght ; 

Witte  unavised,  sage  folie, 

And  joie  fulle  of  turmentrie ; 

A  laughter  it  is  weping  ay, 

Reste  that  traveyleth  nyght  and  day, 

Also  a  swete  hello  it  is, 

And  a  soroufulle  Paradys ; 

A  plesaunt  gayl  and  esy  prisoun, 

And  fulle  of  frost  e  somer  sesoun  ; 

Pryme  temps  fulle  of  frostes  white,  4750 

And  May  devoide  of  al  delite  ; 

With  seer  braunches,  blossoms  ungrene, 

And  newe  fruyt  fillid  with  wynter  tene. 

It  is  a  slowe  may  not  for-bere 

Ragges  ribaned,  with  gold,  to  were ; 

For  also  welle  wole  love  be  sette 

Under  ragges  as  riche  rochette  ; 

And  eke  as  wel  be  amourettes 

In  mournyng  blak,  as  bright  burnettes. 

For  noon  is  of  so  mochel  pris,  4760 

Ne  no  man  founden  is  so  wys, 

Ne  noon  so  high  is  of  parage, 

Ne  no  man  founde  of  witt  so  sage ; 

No  man  so  hardy  ne  so  wight, 

Ne  no  man  of  so  mychel  myght ; 

Noon  so  fulfilled  of  bounte, 

That  he  with  love  may  daunted  be. 

Alle  the  world  holdith  this  way ; 

Love  makith  alle  to  goon  myswey. 

But  it  be  they  of  yvel  lyf,  4770 

Whom  genius  cursith,  man  and  wyf, 

That  wrongly  werke  ageyn  nature. 

Noon  such  I  love,  ne  have  no  cure 

Of  sich  as  loves  servauntes  bene, 

VOL.    VI.  L 

And  wole  not  by  my  counsel  flene. 

For  I  ne  preise  that  lovyng 

Wherthurgh  men,  at  the  laste  eendyng, 

Shalle  calle  hem  wrecchis  fulle  of  woo, 

Love  greveth  hem  and  shendith  soo. 

But  if  thou  wolt  wel  love  eschewe,  4780 

For  to  escape  out  of  his  mewe, 

And  make  al  hool  thi  sorwe  to  slake, 

No  bettir  counsel  maist  thou  take, 

Than  thynke  to  fleen  ;  wel  iwis, 

May  nought  helpe  elles  ;  for  wite  thou  this : — 

If  thou  fle  it,  it  shal  flee  thee ; 

Folowe  it,  and  folowen  shal  it  thee.' 

Lamant. — Whanne  I  hadde  herde  alle  Resoun 
seyne, 
Which  hadde  spilt  hir  speche  in  veyne  : 
'  Dame,'  seide  I,  '  I  dar  wel  sey  -1790 

Of  this  avaunt  me  wel  I  may 
That  from  youre  scole  so  devyaunt 
I  am,  that  never  the  more  avaunt 
Right  nought  am  I  thurgh  youre  doctrine ; 
I  dulle  under  youre  discipline ; 
I  wote  no  more  than  i"  wist  ever, 
To  me  so  contrarie  and  so  fer 
Is  every  thing  that  ye  me  lere  ; 
And  yit  I  can  it  alle  by  parcuere. 
Myne  herte  foryetith  therof  right  nought,         4300 
It  is  so  writen  in  my  thought ; 
And  depe  graven  it  is  so  tendir 
That  alle  by  herte  I  can  it  rendre, 
And  rede  it  over  comunely ; 
But  to  my  silf  lewedist  am  I. 

'  But  sith  ye  love  discreven  so, 
And  lak  and  preise  it  bothe  twoo, 

Defyneth  it  into  this  letter, 

That  I  may  thenke  on  it  the  better, 

For  I  herde  never  diffyned  heere,  48io 

And  wilfully  I  wolde  it  lere.' 

Raisoun. — '  If  love  be  serched  wel  and  sought 
It  is  a  sykenesse  of  the  thought 
Annexed  and  kned  bitwixt  tweyne, 
With  male  and  female,  with  oo  cheyne, 
So  frely  that  byndith,  that  they  nylle  twynne. 
Whether  so  therof  they  leese  or  wynne. 
The  roote  springith  thurgh  hoote  brennyrag 
Into  disordinat  desiryng, 

For  to  kissen  and  enbrace  *«w 

And  at  her  lust  hem  to  solace. 
Of  other  thyng  love  recchith  nought, 
But  setteth  her  herte  and  alle  her  thought 
More  for  delectacioun 
Than  ony  procreacioun 
Of  other  fruyt  by  engendrure  ; 
Which  love,  to  God  is  not  plesyng ; 
For  of  her  body  fruyt  to  gete 
They  yeve  no  force,  they  are  so  sette 
Upon  delite  to  pley  in  feere.  4830 

And  somme  have  also  this  manere, 
To  feynen  hem  for  love  seke ; 
Sich  love  I  preise  not  at  a  leke. 
For  paramours  they  do  but  feyne ; 
To  love  truly  they  disdeyne. 
They  falsen  ladies  traitoursly, 
And  swerne  hem  othes  utterly, 
With  many  a  lesyng,  and  many  a  fable, 
And  alle  they  fynden  deceyvable. 
And  whanne  they  han  her  lust  geten  4840 

The  hoote  ernes  they  al  foryeten. 

Wymmen  the  harme  they  bien  fulle  sore ; 

But  men  this  thenken  evermore, 

That  lasse  harme  is,  so  mote  I  the, 

Deceyve  hem,  than  deceyved  be ; 

And  namely  where  they  ne  may 

Fynde  none  other  mene  wey. 

For  I  wote  wel,  in  sothfastnesse, 

That  who  doth  now  his  bisynesse 

With  ony  womman  for  to  dele,  4850 

For  ony  lust  that  he  may  fele, 

But  if  it  be  for  engendrure, 

He  doth  trespasse,  I  you  ensure. 

For  he  shulde  setten  alle  his  wille 

To  geten  a  likly  thyng  hym  tille, 

And  to  sustene,  if  he  myghte, 

And  kepe  forth,  by  Kyndes  righte, 

His  owne  lyknesse  and  semblable. 

For  because  alle  is  corumpable, 

And  faile  shulde  successioun,  i860 

Ne  were  their  generacioun, 

Oure  sectis  strene  for  to  save, 

Whanne  fader  or  moder  arn  in  grave, 

Her  children  shulde,  whanne  they  ben  deede, 

Fulle  diligent  ben,  in  her  steede, 

To  use  that  werke  on  such  a  wise, 

That  oon  may  thurgh  another  rise. 

Therfore  sette  Kynde  therynne  delite, 

For  men  therynne  shulde  hem  delite, 

And  of  that  deede  be  not  erke,  4870 

But  ofte  sithes  haunte  that  werke. 

For  noon  wolde  drawe  therof  a  draught 

Ne  were  delite,  which  hath  hym  kaught. 

This  hadde  sotille  dame  Nature  ; 

For  noon  goth  right,  I  thee  ensure, 

Ne  hath  entent  hool  nc  parfight, 

For  hir  desir  is  for  delyte, 

The  which  fortened  crece  and  eke 

The  pley  of  love,  for  ofte  seke, 

And  thralle  hem-silf  they  be  so  nyce         4880 

Unto  the  prince  of  every  vice. 

For  of  ech  synne  it  is  the  rote 

Unlefulle  lust,  though  it  be  sote, 

And  of  alle  yvelle  the  racyne, 

As  Tulius  can  determyne, 

Which  in  his  tyme  was  fulle  sage, 

In  a  boke  he  made  of  age, 

Where  that  more  he  preyseth  Eelde 

Though  he  be  croked  and  unweelde, 

And  more  of  commendacioun,  4890 

Than  youthe  in  his  discripcioun. 

For  youthe  sette  bothe  man  and  wyf 

In  alle  perelle  of  soule  and  lyf; 

And  perelle  is,  but  men  have  grace, 

The  perelle  of  yougth  for  to  pace, 

Withoute  ony  deth  or  distresse, 

It  is  so  fulle  of  wyldenesse ; 

So  ofte  it  doth  shame  or  damage 

To  hym  or  to  his  lynage. 

It  ledith  man  now  up  now  doun  4900 

In  mochel  dissolucioun, 

And  makith  hym  love  yvelle  companye, 

And  lede  his  lyf  disrewlilye, 

And  halt  hym  payed  with  noon  estate. 

Withynne  hym-silf  is  such  debate, 

He  chaungith  purpos  and  entente, 


150  THE  ROMAUNT   OF   THE   ROSE. 

And  yalte  into  sorame  covente, 

To  lyven  aftir  her  emprise, 

And  lesith  fredom  and  fraunchise, 

That  Nature  in  hym  hadde  sette,  4910 

The  which  ageyne  he  may  not  gette, 

If  he  there  make  his  mansioun, 

For  to  abide  professioun. 

Though  for  a  tyme  his  herte  absente, 

It  may  not  fayle,  he  shal  repente, 

And  eke  abide  thilke  day, 

To  leve  his  abite,  and  gone  his  way, 

And  lesith  his  worshippe  and  his  name, 

And  dar  not  come  ageyn  for  shame, 

But  al  his  tyf  he  doth  so  morne,  4920 

By-cause  he  dar  not  hom  retourne. 

Fredom  of  kynde  so  lost  hath  he 

That  never  may  recured  be, 

But  if  that  God  hym  graunte  grace 

That  he  may,  er  he  hennes  pace, 

Conteyne  undir  obedience 

Thurgh  the  vertu  of  pacience. 

For  youthe  sett  man  in  alle  folye, 

In  unthrift  and  ribaudie, 

In  leccherie,  and  in  outrage,  4930 

So  ofte  it  chaungith  of  corage. 

Youthe  gynneth  ofte  sich  bargeyne, 

That  may  not  eende  withouten  peyne. 

In  gret  perelle  is  sett  youthede, 

Delite  so  doth  his  bridil  leede. 

Delite  thws  hangith,  drede  thee  nought, 

Bothe  mannys  body  and  his  thought, 

Oonly  thurgh  youthes  chamberere, 

That  to  done  yvelle  is  custommere, 

And  of  nought  elles  taketh  hede,  4940 

But  oonly  folkes  for  to  lede 

Into  disporte  and  wyldenesse, 

So  is  he  frowarde  from  sadnesse. 

But  eelde  drawith  hem  therfro ; 

Who  wote  it  nought  he  may  wel  goo, 

And  moo  of  hem  that  now  arn  olde, 

That  whilom  youthe  hadde  in  holde, 

Which  yit  remembreth  of  tendir  age 

Hou  it  hem  brought  in  many  a  rage, 

And  many  a  foly  therynne  wrought.  1950 

But  now  that  Eelde  hath  hym  thurgh  sought 

They  repente  hem  of  her  folye, 

That  youthe  hem  putte  in  jupardye, 

In  perelle  and  in  myche  woo, 

And  made  hem  ofte  amys  to  do. 

And  suen  yvelle  companye 

Riot  and  avoutrie. 

'  But  Eelde  gan  ageyn  restreyne 
From  siche  foly,  and  ref'reyne, 
And  sette  men,  by  her  ordinaunce,  4960 

In  good  reule  and  governaunce. 
But  yvelle  she  spendith  hir  servise, 
For  no  man  wole  hir  love,  neither  preise ; 
She  is  i-hated,  this  wote  I  welle. 
Hir  acqueyntaunce  wolde  no  man  fele, 
Ne  han  of  Elde  companye. 
Men  hate  to  be  of  hir  alye  ; 
For  no  man  wolde  bicomen  olde, 
Ne  dye,  whanne  he  is  yong  and  bolde. 
And  Eelde  merveilith  right  gretlye,  4970 

Whanne  thei  remembre  hem  inwardly 
Of  many  a  perelous  emprise, 

Whiche  that  they  wrought  in  sondry  wise, 

Hou  evere  they  myght,  withoute  blame, 

Escape  awey  withoute  shame, 

In  youthe  withoute  damage 

Or  repreef  of  her  lynage, 

Losse  of  membre,  shedyng  of  blode, 

Perelle  of  deth,  and  losse  of  good. 

'Woste  thou  nought  where  Youthe  abit. 
That  men  so  preisen  in  her  witt  ? 
With  Delite  she  halt  sojour, 
For  bothe  they  dwellen  in  oo  tour. 
As  longe  as  Youthe  is  in  sesoun, 
They  dwellen  in  oon  mansioun. 
Delite  of  Youthe  wole  have  servise 
To  do  what  so  he  wole  devise  ; 
And  Youthe  is  redy  evermore 
For  to  obey,  for  smerte  of  sore, 
Unto  Delite,  and  hym  to  yeve  4990 

Hir  servise,  while  that  she  may  lyve. 

'  Where  Elde  abit,  I  wole  thee  telle 
Shortely,  and  no  while  dwelle, 
For  thidir  byhoveth  thee  to  goo. 
If  Deth  in  youthe  thee  not  sloo, 
Of  this  journey  thou  maist  not  faile. 
With  hir  Labour  and  Travaile 
Logged  ben  with  Sorwe  and  Woo, 
That  never  out  of  hir  court  goo. 
Peyne  and  Distresse,  Syknesse,  and  Ire,        5000 
And  Malencoly,  that  angry  sire, 
Ben  of  hir  paleys  senatours. 
Gronyng  and  Grucchyng,  hir  herbejours, 
The  day  and  nyght,  hir  to  turmente, 
With  cruelle  Deth  they  hir  presente. 

And  tellen  hir,  erliche  and  late, 

That  Deth  stondith  armed  at  hir  gate. 

Thanne  brynge  they  to  her  remembraunce 

The  foly  dedis  of  hir  infaunce, 

Whiche  causen  hir  to  mourne  in  woo        5010 

That  Youthe  hath  hir  bigiled  so, 

Which  sodeynly  awey  is  hasted. 

She  wepe?/i  the  tyme  that  she  hath  wasted, 

Compleynyng  of  the  preterit, 

And  the  present,  that  not  abit, 

And  of  hir  olde  janite, 

That  but  aforn  hir  she  may  see 

In  the  future  somme  socour, 

To  leggen  hir  of  hir  dolour, 

To  graunte  hir  tyme  of  repentaunce,         5020 

For  her  synnes  to  do  penaunee, 

And  atte  the  laste  so  hir  governe 

To  wynne  the  joy  that  is  eterne, 

Fro  which  go  bakward  Youthe  he  made 

In  vanite  to  droune  and  wade. 

For  present  tyme  abidith  nought, 

It  is  more  swift  than  any  thought ; 

So  litel  while  it  doth  endure 

That  ther  nys  compte  ne  mesure. 

'  But  hou  that  evere  the  game  go  5030 

Who  list  to  love  joie  and  mirth  also 
Of  love,  be  it  he  or  she, 
High  or  lowe  who  it  be, 
In  fruyt  they  shulde  hem  delyte, 
Her  part  they  may  not  elles  quyte, 
To  save  hem-silf  in  honeste. 
And  yit  fulle  many  one  I  se 
Of  wymmen,  sothly  for  to  seyne, 

That  desire  and  wolde  fayne 

The  pley  of  love,  they  be  so  wilde ;  5040 

And  not  coveite  to  go  with  childe. 

And  if  with  child  they  be  perchaunce, 

They  wole  it  holde  a  gret  myschaunce, 

But  what-som-ever  woo  they  fele, 

They  wole  not  pleyne,  but  eoncele ; 

But  if  it  be  ony  fool  or  nyce, 

In  whom  that  shame  hath  no  justice. 

For  to  delyte  echone  they  drawe, 

That  haunte  this  werke,  bothe  high  and  lawe, 

Save  siche  that  arn  worth  right  nought,        5050 

That  for  money  wole  be  bought. 

Such  love  I  preise  in  no  wise, 

Whanne  it  is  goven  for  coveitise. 

I  preise  no  womman,  though  sho  be  wood, 

That  yeveth  hir-silf  for  ony  good. 

For  litel  shulde  a  man  telle 

Of  hir,  that  wole  hir  body  selle, 

Be  she  mayde,  be  she  wyf, 

That  quyk  wole  selle  hir  bi  hir  lyf. 

Hou  faire  chere  that  evere  she  make,  5060 

He  is  a  wrecche  I  undirtake 

That  lovede  such  one,  for  swete  or  soure, 

Though  she  hym  calle  hir  paramoure, 

And  laugheth  on  hym,  and  makith  hym  feeste. 

For  certeynly  no  such  beeste 

To  be  loved  is  not  worthy, 

Or  bere  the  name  of  drurie. 

Noon  shulde  hir  please,  but  he  were  woode, 

That  wole  dispoile  hym  of  his  goode. 

Yit  nevertheles  I  wole  not  sey  5070 

That  she,  for  solace  and  for  pley, 

May  a  jewel  or  other  thyng 

Take  of  her  loves  fre  yevyng ; 

But  that  she  aske  it  in  no  wise, 

For  drede  of  shame  or  coveitise. 

And  she  of  hirs  may  hym,  certeyn, 

Withoute  sclaundre,  yeven  ageyn, 

And  joyne  her  hertes  to-gidre  so 

In  love,  and  take  and  yeve  also. 

Trowe  not  that  I  wolde  hem  twynne,        5080 

Whanne  in  her  love  ther  is  no  synne ; 

I  wole  that  they  to-gedre  go, 

And  don  al  that  they  han  ado, 

As  certeis  shulde  and  debonaire, 

And  in  her  love  beren  hem  faire, 

Withoute  vice,  bothe  he  and  she ; 

So  that  al-wey  in  honeste, 

Fro  foly  love  to  kepe  hem  clere 

That  brenneth  hertis  with  his  fere  ; 

And  that  her  love,  in  ony  wise,  5090 

Be  devoide  of  coveitise. 

Good  love  shulde  engendrid  be 

Of  trewe  herte,  just,  and  secre, 

And  not  of  such  as  sette  her  thought 

To  have  her  lust,  and  ellis  nought, 

So  are  they  caught  in  Loves  lace, 

Truly,  for  bodily  solace. 

Fleshly  delite  is  so  present 

With  thee,  that  sette  alle  thyne  entent, 

Withoute  more  what  shulde  I  glose  ?        5100 

For  to  gete  and  have  the  rose, 

Which  makith  thee  so  mate  and  woode 

That  thou  desirest  noon  other  goode. 

But  thou  art  not  an  inche  the  nerre, 

But  evere  abidist  in  sorwe  and  werre, 
As  in  thi  face  it  is  i-sene ; 
It  makith  thee  bothe  pale  and  lene, 
Thy  myght,  thi  vertu  goth  away. 
A  sory  geste  in  goode  fay, 
Thou  herberest  hem  in  thyne  inne, 
The  God  of  Love  whanne  thou  let  inne ! 
Wherfore  I  rede  thou  shette  hym  oute, 
Or  he  shalle  greve  thee,  oute  of  doute ; 
For  to  thi  profit  it  wole  turne, 
Iff  he  nomore  with  thee  sojourne. 
In  gret  myscheef  and  sorwe  sonken 
Ben  hertis,  that  of  love  are  dronken, 
As  thou  peraventure  knowen  shalle, 
Whanne  thou  hast  lost  the  tyme  alle, 
And  spent  thy  thought  in  ydilnesse, 
In  waste,  and  wofulle  lustynesse  ; 
If  thow  maist  lyve  the  tyme  to  se 
Of  love  for  to  delyvered  be, 
Thy  tyme  thou  shalt  biwepe  sore 
The  whiche  never  thou  maist  restore. 
(For  tyme  lost,  as  men  may  see, 
For  no  thyng  may  recured  be) 
And  if  thou  scape,  yit  atte  laste, 
Fro  Love  that  hath  thee  so  faste 
J-knytt  and  bounden  in  his  lace, 
Certeyn  I  holde  it  but  a  grace. 
For  many  oon,  as  it  is  seyne, 
Have  lost,  and  spent  also  in  veyne, 
In  his  servise  withoute  socour, 
Body  and  soule,  good,  and  tresour, 
Witte,  and  strengthe,  and  eke  richesse, 
Of  which  they  hadde  never  redresse.' 


THE   ROMAUNT   OF   THE   ROSE.  157 

Lamant. — Thus  taught  and  preched  hathResoun, 
But  Love  spilte  hir  sermoun, 
That  was  so  ymped  in  my  thought,  6H0 

That  hir  doctrine  I  sette  at  nought. 
And  yitt  ne  seide  she  never  a  dele, 
That  I  ne  undirstode  it  wele, 
Word  by  word  the  mater  alle. 
But  unto  Love  I  was  so  thralle, 
Which  callith  over  alle  his  pray, 
And  chasith  so  my  thought  ay, 
And  holdith  myne  herte  undir  his  sele, 
As  trust  and  trew  as  ony  stele ; 
So  that  no  devocioun  5150 

Ne  hadde  I  in  the  sermoun 
Of  dame  Resoun ;  ne  of  hir  rede 
I  toke  no  sojour  in  myne  hede. 
For  alle  yede  oute  at  oon  ere 
That  in  that  other  she  dide  lere ; 
Fully  on  me  she  lost  hir  lore. 
Hir  speche  me  grevede  wondir  sore, 
That  unto  hir  for  ire  I  seide, 
For  anger,  as  I  dide  abraide  : — 
1  Dame,  and  is  it  youre  wille  algate,  ,       oiso 

That  I  not  love,  but  that  I  hate 
Alle  men,  as  ye  me  teche  ? 
For  if  I  do  aftir  youre  speche, 
Sith  that  ye  seyne  love  is  not  good, 
Thanne  must  I  nedis  say  with  mood 
If  I  it  leve,  in  hatrede  ay 
Lyven,  and  voide  love  away, 
From  me  a  synfulle  wrecche, 
Hated  of  alle  that  tecche 
I  may  not  go  noon  other  gate,  5170 

For  other  must  I  love  or  hate. 

And  if  I  hate  men  of  newe, 

More  than  love  it  wole  me  rewe, 

As  by  youre  preching  semeth  me, 

For  Love  no  thing  ne  preisith  thee. 

Ye  yeve  good  counsel,  sikirly, 

That  prechith  me  al  day,  that  I 

Shulde  not  Loves  lore  alowe ; 

He  were  a  foole  wolde  you  not  trowe  ! 

In  speche  also  ye  han  me  taught,  sis 

Another  love  that  knowen  is  naught, 

Which  I  have  herd  you  not  repreve, 

To  love  ech  other,  by  youre  leve. 

If  ye  wolde  diffyne  it  me, 

I  wolde  gladly  here,  to  se, 

Atte  the  leest,  if  I  may  lere 

Of  sondry  loves  the  manere.' 

Baisoun. — '  Certis,  freend,  a  fool  art  thou 
Whan  that  thou  no  thyng  wolt  allowe, 
That  I  for  thi  profit  say.  5i9< 

Yit  wole  I  sey  thee  more,  in  fay, 
For  I  am  redy,  at  the  leste, 
To  accomplisshe  thi  requeste, 
But  I  not  where  it  wole  avayle ; 
In  veyn  perauntre  1  shal  travayle. 
Love  ther  is  in  sondry  wise, 
As  I  shal  thee  heere  devise. 
For  somme  love  leful  is  and  good ; 
I  mene  not  that  which  ma!  ith  thee  wood, 
And  bringith  thee  in  many  a  fitte,  saw 

And  ravysshith  fro  thee  al  thi  witte, 
It  is  so  merveilouse  and  queynte ; 
With  such  love  be  no  more  aqueynte.' 

'  Love  of  freendshippe  also  ther  is, 
Which  makith  no  man  done  amys, 
Of  wille  knytt  bitwise  two, 
That  wole  not  breke  for  wele  ne  woo  ; 
Which  long  is  likly  to  contune, 
Whanne  wille  and  goodis  ben  in  comune, 
Grounded  by  Goddis  ordinaunce,  5210 

Hoole  withoute  discordaunce ; 
With  hem  holdyng  comunte 
Of  alle  her  goode  in  charite, 
That  ther  be  noon  excepcioun, 
Thurgh  chaungyng  of  entencioun, 
That  ech  helpe  other  at  her  neede, 
And  wisely  hele  bothe  word  and  dede, 
Trewe  of  menyng,  devoide  of  slouthe, 
For  witt  is  nought  withoute  trouthe ; 
So  that  the  ton  dar  alle  his  thought  5220 

Seyn  to  his  freend,  and  spare  nought, 
As  to  hym-silf  withoute  dredyng 
To  be  discovered  by  wreying. 
For  glad  is  that  conjunccioun, 
Whanne  ther  is  noon  susspecioun, 
Whom  they  wolde  prove 
That  trewe  and  parfit  weren  in  love. 
For  no  man  may  be  amyable, 
But-if  he  be  so  ferme  and  stable, 
That  fortune  chaunge  hym  not,  ne  blynde,  5230 
But  that  his  freend  alle  wey  hym  fynde, 
Bothe  pore  and  riche,  in  00  state. 
For  if  his  freend,  thurgh  ony  gate, 
Wole  compleyne  of  his  poverte, 

He  shulde  not  bide  so  long,  til  he 

Of  his  helpyng  hym  requere  ; 

For  goode  dede  done  thurgh  praiere 

Is  sold,  and  bought  to  deere  iwys, 

To  herte  that  of  grete  valour  is. 

For  herte  fulfilled  of  gentilnesse,  5240 

Can  yvel  demene  his  distresse. 

And  man  that  worthy  is  of  name, 

To  asken  often  hath  gret  shame. 

A  good  man  brenneth  in  his  thought 

For  shame,  whanne  he  axeth  ought. 

He  hath  gret  thought,  and  dredeth  ay 

For  his  disese,  whanne  he  shal  pray 

His  freend,  lest  that  he  warned  be, 

Til  that  he  preve  his  stabilte. 

But  whanne  that  he  hath  founden  oon  5250 

That  trusty  is  and  trewe  as  stone, 

And  assaied  hym  at  alle, 

And  founde  hym  stedefast  as  a  walle, 

And  of  his  freendshippe  be  certeyne, 

He  shal  hym  she  we  bothe  joye  and  peyne, 

And  alle  that  he  dar  thynke  or  sey, 

Withoute  shame,  as  he  wel  may. 

For  how  shulde  he  a-shamed  be, 

Of  sieh  one  as  I  tolde  thee  ? 

For  whanne  he  woot  his  secre  thought,         5260 

The  thridde  shal  knowe  therof  right  nought ; 

For  tweyne  of  noumbre  is  bet  than  thre, 

In  every  counselle  and  secre. 

Repreve  he  dredde  never  a  deele, 

Who  that  bisett  his  wordis  wele  ; 

For  every  wise  man,  out  of  drede, 

Can  kepe  his  tunge  til  he  se  nede ; 

And  fooles  can  not  holde  her  tunge ; 

A  fooles  belle  is  soone  range. 

Yit  shal  a  trewe  freend  do  more  5270 

To  helpe  his  felowe  of  his  sore, 

And  socoure  hym,  whanne  he  hath  neede, 

In  alle  that  he  may  done  in  deede ; 

And  gladder  that  he  hym  plesith 

Than  his  felowe  that  he  esith. 

And  if  he  do  not  his  requeste, 

He  shal  as  mochel  hym  moleste 

As  his  felow,  for  that  he 

May  not  fulfille  his  volunte 

Fully,  as  he  hath  requered.  5280 

If  bothe  the  hertis  Love  hath  fered, 

Joy  and  woo  they  shulle  departe, 

And  take  evenly  ech  his  parte. 

Half  his  anoy  he  shal  have  ay, 

And  comfort,  what  that  he  may ; 

And  of  this  blisse  parte  shal  he, 

If  love  wole  departed  be. 

And  whilom  of  this  unyte 
Spake  Tulius  in  a  ditee ; 

And  shulde  maken  his  requeste  5290 

Unto  his  freend,  that  is  honeste ; 
And  he  goodly  shulde  it  fulfille, 
But  it  the  more  were  out  of  skile, 
And  other-wise  not  graunte  therto, 
Except  oonly  in  cause  twoo. 
If  men  his  freend  to  deth  wolde  drife 
Late  hym  be  bisy  to  save  his  lyve. 
Also  if  men  wolen  hym  assayle, 
Of  his  wurshippe  to  make  hym  faile, 
And  hyndren  hym  of  his  renoun,  ssoo 

VOL.  VI.  M 

Late  hym,  with  fulle  entencioun, 
His  dever  done  in  eche  degre 
That  his  freend  ne  z-shamed  be, 
In  this  two  caas  with  his  myght, 
Taking  no  kepe  to  skile  nor  right, 
As  ferre  as  love  may  hym  excuse ; 
This  oughte  no  man  to  refuse. 
This  love  that  I  have  tolde  to  thee 
Is  no  thing  contrarie  to  me ; 
This  wole  I  that  thou  folowe  wele, 
And  leve  the  tother  everydele. 
This  love  to  vertu  alle  entendith, 
The  tothir  fooles  blent  and  shendith. 

'  Another  love  also  there  is, 
That  is  contrarie  unto  this, 
Which  desire  is  so  constreyned 
That  it  is  but  wille  feyned ; 
Awey  fro  trouthe  it  doth  so  varie 
That  to  good  love  it  is  contrarie ; 
For  it  maymeth,  in  many  wise, 
Sike  hertis  with  coveitise ; 
Alle  in  wynnyng  and  in  profit, 
Sich  love  settith  his  delite. 
This  love  so  hangeth  in  balaunce 
That  if  it  lese  his  hope,  perchaunce, 
Of  lucre,  that  he  is  sett  upon, 
It  wole  faile,  and  quenche  anoon ; 
For  no  man  may  be  amerous, 
Ne  in  his  lyvyng  vertuous, 
But  he  love  more,  in  moode, 
Men  for  hem-silf  than  for  her  goode. 
For  love  that  profit  doth  abide, 
Is  fals,  and  bit  not  in  no  tyde. 

Love  cometh  of  dame  Fortune, 

That  litel  while  wole  contune, 

For  it  shal  chaungen  wonder  soone, 

And  take  eclips  right  as  the  moone, 

Whanne  he  is  from  us  i-lett 

Thurgh  erthe,  that  bitwixe  is  sett 

The  sonne  and  hir,  as  it  may  falle,  5340 

Be  it  in  partie,  or  in  alle ; 

The  shadowe  maketh  her  bemys  merke, 

And  hir  homes  to  shewe  derke, 

That  part  where  she  hath  lost  hir  lyght 

Of  Phebus  fully,  and  the  sight ; 

Til  whanne  the  shadowe  is  overpaste, 

She  is  enlumyned  ageyn  as  faste, 

Thurgh  the  brightnesse  of  the  sonne  bemes 

Thatyeveth  to  hir  ageyne  hir  lemes. 

That  love  is  right  of  sich  nature  ;  5350 

Now  is  faire,  and  now  obscure, 

Now  bright,  now  clipsi  of  manere, 

And  whilom  dymme,  and  whilom  clere. 

As  soone  as  Poverte  gynneth  take, 

With  mantel  and  with  wedis  blake 

Hidith  of  Love  the  light  awey, 

That  into  nyght  it  turneth  day ; 

It  may  not  see  Richesse  shyne, 

Tille  the  blake  shadowes  fyne. 

For,  whanne  Richesse  shyneth  brighte,  5360 

Love  recovereth  ageyn  his  lighte  ; 

And  whanne  it  failith,  he  wole  flitte, 

And  as  she  greveth,  so  greveth  itte. 

Of  this  love  here  what  I  sey : — 

The  riche  men  are  loved  ay, 

And  namely  tho  that  sparand  bene, 

That  wole  not  wasshe  her  hertes  clene 

Of  the  filthe,  nor  of  the  vice 

Of  gredy  brennyng  avarice. 

The  riche  man  fulle  fonned  is,  y-wys,  5370 

That  weneth  that  he  loved  is. 

If  that  his  herte  it  undirstode, 

It  is  not  he  ;  it  is  his  goode. 

He  may  wel  witen  in  his  thought, 

His  good  is  loved,  and  he  right  nought. 

For  if  he  be  a  nygard  eke, 

Men  wole  not  sette  by  hym  a  leke, 

But  haten  hym ;  this  is  the  sothe. 

Lo,  what  profit  this  catell  doth ! 

Of  every  man  that  may  hym  see,  6380 

It  geteth  hym  nought  but  enmyte. 

But  he  amende  hym-silf  of  that  vice, 

And  knowe  hym-silf,  he  is  not  wys. 

Certys  he  shulde  ay  freendly  be, 

To  gete  hym  love  also  ben  free, 

Or  ellis  he  is  not  wise  ne  sage 

No  more  than  is  a  gote  ramage. 

That  he  not  loveth  his  dede  proveth, 

Whan  he  his  richesse  so  wel  loveth, 

That  he  wole  hide  it  ay,  and  spare,  5390 

His  pore  freendis  sene  forfare, 

To  kepen  ay  his  purpose, 

Til  for  drede  his  iyen  close, 

And  til  a  wikked  deth  hym  take ; 

Hym  hadde  lever  a-sondre  shake, 

And  late  alle  hise  lymes  a-sondre  ryve, 

Than  leve  his  richesse  in  his  lyve. 

He  thenkith  parte  it  with  no  man ; 

Certayn  no  love  is  in  hym  than. 

How  shulde  love  withynne  hym  be,  5400 

Whanne  in  his  herte  is  no  pite? 

That  he  trespasseth  wel  I  wote, 

For  ech  man  knowith  his  estate ; 

For  wel  hym  ought  to  be  reproved 

That  loveth  nought,  ne  is  not  loved. 

'  But  sen  we  am  to  Fortune  comen, 
And  hath  oure  sermoun  of  hir  nomen, 
A  wondir  wille  Y  telle  thee  nowe, 
Thou  herdist  never  sich  oon,  I  trowe. 
I  note  where  thou  me  leven  shalle,  5410 

Though  sothfastnesse  it  be  in  alle, 
As  it  is  writen,  and  is  soth, 
That  unto  men  more  profit  doth 
The  froward  Fortune  and  contraire, 
Than  the  swote  and  debonaire  : 
And  if  thee  thynke  it  is  doutable, 
It  is  thurgh  argument  provable. 
For  the  debonaire  and  softe 
Falsith  and  bigilith  ofte ; 
For  lyche  a  moder  she  can  cherishe  5420 

And  mylken  as  doth  a  norys, 
And  of  hir  goode  to  hym  deles 
And  yeveth  hym  parte  of  her  Ioweles, 
With  grete  riehesse  and  dignite, 
And  hem  she  hoteth  stabilite, 
In  a  state  that  is  not  stable, 
But  ehaungynge  ay  and  variable ; 
And  fedith  hym  with  glorie  and  veyne, 
And  worldly  blisse  non  eerteyne. 
Whanne  she  hym  settith  on  hir  whele,     5430 
Thanne  wene  they  to  be  right  wele, 
And  in  so  stable  state  with-alle, 

That  never  they  wene  for  to  falle. 

And  whanne  they  sette  so  highe  be, 

They  wene  to  have  in  certeynte 

Of  hertly  freendis  so  grete  noumbre, 

That  no  thyng  myght  her  state  encombre ; 

They  trust  hem  so  on  every  side, 

Wenyng  with  hym  they  wolde  abide, 

In  every  perelle  and  myschaunce,  5440 

Withoute  chaunge  or  variaunce, 

Bothe  of  catelle  and  of  goode ; 

And  also  for  to  spende  her  bloode, 

And  alle  her  membris  for  to  spille, 

Oonly  to  fulfllle  her  wille. 

They  maken  it  hole  in  many  wise, 

And  hoten  hem  her  fulle  servise, 

How  sore  that  it  do  hem  smerte  ; 

Into  her  veray  naked  sherte, 

Herte  and  alle,  so  hole  they  yeve,  5450 

For  the  tyme  that  they  may  lyve, 

So  that  with  her  flaterie, 

They  maken  foolis  glorifie 

Of  her  wordis  spekyng, 

And  han  cheer  of  a  rejoysyng, 

And  trowe  hem  as  the  evangile ; 

And  it  is  alle  falsheede  and  gile, 

As  they  shal  aftirwardes  se, 

Whanne  they  arn  falle  in  poverte, 

And  ben  of  good  and  catelle  bare  ;  5460 

Thanne  shulde  they  sene  who  freendis  ware. 

For  of  an  hundred  certeynly, 

Nor  of  a  thousande  fulle  scarsly, 

Ne  shal  they  fynde  unnethis  oon, 

Whanne  poverte  is  comen  upon. 

For  thus  Fortune  that  I  of  telle, 
With  men  whanne  hir  lust  to  dwelle, 
Makith  men  to  leese  her  conisaunce, 
And  norishith  hem  in  ignoraunce. 

'  But  froward  Fortune  and  perverse,  5470 

Whanne  high  estatis  she  doth  reverse, 
And  maketh  hem  to  tumble  doune 
0/  with  hir  whele,  with  sodeyn  tourne, 
And  from  her  Richesse  doth  hem  fle, 
And  plongeth  hem  in  poverte, 
As  a  stepmoder  envyous, 
And  leieth  a  piastre  dolorous 
Unto  her  hertis  wounded  egre, 
Which  is  not  tempred  with  vynegre, 
But  with  poverte  and  indigence,  5480 

For  to  shewe  by  experience, 
That  she  is  Fortune  verelye 
In  whom  no  man  shulde  affye, 
Nor  in  hir  yeftis  have  fiaunce, 
She  is  so  fulle  of  variaunee. 
Thus  kan  she  maken  high  and  lowe, 
Whanne  they  from  richesse  am  i-throwe, 
Fully  to  knowen,  without^  were, 
Freend  of  affect,  and  freend  of  chere ; 
And  which  in  love  weren  trewe  and  stable,    549c 
And  whiche  also  weren  variable, 
After  Fortune  her  goddesse, 
In  poverte,  outher  in  richesse ; 
For  alle  that  yeveth  here  out  of  drede, 
Unhappe  bereveth  it  in  dede ; 
For  In-fortune  late  not  oon 
Of  freendis,  whanne  Fortune  is  gone ; 
I  mene  tho  freendis  that  wole  fle 

Anoon  as  entreth  poverte. 

And  yit  they  wole  not  leve  hem  so,  5500 

But  in  ech  place  where  they  go 

They  calle  hem  '  wrecche,'  scorne  and  blame, 

And  of  her  myshappe  hem  diffame, 

And,  namely,  siche  as  in  richesse, 

Pretendith  moost  of  stablenesse, 

Whanne  that  the?/  sawe  hym  sett  on-lofte, 

And  weren  of  hym  socoured  ofte, 

And -most  i-hoZpe  in  alle  her  neede  : 

But  now  they  take  no  maner  heede, 

But  seyn  in  voice  of  flaterie,  5510 

That  now  apperith  her  folye, 

Over-alle  where  so  they  fare, 

And  synge,  Go,  fare  wel  feldfare. 

Alle  suche  freendis  I  beshrewe, 

For  of  trewe  ther  be  to  fewe  ; 

But  sothfaste  freendis,  what-so  bitide, 

In  every  fortune  wolen  abide  ; 

Thei  han  her  hertis  in  suche  noblesse 

That  they  nyl  love  for  no  richesse, 

Nor  for  that  Fortune  may  hem  sende  5520 

Thei  wolen  hem  socoure  and  defende, 

And  chaunge  for  softe  ne  for  sore. 

For  who  his  freend  loveth  evermore 

Though  men  drawe  swerde  his  freend  to  slo, 

He  may  not  hewe  her  love  a-two. 

But  in  case  that  I  shalle  sey, 

For  pride  and  ire  lese  it  he  may, 

And  for  reprove  by  nycete, 

And  discovering  of  privite, 

With  tonge  woundyng,  as  feloun,  5530 

Thurgh  venemous  detraccioun. 


THE  ROMAUNT   OF   THE  ROSE.  169 

Frende  in  this  case  wole  gone  his  way, 

For  no  thyng  greve  hym  more  ne  may, 

And  for  nought  ellis  wole  he  fle, 

If  that  he  love  in  stabilite. 

And  certeyn  he  is  wel  bigone 

Among  a  thousand  that  fyndith  oon. 

For  ther  ne  may  be  no  richesse 

Ageyns  frendshipp  of  worthynesse, 

For  it  ne  may  so  high  atteigne,  5540 

As  may  the  valoure,  soth  to  seyne, 

Of  hym  that  loveth  trew  and  welle ; 

Frendshipp  is  more  than  is  catelle. 

For  freend  in  court  ay  better  is 

Than  peny  in  purs,  certis  ; 

And  Fortune  myshappyng, 

Whanne  upon  men  she  is  fablyng, 

Thurgh  mysturnyng  of  hir  chaunce, 

And  caste  hem  oute  of  balaunce, 

She  makith,  thurgh  hir  adversite,  5550 

Men  fulle  clerly  for  to  se 

Hym  that  is  freend  in  existence 

From  hym  that  is  by  apparence. 

For  yn-fortune  makith  anoon, 

To  knowe  thy  freendis  fro  thy  foon, 

By  experience,  right  as  it  is. 

The  which  is  more  to  preise,  ywis, 

Than  in  myche  richesse  and  tresour, 

For  more  depe  profit  and  valour, 

Poverte,  and  such  adversite  5560 

Bifore,  than  doth  prosperite ; 

For  the  toon  yeveth  conysaunce, 

And  the  tother  ignoraunce. 

'  And  thus  in  poverte  is  in  dede 

Trouthe  declared  fro  falseheed, 

For  feynte  frendis  it  wole  declare, 

And  trewe  also,  what  wey  they  fare. 

For  whanne  he  was  in  his  richesse, 

These  freendis,  ful  of  doublenesse, 

Offrid  hym  in  many  wise  5570 

Hert  and  body,  and  servise. 

What  wolde  he  thanne  ha  yove  to  ha  bought, 

To  knowen  openly  her  thought, 

That  he  now  hath  so  clerly  seen  ? 

The  lasse  bigiled  she  shulde  have  bene 

And  he  hadde  thanne  perceyved  it, 

But  richesse  nolde  not  late  hym  witte. 

Wei  more  avauntage  doth  hym  thanne, 

Sith  that  it  makith  hym  a  wise  man. 

The  grete  myscheef  that  he  perceyveth,        5580 

Than  doth  richesse  that  hym  deceyveth. 

Richesse  riche  ne  makith  nought 

Hym  that  on  tresour  sette  his  thought ; 

For  richesse  stonte  in  suffisaunce, 

And  no  thyng  in  habundaunce  ; 

For  suffisaunce  alle  oonly 

Makith  men  to  lyve  richely. 

i<br  he  that  hath  mycches  tweyne, 
Ne  value  in  his  demeigne, 
Lyveth  more  at  ese,  and  more  is  riche,  5590 

Than  doth  he  that  is  chiche, 
And  in  his  berne  hath,  soth  to  seyn, 
An  hundred  mauis  of  whete  greyne, 
Though  he  be  chapman  or  marchaunte, 
And  have  of  golde  many  besaunte. 
For  in  the  getyng  he  hath  such  woo, 
And  in  the  kepyng  drede  also, 

And  sette  evermore  his  bisynesse 

For  to  encrese,  and  not  to  lesse, 

For  to  aument  and  multiplie.  5600 

And  though  on  hepis  that  lye  hym  bye, 

Yit  never  shal  make  his  richesse, 

Asseth  unto  his  gredynesse. 

But  the  povre  that  recchith  nought, 

Save  of  his  lyflode,  in  his  thought, 

Which  that  he  getith  with  his  travaile, 

He  dredith  nought  that  it  shalle  faile, 

Though  he  have  lytel  worldis  goode, 

Mete  and  drynke,  and  esy  foode, 

Upon  his  travel  and  lyvyng,  56io 

And  also  suffisaunt  clothyng. 

Or  if  in  syknesse  that  he  falle, 

And  lothe  mete  and  drynke  withalle, 

Though  he  have  not  his  mete  to  bye, 

He  shal  bithynke  hym  hastily, 

To  putte  hym  oute  of  alle  daunger, 

That  he  of  mete  hath  no  myster ; 

Or  that  he  may  with  lytel  eke 

Be  founden,  while  that  he  is  seke ; 

Or  that  men  shulle  hym  berne  in  haste,    5620 

To  lyve,  til  his  syknesse  be  paste, 

To  somme  maysondewe  biside  ; 

He  caste  nought  what  shal  hym  bitide. 

He  thenkith  nought  that  evere  he  shalle 

Into  ony  syknesse  falle. 

'  And  though  it  falle,  as  it  may  be, 
That  alle  be-tyme  spare  shalle  he 
As  mochel  as  shal  to  hym  suffice, 
While  he  is  sike  in  ony  wise, 
He  doth  for  that  he  wole  be  5630 

Contente  with  his  poverte 
Withoute  nede  of  ony  man. 
So  myche  in  litel  have  he  can, 
He  is  apaied  with  his  fortune ; 
And  for  he  nyl  be  importune 
Unto  no  wi^/itte,  ne  honerous, 
Nor  of  her  goodes  coveitous  ; 
Therfore  he  spareth,  it  may  wel  bene, 
His  pore  estate  for  to  sustene. 

'  Or  if  hym  lust  not  for  to  spare,  5640 

But  sunrith  forth,  as  not  ne  ware, 
Atte  last  it  hapneth,  as  it  may, 
Right  unto  his  laste  day, 
And  take  the  world  as  it  wolde  be ; 
For  evere  in  herte  thenkith  he 
The  sonner  that  Deth  hym  slo, 
To  paradys  the  sonner  go 
He  shal,  there  for  to  lyve  in  blisse, 
Where  that  he  shal  noo  goode  misse. 
Thider  he  hopith  God  shal  hym  sende,      5650 
Aftir  his  wrecchid  lyves  ende. 
Pictigoras  hym-silf  reherses, 
In  a  book  that  the  Golden  Verses 
Is  clepid,  for  the  nobilite 
Of  the  honourable  ditee : — 
Thanne  whanne  thou  goste  thy  body  fro, 
Fre  in  the  eir  thou  shalt  up  go, 
And  leven  al  humanite, 
And  purely  lyve  in  deite, 
He  is  a  foole  withouten  were  5660 

That  trowith  have  his  eountre  heere. 
In  erthe  is  not  oure  eountre, 
That  may  these  elerkis  seyn  and  see 

In  Boice  of  Consolacioun, 

Where  it  is  maked  raencioun 

Of  oure  countre  pleyn  at  the  eye, 

By  teching  of  philosophie, 

Where  lewid  men  myghte  lere  witte, 

Who-so  that  wolde  translaten  it. 

If  he  be  sich  that  can  wel  lyve  5670 

Aftir  his  rente  may  hym  yeve, 

And  not  desireth  more  to  have, 

Than  may  fro  poverte  hym  save. 

A  wise  man  seide,  as  we  may  seen, 

Is  no  man  wrecched,  but  he  it  wene, 

Be  he  kyng,  knyght,  or  ribaude. 

And  many  a  ribaude  is  mery  and  baude, 

That  swynkith,  and  berith,  bothe  day  and  nyght, 

Many  a  burthen  of  grete  myght, 

The  whiche  doth  hym  lasse  offense,  5680 

For  he  suffrith  in  pacience. 

They  laugh  and  daunee,  trippe  and  synge, 

And  leye  not  up  for  her  lyvyng, 

But  in  the  taverne  alle  dispendith 

The  wynnyng  that  God  hem  sendith. 

Thanne  goth  he  fardeles  for  to  bere, 

With  as  good  chere  as  he  dide  ere, 

To  swynke  and  traveile  he  not  feyntith, 

For  for  to  robben  he  disdeyntith ; 

But  right  anoon,  aftir  his  swynke,  5690 

He  goth  to  taverne  for  to  drynke. 

Alle  these  ar  riche  in  abundaunce, 

That  can  thus  have  suffisaunce 

Wel  more  than  can  an  usurere, 

As  God  wel  knowith,  withoute  were. 

For  an  usurer,  so  God  me  se, 


174    THE  ROM  AUNT  OF  THE  ROSE. 

Shal  nevere  for  richesse  riche  be, 

But  evermore  pore  and  indigent,  5700 

Scarce,  and  gredy  in  his  entent. 

'  For  soth  it  is,  whom  it  displese, 
Ther  may  no  marchaunt  lyve  at  ese, 
His  herte  in  sich  a  were  is  sett, 
That  it  brenneth  quyke  to  gete, 
Ne  never  shal,  though  he  hath  geten, 
Though  he  have  gold  in  gerners  yeten, 
For  to  be  nedy  he  dredith  sore. 
Wherfore  to  geten  more  and  more 
He  sette  his  herte  and  his  desire ; 
So  hote  he  brennyth  in  the  fire 
Of  coveitise,  that  makith  hym  woode  5710 

To  purchace  other  mennes  goode. 
He  undirfongith  a  gret  peyne, 
That  undirtakith  to  drynke  up  Seyne ; 
For  the  more  he  drynkith,  ay 
The  more  he  leveth,  the  soth  to  say. 
Thus  is  thurst  of  fals  getyng, 
That  laste  ever  in  coveityng, 
And  the  angwisshe  and  distresse 
With  the  fire  of  gredynesse. 
.  She  fightith  with  hym  ay,  and  stryveth,        5720 
That  his  herte  a-sondre  ryveth ; 
Such  gredynesse  hym  assay lith, 
That  whanne  he  most  hath,  most  he  failith. 

'  Phiciciens  and  advocates 
Gone  right  by  the  same  yates. 
They  selle  her  science  for  wynnyng, 
And  haunte  her  crafte  for  gret  getyng. 
Her  wynnyng  is  of  such  swetnesse, 
That  if  a  man  falle  in  sikenesse, 

They  are  fulle  glad,  for  ther  encrese ;  5730 

For  by  her  wille,  withoute  lees, 

Evcriche  man  shulde  be  seke, 

And  though  they  die,  they  sette  not  a  leke. 

After  whanne  they  the  gold  have  take, 

Fulle  litel  care  for  hem  they  make. 

They  wolde  that  fourty  were  seke  atonys, 

Yhe,  .ij.  hundred,  in  flesh  and  bonys, 

And  yit  .ij.  thousand,  as  I  gesse, 

For  to  encrecen  her  richesse. 

They  wole  not  worchen  in  no  wise,  £740 

But  for  lucre  and  coveitise, 

For  fysic  gynneth  first  by  fy, 

The  phicicien  also  sothely ; 

And  sithen  it  goth  fro  fy  to  sy ; 

To  truste  on  hem  is  foly  ; 

For  they  nyl  in  no  maner  gre, 

Do  right  nought  for  charite. 

'  Eke  in  the  same  secte  ar  sette 
Alle  tho  that  prechen  for  to  gete 
Worshipes,  honour,  and  richesse.  5750 

Her  hertis  arn  in  grete  distresse, 
That  folk  lyve  not  holily. 
But  aboven  alle  specialy, 
Sich  as  prechen  veynglorie, 
And  toward  God  have  no  memorie, 
But  forth  as  ypocrites  trace, 
And  to  her  soules  deth  purchace, 
And  outward  shewing  holynesse, 
Though  they  be  fulle  of  cursidnesse. 
Not  liche  to  the  apostles  twelve,  5760 

They  deceyve  other  and  hem-selve; 
Bigiled  is  the  giler  thanne. 

For  prechyng  of  a  cursed  man, 

Though  to  other  may  profite, 

Hymsilf  it  availeth  not  a  myte ; 

For  ofte  goode  predieacioun 

Cometh  of  evel  entencioun. 

To  hym  not  vaileth  his  preching 

Alle  helpe  he  other  with  his  teching ; 

For  where  they  good  ensaumple  take,        5770 

There  is  he  with  veynglorie  shake. 

'  But  late  us  leven  these  prechoures, 
And  speke  of  hem  that  in  her  toures 
Hepe  up  her  gold,  and  faste  shette, 
And  sore  theron  her  herte  sette. 
They  neither  love  God,  ne  drede ; 
They  kepe  more  than  it  is  nede, 
And  in  her  bagges  sore  it  bynde  ; 
Out  of  the  sonne,  and  of  the  wynde, 
They  putte  up  more  than  nede  were,        5780 
Whanne  they  seen  pore  folk  forfare, 
For  hunger  die,  and  for  cold  quake ; 
God  can  wel  vengeaunce  therof  take. 
Thre  grete  myscheves  hem  assailith, 
And  thus  in  gadring  ay  travaylith ; 
With  myche  peyne  they  wynne  richesse, 
And  drede  hem  holdith  in  distresse, 
To  kepe  that  they  gadre  faste  ; 
With  sorwe  they  leve  it  at  the  laste ; 
With  sorwe  they  bothe  dye  and  lyve,        5790 
That  unto  richesse  her  hertis  yive, 
And  in  defaute  of  love  it  is, 
As  it  shewith  ful  wel,  iwys  ; 
For  if  this  gredy,  the  sothe  to  seyn, 
Loveden,  and  were  loved  ageyn, 

And  goode  love  regned  over-alle, 

Such  wikkidnesse  ne  shulde  falle  ; 

But  he  shulde  yeve  that  most  good  hadde 

To  hem  that  weren  in  nede  bistadde, 

And  lyve  withoute  false  usure,  5800 

For  charite.  fulle  elene  and  pure. 

If  they  hem  yeve  to  goodnesse, 

Defendyng  hem  from  ydelnesse, 

In  alle  this  world  thanne  pore  noon 

We  shulde  fynde,  I  trowe  not  oon. 

But  chaunged  is  this  world  unstable, 

For  love  is  over-alle  vendable. 

We  se  that  no  man  loveth  nowe 

But  for  wynnyng  and  for  prowe ; 

And  love  is  thralled  in  servage  58io 

Whanne  it  is  sold  for  avauntage ; 

Yit  wommen  wole  her  bodyes  selle  ; 

Suche  soules  goth  to  the  devel  of  helle.' 
***** 

Whanne  Love  hadde  told  hem  his  entente, 
The  baronage  to  councel  wente ; 
In  many  sentences  they  fille, 
And  dyversely  they  seide  hir  tille  : 
But  aftir  discorde  they  accordede, 
And  her  accord  to  Love  recorded^. 
'  Sir,'  seiden  they,  '  we  ben  atone,  5820 

Bi  evene  accorde  of  everichone, 
Outake  B-ichesse  al  oonly, 
That  sworne  hath  fill  hauteynly, 
That  she  the  castelle  nyl  not  assaile, 
Ne  smyte  a  stroke  in  this  bataile, 
With  darte,  ne  mace,  spere,  ne  knyf, 
For  man  that  spekith  or  berith  the  lyf, 
VOL.  vi.  N 

And  blameth  youre  emprise,  iwys, 
And  from  oure  hoost  departed  is, 
Atte  leste  wey,  as  in  this  plyte, 
So  hath  she  this  man  in  dispite ; 
For  she  seith  he  ne  loved  hir  never, 
And  therfore  she  wole  hate  hym  evere. 
For  he  wole  gadre  no  tresoure, 
He  hath  hir  wrath  for  evermore. 
He  agylte  hir  never  in  other  caas, 
Lo,  heere  alle  hoolly  his  trespas ! 
She  seith  wel,  that  this  other  day 
He  axide  hir  leve  to  gone  the  way 
That  is  clepid  To-moche-yevyng, 
And  spak  fulle  faire  in  his  praiyng ; 
But  whanne  he  praiede  hir,  pore  was  he. 
Therfore  she  warned  hym  the  entre. 
Ne  yit  is  he  not  thryven  so 
That  he  hath  geten  a  peny  or  two, 
That  quytely  is  his  owne  in  holde. 
Thus  hath  Richesse  us  alle  tolde ; 
And  whanne  Richesse  us  this  recorded, 
Withouten  hir  we  ben  accorded. 

And  we  fynde  in  oure  accordaunce, 
That  False-semblant  and  Abstinaunce, 
With  alle  the  folk  of  her  bataille, 
Shulle  at  the  hyndre  gate  assayle, 
That  Wikkid-tunge  hath  in  kepyng, 
With  his  Normans  fulle  of  janglyng. 
And  with  hem  Curtesie  and  Largesse, 
That  shulle  shewe  her  hardynesse, 
To  the  olde  wyf  that  kepte  so  harde 
Fair-welcomyng  withynne  her  warde. 
Thanne  shal  Delite  and  Wel-heelynge 

Fonde  Shame  adowne  to  brynge, 
With  alle  her  oost  erly  and  late  ; 
They  shulle  assailen  that  ilke  gate. 
Agaynes  Drede  shalle  Hardynesse 
Assayle,  and  also  Sikernesse, 
With  alle  the  folk  of  her  ledyng, 
That  never  wiste  what  was  fleyng. 

Fraunchise  shalle  fight,  and  eke  Pite, 
With  Daunger  fulle  of  cruelte. 
Thus  is  youre  hoost  ordeyned  wele ;  5870 

Doune  shalle  the  castelle  every  dele, 
If  everiche  do  his  entent, 
So  that  Venus  be  present, 
Youre  modir,  fulle  of  vesselage, 
That  can  ynough  of  such  usage ; 
Withouten  hir  may  no  wight  spede 
This  werk,  neithir  for  word  ne  deede. 
Therfore  is  good  ye  for  hir  sende, 
For  thurgh  hir  may  this  werk  amende.' 

Amour.  Lordynges,  my  modir,  the  goddesse,  5880 
That  is  my  lady,  and  my  maistresse, 
Nis  not  alle  at  my  willyng, 
Ne  doth  not  alle  my  desiryng. 
Yit  can  she  some  tyme  done  labour, 
Whanne  that  hir  lust,  in  my  socour, 
As  my  nede  is  for  to  a-cheve, 
But  now  I  thenke  hir  not  to  greve. 
My  modir  is  she,  and  of  childehede 
I  bothe  worshipe  hir,  and  eke  drede ; 
For  who  that  dredith  sire  ne  dame,  5890 

Shal  it  abye  in  body  or  name. 
And,  netheles,  yit  kunne  we 
Sende  aftir  hir,  if  nede  be, 

And  were  she  nygh,  she  comen  wolde, 
I  trowe  that  no  thyng  myght  hir  holde. 

Mi  modir  is  of  gret  prowesse  ; 
She  hath  tan  many  a  fortresse, 
That  cost  hath  many  a  pounde  er  this, 
There  I  nas  not  present,  ywis ; 
And  yit  men  seide  it  was  my  dede ;  5900 

But  I  come  never  in  that  stede ; 
Ne  me  ne  likith,  so  mote  I  the, 
That  such  toures  ben  take  withoute  me. 
For-why  me  thenkith  that  in  no  wise 
It  may  bene  clepid  but  marchandise. 

'  Go  bye  a  courser  blak  or  white, 
And  pay  therfore ;  than  art  thou  quyte. 
The  marchaunt  owith  thee  right  nought, 
Ne  thou  hym  whanne  thou  it  hast  bought. 
I  wole  not  sellyng  clepe  yevyng,  5910 

For  sellyng  axeth  no  guerdonyng ; 
Here  lith  no  thank,  ne  no  merite, 
That  oon  goth  from  that  other  al  quyte. 
But  this  sellyng  is  not  semblable  ; 
For,  whanne  his  hors  is  in  the  stable, 
He  may  it  selle  ageyn,  parde, 
And  wynnen  on  it,  such  happe  may  be ; 
Alle  may  the  man  not  leese,  iwys, 
For  at  the  leest  the  skynne  is  his. 
Or  ellis,  if  it  so  bitide  5920 

That  he  wole  kepe  his  hors  to  ride, 
Yit  is  he  lord  ay  of  his  horse. 
But  thilke  chaffare  is  wel  worse, 
There  Venus  entremetith  ought ; 
For  who-so  such  chaffare  hath  bought, 
He  shal  not  worchen  so  wisely, 

That  he  ne  shal  leese  al  outerly 

Bothe  his  money  and  his  chaffare ; 

But  the  seller  of  the  ware, 

The  prys  and  profit  have  shalle.  5930 

Certeyn  the  bier  shal  leese  alle, 

For  he  ne  can  so  dere  it  bye 

To  have  lordship  and  fulle  maistrie, 

Ne  have  power  to  make  lettyng, 

Neithir  for  yift  ne  for  prechyng, 

That  of  his  chaffare  maugre  his, 

Another  shal  have  as  moche  iwis, 

If  he  wole  yeve  as  myche  as  he, 

Of  what  contrey  so  that  he  be  ; 

Or  for  right  nought,  so  happe  may,  5940 

If  he  can  flater  hir  to  hir  pay. 

Ben  thanne  siche  marchauntz  wise  ? 

No,  but  fooles  in  every  wise, 

Whanne  they  bye  sich  thyng  wilfully, 

There  as  they  leese  her  good  folyly. 

But  natheles,  this  dar  I  say, 

My  modir  is  not  wont  to  pay, 

For  she  is  neither  so  fool  ne  nyce, 

To  entremete  hir  of  sich  vice. 

But  truste  wel,  he  shal  pay  alle,  5950 

That  repent  of  his  bargeyn  shalle, 

Whanne  Poverte  putte  hym  in  distresse, 

Alle  were  he  scoler  to  Richesse; 

That  is  for  me  in  gret  yernyng, 

Whanne  she  assentith  to  my  willyng. 

4  But,  by  my  modir  seint  Venus, 
And  by  hir  fader  Saturnus, 
That  hir  engendride  by  his  lyf, 
But  not  upon  his  weddid  wyf ! 

Yit  wole  I  more  unto  you  swere,  59aa 

To  make  this  thyng  the  seurere 

Now  by  that  feith,  and  that  leaute 

That  I  owe  to  alle  my  britheren  fre, 

Of  which  ther  nys  wight  undir  heven 

That  kan  her  fadris  names  neven, 

So  dyverse  and  so  many  ther  be, 

That  with  my  modir  have  be  prive  ! 

Yit  wolde  I  swere,  for  sikirnesse, 

The  pole  of  helle  to  my  witnesse, 

Now  drynke  I  not  this  yeere  clarre,  5970 

If  that  I  lye,  or  forsworne  be! 

For  of  the  goddes  the  usage  is, 

That  who-so  hym  forswereth  amys, 

Shal  that  yeer  drynke  no  clarre. 

Now  have  I  sworne  ynough,  pardee ; 

If  I  forswere  me,  thanne  am  I  lorne, 

But  I  wole  never  be  forsworne ; 

Syth  Richesse  hath  me  failed  heere, 

She  shal  abye  that  trespas  ful  dere, 

Atte  leeste  wey,  but  she  hir  arme  5980 

With  swerd,  or  sparth,  or  gysarme. 

For  certis  sith  she  loveth  not  me, 

Fro  thilk  tyme  that  she  may  se 

The  castelle  and  the  tour  to  shake. 

In  sory  tyme  she  shal  a-wake. 

If  I  may  grepe  a  riche  man 

I  shal  so  pulle  hym,  if  I  can, 

That  he  shal,  in  a  fewe  stoundes, 

Lese  alle  his  markis  and  his  poundis. 

I  shal  hym  make  his  pens  outslynge,         5990 

But  they  in  his  gerner  sprynge ; 

Oure  maydens  shal  eke  pluk  hym  so, 

That  hym  shal  neden  fetheres  mo, 

And  make  hym  selle  his  londe  to  spende, 

But  he  the  bet  kunne  hym  defende. 

'  Pore  men  han  maad  her  lord  of  me  ; 
Al-though  they  not  so  myghty  be, 
That  they  may  fede  me  in  delite, 
I  wole  not  have  hem  in  despite. 
No  good  man  hateth  hem,  as  I  gesse,        eooo 
For  chynche  and  feloun  is  Richesse, 
That  so  can  chase  hem  and  dispise, 
And  hem  defoule  in  sondry  wise. 
They  loven  fulle  bet,  so  God  me  spede, 
Than  doth  the  riche  chynchy  grede, 
And  ben  in  good  feith,  more  stable 
And  trewer,  and  more  serviable. 
And  therfore  it  suffisith  me 
Her  goode  herte  and  her  beaute\  6010 

They  han  on  me  sette  alle  her  though 
And  therfore  I  forgete  hem  nought. 
I  wole  hem  bringe  in  grete  noblesse, 
If  that  I  were  God  of  Richesse, 
As  I  am  God  of  Love  sothely, 
Sich  routhe  upon  her  pleynt  have  I. 
Therfore  I  must  his  socour  be, 
That  peyneth  hym  to  serven  me, 
For  if  he  deide  for  love  of  this, 
Thanne  semeth  in  me  no  love  ther  is.' 

t  Sir,'  seide  they,  '  soth  is  every  deel      6020 
That  ye  reherce,  and  we  wote  wel 
Thtik  oth  to  holde  is  resonable ; 
For  it  is  good  and  covenable, 
That  ye  on  riche  men  han  sworne. 
For,  sir,  this  wote  we  wel  biforne ; 

If  riche  men  done  you  homage, 

That  is  as  fooles  done  outrage ; 

But  ye  shulle  not  forsworne  be, 

Ne  lette  therfore  to  drynke  clarre, 

Or  pyment  makid  fresh  and  newe.  6030 

Ladies  shulle  hem  such  pepir  brewe, 

If  that  they  falle  into  her  laas, 

That  they  for  woo  mowe  seyn  '  Alias ! ' 

Ladyes  shullen  evere  so  curteis  be, 

That  they  shal  quyte  youre  oth  alle  free. 

Ne  sekith  never  othir  vicaire, 

For  they  shal  speke  with  hem  so  faire 

That  ye  shal  holde  you  paied  fulle  wele. 

Though  ye  you  medle  never  a  dele, 

Late  ladies  worth  e  with  her  thyngis,         6040 

They  shal  hem  telle  so  fele  tidynges, 

And  moeve  hem  eke  so  many  requestis 

Bi  flateri,  that  not  honest  is, 

And  therto  yeve  hem  such  thankynges, 

What  with  kissyng,  and  with  talkynges, 

That  certis,  if  they  trowed  be, 

Shal  never  leve  hem  londe  ne  fee 

That  it  nyl  as  the  moeble  fare^ 

Of  which  they  first  delyverid  are. 

Now  may  ye  telle  us  alle  youre  wille,        6050 

And  we  youre  heestes  shal  fulnlle. 

'  But  Fals-serablant  dar  not,  for  drede 
Of  you,  sir,  medle  hym  of  this  dede, 
For  he  seith  that  ye  ben  his  foo ; 
He  note,  if  ye  wole  worche  hym  woo. 
Wherfore  we  pray  you  alle,  beau  sire, 
That  ye  forgyve  hym  now  your  ire, 
And  that  he  may  dwelle,  as  your  man, 

With  Abstinence  his  dere  lemman  ; 

This  oure  accord  and  owe  wille  nowe.'     6060 

'  Parfay,'  seide  Love,  '  I  graunte  it  yowe  ; 

I  wole  wel  holde  hym  for  my  man ; 

Now  late  hym  come :'  and  he  forth  ran. 

'  Fals-semblant,'  quod  Love, '  in  this  wise 

I  take  thee  heere  to  my  servise, 

That  thou  oure  freendis  helpe  a/way, 

And  hyndreth  hem  neithir  nyght  ne  day, 

But  do  thy  myght  hem  to  releve, 

And  eke  oure  enemyes  that  thou  greve. 

Thyne  be  this  myght,  I  graunte  it  thee,    6070 

My  kyng  of  harlotes  shalt  thou  be ; 

We  wole  that  thou  have  such  honour. 

Certeyne  thou  art  a  fals  traitour, 

And  eke  a  theef ;  sith  thou  were  borne, 

A  thousand  tyme  thou  art  forsworne. 

But,  netheles,  in  oure  heryng, 

To  putte  oure  folk  out  of  doutyng, 

I  bidde  thee  teche  hem,  wostowe  howe  ? 

Bi  somme  general  signe  nowe, 

In  what  place  thou  shalt  founden  be,        6080 

If  that  men  hadcfe  myster  of  thee, 

And  how  men  shal  thee  best  espye, 

For  thee  to  knowe  is  gret  maistrie  ; 

Telle  in  what  place  is  thyn  hauntyng.' 

F.  Sem. — '  Sir  I  have  fele  dyverse  wonyng, 
That  I  kepe  not  rehersed  be, 
So  that  ye  wolde  respiten  me. 
For  if  that  I  telle  you  the  sothe, 
I  may  have  harme  and  shame  bothe. 
If  that  my  felowes  wisten  it,  6090 

My  talis  shulden  me  be  quytt ; 

For  certeyne  they  wolde  hate  me, 

If  ever  1  knewe  her  cruelte  ; 

For  they  wolde  overalle  holde  hem  stille 

Of  trouthe  that  is  ageyne  her  wille ; 

Suche  tales  kepen  they  not  here. 

I  myght  eftsoone  bye  it  fulle  deere, 

If  I  seide  of  hem  ony  thing. 

That  ought  displesith  to  her  heryng. 

For  what  word  that  hem  prikke  or  biteth,  6100 

In  that  word  noon  of  hem  deliteth, 

Al  were  it  gospel  the  evangile, 

That  wolde  reprove  hem  of  her  gile, 

For  they  are  cruel  and  hauteyne. 

And  this  thyng  wote  I  welle  certeyne, 

If  I  speke  ought  to  peire  her  loos, 

Your  court  shal  not  so  welle  be  cloos, 

That  they  ne  shalle  wite  it  atte  last. 

Of  goode  men  am  I  nought  agast, 

For  they  wole  taken  on  them  no  thyng,    6iio 

Whanne  that  they  knowe  al  my  menyng ; 

But  he  that  wole  it  on  hym  take, 

He  wole  hym-silf  suspecious  make, 

That  he  his  lyf  let  covertly, 

In  Gile  and  in  Ipocrisie, 

That  me  engendred  and  yaf  fostryng.' 

'  They  made  a  fulle  good  engendryng,' 
Quod  Love,  'for  who-so  sothly  telle, 
They  engendrede  the  devel  of  helle. 
But  nedely,  how-so-evere  it  be,'  6120 

Quod  Love,  '  I  wole  and  charge  thee, 
To  telle  anoon  thy  wonyng  places, 
Heryng  ech  wight  that  in  this  place  is ; 
And  what  lyf  that  thou  lyvest  also, 

Hide  it  no  lenger  now  ;  wherto  ? 
Thou  most  diseovere  alle  thi  wurehyng, 
How  thou  servest,  and  of  what  thyng, 
Though  that  thou  shuldist  for  thi  sothe  sawe 
Ben  al  to-beten  and  to-drawe  ; 
And  yit  art  thou  not  wont,  pardee.  6130 

But  natheles,  though  thou  beten  be, 
Thou  shalt  not  be  the  first,  that  so 
Hath  for  soth  sawe  suffred  woo.' 

F.  Sem. — '  Sir,  sith  that  it  may  liken  you, 
Though  that  I  shulde  be  slayne  right  now, 
I  shal  done  youre  comaundement, 
For  therto  have  I  gret  talent.' 

Withouten  wordis  mo,  right  thanne, 
Fals-semblant  his  sermon  biganne, 
And  seide  hem  thus  in  audience  : —  6140 

'  Barouns,  take  heede  of  my  sentence  ! 
That  wight  that  list  to  have  knowing 
Of  Fals-semblant  fulle  of  flatering, 
He  must  in  worldly  folk  hym  seke, 
And,  certes,  in  the  cloistres  eke  ; 
I  wone  no  where  but  in  hem  twey; 
But  not  lyk  even,  soth  to  sey ; 
Shortly,  I  wole  herberwe  me, 
There  I  hope  best  to  hulstred  be ; 
And  certeynly,  sikerest  hidyng,  6150 

Is  undirnethe  humblest  clothing. 

'  Religiouse  folk  ben  fulle  covert; 
Seculer  folk  ben  more  appert. 
But  natheles,  I  wole  not  blame 
Religious  folk,  ne  hem  diffame, 
In  what  habit  that  ever  they  go : 
Iieligioun  umble,  and  trewe  also, 

Wole  I  not  blame,  ne  dispise, 

But  I  nyl  love  it  in  no  wise. 

I  mene  of  fals  religious,  6160 

That  stoute  ben,  and  malicious  ; 

That  wolen  in  an  abit  goo, 

And  setten  not  her  herte  therto. 

Religious  folk  ben  al  pitous ; 

Thou  shalt  not  seen  oon  dispitous. 

They  loven  no  pride,  ne  no  strif, 

But  humbZely  they  wole  lede  her  lyf, 

With  which  folk  wole  I  never  be. 

And  if  I  dwelle,  I  feyne  me 

I  may  wel  in  her  abit  go ;  6170 

But  me  were  lever  my  nekke  a-two, 

Than  lette  a  purpose  that  I  take, 

What  covenaunt  that  ever  I  make. 

I  dwelle  with  hem  that  proude  be, 

And  fulle  of  wiles  and  subtilite ; 

That  worship  of  this  world  coveiten, 

And  grete  nede  kunnen  espleiten  ; 

And  gone  and  gadren  gret  pitauncez, 

And  purchace  hem  the  acqueyntauncez 

Of  men  that  myghty  lyf  may  leden  ;         6180 

And  feyne  hem  pore,  and  hem-silf  feden 

With  gode  morcels  delicious, 

\nd  drinken  goode  wyne  precious, 

And  preche  us  povert  and  distresse, 

And  fisshen  hem-silf  gret  richesse, 

With  wily  nettis  that  they  caste  : 

It  wole  come  foule  out  at  the  laste. 

They  ben  fro  clene  riligioun  went ; 

They  make  the  world  an  argument, 

That  hath  a  foule  conclusioun.  6190 

'  I  have  a  robe  of  religioun, 

Thanne  am  I  alle  religious  ;' 

This  argument  is  alle  roignous  ; 

It  is  not  worth  a  croked  brere ; 

Abit  ne  makith  neithir  monk  ne  frere, 

But  clene  lyf  and  devocioun, 

Makith  gode  men  of  religioun. 

Netheles,  ther  kan  noon  answere, 

How  high  that  evere  his  heed  he  shere 

With  rasour  whetted  never  so  kene,  6200 

That  Gile  in  braunches  kut  thrittene, 

Ther  can  no  wight  distincte  it  so, 

That  he  dare  sey  a  word  therto. 

•  But  what  herberwe  that  ever  I  take, 
Or  what  semblant  that  evere  I  make, 
I  mene  but  gile,  and  folowe  that ; 
For  right  no  mo  than  Gibbe  oure  cat, 
That  awayteth  mice  and  rattes  to  kyllen, 
Ne  entende  I  but  to  bigilyng ;  6210 

Ne  no  wight  may,  by  my  clothing, 
Wite  with  what  folk  is  my  dwellyng 
Ne  by  my  wordis  yit,  parde, 
So  softe  and  so  plesaunt  they  be. 
Biholde  the  dedis  that  I  do ; 
But  thou  be  blynde  thou  oughtest  so ; 
For  varie  her  wordis  fro  her  deede, 
They  thenke  on  gile,  withoute  dreede, 
What  maner  clothing  that  they  were, 
Or  what  estate  that  evere  they  bere,  6220 

Lered  or  lewde,  lord  or  lady, 
Knyght,  squyer,  burgeis,  or  bayly.' 

Right  thus  while  Fals-semblant  sermoneth ; 
Eftsones  Love  hym  aresoneth, 

And  brake  his  tale  in  his  spekyng 
As  though  he  had  hym  tolde  lesyng. 
And  seide :  'What  devel  is  that  I  here? 
What  folk  hast  thou  us  nempned  heere  ? 
May  men  fynde  religioun 
In  worldly  habitacioun?' 

F.  Sem. — '  Yhe,  sir ;  it  folowith  not  that  they 
Shulde  lede  a  wikked  lyf,  parfey,  6231 

Ne  not  therfore  her  soules  leese, 
That  hem  to  worldly  clothes  chese ; 
For,  certis,  it  were  gret  pitee. 
Men  may  in  seculer  clothes  see, 
Florishen  hooly  religioun. 
Fulle  many  a  seynt  in  feeld  and  toune, 
With  many  a  virgine  glorious, 
Devoute,  and  fulle  religious, 
Han  deied,  that  comyn  cloth  ay  beeren,        6240 
Yit  seyntes  nevere-the-lesse  they  weren. 
I  cowde  reken  you  many  a  ten ; 
Yhe,  wel  nygh  alia  these  hooly  wymmen, 
That  men  in  chirchis  herie  and  seke, 
Bothe  maydens,  and  these  wyves  eke, 
That  baren  fulle  many  a  faire  child  heere, 
Wered  alwey  clothis  seculere, 
And  in  the  same  dieden  they 
That  seyntes  weren,  and  ben  alwey. 
The  .xj.  thousand  maydens  deere,  6250 

That  beren  in  heven  her  ciergis  clere, 
Of  whiche  men  rede  in  chirche,  and  synge, 
Were  take  in  seculer  clothing, 
Whanne  they  resseyved  martirdome, 
And  wonnen  hevene  unto  her  home. 
Good  herte  makith  the  goode  thought ; 

The  clothing  yeveth  ne  reveth  nought. 

The  goode  thought  and  the  worching, 

That  makith  the  religioun  flowryng  ; 

Ther  lyth  the  goode  religioun,  6260 

Aftir  the  right  enteneioun. 

'  Who-so  took  a  wethers  skynne, 
And  wrapped  a  gredy  wolf  therynne, 
For  he  shulde  go  with  lambis  whyte, 
Wenest  thou  not  he  wolde  hem  bite  ? 
Yhis !  neverthelasse,  as  he  were  woode, 
He  wolde  hem  wery,  and  drinke  the  bloode  ; 
And  wel  the  rather  hem  disceyve, 
For  sith  they  cowde  not  perceyve 
His  treget,  and  his  cruelte,  6270 

They  wolde  hym  folowe,  al  wolde  he  fle. 

1  If  ther  be  wolves  of  siche  hewe, 
Amonges  these  apostlis  newe, 
Thou,  hooly  chirche,  thou  maist  be  wailed  ! 
Sith  that  thy  citee  is  assayled 
Thourgh  knyghtis  of  thyn  owne  table, 
God  wote  thi  lordship  is  doutable ! 
If  thei  enforce?*  it  to  Wynne, 
That  shulde  defende  it  fro  withynne, 
Who  myghte  defense  ayens  hem  make?         6280 
Withoute  stroke  it  mote  be  take, 
Of  trepeget  or  mangonel ; 
Withoute  displaiyng  of  pensel. 
And  if  God  nyl  done  it  socour, 
But  lat  renne  in  this  colour, 
Thou  most  thyn  heestis  laten  be. 
Thanne  is  ther  nought,  but  yelde  thee, 
Or  yeve  hem  tribute,  doutlees, 
And  holde  it  of  hem  to  have  pees : 

But  gretter  harme  bitide  thee,  6290 

That  they  al  maister  of  it  be. 

Wei  konne  they  scorne  thee  withal ; 

By  day  stuffen  they  the  walle, 

And  al  the  nyght  they  mynen  there. 

Nay,  thou  planten  most  elles  where 

Thyn  ympes,  if  thou  wolt  fruyt  have. 

Abide  not  there  thi-silf  to  save. 

'  But  now  pees  !  heere  I  turne  ageyne ; 
I  wole  nomore  of  this  thing  seyne, 
If  I  may  passen  me  herby,  6300 

For  I  myghte  maken  you  wery. 
But  I  wole  heten  you  al-way, 
To  helpe  youre  freendis  what  I  may, 
So  they  wollen  my  company ; 
For  they  be  shent  al  outerly, 
But  if  so  falle,  that  I  be 
Ofte  with  hem,  and  they  with  me. 
And  eke  my  lemman  mote  they  serve, 
Or  they  shulle  not  my  love  deserve. 
For  so  the  I  am  a  fals  traitour ;  63io 

God  juggede  me  for  a  theef  trichour  ; 
Forsworne  I  am,  but  wel  nygh  none 
Wote  of  my  gile,  til  it  be  done. 

'  Thourgh  me  hath  many  oon  deth  resseyved, 
That  my  treget  nevere  aperceyved  ; 
And  yit  reseyveth,  and  shal  resseyve, 
That  my  falsnesse  shal  nevere  a-perceyve  : 
But  who-so  doth,  if  he  wise  be, 
Hym  is  right  good  be  warre  of  me. 
But  so  sligh  is  the  a-perceyvyng  6320 

That  al  to  late  cometh  knowyng. 
For  Protheus  that  cowde  hym  chaunge, 

In  every  shape  homely  and  straunge, 

Cowde  nevere  sich  gile  ne  tresoune 

As  I  ;  for  I  come  never  in  toune 

There  as  I  myghte  knowen  be, 

Though  men  me  bothe  myght  here  and  see. 

Fulle  wel  I  can  my  clothis  chaunge, 

Take  oon,  and  make  another  straunge. 

Now  am  I  knyght,  now  chasteleyne  ;  6330 

Now  prelat,  and  now  chapeleyne  ; 

Now  prest,  now  clerk,  and  now  forstere ; 

Now  am  I  maister,  now  scolere  ; 

Now  monke,  now  chanoun,  now  baily  ; 

What  ever  myster  man  am  I. 

Now  am  I  prince,  now  am  I  page, 

And  kan  by  herte  every  langage. 

Somme  tyme  am  I  hore  and  olde  ; 

Now  am  I  yonge,  stoute,  and  bolde  ; 

Now  am  I  Robert,  now  Robyn  ;  6340 

Now  frere  menour,  now  jacobyn ; 

And  with  me  folwith  my  loteby, 

To  done  me  solas  and  company, 

That  hight  dame  Abstinence,  and  reyned 

In  many  a  queynte  array  feyned. 

Ryght  as  it  cometh  to  hir  lykyng, 

I  fulfill  e  al  hir  desiryng. 

Somtyme  a  wommans  cloth  take  I ; 

Now  am  I  a  mayde,  now  lady. 

Somtyme  I  am  religious  ;  6350 

Now  lyk  an  anker  in  an  hous. 

Somtyme  am  I  a  prioresse, 

And  now  a  nonne,  and  now  abbesse  ; 

And  go  thurgh  alle  regiouns, 

Sekyng  alle  religiouns. 

VOL.  VI.  o 

But  to  what  ordre  that  I  am  sworne, 

I  take  the  strawe  and  bete  the  come ; 

To  joly  folk  I  enhabite, 

I  axe  nomore  but  her  abite. 

What  wole  ye  more  ?  in  every  wise  R3eo 

Right  as  me  lyst  I  me  disgise. 

Wei  can  I  were  me  undir  wede : 

TJnlyk  is  my  word  to  my  dede. 

Thus  make  J  into  my  trappis  falle, 

Thurgh  my  pryveleges,  alle 

That  ben  in  Cristendome  alyve. 

I  may  assoile,  and  I  may  shryve, 

That  no  prelat  may  lette  me, 

Alle  folk,  where  evere  thei  founde  be : 

I  note  no  prelate  may  done  so,  63?o 

But  it  the  pope  be,  and  no  mo, 

That  made  thilk  establisshing. 

Now  is  not  this  a  propre  thing  ? 

But  were  my  sleightis  a-pereeyved, 

Ne  shulde  I  more  ben  receyved 

As  I  was  wont ;  and  wostow  whye  ? 

For  I  dide  hem  a  tregetrie ; 

But  therof  yeve  I  a  lytel  tale, 

I  have  the  silver  and  the  male, 

So  have  I  prechid  and  eke  shreven, 

So  have  I  take,  so  have  I  yeven,  6380 

Thurgh  her  foly,  husbonde  and  wyf, 

That  I  lede  right  a  joly  lyf, 

Thurgh  symplesse  of  the  prelaeye  ; 

They  knowe  not  al  my  tregettrie. 

'  But  for  asmoche  as  man  and  wyf 
Shulde  shewe  her  paroche  prest  her  lyf 
Onys  a  yeer,  as  seith  the  book, 

Er  ony  wight  his  housel  took, 

Thanne  have  I  prp-ylegis  large, 

That  may  of  myche  thing  discharge,  63oo 

For  he  may  seie  right  thus  parde : 

•  Sir  Preest,  in  shrift  I  telle  it  thee, 

That  he  to  whom  that  I  am  shryven 

Hath  me  assoiled,  and  me  yeven 

For  penaimce  sothly  for  my  synne, 

Which  that  I  fonde  me  gilty  ynne  ; 

Ne  I  ne  have  nevere  entencioun 

To  make  double  confessioun, 

Ne  reherce  efte  my  shrift  to  thee ; 

0  shrift  is  right  ynough  to  me.  6400 
This  oughte  thee  suffice  wele, 

Ne  be  not  rebel  never  a  dele  ; 

For  certis,  though  thou  haddist  it  sworne, 

1  wote  no  prest  ne  prelat  borne 

That  may  to  shrift  efte  me  constreyne. 

And  if  they  done  I  wole  me  pleyne  ; 

For  I  wote  where  to  pleyne  wele. 

Thou  shalt  not  streyne  me  a  dele, 

Ne  enforce  me,  ne  not  me  trouble, 

To  make  my  confessioun  double.  64io 

Ne  I  have  none  affeccioun 

To  have  double  absolucioun. 

The  firste  is  right  ynough  to  me ; 

This  latter  assoilyng  quyte  I  thee. 

I  am  unbounde ;  what  maist  thou  fynde 

More  of  my  synnes  me  to  unbynde  ? 

For  he  that  myght  hath  in  his  honde, 

Of  alle  my  synnes  me  unbonde. 

And  if  thou  wolt  me  thus  constreyne, 

That  me  mote  nedis  on  thee  pleyne,  6420 

There  shalle  no  jugge  imperial, 

Ne  bisshop,  ne  official, 

Done  jugement  on  me ;  for  I 

Shal  gone  and  plcyne  me  openly 

Unto  my  shriftefadir  newe, 

That  highte  Frere  Wolf  untrewe, 

And  he  shal  cheveys  hym  for  me, 

For  I  trowe  he  can  hampre  thee. 

But,  lord !  he  wolde  be  wrooth  withalle, 

If  men  hym  wolde  Frere  Wolf  calle  !  6430 

For  he  wolde  have  no  pacience, 

But  done  al  cruel  vengeaunce ! 

He  wolde  his  myght  done  at  the  leeste, 

No  thing  spare  for  Goddis  heeste. 

And,  God  so  wys  be  my  socour, 

But  thou  yeve  me  my  savyour 

At  Ester,  whanne  it  likith  me, 

Withoute  presyng  more  on  thee, 

I  wole  forth,  and  to  hym  gone, 

And  he  shal  housele  me  anoon,  eao 

For  I  am  out  of  thi  grucching ; 

I  kepe  not  dele  with  thee  no  thing.' 

Thus  may  he  shryve  hym,  that  forsaketh 

His  paroche  prest,  and  to  me  takith. 

And  if  the  prest  wole  hym  refuse, 

I  am  fulle  redy  hym  to  accuse, 

And  hym  punysshe  and  hampre  so, 

That  he  his  chirche  shal  forgo. 

•  But  who-so  hath  in  his  felyng 
The  consequence  of  such  shryvyng,  6450 

Shal  sene  that  prest  may  never  have  myght 
To  knowe  the  conscience  a-right 
Of  hym  that  is  undir  his  cure. 

And  this  ageyns  holy  scripture, 

That  biddith  every  heerde  honeste 

Have  verry  knowing  of  his  beeste. 

But  pore  folk  that  gone  by  strete, 

That  have  no  gold,  ne  somraes  grete, 

Hem  wolde  I  lete  to  her  prelates, 

Or  lete  her  prestis  knowe  her  states,  64ec 

For  to  me  right  nought  yeve  they ; 

•  And  why  is  it?'   '  For  they  ne  may. 

They  ben  so  bare,  I  take  no  kepe ; 

But  I  wole  have  the  fatte  sheepe ; 

Lat  parish  prestis  have  the  lene, 

I  yeve  not  of  her  harme  a  bene  ! 

And  if  that  prelates  grucche  it, 

That  oughten  wroth  be  in  her  witt, 

To  leese  her  fatte  beestes  so, 

I  shal  yeve  hem  a  stroke  or  two,  6470 

That  they  shal  leesen  with  the  force, 

Yhe,  bothe  her  mytre  and  her  eroce. 

Thus  jape  I  hem,  and  have  do  longe, 

My  pryveleges  ben  so  stronge.' 

Fals-semblant  wolde  have  stynted  heere, 

But  Love  ne  made  hym  no  such  cheere, 

That  he  was  wery  of  his  sawe ; 

But  for  to  make  hym  glad  and  fawe, 

He  seide : — '  Telle  on  more  specialy, 

Hou  that  thou  servest  untrewely.  6480 

Telle  forth,  and  shame  thee  never  a  dele 

For,  as  thyn  abit  shewith  wele, 

Thou  servest  an  hooly  heremyte.' 

'  Sothe  is ;  but  I  am  but  an  ypocrite.' 
'  Thou  goste  and  prechest  poverte  ? ' 
*  Yhe,  sir ;  but  Richesse  hath  pousteV 

'  Thou  prechest  abstinence  also  ? ' 

'  Sir,  I  wole  fillen,  so  mote  I  go, 
My  paunche  of  goode  mete  and  wyne, 
As  shulde  a  maister  of  dyvyne ;  6490 

For  how  that  I  me  pover  feyne, 
Yit  alle  pore  folk  I  disdeyne. 
I  love  bettir  that  queyntaunce, 
Ten  tyme,  of  the  kyng  of  Fraunce, 
Than  of  a  pore  man  of  mylde  mode, 
Though  that  his  soule  be  al-so  gode. 
For  whanne  I  see  beggers  quakyng, 
Naked  on  myxnes  al  stynkyng, 
For  hungre  crie,  and  eke  for  care, 
I  entremete  not  of  her  fare.  6500 

They  ben  so  pore,  and  ful  of  pyne, 
They  myghte  not  oonys  yeve  me  a  dyne, 
For  they  have  no  thing  but  her  lyf ; 
What  shulde  he  yeve  that  likketh  his  knyf  ? 
It  is  but  foly  to  entremete, 
To  seke  in  houndes  nest  fat  mete. 
Lete  bere  hem  to  the  spitel  anoon, 
But,  for  me,  comfort  gete  they  noon. 
But  a  riche  sike  usurere 

Wolde  I  visite  and  drawe  nere.  65io 

Hym  wole  I  comforte  and  rehete, 
For  I  hope  of  his  gold  to  gete. 
And  if  that  wikkid  Deth  hym  have, 
I  wole  go  with  hym  to  his  grave. 
And  if  ther  ony  reprove  me, 
Why  that  I  lete  the  pore  be, 
Wostow  how  I  not  a-scape  ? 
I  sey  and  swere  hym  ful  rape, 
That  riche  men  han  more  tecches 

Of  synne,  than  han  pore  wrecches,  6520 

And  han  of  counsel  more  mister  ; 

And  therfore  I  wole  drawe  hem  ner. 

But  as  grete  hurt,  it  may  so  be, 

Hath  a  soule  in  right  grete  poverte, 

As  soule  is  grete  riehesse,  forsothe, 

Al  be  it  that  they  hurten  bothe. 

For  riehesse  and  mendicitees 

Ben  clepid  .ij.  extremytees; 

The  mene  is  cleped  sufflsaunce, 

Ther  lyth  of  vertu  the  aboundaunce.  6530 

For  Salamon  fulle  wel  I  wote, 

In  his  parablis  us  wrote, 

As  it  is  knowe  to  many  a  wight, 

In  his  thrittene  chapitre  right;  — 

God  thou  me  kepe,  for  thi  pouste, 

Fro  riehesse  and  mendicite  ; 

For  if  a  riche  man  hym  dresse, 

To  thenke  to  myehe  on  riehesse, 

His  herte  on  that  so  fer  is  sett, 

That  he  his  creatour  foryett ;  6540 

And  hym  that  beggith,  wole  ay  greve. 

How  shulde  I  bi  his  word  hym  leve  ? 

Unnethe  that  he  nys  a  mycher, 

Forsworne,  or  ellis  Goddis  Iyer. 

Thus  seith  Salamones  sawes. 

Ne  we  fynde  writen  in  no  lawis, 

And  namely  in  oure  Cristen  lay, 

Whoso  seith,  '  yhe,'  I  dar  sey,  '  nay ' 

That  Crist,  ne  his  apostlis  dere, 

While  that  they  walkide  in  erthe  heere,    6550 

Were  never  seen  her  bred  beggyng, 

For  they  nolden  beggen  for  no  thing. 

And  right  thus  was  men  wont  to  teche  ; 
And  in  this  wise  wolde  it  preche, 
The  maistres  of  divinite 
Somtyme  in  Parys  the  citee. 

'  And  if  men  wolde  ther  geyn  appose 
The  nakid  text,  and  lete  the  glose, 
It  myghte  soone  assoiled  be  ; 
For  men  may  wel  the  sothe  see,  6560 

That,  parde,  they  myght  aske  a  thing 
Pleynly  forth  withoute  begging. 
For  they  weren  Goddis  herdis  deere, 
And  cure  of  soules  hadden  heere, 
They  nolde  no  thing  begge  her  fode ; 
For  aftir  Crist  was  done  on  rode, 
With  her  propre  handis  they  wroughte, 
And  with  travel,  and  ellis  nought, 
They  wonnen  alle  her  sustenaunce, 
And  lyveden  forth  in  her  penaunee,  6570 

And  the  remenaunt  yaf  awey 
To  other  poore  folkis  alwey. 
They  neither  bilden  tour  ne  halle, 
But  they  in  houses  smale  with  alle. 
A  myghty  man  that  can  and  may, 
Shulde  with  his  honde  and  body  alway, 
Wynne  hym  his  fode  in  laboring, 
If  he  ne  have  rent  or  sich  a  thing, 
Al-though  he  be  religious, 
And  God  to  serven  curious.  6580 

Thus  mote  he  done,  or  do  trespas, 
But  if  it  be  in  certeyn  cas, 
That  I  can  reherce,  if  myster  be, 
Right  wel,  whanne  I  the  tyme  se. 

'  Seke  the  book  of  Seynt  Austyne, 

Be  it  in  papir  or  perchemyne, 

There  as  he  writ  of  these  worchynges, 

Thou  shalt  seen  that  noon  excusynges 

A  parfit  man  no  shulde  seke 

Bi  wordis,  ne  bi  dedis  eke,  6590 

Al-though  he  be  religious, 

And  God  to  serven  curious, 

That  he  ne  shal,  so  mote  I  go, 

With  propre  hondis  and  body  also, 

Gete  his  fode  in  laboryng, 

If  he  ne  have  proprete  of  thing. 

Yit  shulde  he  selle  alle  his  substaunce, 

And  with  his  swynk  have  sustenaunce, 

If  he  be  parfit  in  bounte. 

Thus  han  tho  bookes  tolde  me :  6600 

For  he  that  wole  gone  ydilly, 

And  usith  it  ay  Jesily 

Go  haunten  other  mennes  table, 

He  is  a  treehour  ful  of  fable, 

Ne  he  ne  may,  by  gode  resoun, 

Excuse  hym  by  his  orisoun. 

For  men  bihoveth,  in  somme  gise, 

Ben  somtyme  in  Goddis  servise, 

To  gone  and  purchasen  her  nede. 

Men  mote  eten,  that  is  no  drede,  66io 

And  slepe,  and  ek  do  other  thing, 

So  longe  may  they  leve  praiyng. 

So  may  they  eke  her  praier  blynne, 

While  that  they  werke  her  mete  to  wynne. 

Seynt  Austyn  wole  therto  aceorde, 

In  thilke  book  that  I  recorde. 

Justinian  eke,  that  made  lawes, 

Hath  thus  forboden  by  olde  dawes : 

'  No  man,  up  peyne  to  be  dede, 

Mighty  of  body,  to  begge  his  brede,  6620 

If  he  may  swynke  it  for  to  gete ; 

Men  shulde  hym  rather  mayme  or  bete, 

Or  done  of  hym  aperte  justice, 

Than  suffren  hym  in  such  malice.5 

'  They  done  not  wel,  so  mote  I  go, 

That  taken  such  almesse  so, 

But  if  they  have  somme  pryvelege, 

That  of  the  peyne  hem  wole  allege. 

But  how  that  is,  can  I  not  see, 

But  if  the  prince  disseyved  be  ;  6630 

Ne  I  ne  wene  not  sikerly, 

That  they  may  have  it  rightfully. 

But  I  wole  not  determine 

Of  prynces  power,  ne  defyne, 

Ne  by  my  word  comprende,  iwys, 

If  it  so  ferre  may  strecche  in  this. 

I  wole  not  entremete  a  dele ; 

But  I  trowe  that  the  book  seith  wele, 

Who  that  takith  almessis,  that  be 

Dewe  to  folk  that  men  may  se  6640 

Lame,  feble,  wery,  and  bare, 

Pore,  or  in  such  maner  care, 

That  konne  wynnc  hem  never  mo, 

For  they  have  no  power  therto, 

He  etith  his  owne  dampnyng, 

But  if  He  lye  that  made  al  thing. 

And  if  ye  such  a  truaunt  fynde, 

Chastise  hym  wel,  if  ye  be  kynde. 

But  they  wolde  hate  you,  per  cas, 

And  if  ye  fillen  in  her  laas.  6650 

They  wolde  eftsoonys  do  you  scathe, 

If  that  they  myghte,  late  or  rathe ; 
For  they  be  not  fulle  pacient, 
That  han  the  world  thus  foule  blent. 
And  witeth  wel,  that  as  God  bad 
The  good-man  selle  al  that  he  hadcfe, 
And  folowe  hym,  and  to  pore  it  yeve, 
He  wolde  not  therfore  that  he  lyve, 
To  serven  hym  in  mendience, 
For  it  was  nevere  his  sentence ;  6660 

But  he  bad  wirken  whanne  that  neede  is, 
And  folwe  hym  in  goode  dedis. 
Seynt  Poule  that  loved  al  hooly  chirche, 
He  bade  thappostles  for  to  wirehe, 
And  wynnen  her  lyflode  in  that  wise, 
And  hem  defended)?  truaundise, 
And  seide,  '  wirketh  with  youre  honden  •' 
Thus  shulde  the  thing  be  undirstonden. 
He  nolde,  iwys,  have  bidde  hem  begging, 
Ne  sellen  gospel,  ne  prechyng,  6670 

Lest  they  berafte,  with  her  askyng, 
Folk  of  her  catel  or  of  her  thing. 
For  in  this  world  is  many  a  man 
That  yeveth  his  good,  for  he  ne  can 
Werne  it  for  shame,  or  ellis  he 
Wolde  of  the  asker  dely vered  be ; 
And  for  he  hym  encombrith  so, 
He  yeveth  hym  good  to  late  hym  go : 
But  it  can  hym  no  thyng  profite, 
They  lese  the  yift  and  the  meryte.  6680 

The  goode  folk  that  Poule  to  prechede, 
Profred  hym  ofte,  whan  he  hem  techede, 
Somme  of  her  good  in  charite  ; 
But  therfore  right  no  thing  toke  he ; 

But  of  his  hondwerk  wolde  he  gete 
Clothes  to  wryne  hym,  and  his  mete. 

'  Telle  me  thanne  how  a  man  may  lyven, 
That  al  his  good  to  pore  hath  yiven, 
And  wole  but  oonly  bidde  his  bedis, 
And  never  with  hondes  laboure  his  nedis.  6690 

May  he  do  so  ?'  '  yhe,  sir.'     '  And  how  ?' 
'  Sir,  I  wole  gladly  telle  yow : — 
Seynt  Austyn  seith,  a  man  may  be 
In  houses  that  han  proprete, 
As  templers  and  hospitelers, 
And  as  these  chanouns  regulers, 
Or  white  monkes,  or  these  blake, 
I  wole  no  mo  ensamplis  make, 
And  take  therof  his  sustenyng, 
For  therynne  lyth  no  begging,  6700 

But  other  weyes  not,  ywys ; 
Yit  Austyn  gabbith  not  of  this. 
And  yit  fulle  many  a  monke  laboreth, 
That  God  in  hooly  ehirehe  honoureth 
For  whanne  her  swynkyng  is  agone, 
They  rede  and  synge  in  chirche  anone. 

'  And  for  ther  hath  ben  gret  discorde, 
As  many  a  wight  may  bere  recorde, 
Upon  the  estate  of  mendiciens, 
I  wole  shortly,  in  youre  presence,  cno 

Telle  how  a  man  may  begge  at  nede, 
That  hath  not  wherwith  hym  to  fede, 
Maugre  his  felones  jangelyngis, 
For  sothfastnesse  wole  none  hidyngis  ; 
And  yit  percas  I  may  abeye, 
That  I  to  yow  sothly  thus  seye. 

Lo  heere  the  caas  especial : — 

If  a  man  be  so  bestial, 

That  he  of  no  craft  hath  science, 

And  nought  desireth  ignorence,  6720 

Thanne  may  he  go  a  begging  yerne, 

Til  he  somme  maner  crafte  kan  lerne, 

Thurgh  which,  withoute  truaundyng, 

He  may  in  trouthe  have  his  lyvyng. 

Or  if  he  may  done  no  labour, 

For  elde,  or  sykenesse,  or  langour, 

Or  for  his  tendre  age  also, 

Thanne  may  he  yit  a  begging  go. 

Or  if  he  have  peraventure, 

Thurgh  usage  of  his  norture,  67S0 

Lyved  over  deliciously, 

Thanne  oughten  good  folk  comunly 

Han  of  his  myscheef  somme  pitee, 

And  suffren  hym  also,  that  he 

May  gone  aboute  and  begge  his  breed, 

That  he  be  not  for  hungur  deed. 

Or  if  he  have  of  craft  kunnyng, 

And  strengthe  also,  and  desiryng 

To  wirken,  as  he  hadde  what, 

But  he  fynde  neithir  this  ne  that,  6740 

Thanne  may  he  begge  til  that  he 

Have  geten  his  necessite. 

Or  if  his  wynnyng  be  so  lite, 

That  his  labour  wole  not  acquyte 

Sufficiantly  al  his  lyvyng, 

Yit  may  he  go  his  breed  begging ; 

Fro  dore  to  dore,  he  may  go  trace, 

Til  he  the  remenaunt  may  purchace. 

Or  if  a  man  wolde  undirtake 

Ony  emprise  for  to  make,  6750 

In  the  rescous  of  oure  lay, 

And  it  defenden  as  he  may, 

Be  it  with  armes  or  lettrure, 

Or  other  covenable  cure, 

If  it  be  so  he  pore  be, 

Thanne  may  he  begge,  til  that  he 

May  fynde  in  trouthe  for  to  swynke 

And  gete  hym  clothe,  mete,  and  drynke. 

Swynke  he  with  his  hondis  corporelle, 

And  not  with  hondis  espirituelle.  6760 

In  al  this  caas,  and  in  semblables, 
If  that  ther  ben  mo  resonables, 
He  may  begge,  as  I  telle  you  heere, 
And  ellis  nought  in  no  manere, 
As  William  Seynt  Amour  wolde  preche, 
And  ofte  wolde  dispute  and  teche 
Of  this  mater  alle  openly 
At  Parys  fulle  solempnely. 
And  also  God  my  soule  blesse 
As  he  had  in  this  stedfastnesse  6770 

The  accorde  of  the  universite, 
And  of  the  puple,  as  semeth  me. 

"  No  good  man  oughte  it  to  refuse, 
Ne  ought  hym  therof  to  excuse, 
Be  wrothe  or  blithe,  who-so  be ; 
For  I  wole  speke,  and  telle  it  thee, 
Al  shulde  I  dye,  and  be  putt  doun, 
As  was  seynt  Poule,  in  derke  prisoun ; 
Or  be  exiled  in  this  caas 

With  wrong,  as  maister  William  was,  6780 

That  my  moder  Ypocrysie 
Banysshed  for  hir  gret  envye. 

'  Mi  modir  flemed  hym,  Seynt  Amour : 


THE   ROMAUNT   OF   THE   ROSE.  207 

The  noble  dide  such  labour 

To  susteyne  evere  the  loyalte, 

That  he  to  moche  agilte  me. 

He  made  a  book,  and  lete  it  write, 

Wherein  his  lif  he  did  al  write, 

And  wolde  ich  reneyede  begging, 

And  lyvede  by  my  traveylyng,  6790 

If  I  ne  hadfZe  rent  ne  other  goode. 

What?  wened  he  that  I  were  woode  ? 

For  labour  myghte  me  never  plese, 

I  have  more  wille  to  bene  at  ese ; 

And  have  wel  lever,  soth  to  seye, 

Bifore  the  puple  patre  and  preye, 

And  wrie  me  in  my  foxerie 

Under  a  cope  of  papelardie.' 

Quod  Love,  'What  devel  is  this  that  I  heere? 

What  wordis  tellest  thou  mc  heere?'  6800 

'What,  sk?  Falsnesse,  that  apert  is. 
'Thanne  dredist  thou  not  God?'  'No,  certis: 
For  selde  in  grete  thing  shal  he  spede 
In  this  worlde,  that  God  wole  drede ; 
For  folk  that  hem  to  vertu  yeven, 
And  trudy  on  her  owne  lyven, 
And  hem  in  goodnesse  ay  contene, 
On  hem  is  lytel  thrift  i-sene ; 
Suche  folk  drinken  gret  mysese  ; 
That  lyf  ne  may  me  never  plese.  6810 

But  se  what  gold  han  usurers, 
And  silver  eke  in  her  garners, 
Taylagiers,  and  these  monyours, 
Bailifs,  bedels,  provost,  countours; 
These  lyven  wel  nygh  by  ravyne, 
The  smale  puple  hem  mote  enclyne, 

And  they  as  wolves  wole  hem  eten. 

Upon  the  pore  folk  they  geten 

Fulle  moche  of  that  they  spende  or  kepe ; 

Nis  none  of  hem  that  he  nyl  strepe,  6820 

And  wrine  hem-silfe  wel  at  fulle ; 

Withoute  scaldyng  they  hem  pulle. 

The  stronge  the  feble  overgoth ; 

But  I,  that  were  my  symple  cloth, 

Robbe  bothe  robbyng  and  robbours, 

And  gile  giling,  and  gilours. 

By  my  treget,  I  gadre  and  threste 

The  grete  tresour  into  my  cheste, 

That  lyth  with  me  so  faste  bounde. 

Myn  highe  paleys  do  I  founde,  6830 

And  my  delites  I  fulfille, 

With  wyne  at  feestes  at  my  wile, 

And  tables  fulle  of  entremees ; 

I  wole  no  lyf,  but  ese  and  pees, 

And  wynne  gold  to  spende  also. 

For  whanne  the  grete  bagge  is  go, 

It  cometh  right  with  my  japes. 

Make  I  not  wel  tumble  myn  apes  ? 

To  wynnen  is  alwey  myn  entente ; 

My  purchace  is  bettir  than  my  rente ;        6840 

For  though  I  shulde  beten  be, 

Over  al  I  entremete  me ; 

Withoute  me  may  no  wight  dure. 

I  walke  soules  for  to  cure  ; 

Of  al  the  world  cure  have  I 

In  brede  and  lengthe  ;  boldly 

I  wole  bothe  preche  and  eke  counceilen ; 

With  hondis  wille  I  not  traveilen, 

For  of  the  pope  I  have  the  bulle. 

I  ne  holde  not  my  wittes  dulle ;  6850 

I  wole  not  stynten,  in  my  lyve, 
These  emperours  for  to  shryve, 
Or  kyngis,  dukis,  or  lordis  grete ; 
But  pore  folk  al  quyte  I  lete. 
I  love  no  such  shryvyng,  parde, 
But  it  for  other  cause  be. 
I  rekke  not  of  pore  men, 
Her  astate  is  not  worth  an  hen. 
Where  fyndest  thou  a  swynker  of  labour 
Have  me  unto  his  confessour  ?  6860 

But  emperesses,  and  duchesses, 
Thise  queenes,  and  eke  countesses, 
Thise  abbessis,  and  eke  bygyns, 
These  grete  ladyes  palasyns, 
These  joly  knyghtis,  and  baillyves, 
Thise  nonnes,  and  thise  burgeis  wyves, 
That  riche  ben,  and  eke  plesyng, 
And  thise  maidens  welfaryng, 
Wher-so  they  clad  or  naked  be, 
Uncounceiled  goth  ther  noon  fro  me.         wo 
And,  for  her  soules  savete, 
At  lord  and  lady,  and  her  meyne, 
I  axe,  whanne  thei  hem  to  me  shryve, 
The  proprete  of  al  her  lyve, 
And  make  hem  trowe,  bothe  meest  and  leest, 
Hir  paroche  prest  nys  but  a  beest 
Ayens  me  and  my  companye, 
That  shrewis  ben  as  gret  as  I ; 
For  whiche  I  wole  not  hide  in  holde, 
No  pryvete  that  me  is  tolde,  6880 

That  I  by  word  or  signe,  y-wis, 
Wole  make  hem  knowe  what  it  is, 
tol.  n.  p 

And  they  wolen  also  tellen  me ; 
They  hele  fro  me  no  pryvytc. 
.And  for  to  make  yow  hem  perceyven, 
That  usen  folk  thus  to  disceyven, 
I  wole  you  seyn,  withouten  drede, 
What  men  may  in  the  Gospel  rede, 
Of  Seynt  Mathew,  the  gospelere, 
That  seith,  as  I  shal  you  sey  heere.  rs 

'  Uppon  the  chaire  of  Moyses' 
(Thus  is  it  glosed  douteles  : — 
That  is  the  olde  testament, 
For  ther  by  is  the  chaire  ment) 
•  Sitte  scribes  and  pharisen  ; ' 
(That  is  to  seyn,  the  cursid  men, 
Whiche  that  we  ypocritis  calle) 
'  Doth  that  they  preche,  I  rede  you  alle, 
But  doth  not  as  they  don  a  dele, 
That  ben  not  wery  to  seye  wele,  m 

But  to  do  wel,  no  wille  have  they ; 
And  they  wolde  bynde  on  folk  al-wey, 
That  ben  to  be  giled  able, 
Burdons  that  ben  importable  ; 
On  folkes  shuldris  thinges  they  couchen, 
That  they  nyl  with  her  fyngris  touchen.' 

'And  why  wole  they  not  touche  it  ?' — 'Why?' 
For  hem  ne  lyst  not,  sikirly ; 
For  sadde  burdons  that  men  taken, 
Make  folkes  shuldris  aken.  69i 

And  if  they  do  ought  that  good  be, 
That  is  for  folk  it  shulde  se  : 
Her  burdons  larger  maken  they, 
And  make  her  hemmes  wide  alwey, 
And  loven  setes  at  the  table 

The  firste  and  most  honourable  ; 

And  for  to  han  the  firste  chaieris 

In  synagogis,  to  hem  fulle  deere  is ; 

And  willen  that  folk  hem  loute  and  grete, 

Whanne  that  they  passen  thurgh  the  strete,  6920 

And  wolen  be  cleped  Maister  also.' 

But  they  ne  shulde  not  willen  so ; 

The  gospel  is  ther  ageyns  I  gesse  : 

That  shewith  wel  her  wikkidnesse. 

1  Another  custome  use  we : — 
Of  hem  that  wole  ayens  us  be, 
We  hate  hym  deedly  everichone, 
And  we  wole  werrey  hym,  as  oon. 
Hym  that  oon  hatith,  hate  we  alle, 
And  congecte  hou  to  done  hym  falle.         6930 
And  if  we  seen  hym  wynne  honour. 
Richesse  or  preis,  thurgh  his  valour, 
Provende,  rent,  or  dignyte, 
Fulle  fast,  iwys,  compassen  we 
Bi  what  ladder  he  is  clomben  so  ; 
And  for  to  maken  hym  doun  to  go, 
With  traisoun  we  wole  hym  defame, 
And  done  hym  leese  his  goode  name. 
Thus  from  his  ladder  we  hym  take, 
And  thus  his  freendis  foes  we  make  ;         6940 
But  word  ne  wite  shal  he  noon, 
Tille  alle  hise  freendis  ben  his  foon. 
For  if  we  dide  it  openly, 
We  myght  have  blame  redily ; 
For  hadde  he  wist  of  oure  malice, 
He  hadde  hym  kept,  but  he  were  nyce. 

'  Another  is  this,  that  if  so  falle, 
That  ther  be  oon  amonge  us  alle 


212  THE  ROMAUNT   OF  THE   ROSE. 

That  doth  a  good  turne,  out  of  drede, 
We  seyn  it  is  owe  alder  deede. 
Yhe,  sikerly,  though  he  it  feynede, 
Or  that  hym  list,  or  that  hym  deynede 
A  man  thurgh  hym  avaunced  be, 
Therof  alle  parseners,  be  we, 
And  tellen  folk  where-so  we  go, 
That  man  thurgh  us  is  sprongen  so. 
And  for  to  have  of  men  preysyng, 
We  purchace,  thurgh  oure  flateryng, 
Of  riche  men  of  gret  pouste, 
Lettres,  to  witnesse  oure  bounte, 
So  that  man  weneth  that  may  us  see, 
That  alle  vertu  in  us  be. 
And  al-wey  pore  we  us  feyne  ; 
But  how-so  that  we  begge  or  pleyne, 
We  ben  the  folk,  withoute  lesyng, 
That  alle  thing  have  without  havyng ; 
Thus  be  we  dred  of  the  puple,  iwis. 
And  gladly  my  purpos  is  this : — 
I  dele  with  no  wight,  but  he 
Have  gold  and  tresour  gret  plente ; 
Her  acqueyntaunce  wel  love  I ; 
This  is  moche  my  desire  shortly. 
I  entremete  me  of  brokages, 
I  make  pees  and  mariages, 
I  am  gladly  executour, 
And  many  tymes  a  proeuratour  ; 
I  am  somtyme  messager, 
That  fallith  not  to  my  myster. 
And  many  tymes  I  make  enquestes ; 
For  me  that  office  not  honest  is ; 
To  dele  with  other  mennes  thine:. 

That  is  to  me  a  gret  lykyng. 
And  if  that  ye  have  ought  to  do 
In  place  that  I  repeire  to, 
I  shal  it  speden  thurgh  my  witt, 
As  soone  as  ye  have  told  me  it. 
So  that  ye  serve  me  to  pay, 
My  servyse  shal  be  youre  alway. 
But  who-so  wole  chastise  me, 
Anoon  my  love  lost  hath  he ;  6990 

For  I  love  no  man  in  no  gise, 
That  wole  me  repreve  or  chastise ; 
But  I  wolde  al  folk  undirtake, 
And  of  no  wight  no  teching  take ; 
For  I  that  other  folk  chastie, 
Wole  not  be  taught  fro  my  folie. 
'  I  love  noon  hermitage  more  ; 
Alle  desertes  and  holtes  hore 
And  grete  wodes  everichon, 
I  lete  hem  to  the  Baptist  John.  7000 

I  quethe  hym  quyte,  and  hym  relese 
Of  Egipt  alle  the  wildirnesse ; 
To  ferre  were  alle  my  mansiouns 
Fro  citees  and  goode  tounes. 
My  paleis  and  myn  hous  make  I 
There  men  may  renne  ynne  openly, 
And  sey  that  I  the  world  forsake. 
But  al  amydde  I  bilde  and  make 
My  hous,  and  swimme  and  pley  therynne 
Bet  than  a  fish  doth  with  his  fynne.         7010 
Of  Antecristes  men  am  I, 
Of  whiche  that  Crist  seith  openly, 
They  have  abit  of  hoolynesse, 
And  lyven  in  such  wikkednesse. 

Outward  lambren  semen  we, 

Fulle  of  goodnesse  and  of  pi  tee, 

And  inward  we,  withouten  fable, 

Ben  gredy  wolves  ravysable. 

We  enviroune  bothe  londe  and  se ; 

With  alle  the  world  werrien  we  ;  7020 

We  wole  ordeyne  of  al  thing  : 

Of  folkis  good,  and  her  lyvyng. 

'  If  ther  be  castel  or  citee 
Wherynne  that  ony  begger  be, 
Al  though  that  they  of  Milayne  were, 
For  therof  ben  they  blamed  there ; 
Or  if  a  wight  out  of  mesure, 
Wolde  lene  his  gold,  and  take  usure, 
For  that  he  is  so  coveitous ; 
Or  if  he  be  to  leccherous,  ;o?o 

Or  these  that  haunte  symonye ; 
Or  provost  fulle  of  trecherie, 
Or  prelat  lyvyng  jolily, 
Or  prest  that  halt  his  quene  hym  by, 
Or  olde  horis  hostilers, 
Or  other  bawdes  or  bordillers, 
Or  elles  blamed  of  ony  vice, 
Of  whiche  men  shulden  done  justice : 
Bi  alle  the  seyntes  that  me  pray, 
But  they  defende  hem  with  lamprey,         7040 
With  luce,  with  elys,  with  samons, 
With  tendre  gees,  and  with  capons, 
With  tartes,  or  with  chessis  fatte, 
With  deynte  flawnes,  brode  and  flat/ 
With  caleweis,  or  with  pullaylle, 
With  conynges,  or  with  fyne  vitaillf. 
That  we  undir  our  clothes  wide, 

Maken  thurgh  oure  golet  glide  ; 

Or  but  he  wole  do  come  in  haste 

Roo  venysoun  i-bake  in  paste,  7050 

Whether  so  that  he  loure  or  groyne, 

He  shal  have  of  a  corde  a  loigne, 

With  whiche  men  shal  hym  bynde  and  lede, 

To  brenne  hym  for  his  synful  deede, 

That  men  shulle  here  hym  crie  and  rore 

A  mjde  wey  aboute  and  more. 

Or  ellis  he  shal  in  prisoun  dye, 

But  if  he  wole  oure  frendship  bye, 

Or  smerten  that  that  he  hath  do, 

More  than  his  gilt  amounteth  to.  7060 

But  and  he  couthe  thurgh  his  sleght 

Do  maken  up  a  tour  of  hight, 

Nought  rought  I  whethir  of  stone  or  tree, 

Or  erthe,  or  turves  though  it  be, 

Though  it  were  of  no  vounde  stone, 

Wrought  with  squyre  and  scantilone, 

So  that  the  tour  were  stuffed  welle 

With  alle  richesse  temporelle  ; 

And  thanne  that  he  wolde  updresse 

Engyns,  bothe  more  and  lesse,  7070 

To  cast  at  us,  by  every  side, 

To  bere  his  goode  name  wide, 

Suchfi  sleghtes  I  shal  yow  nevene, 

Barelles  of  wyne,  by  sixe  or  sevene, 

Or  gold  in  sakkis  gret  plente, 

He  shulde  soone  delyvered  be. 

And  if  he  have  noon  sich  pitaunces, 

Late  hym  study  in  equipolences, 

And  late  lyes  and  fallaces, 

If  that  he  wolde  deserve  oure  graces,        708O 

Or  we  shal  bere  hym  such  witnesse 
Of  synne,  and  of  his  wrecchidnesse, 
And  done  his  loos  so  wide  renne, 
That  al  quyk  we  shulden  hym  brenne, 
Or  ellis  yeve  hym  suche  penaunce, 
That  is  wel  wors  than  the  pitaunce. 

'  For  thou  shalt  never  for  no  thing 
Kon  knowen  a-right  by  her  clothing 
The  traitours  fulle  of  trecherie, 
But  thou  her  werkis  can  a-spie.  7090 

And  ne  hadde  the  good  kepyng  be 
Whilom  of  the  universite, 
That  kepith  the  key  of  Cristendome, 
We  hadde  turmented  al  and  some. 
Suche  ben  the  stynkyng  prophetis  ; 
Nys  none  of  hem,  that  good  prophete  is  ; 
For  they  thurgh  wikked  entencioun, 
The  yeer  of  the  incarnacioun 
A  thousand  and  two  hundred  yeer, 
Fyve  and  fifty,  ferther  ne  nere  7101) 

Broughten  a  book,  with  sory  grace, 
To  yeven  ensample  in  comune  place, 
That  seide  thus,  though  it  were  fable : — 
'  This  is  the  gospel  perdurable, 
That  fro  the  Holy  Goost  is  sent.' 
Wel  were  it  worth  to  bene  i-brent. 
Entitled  was  in  such  manere 
This  book,  of  which  I  telle  heere. 
Ther  nas  no  wight  in  alle  Parys, 
Biforne  oure  lady  at  parvys,  7110 

That  they  ne  myghte  buye  the  booke, 
To  copy,  if  hem  talent  toke ; 
There  myght  he  se,  by  gret  tresoun, 

Fulle  many  fals  comparisoun  : — 

1  As  moche  as  thurgh  his  grete  myght, 

Be  it  of  hete  or  of  lyght, 

The  sonne  sourmounteth  the  mone, 

That  troublere  is,  and  chaungith  soone, 

And  the  note  kernelle  the  shelle, 

(I  scorne  not  that  I  yow  telle)  7120 

Right  so  withouten  ony  gile 

Sourmounteth  this  noble  evangile, 

The  word  of  ony  evangelist.' 

And  to  her  title  they  token  Crist ; 

And  many  a  such  comparisoun, 

Of  which  I  make  no  mencioun, 

Mighte  men  in  that  booke  fynde, 

Who-so  coude  of  hem  have  mynde. 

'  The  universite,  that  tho  was  a-slepe, 
Gan  for  to  braide,  and  taken  kepe ;  7130 

And  at  the  noys  the  heed  upcaste, 
Ne  never  sithen  slept  it  faste, 
But  up  it  stert,  and  armes  toke 
Ayens  this  false  horrible  boke, 
Al  redy  bateil  for  to  make, 
And  to  the  juge  the  book  to  take. 
But  they  that  broughten  the  boke  there, 
Hent  it  anoon  awey  for  fere  ; 
They  nolde  shewe  more  a  dele, 
But  thenne  it  kept,  and  kepen  wille,         7uc 
Til  such  a  tyme  that  they  may  see, 
That  they  so  stronge  woxen  be, 
That  no  wyght  may  hem  wel  withstonde, 
For  by  that  book  they  durste  not  stonde. 
Away  they  gonne  it  for  to  bere, 
For  they  ne  durste  not  answere 

By  exposicioun  ne  glose 

To  that  that  clerkis  wole  appose 

Ayens  the  cursednesse,  iwys, 

That  in  that  book  z-writen  is.  7150 

Now  wote  I  not,  ne  I  can  not  see 

What  maner  eende  that  there  shal  be 

Of  alle  this  that  they  may  hyde ; 

But  yit  algate  they  shal  abide, 

Til  that  they  may  it  bet  defende ; 

This  trowe  I  best  wole  be  her  ende. 

'  Thus  Antecrist  abiden  we, 
For  we  ben  alle  of  his  meyne, 
And  what  man  that  wole  not  be  so, 
Right  soone  he  shal  his  lyf  forgo.  7160 

We  wole  a  puple  upon  hym  areyse, 
And  thurgh  oure  gile  done  hym  seise, 
And  hym  on  sharpe  speris  ryve, 
Or  other  weyes  brynge  hym  fro  lyve, 
But  if  that  he  wole  folowe,  iwys, 
That  in  oure  book  i-writen  is. 

Thus  mych  wole  oure  book  signifie, 
That  while  Petre  hath  maistrie 
May  never  Iohn  shewe  welle  his  myght. 

'  Now  have  I  you  declared  right,  7170 

The  menyng  of  the  bark  and  rynde, 
That  makith  the  enteneiouns  blynde. 
But  now  at  erst  I  wole  bigynne, 
To  expowne  you  the  pith  withynne : — 

*  *  *  * 

And  the  seculers  comprehende, 
That  cristes  lawe  wole  defende, 
And  shulde  it  kepen  and  mayntenen 
Ayens  hem  that  alle  sustenen, 

And  falsly  to  the  puple  teehen, 

That  Iohn  bitokeneth  hem  to  prechen,  7180 

That  ther  nys  lawe  eovenable, 

But  thilke  gospel  perdurable, 

That  fro  the  Holy  Gost  was  sent 

To  turne  folk  that  ben  myswent, 

The  strengthe  of  Iohn  they  undirstonde, 
The  grace  in  whiehe  they  seie  they  stonde, 
That  doth  the  synfulle  folk  converte, 
And  hem  to  Ihesu  Crist  reverte. 

'  Fulle  many  another  orribilite, 
May  men  in  that  booke  se,  7190 

That  ben  comaunded,  douteles, 
Ayens  the  lawe  of  Rome  expres ; 
And  alle  with  Antecrist  they  holden, 
As  men  may  in  the  book  biholden. 
And  thanne  comaunden  they  to  sleen, 
Alle  tho  that  with  Petre  been  ; 
But  they  shal  nevere  have  that  myghte. 
And  God  to-forne,  for  strif  to  fighte, 
That  they  ne  shal  ynough  fynde, 
That  Petres  lawe  shal  have  in  mynde,  7200 

And  evere  holde,  and  so  mayntene, 
That  at  the  last  it  shal  be  sene, 
That  they  shal  alle  come  therto, 
For  ought  that  they  can  speke  or  do. 
And  thilke  lawe  shal  not  stonde, 
That  they  by  Iohn  have  undirstonde, 
But  maugre  hem  it  shal  adowne, 
And  bene  brought  to  confusioun. 
But  I  wole  stynt  of  this  matere, 
For  it  is  wonder  longe  to  here  ;  7210 

But  hadde  that  ilke  book  endured, 

Of  better  estate  I  were  ensured, 
And  freendis  have  I  yit  pardee, 
That  han  me  sett  in  gret  degre. 

'  Of  alle  this  world  is  emperour 
Gyle  my  fadir,  the  trechour, 
And  emperis  my  moder  is, 
Maugre  the  Holy  Gost,  iwis. 
Oure  myghty  lynage  and  owre  rowte 
Regneth  in  every  regne  aboute,  7220 

And  welle  is  worthy  we  mynystres  be, 
For  alle  this  world  governe  we, 
And  can  the  folk  so  wel  disceyve, 
That  noon  oure  gile  can  perceyve ; 
And  though  they  done,  they  dar  not  saye  ; 
The  sothe  dar  no  wight  bywreye. 
But  he  in  Cristis  wrath  hym  ledith, 
That  more  than  Crist  my  britheren  dredith. 
He  nys  no  fulle  good  champioun, 
That  dredith  such  similacioun,  7230 

Nor  that  for  peyne  wole  refusen, 
Us  to  correcte  and  accusen. 
He  wole  not  entremete  by  right, 
Ne  have  God  in  his  iye-sight, 
And  therfore  God  shal  hym  punyshe ; 
But  me  ne  rekke  of  no  vice, 
Sithen  men  us  loven  comunably, 
And  holden  us  for  so  worthy, 
That  we  may  folk  repreve  echoon, 
And  we  nyl  have  repref  of  noon.  7240 

Whom  shulden  folk  worshipen  so, 
But  us  that  stynten  never  mo 
To  patren  while  that  folk  may  us  see, 
Though  it  not  so  bihynde  be  ? 

And  where  is  more  wode  folye, 
Than  to  enhaunce  chyvalrie, 
And  love  noble  men  and  gay, 
That  ioly  clothis  weren  alway  ? 
If  they  be  sich  folk  as  they  semen, 
So  clene,  as  men  her  clothis  demen,  7250 

And  that  her  wordis  folowe  her  dede, 
It  is  gret  pite,  out  of  drede, 
For  they  wole  be  noon  ypocritis. 
Of  hym  me  thynketh  gret  spite  is  ; 
I  can  not  love  hym  on  no  side. 
But  beggers  with  these  hodes  wide, 
With  streight  and  pale  faces  lene, 
And  greye  clothis  not  fulle  clene, 
But  fretted  fulle  of  tatarwagges, 
And  highe  shoos  knopped  with  dagges,  7260 

That  frouncen  lyke  a  quaile  pipe, 
Or  botis  revelyng  as  a  gype  ; 
To  such  folk  as  I  you  dyvyse, 
Shulde  princes  and  these  lordis  wise, 
Take  alle  her  londis  and  her  thingis, 
Bothe  werre  and  pees,  and  governyngis ; 
To  such  folk  shulde  a  prince  hym  yive, 
That  wolde  his  lyf  in  honour  lyve. 

A.nd  if  they  be  not  as  they  seme, 
That  serven  thus  the  world  to  queme,  7270 

There  wolde  I  dwelle  to  disceyve 
The  folk,  for  they  shal  not  perceyve, 

'  But  I  ne  speke  in  no  such  wise, 
That  men  shulde  humble  abit  dispise, 
So  that  no  pride  ther  undir  be. 
No  man  shulde  hate,  as  thynkith  me, 
The  pore  man  in  sich  clothyng. 

But  God  ne  preisith  hyra  no  thing, 

That  seith  he  hath  the  world  forsake, 

And  hath  to  worldly  glorie  hym  take,        7280 

And  wole  of  siche  delices  use. 

Who  may  that  begger  wel  excuse  ? 

That  papelard,  that  hym  yeldith  so, 

And  wole  to  worldly  ese  go, 

And  seith  that  he  the  world  hath  lefte, 

And  gredily  it  grypeth  efte, 

He  is  the  hounde,  shame  is  to  seyn, 

That  to  his  castyng  goth  ageyn. 

'  But  unto  you  dar  I  to  lye. 
But  myght  I  felen  or  aspie,  7290 

That  ye  perceyved  it  no  thyng, 
Ye  shulde  have  a  stark  lesyng, 
Right  in  youre  honde  thus  to  bigynne ; 
I  nolde  it  lette  for  no  synne.' 

The  god  lough  at  the  wondir  tho, 
And  every  wight  gan  laugh  also, 
And  seide : — '  Lo,  heere  a  man  a-right, 
For  to  be  trusty  to  every  wight ! ' 

'  Fals-semblant,'  quod  Love,  '  sey  to  me, 
Sith  I  thus  have  avaunced  thee,  7300 

That  in  my  court  is  thi  dwellyng, 
And  of  ribawdis  shalt  be  my  kyng, 
Wolt  thou  wel  holden  my  forwordis  ? ' 

F.  Sem.  '  Yhe,  sir,  from  henries  forewardis ; 
Hadde  never  youre  fadir  heere  biforne, 
Servaunt  so  trewe,  sith  he  was  borne. 

Amour.  '  That  is  ay  ens  alle  nature.' 

F.  Sem.  *  Sir,  putte  you  in  that  aventure ; 
For  though  ye  borowes  take  of  me, 
The  sikerer  shal  ye  never  be  7310 

For  ostages.  ne  sikernesse, 

Or  chartres,  for  to  bere  witnesse. 

I  take  youre  3ilf  to  recorde  heere, 

That  men  ne  may  in  no  manere 

Teren  the  wolf  out  of  his  hide, 

Til  he  be  slayn,  bak  and  side, 

Though  men  hym  bete  and  al  to-defile ; 

What  ?  wene  ye  that  I  wole  bigile  ? 

For  I  am  clothed  mekely, 

Ther  undir  is  alle  my  trechery ;  7320 

Myn  herte  chaungith  never  the  mo 

For  noon  abit,  in  which  I  go. 

Though  I  have  chere  of  symplenesse, 

I  am  not  wery  of  shrewidnesse. 

Myn  lemman,  streyneth  Abstinence, 

Hath  myster  of  my  purveaunce ; 

She  hadde  ful  longe  a-go  be  deede, 

Nere  my  councel  and  my  rede  ; 

Lete  hir  allone,  and  you  and  me.' 

And  Love  answerde,  '  I  trust  thee  7330 

Withoute  borowe,  for  I  wole  noon.' 

And  Fals-semblant,  the  theef,  anoon, 

Ryght  in  that  ilke  same  place, 

That  hadde  of  tresoun  al  his  face 

Ryght  blak  withynne,  and  white  withoute, 

Thankith  hym,  gan  on  his  knees  loute. 

Thanne  was  there  nought,  but  '  Every  man 
Now  to  assaut,  that  sailen  can,' 
Quod  Love,  '  and  that  fulle  hardyly.' 
Thanne  armed  they  hem  communly  7340 

Of  sich  armour  as  to  hem  felle. 
Whanne  they  were  armed  fers  and  felle, 
They  wente  hem  forth  alle  in  a  route, 

And  set  the  castel  al  aboute ; 

They  wille  nought  away  for  no  drede, 

Tille  it  so  be  that  they  ben  dede, 

Or  tille  they  have  the  castel  take. 

And  foure  batels  they  gan  make, 

And  parted  hem  in  foure  anoon, 

And  toke  her  way,  and  forth  they  gone,    7350 

The  foure  gates  for  to  assaile, 

Of  whiche  the  kepers  wole  not  faile  ; 

For  they  ben  neithir  sike  ne  dede, 

But  hardy  folk,  and  stronge  in  dede. 

Now  wole  I  seyn  the  countynaunce 
Of  Fals-semblant,  and  Abstynaunee, 
That  ben  to  Wikkid-tonge  went. 
But  first  they  heelde  her  parlement, 
Whether  it  to  done  were, 
To  maken  hem  be  knowen  there,  7360 

Or  elles  walken  forth  disgised. 
But  at  the  laste  they  devysed, 
That  they  wolde  gone  in  tapinage, 
As  it  were  in  a  pilgrimage, 
Lyke  good  and  hooly  folk  unfeyned. 
And  dame  Abstinence-streyned 
Toke  on  a  robe  of  kamelyne, 
And  gan  hir  graithe  as  a  bygynne. 
A  large  covereehief  of  threde, 
She  wrapped  alle  aboute  hir  heede,  7370 

But  she  forgate  not  hir  sawter. 
A  peire  of  bedis  eke  she  bere 
Upon  a  lace,  alle  of  white  threde, 
On  which  that  she  hir  bedes  bede  ; 
But  she  ne  bought  hem  never  a  dele, 
For  they  were  geven  her,  I  wote  wele, 

God  wote,  of  a  fulle  hooly  frere, 

That  seide  he  was  hir  fadir  dere, 

To  whom  she  hadde  ofter  went, 

Than  ony  frere  of  his  eovent.  7380 

And  he  visited  hir  also, 

And  many  a  serraoun  seide  hir  to ; 

He  nolde  lette  for  man  on  lyve, 

That  he  ne  wolde  hir  ofte  shryve. 

[And  wyth  so  gret  devotion 

They  made  her  confession, 

That  they  had  ofte,  for  the  nones, 

Two  heedes  in  one  hode  at  ones. 

Of  fayre  shappe  I  devysed  her  the, 
But  pale  of  face  sometyme  was  she ;  7390 

That  false  traytouresse  untrewe, 
Was  lyke  that  salowe  horse  of  hewe, 
That  in  the  Apocalips  is  shewed, 
That  signyfyeth  tho  folke  beshrewed, 
That  bene  al  ful  of  trecherye, 
And  pale,  through  hypocrisye  ; 
For  on  that  horse  no  colour  is, 
But  onely  deed  and  pale,  ywys. 
Of  such  a  colour  enlangoured, 
Was  Abstinence,  ywys,  coloured  ;  7400 

Of  her  estate  she  her  repentede, 
As  her  vysage  represented^. 

She  had  a  burdowne  al  of  thefte, 
That  Gyle  had  yeve  her  of  hys  yefte ; 
And  a  skryppe  of  faynte  distresse, 
That  ful  was  of  elengenesse, 
And  forth  she  walkede  sobrely : 
And  False-semblaunt  saynt,  je  vous  die, 
And  as  it  were  for  such  mistere, 

VOL.    VI.  Q 

Done  on  the  cope  of  a  frere,  7410 

With  chere  syraple,  and  ful  pytous, 

Hys  lookyng  was  not  disdeynous, 

Ne  proude,  but  meke  and  ful  pesyble. 

About  his  necke  he  bare  a  Byble, 

And  squierly  forth  gan  he  gon ; 

And  for  to  reste  hys  lymmes  upon, 

He  had  of  Treason  a  potente ; 

As  he  were  feble,  hys  way  he  wente. 

But  in  hys  sieve  he  gan  to  thrynge 

A  rasoure  sharpe,  and  wel  bytynge,  7420 

That  was  i-forged  in  a  forge, 

Which  that  men  clepen  Coupe-gorge. 

So  longe  forth  her  waye  they  nomen, 
Tyl  they  to  Wycked-tonge  comen, 
That  at  hys  gate  was  syttyng, 
And  sawe  folke  in  the  way  passyng. 
The  pylgrymes  sawe  he  faste  by 
That  beren  hem  ful  mekely, 
And  humbleZy  they  wyth  hym  mette. 
Dame  Abstinence  fyrst  hym  grette,  7430 

And  syth  hym  False-semblant  saluede, 
And  he  hem ;  but  he  not  remeuede, 
For  he  ne  dred  hem  not  a  dele. 
For  whan  he  sawe  her  faces  wele, 
Alwaye  in  herte  hym  thoughte  so, 
He  shulde  knowe  hem  both*?  two ; 
For  wele  he  knewe  dame  Abstynaunce, 
But  he  ne  knewe  not  Constreynaunce. 
He  ne  knewe  nat  that  she  was  constreyned, 
Ne  of  her  theves  lyfe  fayned,  7440 

But  wende  she  come  of  wyl  al  fre  ; 
But  she  come  in  another  degre  ; 


THE   ROMAUXT   OF   THE   ROSE.  227 

And  yf  of  good  wyl  she  beganne, 
That  wyl  i-fayled  was  her  thanne. 
And  False-semblant  had  he  sene  alse, 
But  he  knewe  nat  that  he  was  false. 
Yet  false  was  he,  but  his  falsenesse 
Ne  coude  he  not  espye,  nor  gesse  ; 
For  Semblant  was  so  slye  wrought, 
That  falsenesse  he  ne  espyede  nought.  7iso 

But  haddest  thou  knowen  hym  beforne, 
Thow  woldest  on  a  boke  have  sworne. 
Whan  thou  hym  saugh  in  thylke  araye 
That  he,  that  whylome  was  so  gaye, 
And  of  the  daunce  Joly  Robyn, 
Was  tho  become  a  Jacobyn. 
But  sothly,  what-so  men  hym  calle, 
Frere  preachours  bene  goode  men  alle ; 
Her  order  wyckedly  they  beren 
Such  Minstreles,  yf  they  weren.  7460 

So  bene  Augustyns,  and  Cordylers, 
And  Carmes,  and  eke  sacked  freers, 
And  alle  freres  shodde  and  bare 
(Though  some  of  hem  bene  great  and  square) 
Ful  holy  men,  as  I  hem  deme; 
Everyche  of  hem  wolde  good  man  seme. 
But  shalt  thou  never  of  apparence 
Sene  conclude  good  consequence 
In  none  argument,  ywys, 
If  existence  al  fayled  is.  7470 

For  men  may  fynde  alwaye  sopheme 
The  consequence  to  enveneme, 
Who-so  that  hath  had  the  subtelte 
The  double  sentence  for  to  see. 
Whan  the  pylgrymes  comen  were 


228  THE  ROMAUNT   OF   THE   ROSE. 

To  Wycked-tonge  that  dwelled  there, 

(Her  harneys  nygh  hem  was  algate) 

By  Wycked-tonge  adowne  they  sate, 

That  badde  hem  nere  hym  for  to  come, 

And  of  tidynges  telle  hym  some,  7490 

And  sayde  hem  : — '  What  case  maketh  yow 

To  come  to  this  place  now?' 

'  Sir,'  sayde  Strayned-abstinaunce, 

'  We,  for  to  dryen  our  penaunce, 

With  hertes  pytous  and  devoute, 

Are  commen,  as  pylgrimes  gon  aboute  ; 

Wei  nygh  on  fote  alway  we  go  ; 

Ful  doughty  ben  our  heeles  two ; 

And  thus  bothe  we  ben  i-sent 

Throughoute  this  worlde  that  is  myswent,    7490 

To  yeve  ensample,  and  preche  also. 

To  fyshen  synful  men  we  go, 

For  other  fyshynge  ne  fyshe  we. 

And,  syr,  for  that  charite, 

As  we  be  wont,  herborowe  we  crave, 

Your  lyfe  to  amende,  Christ  it  save  ! 

And  so  it  shulde  you  nat  displease, 

We  wolden,  yf  it  were  your  ease, 

A  shorte  sermon  unto  you  sayne. 

And  Wicked-tonge  answered  agayne,  7500 

'  The  house,'  quod  he,  '  such  as  ye  se, 

Shal  not  be  warned  you  for  me, 

Seye  what  you  lyst,  and  I  wol  here.' 

'  Graunt  mercy  swete  syr  dere  ! ' 

Quod  alderfirst,  dame  Abstynence, 

And  thus  began  she  her  sentence. 

Const.  Abstinence.    '  Sir,  the  fyrste  vertue, 
certayne, 

The  greatest,  and  mooste  soverayne 

That  may  be  founde  in  any  man, 

For  havyng,  or  for  wytte  he  can,  75io 

That  is  hys  tonge  to  refrayne; 

Therto  ought  every  wyght  him  payne. 

For  it  is  better  stylZe  be, 

Than  for  to  speken  harme,  parde! 

And  he  that  herkeneth  it  gladly, 

He  is  no  good  man  sykerly. 

And,  sir,  aboven  al  other  synne, 

In  that  arte  thou  moost  gylty  inne. 

Thou  spake  a  jape  not  longe  ago, 

(And,  sir,  that  was  ryght  yvel  do)  7520 

Of  a  yonge  man  that  here  repayrede, 

And  never  yet  thys  place  apayrede. 

Thou  saydest  he  awayted  nothynge, 

But  to  deceyve  Fayre-welcomyng. 

Ye  sayde  nothyng  soth  of  that ; 

But,  sir,  ye  lye ;  I  tel  you  plat ; 

He  ne  cometh  no  more,  ne  goth,  parde  ! 

I  trowe  ye  shal  hym  never  se. 

Fayre-welcomynge  in  prison  is, 

That  ofte  hath  played  with  you  er  thys         7530 

The  fayrest  games  that  he  coude, 

Withoute  fylthe  styl  or  loude  ; 

Nowe  dare  he  not  himselfe  solaoe. 

Ye  han  also  the  man  do  chase, 

That  he  dare  neyther  come  ne  go. 

What  meveth  you  to  hate  hym  so, 

But  properly  your  wycked  thought, 

That  many  a  false  leasyng  hath  thought  ? 

That  meveth  youre  foole  eloquence, 

That  jangleth  ever  in  audience,  7540 

And  on  the  folke  areyseth  blame, 

And  doth  hem  dishonour  and  shame, 

For  thyng  that  maye  have  no  prevyng, 

But  lykelynesse,  and  contryvyng. 

For  I  dare  sayne,  that  Reason  demeth, 

It  is  not  al  soth  thynge  that  semeth, 

And  it  is  synne  to  con  trove 

Thynge  that  is  for  to  reprove  ; 

Thys  wote  ye  wele.     And,  syr,  therfore 

Ye  arne  to  blame  the  more.  7550 

And,  nathlesse,  he  recketh  lyte  ; 

He  yeveth  nat  nowe  therof  a  myte  ; 

For  yf  he  thoughte  harme,  parfaye, 

He  wolde  come  and  gone  al  daye  ; 

He  coude  not  himselfe  abstene. 

Nowe  cometh  he  not,  and  that  is  sene, 

For  he  ne  taketh  of  it  no  cure, 

But  yf  it  be  through  aventure, 

And  lasse  than  other  folke  algate. 

And  thou  her  watehest  at  the  gate,  7560 

With  speare  in  thyne  arest  alwaye  ; 

There  muse,  musard,  al  the  daye ; 

Thou  wakest  nyght  and  daye  for  thought ; 

Iwys  thy  traveyle  is  for  nought. 

And  Jelosy,  withouten  fayle, 

Shal  never  quyte  the  thy  travayle. 

And  skath  is  that  Fayre-welcomyng, 

Wythoute  any  trespassyng, 

Shal  wrongfully  in  prison  be, 

There  wepeth  and  languysheth  he.  7570 

And  though  thou  never  yet,  ywys, 

Agyltest  man  no  more  but  thys, 

(Take  not  a-greefe)  it  were  worthy 

To  putte  the  out  of  thys  bayly, 

And  afterwarde  in  prison  lye, 

And  fettre  the  tyl  that  thou  dye ;] 

For  thou  shalt  for  this  synne  dwelle 

Right  in  the  devels  ers  of  helle, 

But- if  that  thou  repente  thee.' 

'  Mafay,  thou  liest  falsly  !'  quod  he.  7580 

'  What  ?  welcome,  with  myschaunce  nowe ! 

Have  I  therfore  i-herberd  yowe 

To  seye  me  shame,  and  eke  reprove  ? 

With  sory  happe  to  youre  bihove, 

Am  I  to  day  youre  herbergere ! 

Go,  herber  yow  elles-where  than  heere, 

That  han  a  Iyer  callede  me. 

Two  tregetours  art  thou  and  he, 

That  in  myn  hous  do  me  this  shame, 

And  for  my  sothe-saugh  ye  me  blame.  7590 

Is  this  the  sermoun  that  ye  make  ? 

To  alle  the  develles  I  me  take, 

Or  elles,  God,  thou  me  confounde, 

But  er  men  diden  this  castel  founde, 

It  passith  not  ten  daies  or  twelve, 

But  it  was  tolde  right  to  my  selve, 

And  as  they  seide,  right  so  tolde  I, 

He  kyste  the  rose  prjrvyly. 

Thus  seide  I  now,  and  have  seid  yore ; 

I  not  where  he  dide  ony  more.  7600 

Why  shulde  men  sey  me  such  a  thyng, 

If  it  ne  hadde  bene  gabbyng  ? 

Ryght  so  seide  I,  and  wole  seye  yit ; 

I  trowe  I  lied«  not  of  it, 

And  with  my  bemes  I  wole  blowe 

To  alle  neighboris  a-rowe, 

How  he  hath  bothe  comen  and  gone.' 

Tho  spake  Fals-semblant  right  anone, 
'  Alle  is  not  gospel,  oute  of  doute, 
That  men  seyn  in  the  towne  aboute  ;  7610 

Ley  no  deef  ere  to  my  spekyng, 
I  swere  yow,  sir,  it  is  gabbyng. 
I  trowe  ye  wote  wel  certeynly, 
That  no  man  loveth  hym  tenderly, 
That  seith  hym  harme,  if  he  wote  it, 
Alle  be  he  never  so  pore  of  wit. 
And  soth  it  is  also  sikerly, 
This  knowe  ye,  sir,  as  wel  as  I 
That  lovers  gladly  wole  visiten 
The  places  there  her  loves  habiten.  7620 

This  man  yow  loveth  and  eke  honoureth ; 
This  man  to  serve  you  laboureth ; 
And  clepith  you  his  freend  so  deere, 
And  this  man  makith  you  good  chere, 
And  every  where  that  you  meteth, 
He  yow  saloweth,  and  he  you  greteth. 
He  preseth  not  so  ofte,  that  ye 
Ought  of  his  come  encombred  be  ; 
Ther  presen  other  folk  on  yow, 
Fulle  ofter  than  he  doth  now.  7630 

And  if  his  herte  hym  streynede  so 
Unto  the  rose  for  to  go, 
Ye  shulde  hym  sene  so  ofte  nede, 
That  ye  shulde  take  hym  with  the  dede ; 
He  cowde  his  comyng  not  forbere, 
Though  ye  hym  thrilled  with  a  spere ; 
It  nere  not  thanne  as  it  is  now. 
But  trustith  wel,  I  swere  it  yow, 
That  it  is  clene  out  of  his  thought. 

Sir,  certis,  he  ne  thenkith  it  nought ;  two 

No  more  ne  doth  Faire-welcomyng, 

That  sore  abieth  al  this  thing. 

And  if  they  were  of  oon  assent, 

Fulle  soone  were  the  rose  hent, 

The  maugre  youres,  wolde  be. 

And  sir,  of  o  thing  herkeneth  me  : — 

Sith  ye  this  man,  that  loveth  yow, 

Han  seid  such  harme  and  shame,  now 

Witeth  wel,  if  he  gessed  it, 

Ye  may  wel  demen  in  youre  wit,  7650 

He  nolde  no  thyng  love  you  so, 

Ne  callen  you  his  freende  also, 

But  nyght  and  day  he  wole  wake, 

The  castelle  to  destroie  and  take 

If  it  were  soth,  as  ye  devise ; 

Or  some  man  in  some  maner  wise 

Might  it  warne  hym  everydele, 

Or  by  hym-silf  perceyven  wele. 

For  sith  he  myghte  not  come  and  gone 

As  he  was  whilom  wont  to  done,  7660 

He  myght  it  sone  wite  and  see ; 

But  now  alle  other  wise  wote  he. 

Thanne  have  ye  sir,  al  outerly 

Deserved  helle,  and  jolyly 

The  deth  of  helle  douteles, 

That  thrallen  folk  so  gilteles.' 

Fals-semblant  proveth  so  this  thing, 
That  he  can  noon  answeryng, 
And  seth  alwey  such  apparaunce, 
That  nygh  he  fel  in  repentaunee,  7670 

And  seide  hym : — '  Sir,  it  may  wel  be. 
Semblant,  a  good  man  semen  ye ; 

And,  Abstinence,  fulle  wise  ye  seme ; 

Of  o  talent  you  bothe  I  deme. 

What  counceil  wole  ye  to  me  yeven  ?' 

'  Ryght  heere  anoon  thou  shalt  be  shryven 
And  sey  thy  synne  withoute  more ; 
Of  this  shalt  thou  repente  sore ; 
For  I  am  prest,  and  have  pouste, 
To  shryve  folk  of  most  dignyte  7680 

That  ben  as  wide  as  world  may  dure. 
Of  alle  this  world  I  have  the  cure, 
And  that  hadde  never  yit  persoun, 
Ne  vicarie  of  no  maner  toun. 
And,  God  wote,  I  have  of  thee, 
A  thosand  tjme  more  pitee, 
Than  hath  thi  preest  parochial, 
Though  he  thy  freend  be  special. 
I  have  avauntage,  in  o  wise, 
That  youre  prelatis  ben  not  so  wise,  7690 

Ne  half  so  lettred  as  am  I. 
I  am  licenced  boldely, 
[In  divinitie  for  to  rede, 
And  to  confessen,  out  of  drede. 
If  ye  wolle  you  nowe  confesse, 
And  leave  your  synnes  more  and  lesse, 
Without  abode,  knele  downe  anon, 
And  ye  shal  have  absolucion.'] 


EXPLICIT. 


COMPLAYNTE  OF  A  LOVERES  LYFE; 

OE,    THE    COMPLAINT    01"    THE 
BLACK    KNIGHT. 


I. 

!N  May,  when  Flora,  the  fresshe  lusty 
quene, 
The  soyle  hath  clad  in  grene,  rede,  and 
white  ; 

And  Phebus  gan  to  shede  his  stremes  shene 
Amyd  the  Bole,  wyth  al  the  hemes  bryghte ; 
And  Lucifer,  to  chace  awey  the  nyghte, 
Ayen  the  morowe  our  orysont  hath  take, 
To  bydde  loveres  oute  of  her  slepe  awake, 

n. 

And  hertys  hevy  for  to  recomforte 

From  dreryhed  of  hevy  nyghtis  sorowe, 

Nature  bad  hem  ryse,  and  hem  disporte,  10 

Ageyn  the  goodly  glade  greye  morowe  ; 

And  Hope  also,  with  seint  Johan  to  borowe, 

Bad  in  dispite  of  daunger  and  dispeyre, 

For  to  take  the  holsome  lusty  eyre. 

III. 
And  wyth  a  sygh  I  gan  for  to  abreyde 
Out  of  my  slombre,  and  sodenly  out  sterte, 
As  he,  alas !  that  nygh  for  sorowe  deyde, 
My  sekenes  sat  ay  so  nygh  myn  herte, 
But  for  to  fynde  socoure  of  my  smerte, 
Or  atte  lest  summe  relesse  of  my  peyn,  20 

That  me  so  sore  halt  in  every  veyn, 

IV. 

I  rose  anon,  and  thoght  I  wolde  goon 
Into  the  wode,  to  here  the  briddes  singe, 
When  that  the  mysty  vapour  was  agoon, 
And  clere  and  feyre  was  the  morownyng ; 
The  dewe  also  lyk  sylver  in  shynynge 
Upon  the  leves,  as  any  baume  swete, 
Til  firy  Tytan  with  hys  persaunt  hete 

v. 
HadtZe  dried  up  the  lusty  lycour  nywe, 
Upon  the  herbes  in  the  grene  mede,  30 

And  that  the  floures  of  many  dyvers  hywe, 
Upon  the  stalk es  gunne  for  to  sprede, 
And  for  to  splay  out  her  leves  on  brede 
Ageyn  the  sunne,  golde-borned  in  hys  spere, 
That  doun  to  hem  caste  hys  bemes  clere. 

VI. 

And  by  a  ryver  forth  I  gan  costey, 

Of  water  clere  as  berel  or  cristal, 

Til  at  the  last  I  founde  a  lytil  wey, 

Towarde  a  parke,  enclosed  with  a  wal 

In  compas  rounde,  and  by  a  gate  smal,  40 

Who -so  that  wolde  frely  myghte  goon, 

Into  this  parke,  walled  with  grene  stoon. 

VII. 

And  in  I  went  to  here  the  briddes  songe, 
Which  on  the  braunches,  bothe  in  pleyn  and  vale, 
So  loude  songe  that  al  the  ivode  ronge, 
Lyke  as  hyt  sholde  shever  in  pesis  smale ; 
And  as  me  thoghte,  that  the  nyghtyngale 
Wyth  so  grete  myght  her  voyse  gan  out  wreste 
Ryght  as  her  herte  for  love  wolde  breste. 

vin. 
The  soyle  was  pleyne,  smothe,  and  wonder  softe, 
Al  oversprad  with  tapites  that  Nature  51 

Hadde  made  her  selfe ;  celured  eke  alofte 
With  bowys  grene,  the  flowres  for  to  cure, 
That  in  her  beaute  they  may  longe  endure 
Fro  al  assaute  of  Phebus  fervent  fere, 
Which  in  his  spere  so  hote  shone  and  clere. 

IX. 

The  eyre  atempre,  and  the  smothe  wynde 

Of  Zepherus,  amonge  the  blosmes  whyte, 

So  holsomme  was,  and  so  nourysshing  be  kyndej 

That  smale  buddes,  and  rounde.blomes  lyte,        60 

In  maner  gan  of  her  brethe  delyte, 

To  yif  us  hope  her  frute  shal  take 

Ayens  autumpne,  redy  for  to  shake. 

x. 

1  sawe  ther  Daphene  closed  under  rynde, 

Grene  laurer,  and  the  holsomme  pyne, 

The  myrre  also  that  wepeth  ever  of  kynde, 

The  cedres  high,  upryght  as  a  lyne, 

The  philbert  eke,  that  lowe  dothe  enclyne 

Her  bowes  grene  to  the  erthe  doune, 

Unto  her  knyght  ycalled  Demophoune.  70 

xr. 
There  saw  I  eke  the  fressh  hawthorne 
In  white  motele,  that  so  soote  doth  smelle, 
Asshe,  firre,  and  oke,  with  many  a  yonge  acorne, 
And  many  a  tre  mo  then  I  can  telle ; 
And  me  beforne  I  sawe  a  litel  welle, 
That  had  his  course,  as  I  gan  tho  beholde, 
Under  an  hille,  with  quyke  stremes  colde. 

XII. 

The  gravel  gold,  the  water  pure  as  glas, 

The  bankys  rounde,  the  welle  environyng, 

And  softe  as  velvet  the  yonge  gras  so 

That  thereupon  ful  lustely  gan  sp/ynge, 

The  sute  of  trees  aboute  compassyng 

Her  shadowe  caste,  closyng  the  welle  rounde, 

And  al  the  herbes  grouyng  on  the  grounde. 

XIII. 

The  water  was  so  holsom  so  vertuous, 

Throgh  myghte  of  herbes  grouynge  ther  beside ; 

iVat  lyche  the  welle  wher  as  Narcissus 

Yslayn  was  throgh  vengeaunce  of  Cupide, 

Wher  so  covertely  he  did  abide 

The  greyn  of  cruel  deth  upon  eche  brynke,  90 

That  deth  mot  folowe,  who  that  ever  drynke. 

XIV. 

Ne  lyche  the  pitte  of  the  Pegace, 
Under  Pernaso,  wher  poetys  slepte ; 
Nor  lyke  the  welle  of  pure  chastite, 
Whiche  as  Dyane  with  her  nymphes  kepte, 
When  she  naked  into  the  water  lepte, 
That  slowe  Acteon  with  his  houndes  felle, 
Oonly  for  he  cam  so  nygh  the  welle. 

XV. 

But  this  welle  that  I  her  of  reherse 

So  holsom  was,  that  hyt  wolde  aswage  100 

Bollyn  hertis,  and  the  venym  perse 

Of  pensifhede,  with  al  the  cruel  rage, 

And  evermore  refresshe  the  visage 

Of  hem  that  were  in  eny  werynesse 

Of  gret  labour,  or  fallen  in  distresse. 

XVI. 

And  I  that  throgh  daungere  and  disdeyn, 

So  drye  a-thruste,  thoght  I  wolde  assaye 

To  tast  a  draght  of  this  welle  or  tweyn, 

My  bitter  langour  yf  hyt  myght  alaye, 

And  on  the  banke  anon  adoune  I  lay,  no 

And  with  myn  hede  unto  the  welle  I  raghte, 

And  of  the  water  dranke  I  a  good  draghte. 

XVII. 

Wherof  me  thoght  I  was  refresshed  wel 

Of  the  brynnyng  that  sate  so  nyghe  my  herte, 

That  verely  anon  I  gan  to  fele 

An  huge  part  relesed  of  my  smerte ; 

And  therewithalle  anoon  up  I  sterte, 

And  thoght  I  wolde  walkera  and  se  more, 

Forth  in  the  parke  and  in  the  holtys  hore. 

XVIII. 

And  thorgh  a  launde  as  I  yede  apace,  120 

And  gan  aboute  faste  to  beholde, 

I  fonde  anon  a  delytable  place, 

That  was  beset  with  trees  yong  and  olde, 

Who 8  names  her  for  me  shal  not  be  tolde, 

Amyde  of  whiche  stode  an  erber  grene, 

That  benched  was  with  turves  nywe  and  clene. 


240  COMPLATNTE  OF  A  LOVERES  LYFE. 

XIX. 

This  herber  was  ful  of  floures  ofinde, 

Into  the  whiehe  as  I  beholde  gan, 

Betwex  an  hulfere  and  a  wodebynde, 

As  I  was  war,  I  sawe  thcr  lye  a  man  ise 

In  blake  and  white  colour,  pale  and  wan, 

And  wonder  dedely  also  of  his  hiwe, 

Of  hurtes  grene,  and  fresshe  woundes  nywe. 

xx. 
And  overmore  destreyned  with  sekenesse 
Besyde  al  this  he  was  ful  grevously, 
For  upon  him  he  had  a  hote  accesse, 
That  day  be  day  him  shoke  ful  petously, 
So  that  for  constreynyng  of  hys  malady, 
And  hertely  wo,  thus  lyinge  al  alone, 
It  was  a  deth  for  to  so  here  hym  grone.  uo 

XXI. 

Wherof  astonied  my  fote  I  gan  withdrawe, 
Gretly  wondring  what  hit  myghte  be, 
That  he  so  lay  and  hadcfe  no  felowe, 
Ne  that  I  coude  no  wyght  with  him  se ; 
Wherof  I  hadde  routhe,  and  eke  pite, 
And  gan  anon,  so  softly  as  I  coude, 
Amonge  the  busshes  me  prively  to  shroude ; 

XXII. 

If  that  I  myght  in  eny  wise  aspye, 

What  was  the  cause  of  his  dedely  woo, 

Or  why  that  he  so  pitously  gan  crie  iso 

On  hys  fortune,  and  on  eure  also, 

With  al  my  myght  I  leyde  an  ere  to, 

Every  worde  to  marke  what  he  sayede, 

Out  of  his  swogh  among  as  he  abreyde. 

XXill. 
But  first,  yf  I  shal  make  mensyoun 
Of  hys  persone,  and  pleynly  him  discrive, 
He  was  in  sothe,  without  excepcioun, 
To  speke  of  manhod,  oon  the  best  on  lyve  ; 
Ther  may  no  man  ayeines  trouthe  strp'e, 
For  of  hys  tyme,  and  of  his  age  also,  160 

He  proved  was,  ther  men  shuld  have  ado. 

XXIV. 

For  oon  the  beste,  ther  of  brede  and  lengthe 

So  wel  ymade  by  good  proporsioun, 

Yf  he  hadde  be  in  his  delyver  strengthe  ; 

But  thoght  and  sekenesse  wer  occasion 

That  he  thus  lay  in  lamentacioun 

Gruffe  on  the  grounde,  in  place  desolate, 

Sole  by  hymself,  awaped  and  amate. 

xxv. 

And  for  me  semeth  that  hit  ys  fyttyng 

His  wordes  alle  to  put  in  remembraunce,  170 

To  me  that  herde  al  his  compleynyng 

And  alk  the  grounde  of  his  woful  chaunce, 

Yf  therwithal  I  may  yow  do  plesaunce, 

I  wol  to  yow  so  as  I  can  anone, 

Lych  as  he  seyde,  rehersen  everychone. 

XXVI. 

But  who  shal  now  helpe  me  for  to  compleyne  ? 

Or  who  shal  now  my  stile  guy  or  lede  ? 

0  Nyobe,  let  now  thi  teres  reyne 

Into  my  penne,  and  eke  helpe  in  this  nede  ! 

Thou  woful  Mirre  that  felist  my  herte  blede       iso 

Of  pitouse  wo,  and  my  honde  eke  quake, 

When  that  I  write,  for  this  mannys  sake. 

VOL.  VI.  E 

XXVII. 
For  unto  wo  acordeth  compleynyng, 
And  delful  chere  unto  hevynesse ; 
To  sorow  also,  sighing  and  wepyng, 
And  pitouse  morenyng  unto  drerynesse  ; 
And  whoso  that  shal  writer  of  distresse, 
In  partye  nedeth  to  knowe  felyngly 
Cause  and  rote  of  alZe  suche  malady. 

XXVHI. 

But  I  alas  !  that  am  of  wytte  but  dulle, 

And  have  no  knowyng  of  such  matere, 

For  to  discryve,  and  wrytera  at  the  fulle 

The  woful  compleynt,  which  that  ye  shul  here, 

But  even-like  as  doth  a  skryvenere, 

That  can  no  more  what  that  he  shal  write, 

But  as  his  maister  beside  dothe  endyte  ; 

XXIX. 

Ryght  so  fare  I,  that  of  no  sentement 

Sey  ryght  naught  in  conclusioun, 

But  as  I  herde,  when  I  was  present, 

This  man  compleyne  wyth  a  pytouse  soun  ;        2 

For  even-lych,  wythout  addisyoun, 

Or  disencrese,  outher  mor  or  lesse, 

For  to  reherse  anon  I  wol  me  dresse. 

XXX. 

And  yf  that  eny  now  be  in  this  place, 

That  fele  in  love  brennyng  or  fervence, 

Or  hyndered  were  to  his  lady  grace, 

With  false  tonges,  that  with  pestilence 

Sle  trewe  men  that  never  did  offence 

In  worde  nor  dede,  ne  in  here  entent, — 

If  any  suche  be  here  now  present,       .  2: 

XXXI. 

Let  hym  of  routhe  ley  to  audyence, 
With  deleful  chere,  and  sobre  countenaunce, 
To  here  this  man,  be  ful  high  sentence, 
His  mortal  wo,  and  his  grete  perturbaunce 
Compleynyng,  now  lying  in  a  traunce, 
With  loke  upcast,  and  toithful  reuful  chere 
Theffect  of  whiche  was  as  ye  shal  here. 

COMPLETffT. 
XXXII. 

1  The  thought  oppressed  with  inward  sighes  sore, 

The  peynful  lyve,  the  body  langwysshing, 

The  woful  gost,  the  herte  rent  and  tore,  220 

The  pitouse  chere  pale  in  compleynyng, 

The  dedely  face,  lyke  asshes  in  shynyng, 

The  salte  teres  that  fro  myn  yen  falle, 

Parcel  declared  grounde  of  my  peynes  alle. 

XXXIII. 

'  Whos  hert  ys  founde  to  blede  on  hevynesse  ; 
The  thoght  resseyt  of  woo  and  of  compleynt ; 
The  brest  is  chest  of  dule  and  drerynesse  ; 
The  body  eke  so  feble  and  so  feynt, 
With  hote  and  colde  my  acees  ys  so  meynt, 
That  now  I  shyver  for  defaute  of  hete,  230 

And  hote  as  glede  now  soaenly  I  suete. 

xxxiv. 
'  Now  hote  as  fire,  now  colde  as  asshes  dede, 
Now  hote  for  colde,  now  cold  for  hete  ageyn. 
Now  cold  as  ise,  now  as  coles  rede 
For  hete  I  bren ;  and  thus  betwexe  tweyn 
I  possed  am,  and  al  forecast  in  peyn, 
So  that  my  hete  pleynly  as  I  fele 
Of  grevouse  colde  ys  cause  every  dele. 

'  This  ys  the  colde  that  of  ynwarde  high  dysdeyn, 
Colde  of  dyspite,  and  colde  of  cruel  hate ;  210 

This  is  the  colde  that  evere  doth  his  besy  peyn, 
Ayenes  trouthe  to  fight  and  to  debate ; 
This  ys  the  colde  that  wolde  the  fire  abate 
Of  trewe  menyng,  alas,  the  harde  while  ! 
This  ys  the  colde  that  wil  me  begile. 

XXXVI. 

'  For  evere  the  better  that  in  trouthe  I  mente, 

With  al  my  myghte  feythfully  to  serve, 

With  hert  and  alZe  to  be  dilygente, 

The  lesse  thanke,  alas  !  I  can  deserve : 

Thus  for  my  trouthe  Daunger  doth  me  sterve  ;  250 

For  oon  that  shulde  my  deth  of  mercie  lette, 

Hath  made  dispite  new  his  swerde  to  whette 

XXXVII. 

'  Ayens  me,  and  his  arowes  to  file, 
To  take  vengeaunce  of  wilful  cruelte ; 
And  tonges  false  throgh  her  sleghtly  wile, 
Han  gonne  a  werre  that  wel  not  stynted  be  ; 
And  fals  Envye,  Wrathe,  and  Enemyte, 
Have  conspired  ayens  al  ryght  and  lawe, 
Of  her  malis,  that  Trouthe  shal  be  slawe. 

xxx  vrn. 
'  And  Malebouche  gan  first  the  tale  telle,  260 

The  sclaundre  Trouthe  of  indignacioun, 
And  Fals-report  so  loude  ronge  the  belle, 
That  Mysbeleve  and  Fals-suspecioun 
Have  Trouthe  brought  to  hys  dampnacioun, 
So  that,  alas  !  wrongfully  he  dyeth, 
And  Falsnes  now  his  place  occupieth, 

XXXIX. 

'  And  entred  ys  into  Trouthes  londe, 

And  hath  therof  the  ful  possessyoun. 

0,  ryghtful  God !   that  first  the  trout-he  fonde, 

How  may  thou  suffre  such  oppressioun,  270 

That  Falshed  shuld  have  jurysdixioun, 

In  Trouthes  ryght,  to  sle  him  gilteles  ? 

In  his  fraunchise  he  may  not  lyve  in  pes. 

XL. 

'  Falsly  accused,  and  of  his  foon  forjuged, 

Without  ansuere,  while  he  was  absent, 

He  damned  was,  and  may  not  ben  excused, 

For  Cruelte  satte  in  jugement, 

Of  Hastynesse  without  avisement, 

And  bad  Disdeyn  do  execute  anoon 

His  jugement  in  presence  of  hys  foon.  280 

XXI. 

'  Atturney  noon  ne  may  admytted  ben 
To  excuse  Trouthe,  ne  a  worde  to  speke ; 
To  Feyth  or  Othe  the  juge  list  not  sen, 
There  ys  no  geyn  but  he  wil  be  i-wreke. 
0,  Lorde  of  trouthe !  to  the  I  calle  and  clepe, 
How  may  thou  se  thus  in  thy  presence, 
"Without*?  mercy,  mordred  Innocence  ? 

XLII. 

'  Now  God  that  art  of  trouthe  sovereyn, 

And  seest  how  I  lye  for  trouthe  bounde, 

So  sore  knytte  in  loves  fir}-  cheyn,  290 

Even  at  the  deth,  ihrogh  girt  wyth  mony  a  wounde, 

That  lykly  are  never  for  to  sounde, 

And  for  my  trouth  am  damned  to  the  dethe, 

And  noght  abide,  but  drawe  alonge  the  brethe  : 

XXHI. 
'  Consider  and  se  in  thyn  eternal  sight, 
How  that  myn  herte  professed  whilom  was, 
For  to  he  trewe  with  al  my  fulfe  myght, 
Oonly  to  oon  the  whiche  now,  alas ! 
Of  volunte,  withoute  more  trespas, 
Myn  aceusurs  hath  taken  unto  grace,  300 

And  cherissheth  hem  my  deth  to  purchace. 

XLIV. 

'  What  meneth  this  ?  what  ys  this  wonder  ure 

Of  purveyance,  yf  that  I  shal  hit  calle, 

Of  god  of  love,  that  fals  hem  so  assure, 

And  trew,  alas  !  doun  of  the  whele  be  falle? 

And  yet  in  sothe  this  is  the  worst  of  alle, 

That  Falshed  wrongfully  of  Trouthe  hath  the  name. 

And  Trouthe  ayenwarde  of  Falshed  bereth  the  blame. 

XLV. 

'  This  blynde  chaunce,  this  stormy  aventure, 

In  love  hath  most  his  experience,  310 

For  who  that  doth  with  trouthe  most  his  cure, 

Shal  for  his  mede  fynde  most  offence, 

That  serveth  love  with  al  his  diligence  : 

For  who  can  feyne  under  loulyhede, 

Ne  fayleth  not  to  fynde  grace  and  spede. 

XLVI. 

'  For  I  loved  oon  ful  longe  sythe  agoon, 

With  al  my  herte,  body  and  fulZe  myght, 

And  to  be  ded  my  herte  can  not  goon 

From  his  heste,  but  holde  that  he  hath  hight ; 

Thogh  I  be  banysshed  out  of  her  syght,  320 

And  by  her  mouthe  damned  that  I  shal  deye, 

Unto  my  beheste  yet  I  wil  ever  obeye. 

XLVII. 
'  For  evere  sithe  that  the  worlde  began, 
Who-so  lyste  loke  and  in  storie  rede, 
lie  shal  ay  fynde  that  the  trewe  man 
Was  put  abake,  whereas  the  falshede 
Yfurthered  was  :  for  Love  taketh  non  hede 
To  sle  the  trewe,  and  hath  of  hem  no  charge, 
Wher  as  the  false  goth  frely  at  her  large. 

XL  VIII. 

'  I  take  recorde  of  Palamides,  330 

The  trewe  man,  the  noble  worthy  knyght, 
That  ever  loved,  and  of  hys  peyne  no  relese  ; 
Notwithstondyng  his  manhode  and  his  myght, 
Love  unto  him  dide  ful  grete  unright, 
For  ay  the  bette  he  did  in  chevalrye, 
The  more  he  was  i-hindred  by  envye. 

XLIX. 

'  And  aye  the  bette  he  dyd  in  every  place, 

Throgh  his  knyghthode  and  besy  peyne, 

The  ferther  was  he  fro  his  ladys  grace, 

For  to  her  mercie  myght  he  never  ateyne,  340 

And  to  his  deth  he  coude  hyt  not  refreyne 

For  no  daunger,  but  ay  obey  and  serve, 

As  he  best  coude,  pleynly  til  he  sterve. 

L. 

'  What  was  the  fyne  also  of  Ercules, 

For  al  his  conquest  and  his  worthynesse, 

That  was  of  strengthe  alone  pereles  ? 

For  lyke  as  bokes  of  him  list  expresse, 

He  set  pileres,  throgh  his  highe  prowesse, 

Away  at  Cades,  for  to  signifie, 

That  no  man  myght  him  passe  in  chevalrie.       350 


248  COMPLAYNTE  OF  A  LOVERES  LYEE 
LI. 

'  The  whiche  pilers  ben  ferre  byyonde  Ynde 
Beset  of  golde,  for  a  remembraunce  : 
And  for  al  that  was  he  sete  behynde, 
With  hem  that  Love  list  febly  to  avaunee ; 
For  he  him  set  laste  upon  a  daunce, 
Ayens  whom  helpe  may  noi  stryve, 
For  al  his  trouthe  yet  he  lost  his  lyve. 

III. 

'  Phebus  also  for  his  persaunt  lyght, 

When  that  he  went  her  in  erthe  lowe, 

Unto  the  herte  with  fresshe  Venus  sight  360 

Ywounded  was,  throgh  Cupides  bowe, 

And  yet  his  lady  list  him  not  to  knowe  ; 

Thogh  for  her  love  his  herte  dide  blede, 

She  let  him  go,  and  toke  of  him  non  hede. 

Lin. 
'  What  shal  I  say  of  yonge  Piramus  ? 
Of  trewe  Tristram,  for  all  his  highe  renoune  ? 
Of  Achilles,  or  of  Antonyws  ? 
Of  Arcite,  or  of  him  Palemoune  ? 
What  was  the  ende  of  her  passioune, 
But  after  sorowe  dethe,  and  then  her  grave  ?     370 
Lo,  here  the  guerdon  that  thes  lovers  have  ! 

LIV. 

'  But  false  Jasoun  with  his  doublenesse, 
That  was  untrewe  at  Colkos  to  Mede, 
And  Tereus,  rote  of  unkyndenesse, 
And  with  these  two  eke  the  fals  Ene ; 
Lo,  thus  the  false,  ay  in  oon  degre, 
Had  in  love  her  lust  and  al  her  wille, 
And  save  falshed,  ther  was  non  other  skille. 


COMPLAYNTE   OF   A   LO VERES   LYFE.     249 
LV. 

'  Of  Thebes  eke  the  fals  Arcite, 

And  Demophon  eke  for  his  slouthe,  380 

They  had  her  lust  and  al  that  myghte  delyte, 

For  al  her  falshede  and  grete  untrouthe. 

Thus  ever  Love,  alas,  and  that  is  routhe ! 

His  false  legys  furthereth  what  he  may, 

And  sleeth  the  trewe,  ungoocZly,  day  be  day. 

LVI. 

1  For  trewe  Adon  i-slayn  was  with  the  bore 

Amyde  the  forest  in  the  grene  shade, 

For  Venus  love  he  felt  al  the  sore ; 

But  Vulcanus  with  her  no  mercy  made, 

The  foule  chorle  hadde  many  nyghtis  glade,      890 

Wher  Mars,  her  worthy  knyght,  her  trewe  man, 

To  fynde  mercy  comfort  noon  he  can. 

LVII. 

'  Also  the  yonge  fressh  Ipomones, 

So  lusty  fre  as  of  his  corage, 

That  for  to  serve  with  al  his  herte  ches 

Athalant,  so  feire  of  her  visage ; 

But  Love  alas  quyte  him  so  his  wage 

With  cruel  daunger  pleynly  at  the  laste, 

That  with  the  dethe  guerdonlesse  he  paste. 

LVIII. 

'  Lo,  her  the  fyne  of  lovers  servise  !  400 

Lo,  how  that  Love  can  his  servantis  quyte  ! 
Lo,  how  he  can  his  feythful  men  dispise, 
To  sle  the  trewe  men,  and  false  to  respite  ! 
Lo,  how  he  doth  the  swerde  of  sorowe  byte 
In  hertis,  suche  as  most  his  lust  obeye, 
To  save  the  fals  and  do  the  trewe  deye ! 

LIX. 

'  For  feythe  nor  othe,  worde,  ne  assuraunce, 
Trewe  menyng,  awayte,  or  besynesse. 
Stil  porte,  ne  feythful  attendaunce, 
Manhode  ne  myght,  in  armes  worthinesse, 
Pursute  of  wurshipe  nor  high  prouesse, 
In  strawnge  londe  rydinge  ne  travayle, 
Ful  lyte,  or  noght,  in  love  dothe  avayle. 

IX. 

1  Peril  of  dethe,  nother  in  se  ne  londe, 
Hungre  ne  thrust,  sorowe  ne  sekenesse, 
Ne  grete  emprises  for  to  take  on  honde, 
Shedyng  of  blode,  ne  manful  hardynesse, 
Nor  ofte  woundynge  at  sawtes  by  distresse, 
Nor  in  partyng  of  lyfe  nor  dethe  also, 
Al  ys  for  noghte,  Love  taketh  non  hede  therto. 

LXI. 

'  But  lesynges  with  her  false  flaterye, 

Throgh  her  falshed,  and  with  her  doublenesse, 

With  tales  new,  and  mony  feyned  lye, 

By  false-semblaunce,  and  contrefet  humblesse, 

Under  colour  depeynt  with  stedfastnesse, 

With  fraude  eovred  under  a  pitouse  face, 

Accepts  ben  now  rathest  unto  grace, 

XXII. 

'  And  can  hemselfe  now  best  magnifie 

With  feyned  port  and  fals  pres'umpsioun  ; 

They  haunce  her  cause  with  false  surquedrie, 

Under  men)rng  of  double  entencioun, 

To  thenken  oon  in  her  opinyoun, 

And  sey  another,  to  set  hemsebe  alofte, 

And  hynder  trouthe,  as  hit  ys  seyn  ful  ofte. 

LXIII. 
'  The  whiche  thing  I  bye  now  al  to  dere, 
Thanked  be  Venus,  and  the  god  Cupide  ! 
As  hit  is  seen  by  myn  oppressed  ehere, 
And  by  his  arowes  that  stiken  in  my  syde, 
That  safe  the  dethe  I  nothing  abide 
Fro  day  to  day,  alas,  the  harde  while  !  440 

Whan  evere  hys  dart  that  hym  list  to  fyle, 

LXIV. 

'  My  woful  herte  for  to  ryve  atwo, 
For  faute  of  mercye,  and  lake  of  pite 
Of  her  that  causeth  al  my  peyn  and  woo, 
And  list  not  ones  of  grace  for  to  see 
Unto  my  trouthe  throgh  her  cruelte ; 
And  most  of  al  if  that  I  me  eompleyne, 
Than  hath  she  joy  to  laughen  at  my  peyne. 

LXV. 

'  And  wilfully  hath  she  my  dethe  sworne, 
Al  gilteles,  and  wote  no  cause  why,  450 

Safe  for  the  trouthe  that  I  have  hade  aforne 
To  her  allone  to  serve  feythfully. 

0  God  of  Love  !  unto  the  I  crie, 
And  to  thy  blende  double  deyte 

Of  this  grete  wrong  I  compleyne  me, 

lxvi. 
'  And  unto  thy  stormy  wilful  variaunce, 
Ymeynt  with  chaunge  and  gret  unstablercesse, 
Now  up,  now  down,  so  rennyng  is  thy  chance. 
That  the  to  trust  may  be  no  sikernesse; 

1  wite  hit  nothinge  but  thi  doublenesse,  460 
And  who  that  is  an  archer,  and  ys  blende, 
Marketh  nothing,  but  sheteth  as  he  ivend. 

LXVII. 

'  And  for  that  he  hath  no  discrecioun, 
Withoute  avise  he  let  his  arowe  goo, 
For  lak  of  syght,  and  also  of  resoun, 
In  his  shetyng  hit  happeth  oft<?  soo, 
To  hurt  his  frende  rathir  then  his  foo  ; 
So  doth  this  god  with  his  sharpe  flon, 
The  trewe  sleeth,  and  leteth  the  false  gon. 

LXVIII. 

'  And  of  his  woundyng  this  is  the  worst  of  alle,  470 
Whan  he  hurteth  he  dothe  so  cruel  wreche, 
And  maketh  the  seke  for  to  erie  and  calle 
Unto  his  foo  for  to  ben  his  leche, 
And  hard  hit  is  for  a  man  to  seche, 
Upon  the  poynt  of  dethe  in  jepardie, 
Unto  his  foo  to  fynde  remedye. 

LXIX. 

4  Thus  fareth  hit  now  even  by  me, 

That  to  my  foo  that  yaf  my  hert  a  wounde, 

Mot  axe  grace,  mercy,  and  pito, 

And  namely  ther  wher  noon  may  be  founde  ;     480 

For  now  my  sore  my  leche  wol  confounde, 

And  god  of  kynde  so  hath  set  myn  ure, 

My  lyves  foo  to  have  my  wounde  in  cure. 

LXX. 

'  Alas  the  while  now  that  I  was  borne  ! 

Or  that  I  ever  saugh  the  brighte  sonne  ! 

For  now  I  se  that  ful  longe  aforne, 

Or  I  was  borne,  my  destanye  was  sponne 

By  Parcas  sustren,  to  sle  me  if  they  corine, 

For  they  my  dethe  shopen  or  my  sherte, 

Oonly  for  trouthe,  I  may  hit  not  asterte.  490 

LXXI. 

'  The  myghty  goddesse  also  of  Nature, 

That  under  God  hath  the  governaunce 

Of  worldly  thinges  eommytted  to  her  cure, 

Disposed  hath,  throgh  her  wyse  purveaunce, 

To  yive  my  lady  so  moche  suffisaunce, 

Of  alle  vertues,  and  therewithal  purvyde 

To  mordre  trouthe,  hath  taken  Daunger  to  guyde. 

Lxxn. 
'  For  bounte,  beaute,  shappe,  and  semelyhed, 
Prudence,  witte,  passyngly  fairenesse, 
Benigne  port,  glad  chere,  with  loulyhed,  600 

Of  womanhede  ryght  plenteous  largesse, 
Nature  in  her  fully  did  empresse, 
Whan  she  her  wroght,  and  altherlast  Dysdeyne, 
To  hinder  trouthe,  she  made  her  chambreleyne. 

LXXIII. 

'  When  Mystrust  also,  and  Fals-suspecioun, 

With  Mysbeleve  she  made  for  to  be 

Chefe  of  counseyle,  to  this  conclusioun, 

For  to  exile  Trouthe,  and  eke  Pite, 

Out  of  her  court  to  make  Mercie  fle, 

So  that  Dispite  now  holdeth  forth  her  reyne,     510 

Throgh  hasty  beleve  of  tales  that  men  f  eyne. 

LXXIV. 

'  And  thus  I  am  for  my  trouthe,  alas  ! 
Mordred  and  slayn  with  wordis  sharp  and  kene, 
Gilteles,  God  wote,  of  alZe  trespas, 
And  lye  and  blede  upon  this  colde  grene. 
Now  mercie,  suete  !  mercye,  my  lyves  quene  ! 
And  to  youre  grace  of  mercie  yet  I  preye, 
In  youre  servise  that  your  man  may  deye. 

LXXV. 
'  But  and  so  be  that  I  shal  deye  algate, 
And  that  I  shal  non  other  mercye  have,  520 

Yet  of  my  dethe  let  this  be  the  date, 
That  by  youre  wille  I  was  broght  to  my  grave, 
Er  hastely,  yf  that  yoiv  list  me  save, 
My  sharpe  woundes  that  ake  so  and  blede, 
Of  mercie  charme,  and  also  of  womanhede. 

1XXVI. 

'  For  other  charme  pleynly  ys  ther  noon, 

But  only  mercie,  to  helpe  in  this  case ; 

For  thogh  my  wounde  blede  evere  in  oon, 

My  lyve,  my  deth,  stont  in  your  grace, 

And  thogh  my  gilte  be  nothing,  alas  !  530 

I  axe  mercie  in  al  my  best  entente, 

Redy  to  dye,  yf  that  ye  assente. 

LXXVII. 

'  For  ther  ayenes  shal  I  never  strive 
In  worde  ne  werke,  pleynly  I  ne  may, 
For  lever  I  have  then  to  be  alyve 
To  dye  sothely,  and  hit  be  her  to  pay ; 
Ye,  thogh  hit  be  this  eche  same  day, 
Or  when  that  ever  her  luste  to  devyse, 
Sufficeth  me  to  dye  in  your  servise. 

LXXVIII. 

'  And  God,  that  know  est  the  thoght  of  every  wyght 

Ryght  as  hit  is,  in  every  tiling  thou  niaist  se,     ui 

Yet  ere  I  dye,  with  al  my  ful/e  myght, 

Louly  I  preye  to  graunte  unto  me, 

That  ye,  goodly,  feire,  fressh,  and  fre, 

Which  sle  me  oonly  for  defaut  of  routhe, 

Er  then  I  die,  may  knowe  my  trouthe. 


COMPLAYNTE  OF  A  LOVERES  LYEE.   255 

LXXIX. 
1  For  that  in  sothe  sufficethe  unto  me, 
If  she  hit  know  in  every  circumstaunce, 
And  after  I  am  wel  apayd  that  she 
Yf  that  her  lyst  of  deth  to  do  vengeaunce  550 

Unto  me,  that  am  under  her  legeaunce, 
Hit  sitte  me  not  her  doom  to  dysobeye ; 
But  at  her  luste  wilfully  to  deye. 

LXXX. 

'  Withoute  gruching  or  rebellioun, 

In  wil  or  worde,  holy  I  assent, 

Or  eny  maner  contradixioun, 

Fully  to  be  at  her  commaundement ; 

And  yf  I  dyera,  in  my  testament 

My  hert  I  send,  and  my  spirit  also, 

What-so-ever  she  list  with  hem  to  do.  560 

LXXXI. 

1  And  alderlast  unto  her  womanhede, 
And  to  her  mercy  me  I  recommaunde, 
That  lye  now  here  betwexe  hope  and  drede, 
Abyding  pleynly  what  she  list  commaunde  ; 
For  utterly  this  nys  no  demaunde 
Welcome  to  me  while  me  lasteth  brethe, 
Ryght  at  her  chose,  wher  hit  be  lyf  or  dethe. 

Lxxxn. 
1  In  this  mater  more  what  myght  I  seyn, 
Sith  in  her  honde  and  in  her  wide  ys  alle, 
Bothe  lyf  and  dethe,  my  joy,  and  al  my  peyn  ;  570 
And  fynally  my  hestc  holde  I  shal, 
Til  my  spirit,  be  destanye  fatal, 
When  that  her  liste  fro  my  body  wende, 
Have  here  my  trouthe,  and  thus  I  make  an  ende.' 

LXXXIII. 
And  with  that  worde  he  gan  sike?i  as  sore, 
Lyke  as  his  herte  ryve  wolde  atweyne, 
And  holde  his  pese,  and  spake  a  worde  no  more ; 
But  for  to  se  his  woo  and  mortal  peyne, 
The  teres  gonne  fro  myn  eyen  reyne 
Ful  pitously,  for  verry  inwarde  routhe,  sso 

That  I  hym  sawe  so  languysshing  for  his  trouthe. 

ixxxiv 
And  al  this  while  my  self  I  kepte  close 
Amonge  the  bowes,  and  my  self  gan  hide, 
Til  at  the  last  the  woful  man  arose, 
And  to  a  logge  wente  ther  besyde, 
Wher  al  the  May  his  custom  was  to  abyde, 
Sole  to  compleyne?*  of  his  peynes  kene, 
Fro  yer  to  yer,  under  the  bowes  grene. 

LXXXV. 

And  for  because  that  hit  drowe  to  the  nyght. 

And  that  the  sunne  his  arke  diurnalZe,  590 

Ypassed  was,  so  that  his  persaunt  lyght, 

His  bryghte  bemes  and  his  stremes  alle 

Were  in  the  wawes  of  the  water  falk, 

Under  the  bordure  of  our  ocean, 

His  chare  of  golde  his  course  so  swyftly  ran 

LXXXVI. 

And  while  the  twilyght  and  the  rowes  rede 

Of  Phebus  lyght  were  deaurat  a  lite, 

A  penne  I  toke,  and  gan  me  faste  spede, 

The  woful  pleynt  of  ihilke  man  to  write 

Worde  be  worde,  as  he  dyd  endyte ;  eno 

Lyke  as  I  herde,  and  coude  hem  tho  reporte, 

I  have  here  set,  your  hertis  to  dysporte. 

LXXXYll. 

If  oght  be  mys,  leyth  the  wite  on  me,  . 

For  I  am  worthy  for  to  here  the  blame, 

If  eny  thing  i-mysreported  be, 

To  make  this  ditie  for  to  seme  lame 

Throgh  myn  unkunnyng,  but  for  to  seme  the  same, 

Lyke  as  this  man  his  compleynt  did  expresse, 

I  axe  mercie  and  foryevenesse. 

LXXXVIII. 

And,  as  I  wrote,  me  thoght  I  sawe  aferre,  6io 

Fer  in  the  weste  lustely  appere 

Esperus,  the  goodly  bryghte  sterre, 

So  glad,  so  feire,  so  persaunt  eke  of  chere, 

I  mene  Venus  with  her  bemys  clere, 

That  hevy  hertis  oonly  to  releve 

Is  wont  of  custom  for  to  shewe  at  eve. 

LXXXIX. 

And  I  as  faste  fel  doun  on  my  kne, 

And  even  thus  to  her  I  gan  to  preie : 

•  0  lady  Venus  !  so  feire  upon  to  se, 

Let  not  this  man  for  his  trouthe  deye,  620 

For  that  joy  thou  haddest  when  thou  leye 

With  Mars  thi  knyght,  when  Vulcanus  yow  founde. 

And  with  a  cheyne  unvisible  yow  bounde. 

xc. 
'  Togedre  bothe  tweyne  in  the  same  while, 
That  al  the  court  above  celestial, 
At  youre  shame  gan  laughe  and  smyle : 
O,  feire  lady,  wel  willy  founde  at  al ! 
Comfort  to  carefull,  0  goddesse  immortal ! 
Be  helpyng  now,  and  do  thy  diligence, 
To  let  the  stremes  of  thin  influence  «30 

VOL.  vi.  s 

'XCI. 

'  Descende  doune,  in  furtheryng  of  the  trouthe, 

Namely  of  hem  that  be  in  sorowe  bounde ; 

Shew  now  thy  myght,  and  on  her  wo  have  routhe, 

Er  false  Daunger  sle  hem  and  confounde : 

And  specialy  let  thy  myght  be  founde 

For  to  socoure,  what-so  that  thou  may, 

The  trewe  man  that  in  the  erber  lay. 

XCII. 

'  And  alle  trewe  further  for  his  sake, 

0  glade  sterre  !  0  lady  Venus  myn  ! 

And  cause  his  lady  him  to  grace  take;  640 

Her  hert  of  stele  to  mercy  so  enelyne, 
Er  that  thy  bemes  go  up  to  declyne, 
And  er  that  thou  now  go  fro  us  adoune, 
For  that  love  thou  haddest  to  Adoun.' 

xcin. 
And  when  that  she  was  goon  unto  her  reste, 

1  rose  anon,  and  home  to  bedrfe  wente, 

For  verry  wery,  me  thoght  hit  for  the  beste, 
Preying  thus  in  alle  my  best  entente, 
That  alle  trewe,  that  be  with  Daunger  shent, 
With  mercie  may,  in  reles  of  her  peyn,  &io 

Recured  be,  er  May  come  eft  ayeyn. 

xciv. 
And  for  that  I  ne  may  noo  lenger  wake, 
Farewel,  ye  lovers  aUe  that  be  trewe ! 
Praying  to  God,  and  thus  my  leve  I  take, 
That  er  the  sunne  to  morowe  be  ryse  newe, 
And  er  he  have  ayen  his  rosen  hewe, 
That  eche  of  yow  may  have  such  a  grace, 
His  oune  lady  in  armes  to  embrace. 

XCV. 
I  mene  thus,  that  in  al  honeste, 
Withoute  more  ye  may  togedre  speke  660 

What  so  yow  liste  at  goode  liberte, 
That  eche  may  to  other  her  herte  breke, 
On  Jelosie  oonly  to  be  iwreke, 
That  hath  so  longe  of  malice  and  envie 
J-werred  trouthe  with  his  tiranye. 


Princes,  pleseth  hit  your  benignite 

This  lit.il  dite  to  have  in  mynde  ! 

Of  womanhede  also  for  to  se, 

Your  trewe  man  may  summe  mercie  fynde, 

And  Pite  eke,  that  long  hath  be  behynde,  670 

Let  then  ayein  be  provoked  to  grace ; 

For  by  my  trouthe  hit  is  ayenes  kynde, 

Fals  Daunger  for  to  occupie  his  place. 

XCVII. 

Go  litel  quayre,  go  unto  my  lyves  quene 

And  my  verry  hertis  sovereigne, 

And  be  ryght  glad  for  she  shal  the  sene  ; 

Such  is  thi  grace ;  but  I  alas  in  peyne 

Am  left  behinde,  and  not  to  whom  to  pleyne ; 

For  Mercie,  Routhe,  Grace,  and  eke  Pite 

Exiled  be,  that  I  may  not  ateyne,  680 

Recure  to  fynde  of  myn  adversite. 

EXPLICIT. 

LADETH,  ye  foules,  of  the  morowe  gray ! 
Loo,  Phebus  rysen  araonge  yon  rowis 

rede  ! 
And  floures  fresshe,  honoured  ye  this 
May, 
For  when  the  sunne  uprist  then  wol  ye  sprede  ; 
But  ye  lovers  that  lye  in  eny  drede, 
Fleeth  lest  wikked  tonges  yow  espye  ! 
Loo,  yonde  the  sunne,  the  candel  of  jalosye  ! 

ii. 

With  teres  blew,  and  with  a  wounded  herte 
Taketh  your  leve,  and,  with  seynt  Johan  to  borowe, 
Apeseth  sumwhat  of  your  sorowes  smerte,  10 

Tyme  cometh  efoe,  cese  shal  your  sorowe ; 
'  The  glade  nyght  ys  worthe  an  hevy  morowe, 
Seynt  Valentyne  ! '  a  foule  thus  herd  I  synge, 
Upon  your  day,  er  the  sunne  gan  up  sprynge. 


Yet  sange  this  foule,  '  I  rede  yow  al  awake  ; 
And  ye  that  han  not  chosen  in  humble  wyse, 
Withoute  repentynge  cheseth  youre  make, 
Yet  at  this  fest  renoveleth  your  servyse : 

And  ye  that  han  ful  chosen  as  I  devise, 
Confermeth  hyt  perpetuely  to  dure,  20 

And  paciently  taketh  your  aventure.' 


And  for  the  worshippe  of  this  highe  feste, 
Yet  wol  I  in  my  briddes  wise  synge, 
The  sentence  of  the  compleynt,  at  the  leste, 
That  woful  Mars  made  atte  departyng 
Fro  fressh  Venus  in  a  fair  morwenynge, 
Whan  Phebus,  with  his  firy  torches  rede, 
Ransaked  hath  every  lover  in  hys  drede. 

v. 

Whilom  the  thridde  hevenes  lord  above, 

As  wel  by  hevenysh  revolucioun,  30 

As  by  desert  hath  wonne  Venus  his  love, 

And  she  hath  take  him  in  subjecioun, 

And  as  a  maistresse  taught  him  his  lessoun, 

Commaundynge  him  that  nevere  in  her  service, 

He  ner  so  bolde  no  lover  to  dispise. 

VI. 

For  she  forbad  him  jelosye  at  alle, 

And  cruelte,  and  bost,  and  tyrannye ; 

She  made  him  at  her  lust  so  humble  and  t^ralle, 

That  when  her  deynede  to  cast  on  hym  her  ye, 

He  toke  in  pacience  to  lyve  or  dye  ;  40 

And  thus  she  brydeleth  him,  in  her  manere, 

With  nothing  but  with  scormjng  of  her  chere. 

vn. 

Who  regneth  now  in  blysse  but  Venus, 

That  hath  thys  worthy  knyght  in  governaunce  ? 

Who  syngeth  now  but  Mars  that  serveth  thus 
The  faire  Venus,  causer  of  plesaunce  ? 
He  bynt  him  to  perpetuel  obeisaunce, 
And  she  bynt  her  to  love  him  for  evere, 
But  so  be  that  his  trespaee  hyt  desevere. 


Thus  be  they  knyt,  and  regnen  as  in  heven, 
Be  lokyng  moost ;  til  hyt  fil  on  a  tyde, 
That  by  her  bothe  assent  was  set  a  steven, 
That  Mars  shal  entre  as  fast  as  he  may  glyde, 
Into  hir  nexte  paleys  to  abyde, 
Walkyng  hys  cours  til  she  had  him  atake, 
And  he  preyede  her  to  haste  her  for  his  sake. 


Than  seyde  he  thus,  '  Myn  hertis  lady  suete, 

Ye  knowe  wel  my  mysehefe  in  that  place, 

For  sikerly  til  that  I  with  yow  mete, 

My  lyfe  stant  ther  in  aventure  and  grace,  eo 

But  when  I  se  the  beaute  of  your  face, 

Ther  ys  no  dred  of  deth  may  do  me  smerte, 

For  alle  your  lust  is  ese  to  myn  herte.' 

x. 

She  hath  so  grete  compassioun  on  her  knyght, 
That  dwelleth  in  solitude  til  she  come, 
For  hyt  stode  so,  that  ylke  tyme  no  wight, 
Counseyled  hym,  ne  seyde  to  hym  welcome, 
That  nyghe  her  witte  for  sorowe  was  overcome  ; 
Wherfore  she  sped  her  as  fast  in  her  weye, 
Almost  in  oon  day  as  he  dyd  in  tweye.  70 

The  grete  joye  that  was  betwex  hem  two, 
When  they  be  mette,  ther  may  no  tunge  telle  ; 
Ther  is  no  more  but  unto  bed  thei  go, 
And  thus  in  joy  and  blysse  I  let  hem  duelle  ; 
This  worthi  Mars  that  is  of  knyghthode  welle, 
The  flour  of  feyrenesse  lappeth  in  his  armes, 
And  Venus  kysseth  Mars  the  god  of  armes. 


Sojourned  hath  this  Mars  of  which  I  rede 

In  chambre  amyd  the  paleys  prively, 

A  certeyn  tyme,  til  him  fel  a  drede,  so 

Throgh  Phebus,  that  was  comen  hastely 

Within  the  paleys  yates  ful  sturdely, 

With  torche  in  honde,  of  which  the  stremes  bryghte 

On  Venus  chambre  gan  kytheful  grete  lyghte. 


The  chambre,  ther  as  ley  this  fresshe  quene. 
Depeynted  was  with  white  boles  grete, 
And  by  the  lyght  she  knew  that  shone  so  shene, 
That  Phebus  cam  to  bren  hem  with  his  hete  ; 
This  cely  Venus,  nygh  dreynt  in  teres  wete, 
Enbraceth  Mars,  and  seyde  :- — '  Alas,  I  dye  !        oo 
The  torch  is  come,  that  al  this  world  wol  wrie.' 

XIV. 

Up  sterte  Mars,  hym  luste  not  to  slepe, 
When  that  he  his  lady  herde  so  compleyne ; 
But,  for  his  nature  was  not  for  to  wepe, 
Instide  of  teres,  fro  his  eyen  tweyne 

The  firy  sparkes  brosten  out  for  peyne, 
And  hent  his  hauberke  that  ley  hym  besyde ; 
Fie  wold  he  not,  ne  myght  himselven  hide. 


He  ihroweth  on  him  his  helme  of  huge  wyghte, 
And  girt  him  with  his  swerde ;  and  in  his  honde 
His  myghty  spere,  as  he  was  wont  to  fyghte,      101 
He  shaketh  so,  that  almost  it  to-wonde ; 
Ful  hevy  was  he  to  walken  over  londe ; 
He  may  not  holde  with  Venus  companye, 
But  bad  her  fleen  lest  Phebus  her  espye. 

XVI. 

0  woful  Mars !  alas,  what  maist  thou  seyn, 

That  in  the  paleys  of  thy  disturbaunce, 

Art  left  byhynd  in  peril  to  be  sleyn  ? 

And  yet  therto  ys  double  thy  penaunce, 

For  she  that  hath  thyn  hert  in  governance,        no 

Is  passed  halfe  the  stremes  of  thyn  yen  ; 

That  thou  ner  swift,  wel  maist  thou  wepe  and  crien. 

XVII. 

Now  fleeth  Venus  into  Cicliniws  toure, 
With  voide  cours,  for  fere  of  Phebus  lyght. 
Alas  !  and  ther  ne  hath  she  no  socoure, 
For  she  ne  founde  ne  saugh  no  maner  wyght ; 
And  eke  as  ther  she  hadeZe  but  litel  myght  ; 
VVherfor  her  selven  for  to  hyde  and  save, 
Within  the  gate  she  fiedde  into  a  cave. 

XVIII. 

Derke  was  this  cave,  and  smokyng  as  the  hel/e,  120 
Nat  but  two  pases  within  the  yate  it  stode ; 

A  naturel  day  in  derk  I  let  her  dwelle. 
Now  wol  I  speke  of  Mars  furiouse  and  wode  ; 
For  sorow  he  wold  have  sene  his  herte  blode, 
Sith  that  he  myght  have  done  her  no  companye. 
He  ne  roghte  not  a  myte  for  to  dye. 

XIX. 

So  feble  he  wex  for  hete  and  for  his  wo, 

That  nygh  he  swelt,  he  myght  unnethe  endure ; 

He  passeth  but  a  sterre  in  dayes  two  ; 

But  nertheles,  for  al  his  hevy  armure,  leo 

He  foloweth  her  that  is  his  lyves  cure ; 

For  whos  departyng  he  toke  gretter  ire, 

Then  for  his  oune  brenning  in  the  fire. 


After  he  walketh  softely  a  paas, 

Compleynyng  that  hyt  pite  was  to  here. 

He  seyde,  '  0  lady  bryghte  Venus  !  alas, 

That  ever  so  wyde  a  compas  ys  my  spere  ! 

Alas  !  when  shal  I  mete  yow,  myn  herte  dere  ? 

Thys  twelve  dayes  of  Aprile  I  endure, 

Throgh  jelouse  Phebus,  this  mysaventure.'         ho 


Now  God  helpe  sely  Venus  allone  ! 

But  as  God  wolde  hyt  happede  for  to  be, 

That  while  that  Venus  weping  made  her  mone 

Ciclinius  ryding  in  his  chevache, 

Fro  Venus  Valiums  myghte  his  paleys  se ; 

And  Venus  he  salueth,  and  maketh  chere, 

And  her  receyveth  as  his  frende  ful  dere. 

Mars  dwelleth  forth  in  his  adversyte, 

Compleynyng  ever  in  oon  her  departynge  ; 

And  what  his  compleynt  was  remembreth  me,  150 

And  therfore,  in  this  lusty  morwenynge, 

As  I  best  can,  I  wol  hit  seyn  and  synge, 

And  after  that  I  wol  my  leve  take ; 

And  God  yif  every  wyght  joy  of  his  make ! 

THE    COMPLEYNT    OF    MAES. 


The  ordre  of  compleynt  requireth  skylfully, 
That  yf  a  wight  shal  pleyne  pitously, 
Ther  mot  be  cause  wherfore  that  men  pleyne. 
Other  men  may  deme  he  pleyneth  folely, 
And  causeles.     Alas,  that  do  not  I ! 
Wherfor  the  grounde  and  cause  of  al  my  peyne, 
So  as  my  troubled  witte  may  hit  atteyne, 
I  wol  reherse ;  not  for  to  have  redresse, 
But  to  declare  my  grounde  of  hevynesse. 


The  firste  tyme,  alas,  that  I  was  wroght, 

And  for  certeyn  effectes  hider  broght, 

Be  him  that  lordeth  ech  intelligence, 

I  yaf  my  trewe  servise  and  my  thoght, 

For  evermore,  how  dere  I  have  hit  boght, 

To  her  that  is  of  so  grete  excellence, 

That  what  wight  that  first  sheweth  his  presence,  170 

When  she  is  wrothe  and  taketh  of  hym  no  cure, 

He  may  not  longe  in  joye  of  love  endure. 

XXV. 

This  is  no  feyned  mater  that  I  telle  ; 

My  lady  is  the  verrey  sours  and  welle 

Of  beaute,  lust,  fredam,  and  gentilnesse, 

Of  riche  aray,  how  dere  men  hit  selle, 

Of  al  disport  in  which  men  frendely  duelle, 

Of  love  and  pley,  and  of  benigne  humblesse, 

Of  soune  of  instrumentes  of  al  swetnesse, 

And  therto  so  wel  fortuned  and  thewed,  iso 

That  thorow  the  worlde  her  goodnesse  is  yshewed 


What  wonder  ys  then  thogh  that  I  besette 
My  servise  on  suche  one  that  may  me  knette 
To  wele  or  wo,  sith  hit  lythe  in  her  myghte  ? 
Therfore  myn  herte  for-ever  I  to  her  highte, 
Ne  truely  for  my  dethe  shal  I  not  lette, 
To  ben  her  truest  servaunt  and  her  knyght. 
I  flater  noght,  that  may  wete  every  wyght ; 
For  this  day  in  her  servise  shal  I  dye, 
But  grace  be,  I  se  her  never  wyth  ye.  190 


To  whom  shal  I  plenera  of  my  distresse  ? 

Who  may  me  helpe,  who  maymyharme  redresse? 

Shal  I  compleyn  unto  my  lady  fre  ? 

Nay,  certes,  for  she  hath  such  hevynesse, 

For  fere  and  eke  for  wo,  that  as  I  gesse, 

In  lytil  tyme  hit  wol  her  bane  be ; 

But  were  she  safe,  hit  wer  no  fors  of  me. 

Alas,  that  ever  lovers  mote  endure, 

For  love,  so  many  a  perilouse  aventure  ! 

XXVIII. 

For  ihogh  so  be  that  lovers  be  as  trewe  200 

As  any  metal  that  is  forged  newe, 

In  many  a  case  hem  tydeth  ofte  sorowe. 

Som  tyme  hire  ladies  wil  not  on  hem  rewe  ; 

Somtyme,  yf  that  jelosie  hyt  knewe, 

They  myghten  lyghtly  ley  her  hede  to  borowe  ; 

Somtyme  envyous  folke  with  tunges  horowe 

Departen  hem,  alas  !     Whom  may  they  plese  ? 

But  he  be  fals,  no  lover  hath  his  ese. 

XXIX. 

But  what  availeth  suche  a  longe  sermoun 

Of  aventures  of  love  up  and  doune  ?  210 

I  wol  returne  and  speken  of  my  peyne ; 

The  poynt  is  this  of  my  distruccion, 

My  righte  lady,  my  savacyoun, 

Is  in  affray,  and  not  to  whom  to  pleyne. 

0  herte  suete  !     0  lady  sovereyne ! 

For  your  disese  I  oght  wel  swoune  and  swelte, 

Thogh  I  none  other  harme  ne  drede  felte. 


To  what  fyne  made  the  God  that  sitte  so  hye, 
Benethen  love  other  companye, 
And  streyneth  folke  to  love  malgre  her  hede  ?  220 
And  than  her  joy,  for  oght  I  can  espye, 
Ne  lasteth  not  the  twynkelyng  of  an  eye. 
And  somme  have  never  joy  til  they  be  dede. 
What  meneth  this '?  what  is  this  mystihede  ? 
Wherto  constreyneth  he  his  folke  so  faste, 
Thing  to  desyre  but  hit  shulde  laste  ? 

XXXI. 

And  thogh  he  made  a  lover  love  a  thing, 

And  maketh  hit  seme  stedfast  and  during, 

Yet  putteth  he  in  hyt  such  mysaventure, 

That  rest  nys  ther  in  his  yevinge.  230 

And  that  is  wonder  that  so  juste  a  kynge 

Doth  such  hardnesse  to  his  creature. 

Thus  whether  love  breke  or  elles  dure, 

Algates  he  that  hath  with  love  to  done, 

Hath  ofter  wo  than  changed  ys  the  mone. 


Hit  semeth  he  hath  to  lovers  enemyte, 
And  lyke  a  fissher,  as  men  al  day  may  se, 
Bateth  hys  angle-hoke  with  summe  plesaunce, 
Til  mony  a  fissch  ys  wode  to  that  he  be 
Sesed  therwith  ;  and  then  at  erst  hath  he  240 

Al  his  desire,  and  therwith  al  myschaunce, 
And  thogh  the  lyne  breke  he  hath  penaunce ; 
For  with  the  hoke  he  wounded  is  so  sore, 
That  he  his  wages  hathe  for  evermore. 


The  broche  of  Thebes  was  of  such  a  kynde, 
So  ful  of  rubies  and  of  stones  of  Ynde, 
That  every  wight  that  set  on  hit  an  ye, 
He  wend  anon  to  worthe  out  of  his  mynde  ; 
So  sore  the  beaute  wold  his  herte  bynde, 
Til  he  hit  had,  him  thoght  he  muste  dye  ;  150 

And  whan  that  it  was  his  then  shuld  he  drye 
Such  woo  for  drede  ay  while  that  he  hit  hadde, 
That  welnygh  for  the  fere  he  shulde  madde. 

And  whan  hit  was  fro  his  possessioun, 

Than  had  he  double  wo  and  passioun, 

That  he  so  feir  a  tresore  hadc/e  forgo ; 

But  yet  this  broche,  as  in  conclusioun, 

Was  not  the  cause  of  his  confusioun  ; 

But  he  that  wroght  hit  enfortuned  hit  so, 

That  every  wight  that  had  hit  shuld  have  wo  ;  260 

And  therfore  in  the  worcher  was  the  vice, 

And  in  the  covetour  that  was  so  nyce. 


So  fareth  hyt  by  lovers,  and  by  me ; 

For  thogh  my  lady  have  so  gret  beaute, 

That  I  was  mad  til  I  hadde  gete  her  grace, 

She  was  not  cause  of  myn  adversite, 

But  he  that  Avroghte  her,  as  mot  I  the, 

That  putte  suche  beaute  in  her  face, 

That  made  me  coveten  and  purchace 

Myn  oune  dethe  ;  him  wite  I  that  I  dye,  270 

And  myne  wnwitte  that  ever  I  clombe  so  hye, 

xxxvi. 

But  to  yow  hardy  knyghtes  of  renoun, 

Syn  that  ye  be  of  my  devisioun, 

Al  be  I  not  worthy  to  so  grete  a  name, 

Yet  seyn  these  clerkes  I  am  your  patroun, 

Therfore  ye  oght  have  somme  compassioun 

Of  my  disese,  and  take  hit  not  a-game  ; 

The  pruddest  of  yow  may  be  made  ful  tame. 

Wherfore  I  prey  yow,  of  your  gentilesse, 

That  ye  compleyne  for  myn  hevynesse.  280 

And  ye,  my  ladyes,  that  ben  true  and  stable, 
Be  wey  of  kynde  ye  oghten  to  be  able 
To  have  pite  of  folke  that  ben  in  peyne, 
Now  have  ye  cause  to  clothe  yow  in  sable ; 
Sith  that  youre  emperise,  the  honurable, 
Is  desolat,  wel  oghte  ye  to  pleyne, 
Now  shuld  your  holy  teres  falle  and  reyne. 
Alas  !  your  honour  and  your  emperise, 
Negh  ded  for  drede,  ne  can  her  not  chevise. 


Compleyneth  eke  ye  lovers  al  in  fere  290 

For  her  that,  with  unfeyned  humble  chere, 
Was  evere  redy  to  do  yow  socoure ; 
Complemef/t  her  that  evere  hath  had  yow  dere ; 
Compleyneth  beaute,  fredom,  and  manere  ; 
Compleyneth  her  that  endeth  your  labour, 
Compleyneth  thilke  ensample  of  al  honour. 
That  never  dide  but  alivey  gentilesse  ; 
Kytheth  therfor  in  her  summe  kyndenesse. 

THE    COMPLEYNT    OF    VENUS. 


There  nys  so  high  comfort  to  my  plesaunce, 
Whan  that  I  am  in  eny  hevynesse,  300 

As  for  to  have  leyser  of  remembraunce, 
Upon  the  manhod  and  the  worthynesse, 
Upon  the  trouthe,  and  on  the  stedfastnesse, 
Of  him  whos  I  am  al  whiles  I  may  dure ; 
Ther  oghte  blame  me  no  creature, 
For  every  wight  preiseth  his  gentilesse. 

In  him  ys  bounte,  wysdom,  and  governaunce, 
Wei  more  then  eny  manrces  witte  can  gesse ; 
For  grace  hath  wolde  so  ferforthe  hym  avaunce, 
That  of  knyghthode  he  is  parfite  richesse ;  3io 

Honour  honoureth  him  for  his  noblesse; 
Therto  so  well  hath  formed  him  Nature. 
That  I  am  his  for  ever,  I  him  assure, 
For  every  wight  preysith  his  gentilesse. 

XLI. 

And  not  withstondyng  al  his  suffisaunce, 

His  gentil  hert  ys  of  so  grete  humblesse 

To  me  in  worde,  in  werke,  in  contenaunce, 

And  me  to  serve  is  al  his  besynesse, 

That  I  am  set  in  verrey  sikirnesse. 

Thus  oght  I  blesse  wel  myn  aventure,  3So 

Sith  that  him  list  me  serven  and  honoure, 

For  every  wight  preiseth  his  gentilesse. 

XLII. 

Now  certis,  Love,  hit  is  right  covenable, 
That  men  ful  dere  bye  the  nobil  thinge, 
As  wake,  a-bed,  and  fasten  at  the  table, 
Wepinge  to  laugh  and  sing  in  compleynynge. 
And  doun  to  caste  visage  and  lokynge, 
Often  to  chaunge  visage  and  contenaunce, 
Pley  in  slepyng,  and  dremen  at  the  daunce, 
Al  the  reverse  of  eny  glad  felynge.  330 


Jelosie  be  hanged  be  a  cable  ! 

She  wold  al  knowe  ihrogh  her  espyinge. 

Ther  dothe  no  wyght  nothing  so  resonable, 
That  al  nys  harme  in  her  ymagenynge. 
Thus  dcre  abought  is  Love  in  his  yevynge, 
Which  ofte  he  yifeth  withoute  ordynaunce, 
As  sorow  ynogh,  and  litil  of  plesaunce, 
Al  the  reverse  of  any  glad  felynge. 


A  lyul  tyme  his  yift  ys  agreable, 

But  ful  encomberouse  is  the  usynge  ;  340 

For  subtil  Jelosie,  the  dece)~vabie, 

Ful  often  tyme  eauseth  desturbvnge. 

Thus  be  we  ever  in  drede  and  suffrynge  ; 

In  no  certeyn  we  languisshen  in  penaunce, 

And  han  ful  often  mony  an  harde  myachavmce, 

Al  the  reverse  of  any  glad  felynge. 

XLV. 

But  certys,  Love,  I  sey  not  in  such  wise, 
That  for  tescape  out  of  youre  lace  I  mente, 
For  I  so  longe  have  be  in  your  servise, 
That  for  to  let  of  wil  I  never  assente.  350 

No  fors  !  ye  I  thogh  Jelosye  me  turmente, 
Sufficeth  me  to  se  hym  when  I  may ; 
And  therfore  certys  to  myn  endyng  day, 
To  love  hym  best  that  shal  I  never  repente. 


And  certis,  Love,  whan  I  me  wel  aviso, 
( )f  eny  estate  that  man  may  represents, 
Then  have  ye  made  me,  thror/Zt  your  fraunchise, 
Chese  the  best?  that  ever  on  erthe  wente. 
Now  love  wel,  hert,  and  loke  thou  never  stents 

VOL.    VI.  t 

And  let  the  Jelousie  put  hit  in  assay, 

That  for  no  peyn,  I  wille  not  sey  nay ; 

To  love  yow  best,  that  shall  I  never  repente. 


Herte.  to  the  hit  ought  ynough  suffise, 

That  Love  so  highe  a  grace  to  yow  sente, 

To  chese  the  worthiest  in  al/e  wise, 

And  most  agreable  unto  myn  entente. 

Seche  no  ferther,  neythir  wey  ne  wente, 

Sithe  /  have  suffisaunce  unto  my  pay, 

Thus  wol  I  ende  this  compleynt  or  this  lay, 

To  love  hym  best  ne  shal  I  never  repente.  370 


Princes  !   resseyveth  this  compleynt  in  gre, 

Unto  your  excelent  benignite 

Directe,  aftir  my  litel  suffisaunce  ; 

For  elde,  that  in  my  spirit  dulleth  me. 

Hath  of  endyting  al  the  subtilite 

Welnyghe  bereft  out  of  my  remembraunce : 

And  eke  to  me  hit  is  a  grete  penaunce. 

Syth  ryme  in  Englissh  hat/t  such  skarseU;. 

To  folowe  worde  by  worde  the  curiosite  379 

Of  Graunson,  floure  of  hem  that  maken  in  Fraunce, 

EXPLICIT. 


A  GOODLY  BALLADE  OF  CHAUCER. 


[OTHER  of  norture,  best  beloved  of  alle, 
And  fresshest  flour,  to  whom  good  thrift 

God  sende  ! 
Your  childe,  if  it  lust  you  me  so  to  calle, 
Al  be  I  unable  my  selfe  so  to  pretende, 
To  your  diserecion  I  recommende 
Myn  herte  and  al,  with  every  circumstance, 
Al  holy  to  be  under  your  governaunce. 

Moste  desire  I,  and  have  and  ever  shal, 
Thyng  whiche  might  your  hertes  ease  amende  ; 
Have  me  excused,  my  power  is  but  smal ;  10 

Nathelesse,  of  right,  ye  oughte  to  commende 
My  goode  wille,  which  fayne  wolde  entende 
To  do  you  servyce ;  for  al  my  suflysaunce 
Is  holy  to  be  under  your  governaunce. 

Meulx  un  in  herte  which  never  shal  appal/e, 
Aye  frcsshe  and  newe,  and  right  glad  to  dispende 
My  tyme  in  your  servyce,  what  so  befalle, 
Besechyng  your  excellence  to  defende 
My  symplenesse,  if  ignoraunce  offende 

In  any  wyse  ;  sythe  that  myn  afFyaunce  20 

Is  holy  to  ben  under  your  governaunce. 

Daisy  of  lyght,  very  grounde  of  comforte, 
The  Sonnes  doughter  ye  hight,  as  I  rede ; 
For  whan  he  westreth,  farwel  your  disporte  ! 
By  your  nature  anon,  right  for  pure  drede 
Of  the  rude  night  that  with  his  boystous  wede 
Of  derkenesse  shadoweth  our  emyspere, 
Than  closen  ye,  my  lives  lady  dere  ! 

Dawnyng  the  Day  to  his  kynde  resorte, 

And  Phebus  your  father  with  his  stremes  rede    30 

Adorneth  the  morowe,  consumyng  the  sorte 

Of  misty  cloudes  that  wolden  overlede 

Trewe  humble  hertes  with  her  mistyhede, 

Nere  comforte  a-dayes,  whan  eyen  elere 

Disclose  and  sprede  my  lyves  lady  dere, 

Je  vouldray — but  greate  God  disposeth 

And  maketh  casuel,  by  his  provydence, 

Suche  thyng  as  mannes  frele  witte  purposeth, 

Al  for  the  best,  if  that  our  conscience 

Nat  grutche  it,  but  in  humble  pacience  40 

It  receyve  :  for  God  saythe,  without*?  fable, 

A  faythful  herte  ever  is  acceptable. 

Cautels  who  so  useth  gladly,  glo3eth ; 
To  eschewe  suche  it  is  right  high  prudence ; 
What  ye  sayd  ones  myn  herte  opposeth. 
That  my  writyng  japes  in  your  absence 
Pleased  you  moche  better  than  my  presence. 
Yet  can  I  more ;  ye  be  nat  excusable, 
A  faythful  herte  ever  is  acceptable. 

Quaketh  my  penne  ;  my  spyrit  supposeth  50 

That  in  my  writyng  ye  fynde  wol  some  offence ; 
Myn  herte  welkeneth  thus  sone  ;  anon  it  ryseth ; 
Nowe  hotte,  nowe  colde,  and  efte  in  fervence : 
That  mysse  is,  is  caused  of  neglygence, 
And  not  of  malyce  ;  therfore  bethe  mercyable  ; 
A  faythful  herte  ever  is  acceptable. 

LENVOTE. 

Forthe  complaynt !  forthe  lackyng  eloquence  ! 
Forthe  lytie  letter,  of  endytyng  lame  ! 
I  have  besought  my  ladyes  sapyence 
Of  thy  behalfe,  to  accept  in  game  60 

Thyn  inabylite  ;  do  thou  the  same : 
Abyde  !  have  more  yet ! — Je  serve  Jouesse. 
Nowe  forth  I  close  the  in  holy  Venus  name  ! 
The  shal  unclose  my  hertes  governeresse. 


A  PRAISE  OF  WOMEN. 

K^  L  tho  that  lyste  of  women  evyl  to  speke, 
And  sayn  of  hem  worse  than  they  de- 
serve, 
I  praye  to  God  that  her  neckes  to-breke, 
Or  on  some  evyl  dethe  mote  tho  janglers  sterve  ; 
For  every  man  were  holden  hem  to  serve, 
And  do  hem  worship,  honour,  and  servyee, 
In  every  maner  that  they  best  eoude  devyse. 

For  we  oughte  first  to  thinke  on  what  manere 

They  bring  us  forth,  and  what  payn  they  endure 

First  in  our  byrth,  and  syth  fro  yere  to  yere        10 

How  busely  they  done  hir  busy  cure, 

To  kepe  us  fro  every  misaventure 

In  our  youthe,  whan  we  have  no  might 

Our  selfe  to  kepe,  neither  by  day  nor  nyght. 

Alas  !  howe  may  we  say  on  hem  but  wele, 

Of  whom  we  were  fostred  and  ybore, 

And  ben  al  our  sucoure,  and  ever  trewe  as  stele, 

And  for  our  sake  ful  ofte  they  suffre  sore  ? 

Withoute  women  were  al  our  joye  lore ; 

Wherfore  we  ought  alle  women  to  obeye  20 

In  al  goodnesse ;  I  can  no  more  saye. 

This  is  wel  knowen,  and  hath  ben  or  this, 
That  women  ben  cause  of  a\le  lightnesse, 
Of  knyghthode,  norture,  eschewyng  al  malis, 
Encrease  of  worshyp,  and  of  a\Ie  worthynesse  ; 
Therto  curteys  and  meke,  and  ground  of  al  good- 

nesse, 
Glad  and  mery,  and  trewe  in  every  wyse 
That  any  gentyl  herte  can  thynke  or  devyse. 

And  though  any  wolde  truste  to  your  untruthe, 
And  to  your  fayre  wordes  wold  aught  assent*,     30 
In  goode  fayth  me  thynketh  it  were  gret  ruthe, 
That  other  women  sholde  for  hir  gylt  be  shent, 
That  never  knew,  ne  wiste  nought  of  hir  entent, 
Ne  lyste  not  to  here  the  fayre  words  ye  write, 
Which  ye  you  payne  fro  day  to  day  tendyte. 

But  who  may  beware  of  your  tales  untrewe, 

That  ye  so  busyly  paynt  and  endite  ? 

For  ye  wyl  swere  that  ye  never  knewe. 

Ne  sawe  the  woman,  neyther  moche  ne  lyte, 

Save  onely  her  to  whom  ye  hadde  delite,  40 

As  for  to  serve  of  al  that  ever  ye  seye, 

And  for  her  love  must  ye  nedes  deye. 

Then  wyl  ye  swere  that  ye  knewe  never  before 
What  Love  was,  ne  his  dredful  observaunce, 
But  nowe  ye  fele  that  he  can  wounde  sore ; 
Wherfore  ye  putte  you  into  her  governaunce, 
Whom   Love  hath  ordeyned  you  to  serve  and  do 

plesaunce 
With  al  your  might  your  lytel  lyves  space, 
Whiche  endeth  sone  but  if  she  do  you  grace. 

And  then  to  bedde  wylZe  ye  soone  drawe,  c 

And  sone  sicke  ye  wylle  you  than  fayne, 
And  swere  faste  your  lady  hath  you  slawe. 
And  brought  you  sudeynly  so  high  a  payne 
That  fro  your  deth  may  no  man  you  restrayne. 
With  a  daungerous  loke  of  her  eyen  two, 
That  to  your  dethe  muste  ye  nedes  go. 

Thus  wylle  ye  morne,  thus  wylle  ye  sighe  sore, 

As  though  your  herte  anon  in  two  wolde  breste, 

And  swere  faste  that  ye  may  live  no  more, 

'  Myne  owne  lady  !  that  might,  if  ye  leste,  6 

Bringe  myn  herte  somdele  into  reste, 

As  if  you  lyst  mercy  on  me  to  have ;' 

Thus  your  untrouth  wyl  ever  mercy  crave. 

Thus  wol  ye  playne,  thogh  ye  nothyng  smerte, 

These  innocent  creatures  for  to  begyle, 

And  swere  to  hem,  so  wounded  in  your  herte 

For  her  love,  that  ye  may  lyve  no  whyle, 

Scarsly  so  longe  as  one  mighte  go  a  mile, 

So  hyeth  dethe  to  bringe  you  to  an  ende, 

But  if  your  soverayn  lady  lyst  you  to  amende.     71 

And  if  for  routhe  she  comforte  you  in  any  wyse 
For  pyte  of  your  false  othes  sere, 
So  that  innocent  weneth  that  it  be  as  you  devyse 
And  weneth  your  herte  be  as  she  may  here, 
Thus  for  to  comfort  and  somwhat  do  you  chere ; 
Than  wol  these  janglers  deme  of  her  ful  ylle, 
And  sayne  that  ye  have  her  fully  at  your  wyl/e. 

Lo,  howe  redy  her  tonges  ben,  and  preste 
To  speke  harme  of  women  causelesse  ! 


A  PRAISE  OF  WOMEN.  281 

Alas  !  why  might  ye  not  as  wol  saye  the  beste,   80 
As  for  to  deme  hem  thus  gyltelesse  ? 
In  your  herte,  ywis,  there  is  no  gentylnesse, 
That  of  your  owne  gylt  lyst  thus  women  fame  ; 
Now,  by  my  trouth,  me  thynke  ye  be  to  blame. 

For  of  women  cometh  this  worldly  wele, 

Wherfore  we  oughte  to  worship  hem  evermore ; 

And  thou  it  mishap  one,  we  oughte  for  to  hele, 

For  it  is  al  through  our  false  lore, 

That  day  and  night  we  payne  us  evermore 

With  many  an  othe  these  women  to  begyle  90 

With  false  talcs,  and  many  a  wicked  wyle. 

And  if  falshede  shulde  be  reckened  and  tolde 
In  women,  iwys  ful  trouthe  were, 
Not  as  in  men,  by  a  thousand  fold ; 
Fro  alle  vices,  iwys  they  stande  clere, 
In  any  thing  that  ever  I  coude  of  here, 
But  if  entysing  of  these  men  it  make, 
That  hem  to  flatteren  connen  never  slake. 

I  wolde  fayne  wete  wher  ever  ye  coude  here, 
Withoute  mennes  tysing,  what  women  dyd  amis,  100 
For  ther  ye  may  get  hem  ye  lye  fro  yere  to  yere, 
And  many  a  gabbing  ye  make  to  hem,  iwys ; 
For  I  could  never  here  ne  knowen  ere  this, 
Where  ever  ye  coude  fynde  in  any  place. 
That  ever  women  besoughtd  you  of  grace. 

There  ye  you  payne  with  al  your  fulfe  might, 
With  al  your  herte,  and  al  your  beysnesse, 
To  pleasen  hem  bothe  by  day  and  night, 

Prayeng  hem  of  her  grace  and  gentylnesse, 
To  have  pyte  upon  your  greate  distresse,  no 

And  that  they  wolde  on  your  payne  have  routhe, 
And  slee  you  not,  sens  ye  meane  but  trouthe. 

Thus  may  ye  see  that  they  ben  fautelesse, 
And  innocent  to  alle  your  werkes  she, 
And  alle  your  craftes  that  touche  falsnesse, 
They  knowe  hem  not,  ne  may  hem  not  espye ; 
So  sweare  ye  that  ye  muste  nedes  die, 
But  if  they  wolde,  of  hir  womanheed, 
Upon  you  rewe,  er  that  ye  be  deed. 

And  than  your  '  lady '  and  your  '  hertes  quene  '    120 
Ye  calle  hem,  and  therewith  ye  syghe  sore, 
And  say,  '  My  lady,  I  trowe  that  it  be  sene 
In  what  plite  that  I  have  lyved  ful  yore  ; 
But  nowe  I  hope  that  ye  wol  no  more 
In  these  peynes  suffre  me  for  to  dwelle, 
For  of  al  goodnesse,  iwys,  ye  be  the  wel/e.' 

Lo,  whiche  a  paynted  processe  can  ye  make, 

These  harmlesse  creatures  for  to  begyle ! 

And  whan  they  slepe,  ye  payne  you  to  wake, 

And  to  bethinke  you  on  many  a  wicked  wyle  ;  180 

But  ye  shal  se  the  day  that  ye  shal  curse  the  whyle 

That  ye  so  besyly  dyde  your  entent 

Hem  to  begyle,  that  falshede  never  mente. 

For  this  ye  knowe  wel,  though  I  wolde  lie, 
In  women  is  al  trouthe  and  stedfastnesse ; 
For  in  good  faythe  I  never  of  hem  sye 
But  moche  worshyp,  bounte,  and  gentylnesse, 

Right  comyng,  fayre,  and  ful  of  mekenesse, 

Good  and  glad,  and  lowly,  I  you  ensure, 

Is  this  goodly  angelyke  creature.  ho 

And  if  it  happe  a  man  be  in  disease, 
She  dothe  her  busynesse  and  her  Mle  peyne 
With  al  her  might,  him  to  comforte  and  please 
If  fro  his  disease  she  mighte  him  restreyne  ; 
In  word  ne  dede,  iwys,  she  wol  not  fayne, 
But  with  al  her  might  she  dothe  her  besynesse 
To  bringe  him  out  of  his  hevynesse. 

Lo,  what  gentyllesse  these  women  have, 

If  we  coude  knowe  it  for  our  rudenesse  ! 

How  besy  they  be  us  to  kepe  and  save,  150 

Both  in  heale,  and  also  in  sieknesse  ! 

And  alway  right  sory  for  our  distresse, 

In  every  maner;  thus  shewe  thy  routhe, 

That  in  hem  is  al  goodnesse  and  trouthe. 

And  syth  we  fynde  in  hem  gentylnesse  and  trouth, 
Worshyp,  bounte,  and  kyndenesse  evermore, 
Let  never  this  gentylesse  through  your  slouth 
In  hir  kynde  trouthe  be  aught  forlore 
That  in  woman  is,  and  hath  r/ben  ful  yore, 
For  in  reverence  of  the  hevens  Quene,  ieo 

We  oughte  to  worshyp  alle  women  that  bene. 

For  of  alle  creatures  that  ever  were  get  and  borne. 
This  wote  ye  wel,  a  woman  was  the  beste ; 
By  her  was  recovered  theblysse  that  we  hadde  lorne, 
And  thruogh  the  woman  shal  we  come  to  reste, 
And  ben  ysaved,  if  that  our  selfe  leste ; 


284  A   PRAISE   OF   WOMEN. 

Wherfore,  me  thynketh,  if  that  we  hadde  grace, 
We  oughten  honour  women  in  every  place. 

Therfore  I  rede  that,  to  our  lyves  ende, 

Fro  this  tyme  forth,  while  that  we  have  space,  no 

That  we  have  trespaced,  pursue  to  amende, 

Prayeng  our  Lady,  wel  of  alle  grace, 

To  bringe  us  unto  that  blysful  place, 

There  as  she  and  alZ<?  goode  women  shal  be  infere 

In  heven  above,  amonge  the  angels  clere. 


EXPLICIT. 

THE  COMPLEYNTE  OF  THE  DETHE 
OF  PITE. 

HOW    PITE    IS    DEDE    AND   BURIED   IN   A   GENTLE    IIEIU'E. 

ITE,  that  I  have  sought  so  yore  agoo 
With  herte  soore,  and  ful  of  besy 

peyne, 
That  in  this  worlde  was  never  wight 
so  woo 
Withoute  the  dethe  ;  and  yf  I  shal  not  feyne, 
My  purpose  was  of  Pitee  for  to  pleyne, 
And  eke  upon  the  crueltee  and  tirannye 
Of  Love,  that  for  my  trouthe  doth  me  dye. 

And  when  that  I  be  lengthe  of  certeyne  yeres 

Had,  evere  in  oon,  soughte  a  tyme  to  speke, 

To  Pitee  ran  I,  al  bespreynte  with  teres,  10 

To  prayen  hir  on  Cruelte  me  wreke  ; 

But  er  I  myghte  with  any  worde  out  breke, 

Or  tellen  any  of  my  peynes  smerte, 

I  fonde  hir  dede  and  buried  in  an  herte. 

And  doune  I  fel  when  that  I  saugh  the  herse 
Dede  as  stone  while  that  the  swogh  laste  ; 

But  up  I  roose  with  coloure  wel  dyverse, 

And  pitously  on  hir  myn  eyen  I  caste, 

And  ner  the  corps  I  came  to  pressen  faste, 

And  for  the  soule  I  shope  me  for  to  preye ;         a 

I  was  but  lorne,  ther  was  no  more  to  seye. 

Thus  am  I  slayne  sith  that  Pite  is  dede  ; 

Alias,  the  day  that  ever  hyt  shulde  falle  ! 

What  maner  man  dar  now  hold  up  his  hede  ? 

To  whom  shal  now  any  sorwful  herte  calle  ? 

Now  Cruelte  hath  caste  to  slee  us  alle 

In  ydel  hope  we  lyve  redelesse  of  peyne ; 

Sith  she  is  dede,  to  whom  shulde  we  compieyne  ? 

But  yet  encreseth  me  this  wonder  newe. 

That  no  wight  woot  that  she  is  dede  but  I,         s( 

So  mony  men  as  in  her  tyme  hir  knewe  ; 

And  yit  she  dyede  not  so  sodeynly  ; 

For  I  have  sought  hir  ever  ful  besely, 

Sith  I  hadde  firste  witte  or  marines  mynde  ; 

But  she  was  dede  er  that  I  koude  hir  fynde. 

Aboute  hir  herse  there  stoden  lustely 
Withouten  any  woo,  as  thoughts  me, 
Bounte,  parfyte  wel  armed  and  richely, 
And  fressh  Beaute,  Lust,  and  Jolyte, 
Assured-maner,  Youthe,  and  Honeste,  i 

Wisdome,  Estaat,  Drede,  and  Governance 
Confedred  bothe  by  honde  and  alliance. 

A  compleynt  had  I  writen  in  myn  honde, 
To  have  put  to  Pittee,  as  a  bille, 
But  when  I  al  this  companye  ther  fonde, 
That  rather  wolde  al  my  cause  spille 

Then  do  me  helpe,  I  helde  my  compleynt  stille ; 
For  to  that  folke,  withouten.  ony  fayle, 
Withoute  Pitee  ther  ne  may  no  bille  availe. 

Then  leve  we  alle  vertues,  save  oonly  Pite,  50 

Kepynge  the  corps  as  ye  have  herde  me  seyn, 
Confederal  by  bonde  and  by  Cruelte, 
And  ben  assented  when  I  shal  be  sleyn. 
And  I  have  put  my  complaynt  up  ageyn. 
For  to  my  foes  my  bille  I  dar  not  shewe, 
Theffect  of  which  seith  thus  in  wordes  fewe. 


THE    COMPLEYNT    IN    THE    BILLE 

'  Humblest  of  herte,  higheste  of  reverence, 

Benygne  flour,  coroune  of  vertues  alle  ! 

Sheweth  unto  youre  rialle  excellence 

Youre  servaunt,  yf  I  durste  me  so  calle,  60 

His  mortal  harme,  in  which  he  is  i-falle, 

And  noght  al  oonly  for  his  evel  fare, 

But  for  your  renoun,  as  /  shal  declare. 

'  Hit  stondeth  thus  : — your  contrary  Crueltee 

Allyed  is  ayenst  your  regaltye 

Under  colour  of  womanly  beaute, 

(For  men  shulde  not  know  hir  tirannye) 

With  Bountee,  Gentilesse,  and  Curtesye. 

And  hath  depryved  yow  nowe  of  your  place, 

That  is  hygh  beaute,  appartenent  to  your  grace.  70 

'  For  kyndely,  by  youre  herytage  and  ryght 
Ye  be  annexed  ever  unto  Bounte, 
And  verrely  ye  oughte  do  youre  myght 

To  helpe  Trouthe  in  his  advcrsyto  ; 
Ye  be  also  the  corowne  of  beaute  ; 
And  certes,  yf  ye  wanten  in  these  tweyn 
The  worlde  is  lore,  ther  is  no  more  to  seyn. 

'  Eke  what  availeth  maner  or  gentilesse 

Withoute  yow,  benygne  creature  ? 

Shal  Cruelte  be  now  youre  governeresse  ?  8< 

Alias,  what  herte  may  hyt  longe  endure  ? 

Wherfore  but  ye  the  rather  taken  cure 

To  breke  that  perilouse  allyaunce, 

Ye  sleen  hem  that  ben  of  your  obeisaunce. 

'  And  furtherover,  if  ye  suffre  this, 

Youre  renoun  is  fordoore  then  in  a  throwe, 

Ther  shal  no  man  wete  welle  what  pi  to  is. 

Alias,  that  ever  your  renoun  is  falle  so  lowe  ! 

Ye  be  also  fro  youre  heritage  ythrowe 

By  Cruelte,  that  occupieth  youre  place,  9< 

And  we  despeyred  that  seken  to  youre  grace. 

'  Have  mercy  on  me,  thow  het-enes  quene, 
That  yow  have  sought  so  tendirly  and  yore, 
Let  somme  streme  of  youre  light  on  me  be  sene, 
That  love  and  drede  yow  ever  lenger  more ; 
For  sothely  for  to  seyne,  I  bere  so  sore. 
And  though  I  bee  not  kunnynge  for  to  pleyne, 
For  Goddis  love  have  mercy  on  my  peyne. 

'  My  peyne  is  this,  that  what  so  I  desire, 
That  have  I  not,  ne  nothing  lyke  therto  ;  10 

And  ever  setteth  Desire  myn  hert  on  fyre 
Eke  on  that  other  syde,  where-so  I  goo. 

That  have  I  redy,  unsoghte,  every  where  ; 
What  maner  thinge  that  may  encrese  my  woo, 
Me  lakketh  but  my  deth,  and  than  my  here. 

'  What  nedeth  to  shewe  parcel  of  my  peyne, 

Syth  every  woo,  that  herte  may  bethynke, 

I  suffre ;  and  yet  I  dar  not  to  yow  pleyne, 

For  wel  I  wote,  a/though  I  wake  or  wynke, 

Ye  rekke  not  where  I  flete  or  synke.  no 

Yit  natheles  my  trouthe  I  shal  sustene 

Unto  my  deth,  and  that  shal  wel  be  sene. 

•  This  is  to  seyne,  I  wol  be  youres  ever ; 
Though  ye  me  slee  by  Crueltee,  your  foo, 
Algate  my  spirite  shal  never  dissever 
Fro  youre  servise,  for  eny  peyne  or  woo. 
Now  Pite  that  I  have  sought  so  yore  agoo  I 
Thus  for  your  deth  I  may  wel  wepe  and  pleyne 
With  herte  sore,  al  ful  of  besy  peyne. 

EXPLICIT. 


BALLADE  DE  VILAGE  SAUNS  PEYNTURE. 

*HIS  wrechched  worldes  transmutacion, 
As  wele  and  woo,  now  poverte,  and 

now  riche  honour 
Withouten  ordre  or  wise  discrecion, 
Governed  ys  by  Fortunes  erroure ; 
But  natheles  the  lakke  of  hir  favour 

VOL.  VT.  17 

Ne  may  not  doo  me  synge,  though  I  dye, 
J'ay  tout  perdue,  mon  temps  et  rnon  laboure, 
For  fynally  Fortune  I  ditfye. 

Yet  ys  me  lefte  the  sight  of  my  resoun, 

To  knowen  frend  fro  foo  in  thy  meroure,  10 

So  moche  hath  yet  thy  turnyng  up  and  doun 

Ytaught  me  to  knowen  in  an  houre  ; 

But  truely  noo  fors  of  thy  reddoure 

To  him  that  over  himself  hath  the  maistrye, 

My  suffisaunce  shal  be  my  socoure, 

For  fynaly  Fortune  I  dyffye. 

0  Socrates,  thou  stedfast  champion, 
She  myghte  never  be  thy  turmentoure, 
Thow  never  dreddest  hir  oppression, 

Ne  in  hir  chere  fonde  thou  noo  savoure ;  go 

Thow  knewe  wel  the  deceyt  of  hir  coloure, 
And  that  hir  mooste  worship  is  to  lye ; 

1  knowe  hir  eke  a  fals  dissymuloure, 
For  fynaly  Fortune  I  diffye. 

LA    EESPONS    BU    FOETTJNE    AU    PLEINTIF. 

Noo  man  is  wrechched  but  himself  yt  wene, 
And  he  that  hath  himselfe  hath  suffisaunce. 
Why  seysthow  than  I  am  to  the  so  kene, 
That  havest  thy  self  out  of  my  governaunce  ? 
Sey  thus : — '  Graunt  mercy  of  thyn  habundaunce 
That  thow  havest  lent  or  this;'  thou  shalt  not  strive.  30 
What  wooste  thou  yet  how  I  thee  wol  avaunce  ? 
And  eke  thou  havest  thy  beste  frend  alyve. 

I  have  the  taught  divisioun  betwene 
Frend  of  effect,  and  frend  of  countenaunce. 

The  nedeth  not  the  galle  of  noon  hiene, 
That  cureth  eyen  derke  fro  her  penaunce 
Now  seesthow  cleer  that  were  in  ignoraunce. 
Yet  halte  thin  ankre,  and  yet  thow  maist  arrive 
There  bounte  berith  the  keye  of  my  substaunee. 
And  eke  thow  hast  thy  beste  frend  alyve.  40 

How  many  have  I  refused  to  sustene, 
Sith  I  the  fostred  have  in  thy  plesaunce  ! 
Wolthow  than  maken  a  statute  on  thy  quene. 
That  I  shal  ben  aye  at  thin  ordinaunce  ? 
Thou  borne  art  in  my  regne  of  variaunce, 
Aboute  the  whele  with  other  maisthow  drive ; 
My  loor  ys  bet,  than  wikke  is  thy  grevaunce. 
And  eke  thow  havest  thy  beste  frend  alyve. 

LE    PLEINTIF    ENCOTJNTRE    FORTUNE. 

Thy  loore  I  dampne  !  hit  is  adversite  ! 
My  frend  maisthow  nat  reve,  blynde  goddesse !   so 
That  I  thy  frende  knowe,  I  thanke  yt  the ; 
Take  hem  ageyn  !  let  hem  goo  lye  a-presse  ! 
The  negardes  in  kepinge  hir  richesse, 
Pronostik  ys  thow  wolt  hire  toure  assayle ; 
Wikke  appetite  cometh  aye  before  sekenesse, 
In  general  this  rule  may  nat  fayle. 

FORTUNE    ENCOUNTRE    LE    PLEINTIF. 

Thou  pynchest  at  my  mutabilite, 

For  I  the  lent  a  drope  of  my  rychesse ; 

And  now  me  likith  to  withdrawe  me, 

Whi  shuldest  thow  my  royaltee  oppresse  ?  eo 

The  see  may  ebbe  and  flowe  more  and  lesse ; 
Thewelkene  hath  myght  to  shine,  reynne,  and  hayle; 
Ryght  so  mote  I  kythe  my  brotelnesse. 
In  general  this  rule  may  nat  fayle. 

Loo,  thexcucion  of  the  Mageste 

That  alle  purveyth  of  hys  ryghtwisnesse, 

That  same  thing  Fortune  clepen  ye, 

Ye  blynde  beestes  ful  of  lewdenesse  ! 

The  hevene  hath  proprety  of  sikernesse  ; 

This  worlde  hath  ever  restlesse  travayle ;  70 

The  laste  day  ys  ende  of  myne  interesse, 

In  general  this  rule  may  nat  fayle. 

LENVOYE    DTJ    FORTUNE. 

Princes  !   I  pray  yow  of  your  gentilesse 
Lat  not  thys  man  on  me  thus  crie  and  pleyne, 
And  I  shal  quyte  yow  this  besynesse. 
And  but  yow  liste  releve  him  of  his  peyne, 
Prayeth  ye  his  beeste  frende  of  his  noblesse, 
That  to  some  beter  estate  he  may  atteyne. 


BALLADE  SENT  TO  KING  RICHARD. 

IOMETYME  the  worlde  was  so  stedfast 
and  stable, 
That  mannes  worde  was  holde  obliga- 
cioun ; 
And  now  hyt  is  so  fals  and  disceyvable, 

That  worde  and  dede,  as  in  conclusyoun, 
Ys  lyke  noothyng  ;  for  turned  up-so-doun 
Is  alle  this  worlde,  for  mede  and  wilfulnesse, 
That  alle  is  loste  for  lakke  of  stedfastnesse. 

What  maketh  this  worlde  to  be  so  variable 

But  luste,  that  folke  han  in  dissensioun '? 

For  amonges  us  nowe  a  man  is  holde  unliable,    10 

But  yf  he  kan,  by  somme  collusyoun, 

Do  his  neghbour  wronge  or  oppressioun. 

What  causeth  this  but  wilfulle  wrecchednesse, 

That  alle  ys  loste  for  lakke  of  stedfastnesse  ? 

Trouthe  is  put  doun,  resoun  is  holden  fable ; 

Vertu  hathe  now  noo  dominaeioun  ; 

Pitee  exiled,  noo  man  ys  merciable  ; 

Thurgh  covytyse  is  blente  discrecioun  ; 

The  worlde  hath  made  permutacioun 

Fro  ryght  to  wrong,  fro  trouthe  to  fikelenesse,    20 

That  alle  ys  lost  for  lakke  of  stedfastnesse. 


0  Prince  desire  to  be  honourable ; 

Cherysshe  thy  folke,  and  hate  extorsioun  ; 

Suffre  nothing  that  may  be  reprovable 

To  thyn  estaate,  doon  in  thy  regioun ; 

Shew  forth  Uhe  swerde  of  castigacioun  ; 

Drede  God,  do  law,  love  trouthe  and  worthinesse, 

And  wedde  thy  folke  ayeyne  to  stedfastnesse. 

EXPLICIT. 

THE  COMPLEYNTE  OF  CHAUCER  TO 
HIS  PURSE. 

j>0  yow  my  purse  and  to  noon  other  wight 
Complayn  I,  for  ye  be  my  lady  dere  ! 
I  am  so  sory  now  that  ye  been  lyght, 
For,  certes,  but-yf  ye  make  me  hevy 
chere, 

Me  were  as  leef  be  layde  upon  my  bere, 
For  whiche  unto  your  mercy  thus  I  crye, 
Beeth  hevy  ageyne,  or  elles  mote  I  dye  ! 
Now  voucheth  sauf  this  day,  or  hyt  be  nyghte, 
That  I  of  yow  the  blissful  soune  may  here, 
Or  see  your  colour  lyke  the  sunne  bryghte,         10 
That  of  yelownesse  hadde  never  pere. 
Ye  be  my  lyfe  !  ye  be  myn  hertys  stere  ! 
Quene  of  comfort  and  goode  companye  ! 
Beth  hevy  ayeyne,  or  elles  moote  I  dye  ! 
Now,  purse  !  that  ben  to  me  my  lyves  lyght. 
And  saveour  as  doun  in  this  worlde  here, 
Oute  of  this  toune  helpe  me  thurgh  your  myght, 
Syn  that  ye  wole  nat  bene  my  tresorere ; 
For  I  am  shave  as  nye  as  is  a  frere. 
But  I  pray  unto  your  courtesye,  20 

Bethe  hevy  ayeyn,  or  elles  moote  I  dye  ! 

l'eNVOT   DE   CHAUCER. 

0  conquerour  of  Brutes  Albyoun, 
Whiche  that  by  lygne  and  free  eleccioun. 
Been  verray  Kynge,  this  song  to  yow  I  sende, 
And  ye  that  mowen  alle  myn  harme  amende, 
Have  mynde  upon  my  supplicacioun. 

GOOD  COUNSEIL  OF  CHAUCER. 

■  LE  fro  the  pres,  and  duelle  with  soth- 
fastnesse ; 
Suffice  the  thy  good  though  hit  besmale ; 
For  horde  hath  hate,  and  clymbyng 
tikelnesse, 
Pres  hath  envye,  and  wele  is  blent  over  alle. 
Savour  no  more  then  the  behove  shalle ; 
Do  wel  thy  self  that  other  folke  canst  rede, 
And  trouthe  the  shal  delyver,  hit  ys  no  drede. 

Peyne  the  not  eche  croked  to  redresse 

In  trust  of  hire  that  turneth  as  a  balle, 

Crete  rest  stant  in  lytil  besynesse ;  10 

Bewar  also  to  spume  ayein  an  nalle, 

Stryve  not  as  doth  a  croke  with  a  walle  ; 

Daunte  thy  selfe  that  dauntest  otheres  dede, 

And  trouthe  the  shal  delyver,  hit  is  no  drede. 

That  the  ys  sent  receyve  in  buxumnesse, 

The  wrasteling  of  this  world  asketh  a  falle  ; 

Her  is  no  home,  her  is  but  wyldyrnesse. 

Forth  pilgrime  !   forth  best  out  of  thy  stalle  ! 

Loke  up  on  hye,  and  thonke  God  of  alle ; 

Weyve  thy  lust,  and  let  thy  goste  the  lede,  20 

And  trouthe  shal  the  delyver,  hit  is  no  drede. 

PROSPERITY. 

.^IGHT  as  povert  causith  sobirnesse, 
And  febilnesse  enforcith  continence, 


Right  so  prosperite  and  grete  riches 
^^6  The  moder  is  of  vice  and  negligence  ; 
And  powre  also  causeth  insolence, 
And  honour  oftsise  changith  gude  thewis ; 
Thare  is  no  more  perilouse  pestilence 
Than  hie  astate  gevin  unto  schrewis. 


A  BALLADE. 

fHE  firste  fadir  and  fynder  of  gentilnesse, 
What  man  desirith  gentil  for  to  be, 
Moste  folowe  his  trace,  and  allehis  wittes 
dresse, 

Vertu  to  shew,  and  vicis  for  to  flee ; 
For  unto  vertu  longith  dignitee, 
And  nought  the  revers,  savely  dare  I  deme, 
Al  were  he  mitre,  corone  or  diademe. 

This  firste  stoke  was  ful  of  rightwisnesse, 
Trewe  of  his  worde,  soboure,  pitous  and  free, 
Cleene  of  his  gooste  and  lovid  besynesse,  10 

Ageynste  the  vice  of  slowthe  in  honeste ; 
And  but  his  heire  love  vertu  as  did  he, 
He  nis  not  gentille  thouhe  him  riche  seme, 
Al  were  he  mytre,  corone  or  diademe. 

Vyce  may  welle  bee  heyre  to  olde  richesse, 
But  there  may  no  man,  as  ye  may  welle  see, 

Byquethe  his  sone  his  vertuous  noblesse ; 

That  is  approperid  into  noo  degree, 

But  to  the  firste  Fadir  in  Magestee, 

Which  maye  His  heires  deeme  hem  that  Him  queme, 

Al  were  he  mytre,  corone  or  dyademe. 

EXPLICIT. 


L'ENVOY  DE  CHAUCER  A  SCOGAN. 

^O-BROKEN  been  the  statutes  hye  in 
hevene, 
That  creat  weren  eternaly  to  dure, 
Syth  that  I  see  the  bryghte  goddissevene 
Mowe  wepe  and  wayle,  and  passioun  endure, 
As  may  in  erthe  a  mortale  creature : 
Alias  !  fro  whennes  may  thys  thinge  procede  ? 
Of  whiche  err  our  I  deye  almost  for  drede. 

By  worde  eterne  whilome  was  yshape, 

That  fro  the  fyfte  sercle  in  no  manere, 

Ne  myght  a  drope  of  teeres  doun  eschape ;  10 

But  now  so  wepith  Venus  in  hir  spere, 

That  with  hir  teeres  she  wol  drenche  us  here. 

Alias  !  Scogan  this  is  for  thyn  offence  ! 

Thou  causest  this  deluge  of  pestilence. 

Havesthow  not  seyd  in  blaspheme  of  this  goddis, 
Thurgh  pride,  or  thrugh  thy  grete  rekelnesse, 
Swich  thing  as  in  the  lawe  of  love  forbode  is, 
That  for  thy  lady  sawgh  nat  thy  distresse, 

Therfore  thow  yave  hir  up  at  Mighelmesse  ? 
Alias,  Scogan  !  of  olde  folke  ne  yonge,  2< 

Was  never  erst  Scogan  blamed  for  his  tonge. 

Thow  drowe  in  skorne  Cupide  eke  to  recorde 
Of  thilke  rebel  worde  that  thow  hast  spoken, 
For  which  he  wol  no  lenger  be  thy  lorde ; 
And,  Scogan,  ihowgh  his  bowe  be  nat  broken, 
He  wol  nat  with  his  arwes  been  ywroken 
On  the  ne  me,  ne  noon  of  youre  figure ; 
We  shul  of  him  have  neyther  hurte  nor  cure, 

Now  certes,  frend,  I  dreed  of  thyn  unhappe, 
Leste  for  thy  gilte  the  wreche  of  love  procede     31 
On  alle  hem  that  ben  hoor  and  rounde  of  shappe, 
That  ben  so  lykly  folke  in  love  to  spede, 
Than  shal  we  for  oure  laboure  have  noo  mede; 
But  wel  I  wot  thow  wolt  answere  and  save. 
'  Loo,  tholde  Grisel  lyste  to  ryme  and  playe  ! 

Nay.  Scogan,  say  not  soo,  for  I  mexcuse, 

God  helpe  me  so,  in  no  ryme  dowteles ; 

Ne  thynke  I  never  of  slepe  to  wake  my  muse. 

That  rusteth  in  my  shethe  stille  in  pees  ; 

While  I  was  yonge  I  put  her  forth  in  prees  ;       41 

But  alle  shal  passe  that  men  prose  or  ryme, 

Take  every  man  hys  turne  as  for  his  tyme. 

Scogan,  that  knelest  at  the  stremes  hede 
Of  grace,  of  alle  honour,  and  of  worthynesse  ! 
In  thende  of  which  streme  I  am  dul  as  dede, 
Forgete  in  solytarie  wildernesse  ; 
Yet,  Scogan,  thenke  on  Tullius  kyndenesse  ; 
MyncZe  thy  frend  there  it  may  fructyfye, 
Farewel,  and  loke  thow  never  eft  love  dyfFye. 

EXPLICIT. 

L'ENVOY  DE  CHAUCER  A  BURTON. 

[Y  maister,  Buktoun,  whan  of  Crist  our 
kyng, 
Was  axed,  what  ys  trouthe  or  sothe- 
fastnesse  ? 

He  nat  a  worde  answerde  to  that  axinge, 
As  who  saith,  noo  man  is  al  trew,  I  gesse ; 
And  therfore,  though  I  highte  to  expresse 
The  sorwe  and  woo  that  is  in  mariage, 
I  dar  not  writen  of  hit  no  wikkednesse, 
Leste  I  my-self  falle  eft  in  swich  dotage. 

I  wol  nat  seyn  how  that  hyt  is  the  cheyne 

Of  Sathanas,  on  which  he  gnaweth  evere  ;  10 

But  I  dar  seyn,  were  he  oute  of  his  peyne, 

As  by  his  wille  he  wolde  be  bounde  nevere. 

But  thilke  doted  foole  that  ofte  hath  levere 

Ycheyned  be  than  out  of  prison  crepe 

God  lete  him  never  fro  his  woo  dissevere, 

Ne  no  man  him  bewayle  though  he  wepe  ! 

But  yet  lest  thow  do  worse,  take  a  wyfe  ; 
Bet  ys  to  wedde  than  brenne  in  worse  wise, 
But  thow  shalt  have  sorwe  on  thy  flessh,  thy  lyfe, 
And  ben  thy  wyfes  thral,  as  seyn  these  wise.      20 
And  yf  that  hooly  writte  may  nat  suffyse, 
Experience  shal  the  teche,  so  may  happe, 
That  the  were  lever  to  be  take  in  Frise, 
Than  eft  falle  of  we ddynge  in  the  trappe. 

This  lytel  writte??  proverbes  or  figure 
I  sende  yow,  take  kepe  of  hyt  I  rede : 

Unwise  is  he  that  kan  noo  wele  endure. 
If  thow  be  siker,  put  the  nat  in  drede. 
The  wyfe  of  Bathe  I  pray  yow  that  ye  rede 
Of  this  matere  that  we  have  on  honde. 
God  graunte  yow  your  lyfe  frely  to  lede 
In  fredom,  for  ful  harde  is  to  be  bonde. 

EXPLICIT. 


^TAS  PRIMA. 


BLISFUL  lyfe  a  peseable  and  a  swete 
Leddyn  the  peplis  in  the  former  age ; 
Thei  held  them  paied  with  the  frutes 
that  they  ete, 
Wich  that  the  feldes  gafe  them  by  usage, 
Thei  ne  were  for-pamprid  with  owtrage. 
Vnknowen  was  the  qwerne  and  eke  the  melle ; 
Thei  etyn  mast,  hawys,  and  suche  pownage, 
And  dronken  watyr  of  the  eolde  welle. 

ii. 
Yit  was  the  ground  not  woundyd  with  the  plowgA, 
But  corne  upsprange  onsowe  of  mannys  hand,     10 
The  which  thei  knoddyd  and  ete  not  half  i-now  ; 
No  man  yit  knew  the  forous  of  hys  land ; 
No  man  yit  fier  owt  of  the  flynt  fand ; 
Vncarvyn  and  vngrobbyd  lay  the  vyne  ; 
No  man  in  the  morter  yit  spices  grand. 
To  elarre  ne  to  sause  of  galantine. 

III. 

No  madder  wellyd  or  woode  no  lister, 

Ne  knew  the  flese  was  of  hys  former  hewe ; 

Ne  flesche  ne  wyst  offence  of  egge  or  spere ;       19 

Ne  coyne  ne  knew  man  whiche  was  fals  or  trewe ; 

No  shyppe  yit  karfe  the  wawys  grene  and  blewe; 

Ne  marchand  yit  ne  fet  owtlandische  ware ; 

No  batayllys  trumpys  for  the  warre  folk  ne  knew 

Ne  towrys  hight  and  wallys  rownd  and  sqware. 

IV. 

What  shuld  it  haf  avaylyd  to  warrey  ? 
Ther  lay  no  profite,  ther  was  no  richesse ; 
But  eursyd  was  the  tyme,  I  dar  well  say, 
That  men  dyd  first  hyr  swety  besinesse, 
To  grobbe  up  metall  lurkyng  in  derknesse, 
And  in  the  ryuers  first  gemmys  sowghte ;  30 

Alas !  than  sprang  up  all  owre  cursidnesse, 
Of  couetyse  that  first  owre  sorow  browghte. 

v. 

Theys  tirantes  put  hem  gladly  not  in  prese, 
No  place  of  wildnesse  ne  no  busshys  for  to  wynne. 
There  povert  is,  as  sayth  Dyogenes, 
There  as  vitall  eke  is  so  skars  and  thynne, 
That  nowt  but  mast  or  applys  is  ther-in  ; 
But  ther  as  bagges  ben  and  fatte  vitayle 
There  wylle  they  gone  and  spare  for  no  synne 
With  all  hyr  ost  the  cite  for  to  asayle.  40 

vr. 
Yit  were  no  palys  chambris,  ne  no  hallys 
In  cavys  and  wodes  soft  and  swete ; 
Sleptyn  thys  blessyd  folk  withowte  wallys, 
On  grasse  or  levys  in  partite  joy  and  quiete ; 


302  MINOR   POEMS. 

No  downe  of  fedrys  ne  no  blechyd  schete 
Was  kyde  to  hem  but  in  surte  they  slepte ; 
Hyr  herte  were  alle  oone  without  gallys, 
Everyche  of  hem  to  odyr  hys  fayth  kepte. 

VII. 

Vnforgyd  was  the  hauberke  and  the  plate ; 

The  lambisshe  pepyl,  voyd  of  alle  vice, 

Hadden  noo  fantasye  to  debate, 

But  eche  of  hem  wold  oder  well  cheriche 

No  pride,  none  envy,  none  avarice, 

No  lord,  no  taylage  by  no  tyrannye, 

Humblesse,  and  pease,  good  fayth  the  emprise. 

VIII. 

Yit  was  not  Jupiter  the  likerous, 

That  first  was  fadyr  of  delicacye 

Come  in  thys  world,  ne  Nembroth  desirous 

To  raygne  hadde  not  made  hys  towrys  hyghe. 

Alas  !  alas  !  now  may  men  wepe  and  crye, 

For  in  owre  days  is  not  but  covetyse, 

Doublenesse,  treson,  and  envye, 

Poysonne,  manslawtyr,  mordre  in  sondri  wyse. 

FINIT    ETAS    PEIMA    CHAUCER. 


LEAULTE  VAULT  RICHESSE. 

&ARLDLY  joy  is  onely  fantasy, 
Of  quhich  nane  erdly  wicht  can  be 

content ; 
Quho  most  has  wit  leste  suld  in  it  any, 
Quho  traistes  it  most  sail  him  repent. 

Quhat  valis  all  this  richesse  and  this  rent, 
Sen  no  man  wate  quho  sail  his  tresour  haue  ? 
Presume  noght  gevin  that  God  has  done  but  lent, 
Within  schort  tyme  the  quhiche  he  thinkes  to  crave. 


PROVERBES  OF  CHAUCER. 

i. 
&HAT  shul  these  clothes  thus  manyfolde. 

Loo,  this  hoote  somers  day  ? 

After  greet  hete  cometh  colde  ; 

No  man  caste  his  pilch  away. 
Of  al  this  worlde  the  large  compace 
It  wil  not  in  myn  armes  tweyne ; 
Whoo-so  mochel  wol  embrace, 
Litel  thereof  he  shal  distreyne. 

ii. 
The  worlde  so  wide,  thaire  so  remuable, 
The  sely  man  so  litel  of  stature  ;  10 

The  grove  and  grounde,  and  clothinge  so  mutable, 
The  fire  so  hoote  and  subtil  of  nature, 
The  water  never  in  oon — what  creature 
That  made  is  of  these  foure  thus  flyttynge, 
May  stedfast  be,  as  here,  in  his  lyvinge  ? 

in. 
The  more  I  goo  the  ferther  I  am  behinde, 
The  ferther  behinde  the  ner  my  wayes  ende ; 
The  more  I  seche  the  worse  can  I  fynde ; 
The  lighter  leve,  the  lother  for  to  wende ; 
The  bet  Y  serve,  the  more  al  out  of  mynde ;        20 
Is  thys  fortune  not  I,  or  infortune  ; 
Though  I  go  lowse,  tyed  am  I  with  a  lune. 

EXPLICIT. 

ROUNDEL. 

I. 
1. 

OURE  two  eyn  will  sle  me  sodenly, 
I  may  the  beaute  of  them  not  sustene, 
So  wendeth  it  thorow-out  my  herte  kene. 
2. 
And  but  your  words  will  helen  hastely 
My  hertis  wound,  while  that  it  is  grene, 
Youre  two  eyn  will  sle  me  sodenly. 

3. 

Upon  my  trouth  I  sey  yow  feithfully, 
That  ye  ben  of  my  liffe  and  deth  the  quene, 
For  with  my  deth  the  trouth  shal  be  i-sene. 

Youre  two,  &c.  io 

II. 
1. 
So  hath  youre  beauty  fro  your  herte  chased 
Pitee,  that  me  navaileth  not  to  pleyne ; 
For  daunger  halt  your  mercy  in  his  cheyne. 

2. 
Giltless  my  deth  thus  have  ye  purchased ; 
I  sey  yow  soth,  me  nedeth  not  to  fayne ; 
So  hath  your  beaute  fro  your  herte  chased,  &c. 

3. 
Alas,  that  nature  hath  in  yow  compassed 
So  grete  beaute,  that  no  man  may  atteyne 
To  mercy,  though  he  stewe  for  the  peyne. 

So  hath  youre  beaute,  &c.         20 

III. 
1. 

Syn  I  fro  love  escaped  am  so  fat, 

I  nere  thinke  to  ben  in  his  prison  lene ; 

Syn  I  am  fre,  I  counte  him  not  a  bene. 

2. 
He  may  answere,  and  seye  this  and  that, 
I  do  no  fors,  I  speak  ryght  as  I  mene ; 
Syn  I  fro  love  escaped  am  so  fat. 

3. 

Love  hath  my  i-strike  out  of  his  sclat, 
And  he  is  strike  out  of  my  bokes  clene 
For  ever  mo,  ther  is  non  other  mene. 

Syn  I  fro  love  escaped,  &c. 


VIRELAI. 

LONE  walkyng, 
In  thought  pleynyng, 
And  sore  syghyng, 

Al  desolate, 

Me  remembryng 
Of  my  lyvyng, 
My  deth  wyshyng 

Bothe  erly  and  late. 

Infortunate 

Is  soo  my  fate  10 

That,  wote  ye  whate  ? 

Oute  of  mesure 

VOL.    VI.  x 

My  lyfe  I  hate : 
Thus  desperate, 
In  suche  pore  estate, 

Do  I  endure. 

Of  other  cure 
Am  I  nat  sure ; 
Thus  to  endure 

Ys  hard  certayn ; 

Suche  ys  my  ure, 
I  yow  ensure ; 
What  creature 

May  have  more  payn  ? 

My  trouth  so  pleyn 
Ys  take  in  veyn, 
And  gret  disdeyn 

In  remembraunce ; 

Yet  I  full  feyne 
Wolde  me  compleyne, 
Me  to  absteyne 

From  thys  penaunce. 

But  in  substaunce, 
Noon  allegeaunce 
Of  my  grevaunce 

Can  I  nat  fynde ; 

Ryght  so  my  chaunce, 
With  displesaunce, 
Doth  me  avaunce ; 

And  thus  an  ende. 

CHAUCER'S  PROPHECY. 

(WAN  prestis  faylin  in  her  sawes, 
And  Lordis  turnin  Goddis  lawes 
Ageynis  ryght ; 

And  lecherie  is  holdin  as  privy  solas. 
And  robberie  as  fre  purchas, 

Bewar  than  of  ille  ! 

Than  schall  the  Lond  of  Albion 
Turnin  to  confusion, 

As  sumtyme  it  befelle. 

Ora  pro  Anglia  Sancta  Maria,  quod  Thomas 
Cantuarie. 
Sweete  Jhesu  heven-king 
Fayr  and  beste  of  alle  thyng 
Thou  bring  us  owt  of  this  morning 
To  come  to  the  at  owre  ending. 


CHAUCER'S  WORDS  UNTO  HIS  OWN 

SCRIVENER. 

'DAM  Scrivener,  if  ever  it  thee  befalle, 
Boece  or  Troilus  for  to  write  new^, 
Under  thy  longe  lockes  maist  thou  have 
the  scalle, 

But  after  my  making  thou  write  more  trewe ! 
So  oft  a  day  I  mote  thy  werke  renewe, 
It  to  correct  and  eke  to  rubbe  and  scrape : 
And  all  is  thorow  thy  necligence  and  rape. 

INCIPIT  ORATIO  GALFEIDI  CHAUCER. 

OEISOUUE    TO    THE    HOLY   VIEGIN. 

J  ODER  of  God,  and  virgyne  undefouled, 
0  blisfulte  quene,  our  quenjs  emperiee  ! 
Preye  thou  forme  that  am  in  syn  ymouled, 
To  God  thy  sone,  the  punyschar  of  vice, 
That  of  his  merci,  thogh  that  I  be  nyce 
And  negligent  in  keping  of  his  lawe, 
His  hie  mercy  my  soule  unto  him  drawe. 

'  Thou  moder  of  mercy,  way  of  indulgence, 

That  of  alle  mercy  art  superlatyve  ! 

Savour  of  saulis  be  thy  benevolence  !  10 

0  humble  lady,  maide,  moder,  and  wyfe  ! 

Causar  of  pes,  styntar  of  wo  and  stryfe  ! 

My  prayere  to  thy  sone  that  thou  present, 

Syn  of  my  gilt  hooly  I  me  repent. 

'  Benynge  confort  of  us  wreches  alle-weye 
Be  at  myn  ending  quhen  that  I  schall  deye. 
O  well  of  pitee,  unto  the  I  calle, 
Fulfillit  of  swetnesse,  helpe  me  to  weye 
Agane  the  fende,  that  with  his  handis  tweye 
And  alle  his  mycht  wille  pluk  at  the  balance       20 
To  wey  us  doune,  kepe  us  from  his  mischance. 

'  And  for  thou  art  ensample  of  chastite, 
And  of  alle  virgynes,  worschip,  and  honour, 
Above  all  women  blessed  mote  thou  be ! 
Now  speke,  now  preye,  unto  oure  Salviour, 

That  he  me  send  suych  grace  and  favour 
That  alle  the  hete  and  brynnyng  lecherye 
He  sloke  in  me,  blissit  maden  Marye ! 

'  Most  blissit  lady,  clere  licht  of  day  ! 

Temple  of  oure  lord,  and  voice  of  alle  gudenes !   30 

That  by  thi  prayer  wipist  clene  away 

The  filth  of  oure  soulis  wikkitnesse  ! 

Put  furth  thi  hand ;  help  me  in  my  distresse, 

And  fro  temptacioun,  lady,  deliver  me 

Of  wikkit  thocht,  for  thi  benignitee. 

'  So  that  the  wille  fulfillid  be  of  thi  sone, 

And  that  of  the  Holy  Goste  he  me  illumyne, 

Preye  thou  for  us,  as  ever  hath  been  thy  wone, 

Al  suich  emprise  hath  sekirly  been  thyne; 

For  suich  an  advocate  may  no  man  devyne,  40 

As  thou,  lady,  oure  greves  to  redres ; 

In  thi  refute  is  all  oure  sekirnesse. 

'  Thou  schapen  art  by  Goddis  ordynaunce, 
To  preye  for  us,  flour  of  humilitee ! 
Quherefore  of  thyne  office  have  remembraunce, 
Lest  that  the  fende,  throu  his  subtilitee, 
That  in  awayte  lyith  for  to  cacche  me, 
Me  never  ourcum  with  his  trecherye ; 
Unto  my  soule-hele,  lady,  thou  me  gye. 

'  Thou  art  the  way  of  our  redemcioun,  50 

For  Crist  of  the  dedeynyt  not  for  to  take 

Bothe  flesche  and  blood,  to  this  entencioun, 

Upon  a  eroce  to  deyen  for  oure  sake ; 

His  preciouse  deth  maide  the  fendis  quake, 

And  cristyn  folk  for  to  rejoisen  ever ; 

Help,  from  his  mercy  that  we  noght  dissever ! 

'  Remember  eke  upon  the  sorow  and  peyne, 

That  thou  sufferit  in  to  his  passioun, 

Quhan  watir  and  blood  out  of  thyne  eyen  tweyne, 

For  sorow  of  him,  ran  by  thy  chekes  doune ;        60 

And  syn  thou  knowist  well  the  enchesoune 

Of  his  deying  was  for  to  save  mankynd ; 

Thou  moder  of  mercy,  have  that  in  thy  mynd. 

'  Wele  aughten  we  the  worschip  and  honour, 

Palace  of  Crist,  flour  of  virginitee ! 

Seing  that  upon  the  was  laid  the  cure, 

To  bere  the  Lord  of  hevin,  and  erth,  and  see, 

And  of  all  thinges  that  formyt  ever  myght  be ; 

Of  hevynnis  king  thou  was  predestynate, 

To  hele  oure  saulis  of  thy  sik  hie  estate.  70 

'  Thy  maidnis  wambe,in  quhich  that  oure  Lord  lay  ; 

Thy  pappis  quhite,  that  gave  him  souk  also 

Unto  our  saving,  blissit  be  thou  ay ! 

The  birth  of  Crist  oure  thraldome  put  us  fro ; 

Joy  and  honour  be  now  and  ever  mo 

To  him  and  the,  that  unto  liberte 

Fro  thraldomme  have  us  brocht ;  blissit  be  ye  ! 

'  By  the,  lady,  ymaked  is  the  pes 

Bitwix  angelis  and  man,  it  is  no  dout; 

Blissit  be  God,  that  suich  a  moder  chees !  80 

Thy  passing  bountee  spredith  all  about  : 

Though  that  our  hertis  sterne  be  and  stout, 

Thou  canst  to  Crist  for  us  be  suich  a  mene, 

That  all  oure  gilt  forgevin  be  us  clene. 

'  Paradise  yettis  all  opin  be  throu  the, 
And  brokyn  been  the  yettis  eke  of  helle  ; 
By  the  the  world  restorit  is,  pardee ; 

Of  al  vertu  thou  art  the  spring  and  welle  ; 

By  the  all  gudenes,  sehortly  for  to  telle, 

In  hevin  and  erth  by  thyne  ordynaunce  &o 

Parformyt  is  oure  saulis  sustenaunce. 

'  Now,  sen  thou  art  of  suich  autorite, 
Thou  pitouse  lady  and  virgyne  wemlesse, 
Preye  thy  dere  sone  my  gilt  forgeve  it  me, 
Of  thy  request  I  knowe  wele  doutelesse  : 
Than  spare  noght  to  put  the  forth  in  presse, 
To  preye  for  us,  Cristis  moder  so  dere  ! 
For  thy  prayere  he  will  bcnignely  here. 

'  Apostle  and  frend  famuliar  to  Crist, 

And  virgyne,  ychose  of  him,  sanct  Johne  !  100 

Shynyng  apostle  and  evaungelist, 

And  best  beloved  amongis  thamme  eehone  ! 

With  our  lady,  I  praye  the,  thou  be  one, 

That  unto  Crist  schall  for  us  alle  preye  ; 

Do  this  for  us,  Cristes  derlyng,  I  seye ! 

'  Mary  and  Johne,  0  hevynnis  gemmys  tweyne ! 

0  lightis  two,  shynyng  in  the  presence 

Of  oure  Lord  God,  now  dooth  your  lusty  peyne, 

To  wesche  away  oure  cloud  full  of  offence, 

So  that  we  myght  maken  resistence  no 

Agane  the  fende  and  make  him  to  bewaille, 

That  your  prayere  may  us  so  miche  availle. 

•  Ye  been  the  two,  I  knawe  verily, 
In  quhiche  the  fadir  God  gan  edifye, 
By  his  Sone  onely-gottyn,  specialy 
To  him  a  hous ;  quharfor  to  you  I  crye 
Beeth  lechis  of  oure  synfull  maladye, 

Preyeth  to  God,  Lord  of  misericord, 
Our  olde  giltis  that  he  noght  recorde. 

'  Be  ye  oure  help  and  oure  protectioune, 

Sen  for  mercy  of  your  virginitee, 

The  previlege  of  his  dilectioune 

In  yow  confermyt  God  upon  the  tree 

Hanging ;  and  unto  one  of  you,  said  he 

Ryght  in  this  wys,  as  I  reherse  can, 

'  Behold  and  se,  lo,  here  thy  sone,  womman  ! ' 

'  And  to  that  othir,  '  Here  is  thy  moder  lo  ! 
Than  preye  I  yow  for  the  greteful  swetnesse 
Of  the  holy  love  that  God  betuix  yow  two 
With  his  mouth  maid,  and  of  his  hie  noblesse 
Commaundit  hath  yow,  throu  his  blissitnesse, 
As  moder  and  sone  to  helpe  us  in  oure  nede 
And  for  our  synnes  make  oure  hertes  blede. 

'  Unto  yow  tweyne  now  I  my  soule  commende, 
Mary  and  Johnne,  for  my  salvacioune, 
Helpith  me  that  I  my  lyf  may  mende, 
Helpeth,  now  that  the  habitacioune 
Of  the  Holy  Goste,  oure  recreacioune, 
Be  in  my  herte  now  and  evermore ; 
And  of  my  saule  wesche  away  the  sore. 

'  EXPLICIT  OKATIO  GALFR1DI  CHAUCER.' 


THE    END. 

